
Postquam  M.  Cicero  eo  libro , quem  inscripsit  Hortensius , ad 
philosophiae  studium  cives  suos  cohortatus  erat  et  quod  philosophandi 
genus  sibi  maxime  placeret  quattuor  Academicis  libris  ostenderat, 
etiam  fundamentum  totius  philosophiae  positum  in  finibus  bonorum 
et  malorum  quinque  libris  exposuerat,  totidem  subsecuti  libri  Tuscu- 
lanarum disputationum  res  ad  beate  vivendum  maxime  necessarias 
aperuerunt.  Primus  enim  est  de  contemnenda  morte,  secundus  de 
tolerando  dolore,  de  aegritudine  lenienda  tertius,  quartus  de  reliquis 
animi  perturbationibus,  quintus  eum  locum  complexus  est,  qui  totam 
philosophiam  maxime  illustrat:  docet  enim  ad  beate  vivendum  virtu- 
tem se  ipsa  esse  contentam.  Disputationes  autem  Tusculanae  propterea 
inscriptae  sunt,  quod  facit  se  cum  adolescentibus  aliquot  in  villa  sua 
Tusculana  de  illis  rebus  disputavisse,  quae  in  his  libris  tractantur,  vide 
horum  ipsorum  lib.  V.  cap.  1.  §.  1.  de  divinatione  lib.  II.  cap.  1.  §.  2. 
de  fato  cap.  II.  §.  7.  ad  Atticum  lib.  XV.  ep.  2.  §.  4.  Ib.  ep.  4.  §.  2. 
Lactantii  institut.  divin.  lib.  III.  cap.  14.  Inchoavit  hos  libros  anno 
p.  u.  c.  709.  anno  a.  Chr.  nat.  45.,  absolvit  ante  mortem  Caesaris 
anno  p.  u.  c.  710.  anno  a.  Chr.  nat.  44.  Argumentum  autem  huius 
primi  libri  fere  hoc  est:  > 

Praefatus  de  instituto  philosophiae  Graecae  Latinis  litteris  illu- 
strandae, ut,  in  quo  uno  genere  a Graecis  vincerentur  Romani,  id 
ad  hos  quoque  transferretur,  cap.  1 — 4.,  ponit  M.  Cicero  id,  de  quo 
tota  est  primi  libri  disputatio:  Sitne  malum  mors , quod  deinceps  stu- 
diose refellit.  Primum  ostendit  mortem  non  posse  malum  esse  mor- 
tuis, quod  et  falsa  sint  omnia,  quae  de  inferis  apud  poetas  narren- 

tur,  et,  si  nusquam  sint  mortui,  ii,  quod  nihil  sentiant,  non  possint 
esse  miseri,  cap.  5 — 7.  Deinde  morituris  mortem  non  esse  malum 
demonstrare  suscipit,  cap.  8.  Mors  quid  sit  non  constare  inter  phi- 
losophos, qui  de  animi  natura  valde  dissentiant,  cap.  9.10.,  qua  non 
cognita  ne  mortem  quidem  qualis  sit  posse  intelligi.  Qui  animum  con- 
fundant cum  corpore,  iis  una  cum  hoc  illum  interire  videri,  reliquos 
spem  immortalitatis  adferre.  Quidquid  sit,  mortem  non  esse  malum. 
Nam  si  intereat  animus,  non  esse  miserum:  sin  superstes  sit  corpori, 
beatum  esse,  cap.  11.  Immortalitatem  autem  animi  confirmari  pri- 
mum communi  omnis  antiquitatis  auctoritate,  cap.  12.  13.,  deinde 
nativa  illa  omnium  hominum  cura  rerum  post  mortem  futurarum, 
cap.  14  sq.,  tum  consensu  nationum  omnium,  cap.  16.,  porro  natura 
animorum  vel  animali,  i.  e.  spirabili,  vel  ignea,  qua,  quum  corpore 
excesserint,  propter  agilitatem  in  sublime  ferantur,  cap.  17.,  divinis 
denique  rebus,  quae  in  animo  insint,  quae  nec  a corpore  oriri  nec  in 
terra  natae  esse  possint,  cap.  24  — 27.  Quod  autem  primo  propterea 
quidam  animum  a corpore  discretum  negent,  quod  ubi  sit  aut  qualis 
sit  non  intelligant,  id  esse  leve,  quod  nec  oculus  se  videat  et  ani 
mus,  quamquam  non  suam  formam,  tamen  sagacitatem,  memoriam, 
ingenium  suum  videat,  cap.  28.  29.  Deinde,  quod  negent  animum  va- 
cantem corpore  esse  posse,  quod  et  qualis  eius  modi  animus  sit  et  quo 
modo  possit  vacare  corpore  non  intelligant,  ne  in  corpore  quidem 
qualis  sit  intelligi  difficiliusque  esse  cognitu  quo  modo  in  alieno  et 
diversae  naturae  corpore  esse  quam  quo  modo  vacare  corpore  possit, 
cap.  22.  Stoicos  autem  esse  perabsurdos,  qui  animos  manere  dicant, 
quum  e corpore  excesserint,  sed  non  semper,  quod  dent  id,  quod 
difficillimum  in  causa  sit,  posse  animum  manere  corpore  vacantem, 
tollant  id,  quod  facile  sit,  semper  eum  manere,  cap.  32.  Neque 
Panaetii  rationem  duplicem  valere,  qui  animus  mortales  velit,  primo 
quod,  quidquid  nascatur,  intereat,  deinde  quod  animus  saepe  aeger 
sit:  quod  autem  aegrum  esse  possit,  id  ab  interitu  non  esse  liberum. 
Nam  quum  de  immortalitate  disputetur,  de  mente  dici,  quae  omni 
turbido  motu  vacet,  non  de  iis  partibus,  quae  obnoxiae  sint  aegritu- 
dini, cap.  32.  33.  Quod  si  animus  intereat,  non  esse  tamen  qua  re 
mortem  timeamus,  quum  propter  eam  rationem,  quam  supra  cap.  11.  attu- 
lerit, tum  propter  multas  alias  causas.  Nec  enim  propter  se  timeri  mor- 
tem, quae  plerumque  sine  sensu  fiat,  non  numquam  etiam  cum  voluptate, 
sed  propter  discessum  ab  omnibus  vitae  bonis:  ea  vero  esse  aut  opi- 
nata tantum  aut  tam  pauca  et  parva,  ut  malorum  et  magnitudine  et  multi- 
tudine obruantur,  atque  morte  omnia  mala  et  pericula  effugi,  cap.  34 — 36. 
Nullis  bonis  rebus  carere  mortuos,  quod  carere  is  demum  dicatur, 
cui  desit  quod  desideret,  cap.  36.,  sine  sensu  autem  esse  nihil  ha- 
bere odii  tum,  quum  sensus  ablatus  sit,  cap.  37.  Ac  propterea 
omnem  metum  mortis  pellendum  esse  neque  miserum  putandum  ma- 
ture mori  et,  ut  aiunt,  ante  tempus,  quod  nullum  certum  vivendi 
spatium  natura  dederit,  sed  incertam  vitae  usuram,  cap.  39 — 41. 

De  humatione  autem  et  sepultura  non  esse  laborandum , quod  nihil 
ad  mortuum  pertineat,  cap.  42  — 45.,  operam  potius  dandam  esse,  ut 
laudabilem  vitam  gloriosa  ratione  finiamus:  eam  esse  optimam  aequo 
animo  oppetendae  mortis  rationem,  cap.  46.  47.  Epilogi  loco  ad- 
feruntur  ipsorum  deorum  de  morte  testimonia  et  hominum  de  morte 
pro  patria  oppetita  sententiae,  cap.  48.  49. 

I.  1.  Quum  defensionum  laboribus  senatoriisque  mune- 
ribus aut  omnino  aut  magna  ex  parte  essem  aliquando  libe- 
ratus, rettuli  me,  Brute,  te  hortante  maxime  ad  ea  studia, 
quae  retenta  animo,  remissa  temporibus,  longo  intervallo 
intermissa  revocavi,  et,  quum  omnium  artium,  quae  ad 
rectam  vivendi  viam  pertinerent , ratio  et  disciplina  studio 
sapientiae,  quae  philosophia  dicitur,  contineretur,  hoc  mihi 
Latinis  litteris  illustrandum  putavi,  non  quia  philosophia 
Graecis  et  litteris  et  doctoribus  percipi  non  posset,  sed 
meum  semper  iudicium  fuit  omnia  nostros  aut  invenisse  per 
se  sapientius  quam  Graecos  aut  accepta  ab  illis  fecisse  me- 
liora, quae  quidem  digna  statuissent  in  quibus  elaborarent. 
2.  Nam  mores  et  instituta  vitae  resque  domesticas  ac  fami- 
liares nos  profecto  et  melius  tuemur  et  lautius,  rem  vero 
publicam  nostri  maiores  certe  melioribus  temperaverunt  et 
institutis  et  legibus.  Quid  loquar  de  re  militari?  in  qua 
quum  virtute  nostri  multum  valuerunt  tum  plus  etiam  disci- 
plina. Iam  illa,  quae  natura,  non  litteris  adsecuti  sunt,  ne- 
que cum  Graecia  neque  ulla  cum  gente  sunt  conferenda. 
Quae  enim  tanta  gravitas,  quae  tanta  constantia,  magnitudo 
animi,  probitas,  fides,  quae  tam  excellens  in  omni  genere 
virtus  in  ullis  fuit,  ut  sit  cum  maioribus  nostris  compa- 
randa? 3.  Doctrina  Graecia  nos  et  omni  litterarum  genere 
superabat,  in  quo  erat  facile  vincere  non  repugnantes.  Nam 
quum  apud  Graecos  antiquissimum  e doctis  genus  sit  poeta- 
rum, si  quidem  Homerus  fuit  et  Hesiodus  ante  Romam  con- 
ditam, Archilochus  regnante  Romulo,  serius  poeticam  nos 
accepimus.  Annis  enim  fere  dx  post  Romam  conditam  Livius 
fabulam  dedit  C.  Claudio  Caeci  filio  M.  Tuditano  consulibus, 
anno  ante  natum  Ennium:  qui  fuit  maior  natu  quam  Plau- 
tus et  Naevius.  II.  Sero  igitur  a nostris  poetae  vel  cogniti 
vel  recepti.  Quamquam  est  in  Originibus  solitos  esse  in 

epulis  canere  convivas  ad  libicinem  de  clarorum  hominum 
virtutibus,  honorem  tamen  huic  g-eneri  non  fuisse  declarat 
oratio  Catonis,  in  qua  obiecit  ut  probrum  M.  Nobiliori,  quod 
is  in  provinciam  poetas  duxisset.  Duxerat  autem  consul 
ille  in  Aetoliam,  ut  scimus,  Ennium.  Quo  minus  igitur  ho- 
noris erat  poetis,  eo  minora  studia  fuerunt,  nec  tamen,  si, 
qui  magnis  ingeniis  in  eo  g*enere  exstiterunt,  non  satis  Grae- 
corum gloriae  responderunt.  4.  An  censemus,  si  Fabio 
nobilissimo  homini  laudi  datum  esset  quod  ping-eret,  non 
multos  etiam  apud  nos  futuros  Polyclitos  et  Parrhasios 
fuisse?  Honos  alit  artes  omnesque  incenduntur  ad  studia 
gloria  iacentque  ea  setnper,  quae  apud  quosque  improban- 
tur. Summam  eruditionem  Graeci  sitam  censebant  in  ner- 
vorum vocumque  cantibus:  igitur  et  Epaminondas  princeps 
meo  iudicio  Graeciae  fidibus  praeclare  cecinisse  dicitur 
Themistoclesque  aliquot  ante  annos,  quum  in  epulis  recu- 
saret lyram,  est  habitus  indoctior.  Erg-o  in  Graecia  musici 
floruerunt  discebantque  id  omnes  nec  qui  nesciebat  satis 
excultus  doctrina  putabatur.  5.  In  summo  apud  illos  ho- 
nore g*eometria  fuit,  itaque  nihil  mathematicis  illustrius. 
At  nos  metiendi  ratiocinandique  utilitate  huius  artis  termr 
navimus  modum. 

III.  At  contra  oratorem  celeriter  complexi  sumus,  nec 
eum  primo  eruditum,  aptum  tamen  ad  dicendum , post  autem 
eruditum.  Nam  Galbam,  Africanum,  Laelium  doctos  afuisse 
traditum  est,  studiosum  autem  eum,  qui  iis  aetate  anteibat, 
Catonem,  post  vero  Lepidum,  Carbonem,  Gracchos,  inde 
ita  magnos  nostram  ad  aetatem,  ut  non  multum  aut  nihil 
omnino  Graecis  cederetur.  Philosophia  iacuit  usque  ad 
hanc  aetatem  nec  ullum  habuit  lumen  litterarum  Latinarum, 
quae  illustranda  et  excitanda  nobis  est,  ut,  si  occupati  pro- 
fuimus aliquid  civibus  nostris,  prosimus  etiam,  si  possu- 
mus, otiosi.  6.  In  quo  eo  magis  nobis  est  elaborandum, 
quod  multi  iam  esse  libri  Latini  dicuntur  scripti  inconside- 
rate ab  optimis  illis  quidem  viris,  sed  non  satis  eruditis. 
Fieri  autem  potest  ut  recte  quis  sentiat  et  id,  quod  sentit, 
polite  eloqui  non  possit,  sed  mandare  quemquam  litteris 
cogitationes  suas,  qui  eas  nec  disponere  nec  illustrare  pos- 

sit  nec  delectatione  aliqua  adlicere  lectorem,  hominis  est 
intemperanter  abutentis  et  otio  et  litteris.  Itaque  suos 
libros  ipsi  legunt  cum  suis  nec  quisquam  attingit  praeter 
eos,  qui  eamdem  licentiam  scribendi  sibi  permitti  volunt. 
Qua  re  si  aliquid  oratoriae  laudis  nostra  attulimus  industria, 
multo  studiosius  philosophiae  fontes  aperiemus,  e quibus 
etiam  illa  manabant. 

IV.  7.  Sed  ut  Aristoteles,  vir  summo  ingenio,  scientia, 
copia,  quum  motus  esset  Isocratis  rhetoris  gloria,  dicere 
etiam  coepit  adolescentes  docere  et  prudentiam  cum  elo- 
quentia iungere,  sic  nobis  placet  nec  pristinum  dicendi  stu- 
dium deponere  et  in  hac  maiore  et  uberiore  arte  versari. 
Hanc  enim  perfectam  philosophiam  semper  iudicavi,  quae 
de  maximis  quaestionibus  copiose  posset  ornateque  dicere, 
in  quam  exercitationem  ita  nos  studiose  [operam]  dedimus, 
ut  iam  etiam  scholas  Graecorum  more  habere  auderemus: 
ut  nuper  tuum  post  discessum  in  Tusculano,  quum  essent 
complures  mecum  familiares,  temptavi  quid  in  eo  genere 
possem.  Ut  enim  antea  declamitabam  causas,  quod  nemo 
me  diutius  fecit,  sic  haec  mihi  nunc  senilis  est  declamatio. 
Ponere  iubebam  de  quo  quis  audire  vellet:  ad  id  aut  se- 
dens aut  ambulans  disputabam.  8.  Itaque  dierum  quinque 
scholas,  ut  Graeci  appellant,  in  totidem  libros  contuli.  Fie- 
bat autem  ita,  ut,  quum  is,  qui  audire  vellet,  dixisset  quid 
sibi  videretur,  tum  ego  contra  dicerem.  Haec  est  enim,  ut 
scis , vetus  et  Socratica  ratio  contra  alterius  opinionem  dis- 
serendi. Nam  ita  facillime  quid  veri  simillimum  esset  in- 
veniri posse  Socrates  arbitrabatur.  Sed  quo  commodius 
disputationes  nostrae  explicentur,  sic  eas  exponam,  quasi 
agatur  res , non  quasi  narretur.  Ergo  ita  nascetur  exordium. 

V.  9.  A.  Malum  mihi  videtur  esse  mors. 

M.  Iisne,  qui  mortui  sunt,  an  iis,  quibus  moriendum  est? 

A.  Utrisque. 

M.  Est  miserum  igitur,  quoniam  malum. 

A.  Certe. 

M.  Ergo  et  ii,  quibus  evenit  iam  ut  morerentur,  et  ii, 
quibus  eventurum  est,  miseri. 

A.  Mihi  ita  videtur. 

M.  Nemo  ergo  non  miser. 

A.  Prorsus  nemo. 

M.  Et  quidem,  si  tibi  constare  vis,  omnes,  quicumque 
nati  sunt  eruntve,  non  solum  miseri,  sed  etiam  semper  mi- 
seri. Nam  si  solos  eos  diceres  miseros,  quibus  moriendum 
esset,  neminem  tu  quidem  eorum,  qui  viverent,  exciperes  — 
moriendum  est  enim  omnibus  — , esset  tamen  miseriae  finis 
in  morte.  Quoniam  autem  etiam  mortui  miseri  sunt,  in  mi- 
seriam nascimur  sempiternam.  Necesse  est  enim  miseros 
esse  eos,  qui  centum  milibus  annorum  ante  occiderunt,  vel 
potius  omnes,  quicumque  nati  sunt. 

10.  A.  Ita  prorsus  existimo. 

M.  Dic,  quaeso:  num  te  illa  terrent,  triceps  apud  inferos 
Cerberus,  Cocyti  fremitus,  travectio  Acherontis,  'mento  sum- 
mam aquam  attingens  enectus  siti  Tantalus  V tum  illud,  quod 

Sisyphus  versat 

Saxum  sudans  nitendo  neque  proficit  hilum  ? 

fortasse  etiam  inexorabiles  iudices,  Minos  et  Rhadamanthus? 
apud  quos  nec  te  L.  Crassus  defendet  nec  M.  Antonius  nec, 
quoniam  aj>ud  Graecos  iudices  res  agetur,  poteris  adhibere 
Demosthenen:  tibi  ipsi  pro  te  erit  maxima  corona  causa 
dicenda.  Haec  fortasse  metuis  et  idcirco  mortem  censes 
esse  sempiternum  malum. 

VI.  A.  Adeone  me  delirare  censes,  ut  ista  esse  credam? 

M.  An  tu  haec  non  credis? 

A.  Minime  vero. 

M.  Male  hercule  narras. 

A.  Cur?  quaeso. 

M.  Quia  disertus  esse  possem,  si  contra  ista  dicerem. 

A.  Quis  enim  non  in  eius  modi  causa?  11.  aut  quid  ne- 
gotii est  haec  poetarum  et  pictorum  portenta  convincere? 

M.  Atqui  pleni  libri  sunt  contra  ista  ipsa  disserentium 
philosophorum. 

A.  Inepte  sane.  Quis  enim  est  tam  excors  quem  ista  mo- 
veant? 

M.  Si  ergo  apud  inferos  miseri  non  sunt,  ne  sunt  qui- 
dem apud  inferos  ulli. 

A.  Ita  prorsus  existimo. 

M.  Ubi  sunt  ergo  ii,  quos  miseros  dicis,  aut  quem  locum 
incolunt?  Si  enim  sunt,  nusquam  esse  non  possunt. 

A.  Ego  vero  nusquam  esse  illos  puto. 

M.  Igitur  ne  esse  quidem? 

A.  Prorsus  isto  modo,  et  tamen  miseros  ob  id  ipsum  qui- 
dem , quia  nulli  sint. 

12.  M.  Iam  mallem  Cerberum  metueres,  quam  ista  tam 
inconsiderate  diceres. 

A.  Qui  tandem? 

M.  Quem  esse  negas , eumdem  esse  dicis.  Ubi  est  acu- 
men tuum?  Quum  enim  miserum  esse  dicis,  tum  eum,  qui 
non  sit,  dicis  esse. 

A.  Non  sum  ita  hebes,  ut  istud  dicam. 

M.  Quid  dicis  igitur? 

A.  Miserum  esse  verbi  causa  M.  Crassum , qui  illas  for- 
tunas morte  dimiserit , miserum  Cn.  Pompeium,  qui  tanta  glo- 
ria sit  orbatus,  omnes  denique  miseros,  qui  hac  luce  careant. 

M.  Revolveris  eodem.  Sint  enim  oportet,  si  miseri  sunt: 
tu  autem  modo  negabas  eos  esse,  qui  mortui  essent.  Si 
/gitur  non  sunt,  nihil  possunt  esse:  ita  ne  miseri  quidem  sunt. 

A.  Non  dico  fortasse  etiam  quod  sentio.  Nam  istuc 
ipsum,  non  esse,  quum  fueris,  miserrimum  puto. 

13.  M.  Quid?  miserius  quam  omnino  numquain  fuisse? 
Ita  qui  nondum  nati  sunt  miseri  iam  sunt,  quia  non  sunt, 
et  nos,  si  post  mortem  miseri  futuri  sumus,  miseri  fuimus 
ante  quam  nati.  Ego  autem  non  commemini,  ante  quam 
sum  natus,  me  miserum:  tu  si  meliore  memoria  es,  velim 
scire  ecquid  de  te  recordere. 

VII.  A.  Ita  iocaris,  quasi  ego  dicam  eos  miseros,  qui 
nati  non  sint,  et  non  eos,  qui  mortui  sint. 

M.  Esse  ergo  eos  dicis. 

A.  Immo,  quia  non  sint,  quum  fuerint,  eo  miseros  esse. 

M.  Pugnantia  te  loqui  non  vides?  Quid  enim  tam  pugnat 
quam  non  modo  miserum,  sed  omnino  quidquam  esse  qui 
non  sit?  An  tu  egressus  porta  Capena,  quum  Calatini,  Sci- 
pionum, Serviliorum,  Metellorum  sepulcra  vides,  miseros 
putas  illos? 

A.  Quoniam  me  verbo  premis,  posthac  non  ita  dicam 
miseros  esse,  sed  tantum  miseros , ob  id  ipsum,  quia  non  sint. 

M.  Non  dicis  igitur:  Miser  est  M.  Crassus , sed  tantum: 
Miser  M '.  Crassus. 

A.  Ita  plane. 

14.  M.  Quasi  non  necesse  sit,  quidquid  isto  modo  pro- 
nuncies,  id  aut  esse  aut  non  esse.  An  tu  dialecticis  ne  im- 
butus quidem  es?  In  primis  enim  hoc  traditur:  omne  pro- 
nunciatum  — sic  enim  mihi  in  praesentia  occurrit  ut  appel- 
larem aZioticc,  utar  post  alio,  si  invenero  melius  — , id  ergo 
est  pronunciatum , quod  est  verum  aut  falsum.  Quum  igi- 
tur dicis:  Miser  M.  Crassus , aut  hoc  dicis:  Miser  est  M. 
Crassus , ut  possit  iudicari  verum  id  falsumne  sit,  aut  nihil 
dicis  omnino. 

A.  Age  iam  concedo  non  esse  miseros,  qui  mortui  sint, 
quoniam  extorsisti  ut  faterer,  qui  omnino  non  essent,  eos 
ne  miseros  quidem  esse  posse.  Quid?  qui  vivimus,  quum 
moriundum  sit,  nonne  miseri  sumus?  Quae  enim  potest  in 
vita  esse  iucunditas,  quum  dies  et  noctes  cogitandum  sit 
iam  iamque  esse  moriendum. 

VIII.  15.  M.  Ecquid  ergo  intelligis  quantum  mali  de  hu- 
mana condicione  deieceris? 

A.  Quonam  modo? 

M.  Quia,  si  mori  etiam  mortuis  miserum  esset,  infinitum 
quoddam  et  sempiternum  malum  haberemus  in  vita:  nunc 
video  calcem , ad  quam  quum  sit  decursum , nihil  sit  prae- 
terea extimescendum.  Sed  tu  mihi  videris  Epicharmi,  acuti 
nec  insulsi  hominis  ut  Siculi,  sententiam  sequi. 

A.  Quam?  Non  enim  novi. 

M.  Dicam , si  potero , Latine.  Scis  enim  me  Graece  lo- 
qui in  Latino  sermone  non  plus  solere  quam  in  Graeco  Latine. 

A.  Et  recte  quidem.  Sed  quae  tandem  est  Epicharmi  ista 
sententia? 

M.  Emori  nolo , sed  me  esse  mortuum  nihili  aestimo. 

A.  Iam  agnosco  Graecum.  Sed  quoniam  coegisti  ut 
concederem,  qui  mortui  essent,  eos  miseros  non  esse, 
perfice,  si  potes,  ut  ne  moriendum  quidem  esse  miserum 
putem. 

16.  M.  Iam  istuc  quidem  nihil  negotii  est,  sed  etiam 
maiora  molior. 

A.  Quo  modo  hoc  nihil  negotii  est  aut  quae  sunt  tandem 
ista  maiora? 

M.  Quia,  quoniam  post  mortem  mali  nihil  est,  ne  mors 
quidem  est  malum,  cui  proximum  tempus  est  post  mortem, 
in  quo  mali  nihil  esse  concedis:  ita  ne  moriendum  quidem 
esse  malum  est:  id  est  enim,  perveniendum  esse  ad  idf 
quod  non  esse  malum  confitemur. 

A.  Uberius  ista,  quaeso.  Haec  enim  spinosiora  prius 
ut  confitear  me  cogunt  quam  ut  adsentiar.  Sed  quae  sunt 
ea , quae  dicis  te  maiora  moliri  ? 

M.  Ut  doceam,  si  possim,  non  modo  malum  non  esse, 
sed  bonum  etiam  esse  mortem. 

A.  Non  postulo  id  quidem,  aveo  tamen  audire.  Ut  enim 
non  efficias  quod  vis,  tamen  mors  ut  malum  non  sit  efficies. 
Sed  nihil  te  interpellabo : continentem  orationem  audire  malo. 

17.  M.  Quid?  si  te  rogavero  aliquid,  nonne  respondebis? 

A.  Superbum  id  quidem  est,  sed,  nisi  quid  necesse  erit, 

malo  non  roges. 

IX.  M.  Geram  tibi  morem  et  ea,  quae  vis,  ut  potero,  ex- 
plicabo, nec  tamen  quasi  Pythius  Apollo,  certa  ut  sint  et 
fixa  quae  dixero,  sed  ut  homunculus  unus  e multis,  pro- 
babilia coniectura  sequens.  Ultra  enim  quo  progrediar  quam 
ut  veri  similia  videam  non  habeo.  Certa  dicent  ii,  qui  et 
percipi  ea  posse  dicunt  et  se  sapientes  esse  profitentur. 

A.  Tu,  ut  videtur:  nos  ad  audiendum  parati  sumus. 

18.  M.  Mors  igitur  ipsa,  quae  videtur  notissima  res  esse, 
quid  sit  primum  est  videndum.  Sunt  enim  qui  discessum 
animi  a corpore  putent  esse  mortem:  sunt  qui  nullum  cen- 
seant fieri  discessum,  sed  una  animum  et  corpus  occidere 
animumque  in  corpore  exstingui.  Qui  discedere  animum 
censent,  alii  statim  dissipari,  alii  diu  permanere,  alii  semper. 
Quid  sit  porro  ipse  animus  aut  ubi  aut  unde  magna  dissen- 
sio est.  Aliis  cor  ipsum  animus  videtur,  ex  quo  excordes , 
vecordes  cancordesque  dicuntur  et  Nasica  ille  prudens  bis 
consul  Corculum  et 

Egregie  cordatus  homo , catus  Aelius  Sextus. 

19.  Empedocles  animum  esse  censet  cordi  suffusum  san- 
guinem. Aliis  pars  quaedam  cerebri  visa  est  animi  princi- 
patum tenere.  Aliis  nec  cor  ipsum  placet  nec  cerebri  quam- 
dam partem  esse  animum,  sed  alii  in  corde,  alii  in  cerebro 
dixerunt  animi  esse  sedem  et  locum.  Animum  autem  alii 
animam,  ut  fere  nostri.  Declarat  nomen.  Nam  et  agere 
animam  et  efflare  dicimus  et  animosos  et  bene  animatos  et 
ex  animi  sententia:  ipse  autem  animus  ab  anima  dictus  est. 
Zenoni  Stoico  animus  ignis  videtur.  X.  Sed  haec  quidem, 
quae  dixi,  cor,  [ sanguinem ,]  cerebrum,  animam,  ignem 
vulgo:  reliqua  fere  singuli.  20.  Ut  multi  ante  veteres, 
proxime  autem  Aristoxenus,  musicus  idemque  philosophus, 
ipsius  corporis  intentionem  quamdam,  velut  in  cantu  et 
fidibus  quae  harmonia  dicitur,  sic  ex  corporis  totius  natura 
et  figura  varios  motus  cieri  tamquam  in  cantu  sonos.  Hic 
ab  artificio  suo  non  recessit  et  tamen  dixit  aliquid,  quod 
ipsum  quale  esset  erat  multo  ante  et  dictum  et  explanatum 
a Platone.  Xenocrates  animi  figuram  et  quasi  corpus  ne- 
gavit esse  verum:  numerum  dixit  esse,  cuiusvis,  ut  iam 
ante  Pythagorae  visum  erat,  in  natura  maxima  esset.  Eius 
doctor  Plato  triplicem  finxit  animum,  cuius  principatum,  id 
est,  rationem  in  capite  sicut  in  arce  posuit,  et  duas  partes 
ei  parere  voluit,  iram  et  cupiditatem,  quas  locis  disclusit: 
iram  in  pectore,  cupiditatem  subter  praecordia  locavit. 
21.  Dicaearchus  autem  in  eo  sermone,  quem  Corinthi  ha- 
bitum tribus  libris  exponit,  doctorum  hominum  disputan- 
tium primo  libro  multos  loquentes  facit:  duobus  Pherecra- 
ten  quemdam  Phthiotam  senem,  quem  ait  a Deucalione  or- 
tum, disserentem  inducit,  nihil  esse  omnino  animum  et  hoc 
esse  nomen  totum  inane  frustraque  animalia  et  animantes 
appellari , neque  in  homine  inesse  animum  vel  animam  nec 
in  bestia,  vimque  omnem  eam,  qua  vel  agamus  quid  vel 
sentiamus,  in  omnibus  corporibus  vivis  aequabiliter  esse 
fusam  nec  separabilem  a corpore  esse,  quippe  quae  nulla 
sit  nec  sit  quidquam  nisi  corpus  unum  et  simplex,  ita  figu- 
ratum, ut  temperatione  naturae  vigeat  et  sentiat.  22.  Aristo- 
teles longe  omnibus  — Platonem  semper  excipio  — prae- 
stans et  ingenio  et  diligentia,  quum  quattuor  nota  ilia  genera 

principiorum  esset  complexus,  e quibus  omnia  orerentur, 
quintam  quamdam  naturam  censet  esse,  e qua  sit  mens. 
Cogitare  enim  et  providere  et  discere  et  docere  et  invenire 
aliquid  et  tam  multa  alia,  meminisse,  amare,  odisse,  cupere, 
timere,  angi,  laetari:  haec  et  similia  eorum  in  horum  quat- 
tuor generum  inesse  nullo  putat:  quintum  genus  adhibet 
vacans  nomine  et  sic  ipsum  animum  svdsXtisiav  appellat 
novo  nomine  quasi  quamdam  continuatam  motionem  et 
perennem. 

XI.  Nisi  quae  me  forte  fugiunt,  haec  sunt  fere  de  animo 
sententiae.  Democritum  enim,  magnum  illum  quidem  virum, 
sed  levibus  et  rotundis  corpusculis  efficientem  animum  con- 
cursu quodam  fortuito  omittamus.  Nihil  est  enim  apud 
stos  quod  non  atomorum  turba  conficiat.  23.  Harum  sen- 
tentiarum quae  vera  sit  deus  aliqui  viderit:  quae  veri  simil- 
lima magna  quaestio  est.  Utrum  igitur  inter  lias  sententias 
diiudicare  malumus  an  ad  propositum  redire? 

A.  Cuperem  equidem  utrumque,  si  posset,  sed  est  dif- 
ficile confundere.  Qua  re  si,  ut  ista  non  disserantur,  libe- 
rari mortis  metu  possumus,  id  agamus:  sin  id  non  potest 
nisi  hac  quaestione  animorum  explicata,  nunc,  si  videtur, 
hoc,  illud  alias. 

M.  Quod  malle  te  intelligo,  id  puto  esse  commodius. 
Efficiet  enim  ratio,  ut,  quaecumque  vera  sit  earum  senten- 
tiarum, quas  exposui,  mors  aut  malum  non  sit  aut  sit  bonum 
potius.  24.  Nam  si  cor  aut  sanguis  aut  cerebrum  est  ani- 
mus , certe , quoniam  est  corpus , interibit  cum  reliquo  cor- 
pore: si  anima  est,  fortasse  dissipabitur:  si  ignis,  exstin- 
guetur: si  est  Aristoxeni  harmonia,  dissolvetur.  Quid  de 
Dicaearcho  dicam,  qui  nihil  omnino  animum  dicat  esse? 
His  sententiis  omnibus  nihil  post  mortem  pertinere  ad  quem- 
quam potest:  pariter  enim  cum  vita  sensus  amittitur:  non 
sentientis  autem  nihil  est  ullam  in  partem  quod  intersit. 
Reliquorum  sententiae  spem  adferunt,  si  te  hoc  forte  de- 
lectat, posse  animos,  quum  e corporibus  excesserint,  in 
caelum  quasi  in  domicilium  suum  pervenire. 

A.  Me  vero  delectat,  idque  primum  ita  esse  velim,  deinde, 
etiam  si  non  sit,  mihi  persuaderi  tamen  velim. 

M.  Quid  tibi  ergo  opera  nostra  opus  est?  Num  eloquen- 
tia Platonem  superare  possumus?  Evolve  diligenter  eius 
eum  librum,  qui  est  de  animo,  amplius  quod  desideres  ni- 
hil erit. 

A.  Feci  mehercule  et  quidem  saepius,  sed  nescio  quo 
modo,  dum  lego,  adsentior:  quum  posui  librum  et  mecum 
ipse  de  immortalitate  animorum  coepi  cogitare,  adsensio 
illa  omnis  elabitur. 

25.  M.  Quid  hoc?  dasne  aut  manere  animos  post  mor- 
tem aut  morte  ipsa  interire? 

A.  Do  vero. 

M.  Quid,  si  maneant? 

A.  Beatos  esse  concedo. 

M.  Si  intereant? 

A.  Non  esse  miseros,  quoniam  ne  sint  quidem:  nam 
istud  coacti  a te  paullo  ante  concessimus. 

M.  Quo  modo  igitur  aut  cur  mortem  malum  tibi  videri 
dicis?  quae  aut  beatos  nos  efficiet  animis  manentibus  aut 
non  miseros  sensu  carentes? 

XII.  26.  A.  Expone  igitur,  nisi  molestum  est,  primum, 
si  potes,  animos  remanere  post  mortem:  tum,  si  minus  id 
obtinebis  — est  enim  arduum  — , docebis  carere  omni  malo 
mortem.  Ego  enim  istuc  ipsum  vereor  ne  malum  sit,  non 
dico  carere  sensu,  sed  carendum  esse. 

M.  Auctoribus  quidem  ad  istam  sententiam,  quam  vis 
obtineri,  uti  optimis  possumus,  quod  in  omnibus  causis  et 
debet  et  solet  valere  plurimum,  et  primum  quidem  omni 
antiquitate,  quae  quo  propius  aberat' ab  ortu  et  divina 
progenie,  hoc  melius  ea  fortasse,  quae  erant  vera,  cer- 
nebat. 

27.  Itaque  unum  illud  erat  insitum  priscis  illis,  quos 
cascos  appellat  Ennius,  esse  in  morte  sensum  neque  ex- 
cessu vitae  sic  deleri  hominem,  ut  funditus  interiret:  idque 
quum  multis  aliis  rebus  tum  e pontificio  iure  et  e caerimo- 
niis sepulcrorum  intelligi  licet,  quas  maximis  ingeniis  prae- 
diti nec  tanta  cura  coluissent  nec  violatas  tam  inexpiabili 
religione  sanxissent,  nisi  haereret  in  eorum  mentibus  mor- 
tem non  interitum  esse  omnia  tollentem  atque  delentem,  sed 

quamdam  quasi  migrationem  commutationemque  vitae,  quae 
in  claris  viris  et  feminis  dux  in  caelum  soleret  esse,  in  cae- 
teris  humi  retineretur  et  permaneret  tamen.  28.  Ex  hoc  et 
nostrorum  opinione  'Romulus  in  caelo  cum  dis  agit  aevom,* 
ut  famae  adsentiens  dixit  Ennius,  et  apud  Graecos  indeque 
perlapsus  ad  nos  et  usque  ad  Oceanum  Hercules  tantus  et 
tam  praesens  habetur  deus:  hinc  Liber  Semela  natus 
eademque  famae  celebritate  Tyndaridae  fratres,  qui  non 
modo  adiutores  in  proeliis  victoriae  populi  Romani,  sed 
etiam  nuncii  fuisse  perhibentur.  Quid?  Ino  Cadmi  filia 
nonne  Aevno&eu  nominata  a Graecis  Matuta  habetur  a 
nostris?  Quid?  totum  prope  caelum,  ne  plures  persequar, 
nonne  humano  genere  completum  est?  XIII.  29.  Si  vero 
scrutari  vetera  et  ex  iis  ea,  quae  scriptores  Graeciae  prodi- 
derunt, eruere  coner,  ipsi  illi  maiorum  gentium  di  qui  ha- 
bentur hinc  a nobis  profecti  in  caelum  reperientur.  Quaere 
quorum  demonstrentur  sepulcra  in  Graecia,  reminiscere, 
quoniam  es  initiatus,  quae  tradantur  mysteriis,  tum  denique 
quam  hoc  late  pateat  intelliges.  Sed  qui  nondum  ea,  quae 
multis  post  annis  tractare  coepissent,  physica  didicissent, 
tantum  sibi  persuaserant,  quantum  natura  admonente  cogno- 
verant, rationes  et  causas  rerum  non  tenebant,  visis  qui- 
busdam saepe  movebantur  iisque  maxime  nocturnis,  ut  vi- 
derentur ei,  qui  vita  excesserant,  vivere.  30.  Ut  porro  fir- 
missimum hoc  adferri  videtur,  cur  deos  esse  credamus, 
quod  nulla  gens  tam  fera,  nemo  omnium  tam  est  immanis, 
cuius  mentem  non  imbuerit  deorum  opinio : multi  de  dis 
prava  sentiunt  — id  enim  vitioso  more  effici  solet  — , omnes 
tamen  esse  vim  et  naturam  divinam  arbitrantur,  nec  vero 
id  collocutio  hominum  aut  consensus  effecit,  non  institutis 
opinio  est  confirmata,  non  legibus,  omni  autem Mn  re  con- 
sensio omnium  gentium  lex  naturae  putanda  est:  quis  est 
igitur  qui  suorum  mortem  primum  non  eo  lugeat,  quod 
eos  orbatos  vitae  commodis  arbitretur?  Tolle  hanc  opinio- 
nem, luctum  sustuleris.  Nemo  enim  maeret  suo  incom- 
modo: dolent  fortasse  et  anguntur:  sed  illa  lugubris  lamen- 
tatio fletusque  maerens  ex  eo  est,  quod  eum,  quem  dile- 
ximus,  vitae  commodis  privatum  arbitramur  idque  sentire. 

Atque  haec  ita  sentimus  natura  duce , nulla  ratione  nullaque 
doctrina. 

XIV.  31.  Maximum  vero  argumentum  est  naturam  ipsam 
de  immortalitate  animorum  tacitam  iudicare,  quod  omnibus 
curae  sunt  et  maximae  quidem,  quae  post  mortem  futura 
sint.  Serit  arbores , quae  alteri  saeclo  prosint , ut  ait  [ille]  in 
Synephebis,  quid  spectans  nisi  etiam  postera  saecula  ad  se 
pertinere?  Ergo  arbores  seret  diligens  agricola,  quarum 
aspiciet  bacam  ipse  numquam:  vir  magnus  leges,  instituta, 
rem  publicam  non  seret?  Quid  procreatio  liberorum,  quid 
propagatio  nominis,  quid  adoptationes  filiorum,  quid  testa- 
mentorum diligentia,  quid  ipsa  sepulcrorum  monumenta,  elo- 
gia significant  nisi  nos  futura  etiam  cogitare?  32.  Quid 
illud?  num  dubitas  quin  specimen  naturae  capi  deceat  ex 
optima  quaque  natura?  Quae  est  melior  igitur  in  hominum 
genere  natura  quam  eorum,  qui  se  natos  ad  homines  iuvan- 
dos,  tutandos,  conservandos  arbitrantur?  Abiit  ad  deos 
Hercules:  numquam  abisset,  nisi,  quum  inter  homines 
esset,  eam  sibi  viam  munivisset.  Vetera  iam  ista  et  reli- 
gione omnium  consecrata. 

XV.  Quid  in  hac  re  publica  tot  tantosque  viros  ob  rem 
publicam  interfectos  cogitasse  arbitramur?  iisdemne  ut  fini- 
bus nomen  suum  quibus  vita  terminaretur?  Nemo  umquam 
sine  magna  spe  immortalitatis  se  pro  patria  offerret  ad  mor- 
tem. 33.  Licuit  esse  otioso  Themistocli,  licuit  Epaminon- 
dae, licuit,  ne  et  vetera  et  externa  quaeram,  mihi,  sed 
nescio  quo  modo  inhaeret  in  mentibus  quasi  saeclorum  quod- 
dam augurium  futurorum , idque  in  maximis  ingeniis  altissi- 
misque  animis  et  exsistit  maxime  et  apparet  facillime.  Quo 
quidem  dempto  quis  tam  esset  amens  qui  semper  in  labo- 
ribus et  periculis  viveret?  34.  Loquor  de  principibus:  quid 
poetae?  nonne  post  mortem  nobilitari  volunt?  Unde  ergo 
illud? 

Aspicite , o cives , senis  Enni  imaginis  formam . 

Hic  vestrum  panxit  maxuma  facta  patrum, 

Mercedem  gloriae  flagitat  ab  iis,  quorum  patres  adfecerat 
gloria,  idemque: 

Nemo  me  lacrumis  decoret  nec  funera  fletu 
Faxit . Cur?  volito  vivus  per  ora  virum . 

Sed  quid  poetas?  opifices  post  mortem  nobilitari  volunt. 
Quid  enim  Phidias  sui  similem  speciem  inclusit  in  clipeo 
Minervae,  quum  inscribere  non  liceret?  Quid?  nostri  philo- 
sophi nonne  in  iis  libris  ipsis,  quos  scribunt  de  contem- 
nenda gloria,  sua  nomina  inscribunt?  35.  Quod  si  omnium 
consensus  naturae  vox  est  omnesque,  qui  ubique  sunt,  con- 
sentiunt esse  aliquid  quod  ad  eos  pertineat,  qui  vita  cesse- 
rint, nobis  quoque  idem  existimandum  est  et  si,  quorum 
aut  ingenio  aut  virtute  animus  excellit,  eos  arbitramur, 
quia  natura  optima  sint,  cernere  naturae  vim  maxime,  veri 
simile  est,  quum  optimus  quisque  maxime  posteritati  ser^ 
viat,  esse  aliquid,  cuius  is  post  mortem  sensum  sit  habiturus. 

XVI.  36.  Sed  ut  deos  esse  natura  opinamur  qualesque 
sint  ratione  cognoscimus,  sic  permanere  animos  arbitramur 
consensu  nationum  omnium , qua  in  sede  maneant  qualesque 
sint  ratione  discendum  est.  Cuius  ignoratio  finxit  inferos 
easque  formidines,  quas  tu  contemnere  non  sine  causa  vi- 
debare.  In  terram  enim  cadentibus  corporibus  iisque  humo 
tectis,  e quo  dictum  est  humari,  sub  terra  censebant  reli- 
quam vitam  agi  mortuorum.  Quam  eorum  opinionem  magni 
errores  consecuti  sunt,  quos  auxerunt  poetae.  37.  Fre- 
quens enim  consessus  theatri,  in  quo  sunt  mulierculae  et 
pueri,  movetur  audiens  tam  grande  carmen: 

Adsum  atque  advenio  Acherunte  vix  via  alta  atque  ardua 
Per  speluncas  saxis  structas  asperis , pendentibus , 
Maxumis , ubi  rigida  constat  crassa  caligo  inferum , 

tantumque  valuit  error,  qui  mihi  quidem  iam  sublatus  vi- 
detur, ut,  corpora  cremata  quum  scirent,  tamen  ea  fieri 
apud  inferos  fingerent,  quae  sine  corporibus  nec  fieri  pos- 
sent nec  inlelligi.  Animos  enim  per  se  ipsos  viventes  non 
poterant  mente  complecti,  formam  aliquam  figuramque  quae- 
rebant. Inde  Homeri  tota  vexvicc,  inde  ea,  quae  meus  amicus 
Appius  vexvogavreta  faciebat,  inde  in  vicinia  nostra  Averni 
lacus,  unde  animae  excitantur  'obscura  umbra  aperto  ex 

ostio  altae  Acheruntis,  salso  sanguine5,  imagines  mortuorum. 
Has  tamen  imagines  loqui  volunt,  quod  fieri  nec  sine  lingua 
nec  sine  palato  nec  sine  faucium,  laterum,  pulmonum  vi  et 
figura  potest.  Nihil  enim  animo  videre  poterant,  ad  oculos  * 
omnia  referebant.  38.  Magni  autem  est  ingenii  sevocare^ 
mentem  a sensibus  et  cogitationem  ab  consuetudine  abdu- 
cere. Itaque  credo  equidem  etiam  alios  tot  saeculis,  sed,L 
quod  [in]  litteris  exstet,  Pherecydes  Syrius  primum  dixit  ani- 
mos esse  hominum  sempiternos,  antiquus  sane:  fuit  enim 
meo  regnante  gentili.  Hanc  opinionem  discipulus  eius,  Pytha- 
goras, maxime  confirmavit:  qui  quum  Superbo  regnante  in 
Italiam  venisset,  tenuit  magnam  illam  Graeciam  quum  honore 
disciplinae  tum  etiam  auctoritate,  multaque  saecula  postea 
sic  viguit  Pythagoreorum  nomen,  ut  nulli  alii  docti  vide- 
rentur. 

XVII.  Sed  redeo  ad  antiquos.  Rationem  illi  sententiae 
suae  non  fere  reddebant,  nisi  quid  erat  numeris  aut  descri- 
ptionibus explicandum.  39.  Platonem  ferunt,  ut  Pythagoreos 
cognosceret,  in  Italiam  venisse  et  didicisse  Pythagorea  om- 
nia, primumque  de  animorum  aeternitate  non  solum  sensisse 
idem  quod  Pythagoram , sed  rationem  etiam  attulisse.  Quam, 
nisi  quid  dicis,  praetermittamus  et  hanc  totam  spem  immor- 
talitatis relinquamus. 

A.  An  tu,  quum  me  in  summam  exspectationem  addu- 
xeris, deseris?  Errare  mehercule  malo  cum  Platone,  quem 
tu  quanti  facias  scio  et  quem  ex  tuo  ore  admiror,  quam  cum 
istis  vera  sentire. 

40.  M.  Macte  virtute!  ego  enim  ipse  cum  eodem  isto 
non  invitus  erraverim.  Num  igitur  dubitamus?  an  sic.  ut 
pleraque?  quamquam  hoc  quidem  minime:  persuadent  uim 
mathematici  terram  in  medio  mundo  sitam  ad  universi  caeli 
complexum  quasi  puncti  instar  obtinere,  quod  xsvtQov  ilii 
vocant:  eam  porro  naturam  esse  quattuor  omnia  gignentium 
corporum,  ut,  quasi  partita  habeant  inter  se  ac  divisa  mo- 
menta, terrena  et  humida  suopte  nutu  et  suo  pondere  ad  \ 
pares  angulos  in  terram  et  in  mare  ferantur,  reliquae  duae 
partes,  una  ignea,  altera  animalis,  ut  illae  superiores  in  me- 
dium locum  mundi  gravitate  ferantur  et  pondere,  sic  hae 

rursum  rectis  lineis  in  caelestem  locum  subvolent,  sive  ipsa 
natura  superiora  appetente  sive  quod  a gravioribus  leviora 
natura  repellantur.  Quae  quum  constent,  perspicuum  debet 
esse  animos,  quum  e corpore  excesserint,  sive  illi  sint  ani- 
males, id  est,  spirabiles,  sive  ignei,  sublime  ferri.  41.  Si 
ero  aut  numerus  quidam  est  animus,  quod  subtiliter  magis 
Auam  dilucide  dicitur,  aut  quinta  illa  non  nominata  magis 
quam  non  intellecta  natura , multo  etiam  integriora  ac  pu- 
riora sunt,  ut  a terra  longissime  se  efferant.  Horum  igitur 
aliquid  animus  est,  ne  tam  vegeta  mens  aut  in  corde  cere- 
brove  aut  in  Empedocleo  sanguine  demersa  iaceat. 

XVIII.  Dicaearchum  vero  cum  Aristoxeno  aequali  et 
condiscipulo  suo,  doctos  sane  homines,  omittamus:  quo- 
rum alter  ne  condoluisse  quidem  umquam  videtur,  qui  ani- 
mum se  habere  non  sentiat,  alter  ita  delectatur  suis  cantibus, 
ut  eos  etiam  ad  haec  transferre  conetur.  Harmoniam  autem 
ex  intervallis  sonorum  nosse  possumus,  quorum  varia  com- 
positio etiam  harmonias  efficit  plures,  membrorum  vero 
situs  et  figura  corporis  vacans  animo  quam  possit  harmo- 
niam efficere  non  video.  Sed  hic  quidem,  quamvis  eruditus 
sit,  sicut  est,  haec  magistro  concedat  Aristoteli,  canere  ipse 
doceat  Bene  enim  illo  Graecorum  proverbio  praecipitur: 

Quam  quisque  norit  artem , in  hac  se  exerceat. 

42.  Illam  vero  funditus  eiiciamus  individuorum  corporum 
laevium  et  rotundorum  concursionem  fortuitam , quam  tamen 
Democritus  concalefactam  et  spirabilem,  id  est,  animalem, 
esse  voluit.  Is  autem  animus,  qui  si  est  horum  quattuor 
generum,  ex  quibus  omnia  constare  dicuntur,  ex  inflam- 
mat ^nima  constat,  ut  potissimum  videri  video  Panaetio, 
superiora  capessat  necesse  est.  Nihil  enim  habent  haec 
duo  genera  proni  et  supera  semper  petunt.  Ita,  sive  dissi- 
pantur, procul  a terris  id  evenit,  sive  permanent  et  conser- 
vant habitum  suum,  hoc  etiam  magis  necesse  est  ferantur 
ad  caelum  et  ab  iis  perrumpatur  et  dividatur  crassus  hic  et 
concretus  aer,  qui  est  terrae  proximus.  Calidior  est  enim 
vel  potius  ardentior  animus,  quam  est  hic  aer,  quem  modo 
dixi  crassum  atque  concretum:  quod  ex  eo  sciri  potest,  quia 
cic.  IV.  1.  17 

corpora  nostra  teTreno  principiorum  genere  confecta  ardore 
animi  concalescunt. 

XIX.  43.  Accedit  ut  eo  facilius  animus  evadat  ex  hoc 
aere,  quem  saepe  iam  appello,  eumque  perrumpat,  quod 
nihil  est  animo  velocius,  nulla  est  celeritas,  quae  possit 
cum  animi  celeritate  contendere.  Qui  si  permanet  incor- 
ruptus suique  similis,  necesse  est  ita  feratur,  ut  penetret 
et  dividat  omne  caelum  hoc,  in  quo  nubes,  imbres  ventique 
coguntur,  quod  et  humidum  et  caliginosum  est  propter  ex- 
halationes terrae.  Quam  regionem  quum  superavit  animus  ] 
naturamque  sui  similem  contigit  et  agnovit,  iunctis  ex  anima  \ 
tenui  et  ex  ardore  solis  temperato  ignibus  insistit  et  finem  ! 
altius  se  efferendi  facit.  Tum  enim  sui  similem  et  levitatem 
et  calorem  adeptus  tamquam  paribus  examinatus  ponde- 
ribus nullam  in  partem  movetur,  eaque  ei  demum  naturalis  j 
est  sedes,  quum  ad  sui  simile  penetravit,  in  quo  nulla  re  J 
egens  aletur  et  sustentabitur  iisdem  rebus,  quibus  astra  I 
sustentantur  et  aluntur.  44.  Quumque  corporis  facibus  in-  I 
flammari  soleamus  ad  omnes  fere  cupiditates  eoque  magis  ,! 
incendi,  quod  iis  aemulemur,  qui  ea  habeant,  quae  nos 
habere  cupiamus , profecto  beati  erimus,  quum  corporibus  | 
relictis  et  cupiditatum  et  aemulationum  erimus  expertes,  | 
quodque  nunc  facimus,  quum  laxati  curis  sumus,  ut  spectare 
aliquid  velimus  et  visere,  id  multo  tum  faciemus  liberius  to- 
tosque  nos  in  contemplandis  rebus  perspiciendisque  pone- 
mus , propterea  quod  et  natura  inest  in  mentibus  nostris  insa-  j 
tiabilis  quaedam  cupiditas  veri  videndi  et  orae  ipsae  locorum 
illorum,  quo  pervenerimus,  quo  faciliorem  nobis  cognitio- 
nem rerum  caelestium,  eo  maiorem  cognoscendi  cupiditatem 
dabunt.  45.  Haec  enim  pulcritudo  etiam  in  terris  'patritam 
illam  et  avitam’,  ut  ait  Theophrastus , philosophiam  cogni- 
tionis cupiditate  incensam  excitavit.  Praecipue  veroiruen-  ] 
tur  ea  qui  tum  etiam,  quum  has  terras  incolentes  circumfusi 
erant  caligine,  tamen  acie  mentis  dispicere  cupiebant. 

XX.  Etenim  si  nunc  aliquid  adsequi  se  putant,  qui  ostium 
Ponti  viderunt  et  eas  angustias,  per  quas  penetravit  ea, 
quae  est  nominata 


19 


LIB.  I.  CAP.  19 — 21. 


259 


Argo , quia  Argivi  in  ea  dilecti  viri 
vecti  petebant  pellem  inauratam  arietis , 

aut  ii,  qui  Oceani  freta  illa  viderunt, 

Europam  Libyamque  rapax  ubi  dividit  unda , 

quod  tandem  spectaculum  fore  putamus,  quum  totam  terram 
contueri  licebit  eiusque  quum  situm,  formam,  circumscrip- 
tionem, tum  et  habitabiles  regiones  et  rursum  omni  cultu 
propter  vim  frigoris  aut  caloris  vacantes?  46.  Nos  enim 
ne  nunc  quidem  oculis  cernimus  ea,  quae  videmus:  neque 
est  enim  ullus  sensus  in  corpore,  sed  ut  non  physici  solum 
docent,  verum  etiam  medici,  qui  ista  aperta  et  patefacta 
viderunt,  viae  quasi  quaedam  sunt  ad  oculos,  ad  aures,  ad 
nares  a sede  animi  perforatae.  Itaque  saepe  aut  cogitatione 
aut  aliqua  vi  morbi  impediti  apertis  atque  integris  et  oculis 
et  auribus  nec  videmus  nec  audimus,  ut  facile  intelligi  pos- 
sit animum  et  videre  et  audire,  non  eas  partes,  quae  quasi 
fenestrae  sint  animi,  quibus  tamen  sentire  nihil  queat  mens, 
nisi  id  agat  et  adsit.  Quid?  quod  eadem  mente  res  dissi- 
millimas comprendimus , ut  colorem,  saporem,  calorem, 
odorem,  sonum,  quae  numquam  quinque  nunciis  animus 
cognosceret,  nisi  ad  eum  omnia  referrentur  et  is  omnium 
iudex  solus  esset.  Atque  ea  profecto  tum  multo  puriora  et 
dilucidiora  cernentur,  quum  quo  natura  fert  liber  animus 
pervenerit.  47.  Nam  nunc  quidem,  quamquam  foramina 
illa,  quae  patent  ad  animum  a corpore,  callidissimo  artificio 
natura  fabricata  est,  tamen  terrenis  concretisque  corporibus 
sunt  intersaepta  quodam  modo : quum  autem  nihil  erit  prae- 
ter animum,  nulla  res  obiecta  impediet  quo  minus  percipiat 
quale  quidque  sit.  XXI.  Quamvis  copiose  haec  diceremus, 
si  res  postularet,  quam  multa,  quam  varia,  quanta  specta- 
cula animus  in  locis  caelestibus  esset  habiturus.  48.  Quae 
quidem  cogitans  soleo  saepe  mirari  non  nullorum  insolen- 
tiam philosophorum,  qui  naturae  cognitionem  admirantur 
eiusque  inventori  et  principi  gratias  exsultantes  agunt  eum- 
/que  venerantur  ut  deum:  liberatos  enim  se  per  eum  dicunt 
gravissimis  dominis,  terrore  sempiterno  et  diurno  ac  no- 
cturno metu.  Quo  terrore?  quo  metu?  quae  est  anus  tam 

17* 


260 


TUSCULANARUM  DISPUTATIONUM 


20 


delira  quae  timeat  ista,  quae  vos  videlicet,  si  physica  non 
didicissetis,  timeretis,  ' Acherimsia  templa  alia  Orci , pal- 
lida Leti,  obnubila  tenebris  loca’?  Non  pudet  philosophum 
in  eo  gloriari,  quod  haec  non  timeat  et  quod  falsa  esse  co- 
gnoverit? E quo  intelligi  potest  quam  acuti  natura  sint, 
quoniam  haec  sine  doctrina  credituri  fuerunt.  49.  Praecia 
rum  autem  nescio  quid  adepti  sunt,  quod  didicerunt  se, 
quum  tempus  mortis  venisset,  totos  esse  perituros.  Quod 
ut  ita  sit  — nihil  enim  pugno  — , quid  habet  ista  res  aut 
laetabile  aut  gloriosum?  Nec  tamen  mihi  sane  quidquam 
occurrit  cur  non  Pythagorae  sit  et  Platonis  vera  sententia. 
Ut  enim  rationem  Plato  nullam  adferret  — vide  quid  homini 
tribuam  — , ipsa  auctoritate  me  frangeret:  tot  autem  ratio- 
nes attulit,  ut  velle  caeteris,  sibi  certe  persuasisse  videatur. 

XXII.  50.  Sed  plurimi  contra  nituntur  animosque  quasi 
capite  damnatos  morte  mulctant,  neque  aliud  est  quidquam 
cur  incredibilis  iis  animorum  videatur  aeternitas  nisi  quod 
nequeunt  qualis  animus  sit  vacans  corpore  intelligere  et  co 
gitatione  comprehendere.  Quasi  vero  intelligant  qualis  sit 
in  ipso  corpore,  quae  conformatio,  quae  magnitudo,  qui 
locus,  vel,  si  iam  possent  in  homine  vivo  cerni  omnia,  quae 
nunc  tecta  sunt,  casurusne  in  conspectum  videatur  animus 
an  tanta  sit  eius  tenuitas,  ut  fugiat  aciem.  51.  Haec  repu- 
tent isti,  qui  negant  animum  sine  corpore  se  intelligere 
posse:  videbunt  quem  in  ipso  corpore  intelligant.  Mihi 
quidem  naturam  animi  intuenti  multo  difficilior  occurrit  co- 
gitatio multoque  obscurior,  qualis  animus  in  corpore  sit 
tamquam  alienae  domui,  quam  qualis,  quum  exierit  et  in 
liberum  caelum  quasi  domum  suam  venerit.  Nisi  enim, 
quod  numquam  vidimus,  id  quale  sit  intelligere  non  possu- 
mus, certe  et  deum  ipsum  et  divinum  animum  corpore  libe- 
ratum cogitatione  complecti  possumus.  Dicaearchus  qui- 
dem et  Aristoxenus,  quia  difficilis  erat  animi  quid  aut  qua- 
lis esset  intelligentia,  nullum  omnino  animum  esse  dixerunt. 
52.  Est  illud  quidem  vel  maximum  animo  ipso  animum  vi- 
dere et  nimirum  hanc  habet  vim  praeceptum  Apollinis,  quo 
monet  ut  se  quisque  noscat.  Non  enim,  credo,  id  praeci- 
pit, ut  membra  nostra  aut  staturam  figuramve  noscamus: 

neque  nos  corpora  sumus,  nec  ego  tibi  haec  dicens  corpori 
tuo  dico.  Quum  igitur:  Nosce  te , dicit,  hoc  dicit:  Nosce 
animum  tuum.  Nam  corpus  quidem  quasi  vas  est  aut  ali- 
quod animi  receptaculum:  ab  animo  tuo  quidquid  agitur,  id 
agitur  a te.  Hunc  igitur  nosse  nisi  divinum  esset,  non  esset 
hoc  acrioris  cuiusdam  animi  praeceptum  tributum  deo  [sc. 
hoc  se  ipsum  posse  cognoscere]. 

53.  Sed  si  qualis  sit  animus  ipse  animus  nesciet,  dic, 
quaeso,  ne  esse  quidem  se  sciet,  ne  moveri  quidem  se?  Ex 
quo  illa  ratio  nata  est  Platonis,  quae  a Socrate  est  in  Phae- 
dro explicata,  a me  autem  posita  est  in  sexto  libro  de  re 
publica.  XXIII.  'Quod  semper  movetur,  aeternum  est:  quod 
autem  motum  adfert  alicui  quodque  ipsum  agitatur  alicunde, 
quando  finem  habet  motus , vivendi  finem  habeat  necesse 
est.  Solum  igitur,  quod  se  ipsum  movet,  quia  numquam 
deseritur  a se,  numquam  ne  moveri  quidem  desinit:  quin 
etiam  caeteris,  quae  moventur,  hic  fons,  hoc  principium  est 
movendi.  54.  Principii  autem  nulla  est  origo:  nam  e prin- 
cipio oriuntur  omnia,  ipsum  autem  nulla  ex  re  alia  nasci 
potest:  nec  enim  esset  id  principium,  quod  gigneretur 
aliunde.  Quod  si  numquam  oritur,  ne  occidit  quidem  um- 
quam:  nam  principium  exstinctum  nec  ipsum  ab  alio  rena- 
scetur  nec  ex  se  aliud  creabit,  si  quidem  necesse  est  a prin- 
cipio oriri  omnia.  Ita  fit  ut  motus  principium  ex  eo  sit, 
quod  ipsum  a se  movetur:  id  autem  nec  nasci  potest  nec 
mori,  vel  concidat  omne  caelum  omnisque  natura  consistat 
necesse  est  nec  vim  ullam  nanciscatur,  qua  a primo  impulsa 
moveatur.  Quum  pateat  igitur  aeternum  id  esse,  quod  se 
ipsum  moveat,  quis  est  qui  hanc  naturam  animis  esse  tri- 
butam neget?  Inanimum  est  enim  omne,  quod  pulsu  agita- 
tur externo:  quod  autem  est  animal,  id  motu  cietur  interiore 
et  suo.  Nam  haec  est  propria  natura  animi  atque  vis,  quae 
si  est  una  ex  omnibus , quae  se  ipsa  [semper]  moveat,  neque 
nata  certe  est  et  aeterna  est.?  55.  Licet  concurrant  omnes 
plebeii  philosophi  — sic  enim  ii,  qui  a Platone  et  Socrate 
et  ab  ea  familia  dissident,  appellandi  videntur — , non  modo 
nihil  umquam  tam  eleganter  explicabunt,  sed  ne  hoc  quidem 
ipsum  quam  subtiliter  conclusum  sit  intelligent.  Sentit  igi- 

tur  animus  se  moveri:  quod  quum  sentit,  illud  una  sentit 
se  vi  sua,  non  aliena  moveri,  nec  accidere  posse  ut  ipse 
umquam  a se  deseratur.  Ex  quo  efficitur  aeternitas , nisi 
quid  habes  ad  haec. 

A.  Ego  vero  facile  sim  passus  ne  in  mentem  quidem 
mihi  aliquid  contra  venire:  ita  isti  faveo  sententiae. 

XXIV.  56.  M.  Quid?  illa  tandem  num  leviora  censes, 
quae  declarant  inesse  in  animis  hominum  divina  quaedam? 
quae  si  cernerem  quem  ad  modum  nasci  possent,  etiam 
quem  ad  modum  interirent  viderem.  Nam  sanguinem,  bi- 
lem, pituitam,  ossa,  nervos,  venas,  omnem  denique  mem- 
brorum et  totius  corporis  figuram  videor  posse  dicere  unde 
concreta  et  quo  modo  facta  sint:  animum  ipsum,  si  nihil 
esset  in  eo  nisi  id,  ut  per  eum  viveremus,  tam  natura  pu- 
tarem hominis  vitam  sustentari  quam  vitis,  quam  arboris: 
haec  enim  etiam  dicimus  vivere.  Item  si  nihil  haberet  ani- 
mus hominis,  nisi  ut  appeteret  aut  fugeret,  id  quoque 
esset  ei  commune  cum  bestiis.  57.  Habet  primum  memo- 
riam et  eam  infinitam  rerum  innumerabilium : quam  quidem 
Plato  recordationem  esse  vult  superioris  vitae.  Nam  in  illo 
libro,  qui  inscribitur  Msvov , pusionem  quemdam  Socrates 
interrogat  quaedam  geometrica  de  dimensione  quadrati.  Ad 
ea  sic  ille  respondet,  ut  puer,  et  tamen  ita  faciles  interro- 
gationes sunt,  ut  gradatim  respondens  eodem  perveniat  quo 
si  geometrica  didicisset.  Ex  quo  effici  vult  Socrates  ut 
discere  nihil  aliud  sit  nisi  recordari.  Quem  locum  multo 
etiam  accuratius  explicat  in  eo  sermone,  quem  habuit  eo 
ipso  die,  quo  excessit  e vita:  docet  enim  quemvis,  qui  om- 
nium rerum  rudis  esse  videatur,  bene  interroganti  respon- 
dentem declarare  se  non  tum  illa  discere,  sed  reminiscendo 
recognoscere,  nec  vero  fieri  ullo  modo  posse  ut  a pueris  tot 
rerum  atque  tantarum  insitas  et  quasi  consignatas  in  animis 
notiones,  quas  ivvoCag  vocant,  haberemus,  nisi  animus, 
ante  quam  in  corpus  intravisset,  in  rerum  cognitione  vi- 
guisset. 58.  Quumque  nihil  esset,  ut  omnibus  locis  a Pla- 
tone disseritur  — nihil  enim  putat  esse  quod  oriatur  et  in- 
tereat, idque  solum  esse,  quod  semper  tale  sit,  quale  [sit, 
quam ] ideccv  appellat  ille,  nos  speciem  — , non  potuit  ani- 

mus  haec  in  corpore  inclusus  agnoscere,  cognita  attulit:  ex 
quo  tam  multarum  rerum  cognitionis  admiratio  tollitur.  Ne- 
que ea  plane  videt  animus,  quum  repente  in  tam  insolitum 
tamque  perturbatum  domicilium  immigravit,  sed,  quum  se 
collegit  atque  recreavit,  tum  agnoscit  illa  reminiscendo. 
Ita  nihil  est  aliud  discere  nisi  recordari.  59.  Ego  autem 
maiore  etiam  quodam  modo  memoriam  admiror.  Quid  est 
enim  illud , quo  meminimus , aut  quam  habet  vim  aut  unde 
natam?  Non  quaero  quanta  memoria  Simonides  fuisse 
dicatur,  quanta  Theodectes,  quanta  is,  qui  a Pyrrho  legatus 
ad  senatum  est  missus,  Cineas,  quanta  nuper  Charmadas, 
quanta,  qui  modo  fuit,  Scepsius  Metrodorus,  quanta  noster 
Hortensius : de  communi  hominum  memoria  loquor  et  eorum 
maxime,  qui  in  aliquo  maiore  studio  et  arte  versantur, 
quorum  quanta  mens  sit  difficile  est  existimare:  ita  multa 
meminerunt. 

XXV.  60.  Quorsus  igitur  haec  spectat  oratio?  Quae 
sit  illa  vis  et  unde  sit,  intelligendum  puto.  Non  est  certe 
nec  cordis  nec  sanguinis  nec  cerebri  nec  atomorum: 
anima  sit  ignisne  nescio,  nec  me  pudet,  ut  istos,  fateri 
nescire  quod  nesciam:  illud,  si  ulla  alia  de  re  obscura  ad- 
firmare  possem,  sive  anima  sive  ignis  sit  animus,  eum  iura- 
rem  esse  divinum.  Quid  enim?  obsecro  te,  terrane  tibi 
hoc  nebuloso  et  caliginoso  caelo  aut  sata  aut  concreta  vi- 
detur tanta  vis  memoriae?  Si  quid  sit  hoc  non  vides,  at 
quale  sit  vides:  si  ne  id  quidem,  at  quantum  sit  profecto 
vides.  61.  Quid  igitur?  utrum  capacitatem  aliquam  in 
animo  putamus  esse,  quo  tamquam  in  aliquod  vas  ea,  quae 
meminimus,  infundantur?  Absurdum  id  quidem.  Qui  enim 
fundus  aut  quae  talis  animi  figura  intelligi  potest  aut  quae 
tanta  omnino  capacitas?  An  imprimi  quasi  ceram  animum 
putamus  et  esse  memoriam  signatarum  rerum  in  mente  ve- 
stigia? Quae  possunt  verborum,  quae  rerum  ipsarum  esse 
vestigia,  quae  porro  tam  immensa  magnitudo  quae  illa  tam 
multa  possit  effingere?  Quid?  ilia  vis  quae  tandem  est,  quae 
investigat  occulta,  quae  incentio  atque  cogitatio  dicitur? 
Ex  hacne  tibi  terrena  mortalique  natura  et  caduca  concreta 
ea  videtur,  62.  aut  qui  primus,  quod  summae  sapientiae 

Pythagorae  visum  est,  omnibus  rebus  imposuit  nomina, 
aut  qui  dissipatos  homines  congregavit  et  ad  societatem 
vitae  convocavit,  aut  qui  sonos  vocis,  qui  infiniti  vide- 
bantur, paucis  litterarum  notis  terminavit,  aut  qui  erran- 
tium stellarum  cursus , praegressiones , institiones  notavit? 
Omnes  magni,  etiam  superiores , qui  fruges,  qui  vestitum, 
qui  tecta,  qui  cultum  vitae,  qui  praesidia  contra  feras  in- 
venerunt: a quibus  mansuefacti  et  exculti  a necessariis  arti- 
ficiis ad  elegantiora  defluximus.  Nam  et  auribus  oblectatio 
magna  parta  est  inventa  et  temperata  varietate  et  natura 
sonorum  et  astra  suspeximus  quum  ea,  quae  sunt  infixa 
certis  locis,  tum  illa  non  re,  sed  vocabulo  errantia:  quorum 
conversiones  omnesque  motus  qui  animus  vidit,  is  docuit 
similem  animum  suum  eius  esse,  qui  ea  fabricatus  esset  in 
caelo.  63.  Nam  quum  Archimedes  lunae,  solis,  quinque 
errantium  motus  in  sphaeram  illigavit,  effecit  idem  quod  ille 
qui  in  Timaeo  mundum  aedificavit  Platonis  deus,  ut  tardi- 
tate et  celeritate  dissimillimos  motus  una  regeret  conversio. 
Quod  si  in  hoc  mundo  fieri  sine  deo  non  potest,  ne  in 
sphaera  quidem  eosdem  motus  Archimedes  sine  divino  in- 
genio potuisset  imitari. 

XXVI.  64.  Mihi  vero  ne  haec  quidem  notiora  et  illu- 
striora carere  vi  divina  videntur,  ut  ego  aut  poetam  grave 
plenumque  carmen  sine  caelesti  aliquo  mentis  instinctu  pu- 
tem fundere  aut  eloquentiam  sine  maiore  quadam  vi  flueft 
abundantem  sonantibus  verbis  uberibusque  sententiis.  Phi- 
losophia vero,  omnium  mater  artium,  quid  est  aliud  nisi,  ut 
Plato,  donum,  ut  ego,  inventum  deorum?  Haec  nos  pri- 
mum ad  illorum  cultum,  deinde  ad  ius  hominum,  quod  situm 
est  in  generis  humani  societate,  tum  ad  modestiam  magnitu- 
dinemque animi  erudivit  eademque  ab  animo  tamquam  ab 
oculis  caliginem  dispulit,  ut  omnia  supera  infera,  prima  ul- 
tima media  videremus.  65.  Prorsus  haec  divina  mihi  vide- 
tur vis , quae  tot  res  efficiat  et  tantas.  Quid  est  enim  me- 
moria rerum  et  verborum,  quid  porro  inventio?  Profecto 
id,  quo  ne  in  deo  quidem  quidquam  maius  intelligi  potest. 
Non  enim  ambrosia  deos  aut  nectare  aut  Iuventate  pocula 
ministrante  laetari  arbitror,  nec  Homerum  audio,  qui  Gany- 

meden  ab  dis  raptum  ait  propter  formam,  ut  Iovi  bibere 
ministraret:  non  iusta  causa  cur  Laomedonti  tanta  fieret 
iniuria.  Fingebat  haec  Homerus  et  humana  ad  deos  transfe- 
rebat: divina  mallem  ad  nos.  Quae  autem  divina?  Vigere, 
sapere,  invenire,  meminisse.  Ergo  animus,  ut  ego  dico, 
divinus  est,  ut  Euripides  dicere  audet,  deus,  et  quidem,  si 
deus  aut  anima  aut  ignis  est,  idem  est  animus  hominis. 
Nam  ut  illa  natura  caelestis  et  terra  vacat  et  humore , sic 
utriusque  harum  rerum  humanus  animus  est  expers.  Sin 
autem  est  quinta  quaedam  natura  ab  Aristotele  inducta  pri- 
mum, haec  et  deorum  est  et  animorum.  Hanc  nos  sen- 
tentiam secuti  his  ipsis  verbis  in  Consolatione  hoc  ex- 
pressimus : 

XXVII.  66.  'Animorum  nulla  in  terris  origo  inveniri 
potest.  Nihil  enim  est  in  animis  mixtum  atque  concretum 
aut  quod  ex  terra  natum  atque  fictum  esse  videatur,  nihij 
ne  aut  humidum  quidem  aut  flabile  aut  igneum.  His  enim 
in  naturis  nihil  inest  quod  vim  memoriae,  mentis,  cogita- 
tionis habeat,  quod  et  praeterita  teneat  et  futura  provideat 
et  complecti  possit  praesentia:  quae  sola  divina  sunt  nec 
invenietur  umquam  unde  ad  hominem  venire  possint  nisi 
a deo.  Singularis  est  igitur  quaedam  natura  atque  vis 
animi  seiuncta  ab  his  usitatis  notisque  naturis.  Ita  quid- 
quid est  illud,  quod  sentit,  quod  sapit,  quod  vivit,  quod 
\iget,  caeleste  et  divinum  ob  eamque  rem  aeternum  sit 
necesse  est.  Nec  vero  deus  ipse,  qui  intelligitur  a nobis, 
alio  modo  intelligi  potest  nisi  mens  soluta  quaedam  et  li- 
bera, segregata  ab  omni  concretione  mortali,  omnia  sen- 
tiens et  movens  ipsaque  praedita  motu  sempiterno.’  67.  Hoc 
e genere  atque  eadem  e natura  est  humana  mens.  Ubi  igi- 
tur aut  qualis  est  ista  mens?  — Ubi  tua  aut  qualis?  potesne 
dicere?  an,  si  omnia  ad  intelligendum  non  habeo,  quae 
habere  vellem,  ne  iis  quidem,  quae  habeo,  mihi  per  te  uti 
licebit?  — Non  valet  tantum  animus,  ut  se  ipse  videat.  At 
ut  oculus,  sic  animus  se  non  videns  alia  cernit.  Non  vi- 
det autem,  quod  minimum  est,  formam  suam:  quamquam 
fortasse  id  quoque,  sed  relinquamus:  vim  certe,  sagacitatem, 
memoriam,  motum,  celeritatem  videt  Haec  magna,  haec 

divina,  haec  sempiterna  sunt.  Qua  facie  quidem  sit  aut  ubi 
habitet  ne  quaerendum  quidem  est. 

XXVIII.  68.  Ut  quum  videmus  speciem  primum  cando- 
remque caeli,  dein  conversionis  celeritatem  tantam,  quan- 
tam cogitare  non  possumus,  tum  vicissitudines  dierum  ac 
noctium  oommutationesque  temporum  quadrupertitas  ad 
maturitatem  frugum  et  ad  temperationem  corporum  aptas 
eorumque  omnium  moderatorem  et  ducem  solem,  lunam- 
que accretione  et  deminutione  luminis  quasi  fastorum  no- 
tantem et  significantem  dies,  tum  in  eodem  orbe  in  duo- 
decim partes  distributo  quinque  stellas  ferri  eosdem  cursus 
constantissime  servantes  disparibus  inter  se  motibus,  noctur- 
namque caeli  formam  undique  sideribus  ornatam,  tum  glo- 
bum terrae  eminentem  e mari,  fixum  in  medio  mundi  uni- 
versi loco,  duabus  oris  distantibus  habitabilem  et  cultum, 
quarum  altera,  quam  nos  incolimus, 

Sub  axe  'posita  ad  stellas  septem , unde  horrifer 
Aquilonis  stridor  gelidas  molitur  nives , 

altera  australis,  ignota  nobis,  quam  vocant  Graeci  avxLyftova, 
69.  caeteras  partes  incultas,  quod  aut  frigore  rigeant  aut 
urantur  calore,  hic  autem,  ubi  habitamus,  non  intermittit 
suo  tempore 

Caelum  nitescere , arbores  frondescere , 

Vites  laetificae  pampinis  pubescere , 

Rami  bacarum  ubertate  incurvescere, 

Segetes  largiri  fruges , florere  omnia , 

Fontes  scatere,  herbis  prata  conveslirier, 

tum  multitudinem  pecudum  partim  ad  vescendum,  partim 
ad  cultus  agrorum,  partim  ad  vehendum,  partim  ad  cor- 
pora vestienda,  hominemque  ipsum  quasi  contemplatorem 
caeli  ac  terrarum  cultorem  atque  hominis  utilitati  agros 
omnes  et  maria  parentia — : 70.  haec  igitur  et  alia  innume- 
rabilia quum  cernimus,  possumusne  dubitare  quin  iis  prae- 
sit aliquis  vel  effector,  si  haec  nata  sunt,  ut  Platoni  videtur, 
vel,  si  semper  fuerunt,  ut  Aristoteli  placet,  moderator  tanti 
operis  et  muneris?  Sic  mentem  hominis,  quamvis  eam  non 
videas,  ut  deum  non  vides,  tamen,  ut  deum  agnoscis  ex 

operibus  eius,  sic  ex  memoria  rerum  et  inventione  et  cele- 
ritate  motus  omnique  puicritudine  virtutis  vim  divinam  men- 
tis agnoscito. 

XXIX.  In  quo  igitur  loco  est?  Credo  equidem  in  capite, 
et  cur  credam  adferre  possum.  Sed  alias  ubi  sit  animus, 
certe  quidem  in  te  est.  Quae  est  ei  natura?  Propria  puto 
et  sua.  Sed  fac  igneam,  fac  spirabilem:  nihil  ad  id,  de 
quo  agimus.  Illud  modo  videto,  ut  deum  noris,  etsi  eius 
ignores  et  locum  et  faciem,  sic  animum  tibi  tuum  notum 
esse  oportere,  etiam  si  ignores  et  locum  et  formam.  71.  In 
animi  autem  cognitione  dubitare  non  possumus,  nisi  plane 
in  physicis  plumbei  sumus,  quin  nihil  sit  animis  admixtum, 
nihil  concretum,  nihil  copulatum,  nihil  coagmentatum,  nihil 
duplex.  Quod  quum  ita  sit,  certe  nec  secerni  nec  dividi 
nec  discerpi  nec  distrahi  potest,  ne  interire  quidem  igitur. 
Est  enim  interitus  quasi  discessus  et  secretio  ac  diremptus 
earum  partium,  quae  ante  interitum  iunctione  aliqua  te- 
nebantur. 

His  et  talibus  rationibus  adductus  Socrates  nec  patro- 
num quaesivit  ad  iudicium  capitis  nec  iudicibus  supplex 
fuit  adhibuitque  liberam  contumaciam  a magnitudine  animi 
ductam,  non  a superbia,  et  supremo  vitae  die  de  hoc  ipso 
multa  disseruit  et  paucis  ante  diebus,  quum  facile  posset 
educi  e custodia,  noluit  et  tum  paene  in  manu  iam  morti- 
ferum illud  tenens  poculum  locutus  ita  est,  ut  non  ad  mor- 
tem trudi,  verum  in  caelum  videretur  escendere.  XXX.  72.  Ita 
enim  censebat  itaque  disseruit,  duas  esse  vias  duplicesque 
cursus  animorum  e corpore  excedentium.  Nam  qui  se  hu- 
manis vitiis  contaminavissent  et  se  totos  libidinibus  dedis- 
sent, quibus  caecati  vel  domesticis  vitiis  atque  flagitiis  se 
inquinavissent  vel  re  publica  violanda  fraudes  inexpiabiles 
concepissent,  iis  devium  quoddam  iter  esse,  seclusum  a 
concilio  deorum:  qui  autem  se  integros  castosque  serva- 
vissent quibusque  fuisset  minima  cum  corporibus  contagio 
seseque  ab  iis  semper  sevocavissent  essentque  in  corpori- 
bus humanis  vitam  imitati  deorum,  iis  ad  illos,  a quibus 
essent  profecti,  reditum  facilem  patere.  73.  Itaque  comme- 
morat, ut  cygni,  qui  non  sine  causa  Apollini  dicati  sint,  sed 

quod  ab  eo  divinationem  habere  videantur,  qua  providen- 
tes quid  in  morte  boni  sit  cum  cantu  et  voluptate  morian- 
tur, sic  omnibus  bonis  et  doctis  esse  faciendum.  Nec  vero 
de  hoc  quisquam  dubitare  posset,  nisi  idem  nobis  accideret 
diligenter  de  animo  cogitantibus , quod  iis  saepe  usu  venit, 
qui  [quum]  acriter  oculis  deficientem  solem  intuerentur,  ut 
aspectum  omnino  amitterent,  sic  mentis  acies  se  ipsa  in- 
tuens  non  numquam  hebescit,  ob  eamque  causam  contem- 
plandi diligentiam  amittimus.  Itaque  dubitans,  circum- 
spectans, haesitans,  multa  adversa  reverens  tamquam  in 
rate  in  mari  immenso  nostra  vehitur  oratio.  74.  Sed  haec 
et  vetera  et  a Graecis.  Cato  autem  sic  abiit  e vita,  ut  cau- 
sam moriendi  nactum  se  esse  gauderet.  Vetat  enim  domb 
nans  ille  in  nobis  deus  iniussu  hinc  nos  suo  demigrare  • 
quum  vero  causam  iustam  deus  ipse  dederit,  ut  tunc  So- 
crati, nunc  Catoni,  saepe  multis,  ne  ille,  medias  fidius,  vir 
sapiens  laetus  ex  his  tenebris  in  lucem  illam  excesserit, 
nec  tamen  illa  vincla  carceris  ruperit  — leges  enim  vetant — , 
sed  tamquam  a magistratu  aut  ab  aliqua  potestate  legi- 
tima, sic  a deo  evocatus  atque  emissus  exierit.  Tota  enim 
philosophorum  vita , ut  ait  idem,  commentatio  mortis  est . 
XXXI.  75.  Nam  quid  aliud  agimus,  quum  a voluptate,  id 
est,  a corpore,  quum  a re  familiari,  quae  est  ministra  et 
famula  corporis,  quum  a re  publica,  quum  a negotio  omni 
sevocamus  animum:  quid,  inquam,  tum  agimus  nisi  ani- 
mum ad  se  ipsum  advocamus,  secum  esse  cogimus  maxime- 
que  a corpore  abducimus?  Secernere  autem  a corpore 
animum  nec  quidquam  aliud  est  mori  discere.  Qua  re  hoc 
commentemur,  mihi  crede,  disiungamusque  nos  a corpori- 
bus, id  est,  consuescamus  mori.  Hoc,  et  dum  erimus  in 
terris,  erit  illi  caelesti  vitae  simile,  et  quum  illuc  ex  his 
vinclis  emissi  feremur,  minus  tardabitur  cursus  animorum. 
Nam  qui  in  compedibus  corporis  semper  fuerunt,  etiam 
quum  soluti  sunt,  tardius  ingrediuntur,  ut  ii,  qui  ferro  vincti 
multos  annos  fuerunt.  Quo  quum  venerimus,  tum  denique 
vivemus.  Nam  haec  quidem  vita  mors  est,  quam  lamentari 
possem,  si  liberet. 

76.  A.  Satis  tu  quidem  in  Consolatione  es  lamentatus, 

quam  quum  lego,  nihil  malo  quam  has  res  relinquere:  his 
vero  modo  auditis,  multo  magis. 

M.  Veniet  tempus  et  quidem  celeriter,  sive  retractabis 
sive  properabis:  volat  enim  aetas.  Tantum  autem  abest 
ab  eo,  ut  malum  mors  sit,  quod  tibi  dudum  videbatur,  ut 
verear  ne  homini  nihil  sit  non  malum  aliud  certe,  sed  nihil 
bonum  aliud  potius , si  quidem  vel  di  ipsi  vel  cum  dis  futuri 
sumus. 

A.  Quid  refert? 

M.  Adsunt  enim,  qui  haec  non  probent.  Ego  autem  nurr- 
quam  ita  te  in  hoc  sermone  dimittam,  ulla  ratione  ut  mors 
tibi  videri  malum  possit. 

77.  A.  Qui  potest,  quum  ista  cognoverim? 

M.  Qui  possit  rogas?  Catervae  veniunt  contra  dicentium 
non  solum  Epicureorum,  quos  equidem  non  despicio,  sed 
nescio  quo  modo  doctissimus  quisque  contemnit,  acerrime 
autem  deliciae  meae  Dicaearchus  contra  hanc  immortalita- 
tem disseruit.  Is  enim  tris  libros  scripsit,  qui  Lesbiaci  vo- 
cantur, quod  Mytilenis  sermo  habetur,  in  quibus  vult  effi- 
cere animos  esse  mortales.  Stoici  autem  usuram  nobis  lar- 
giuntur tamquam  cornicibus,  diu  mansuros  aiunt  animos, 
semper  negant.  XXXII.  Num  non  vis  igitur  audire  cur,  etiam 
si  ita  sit,  mors  tamen  non  sit  in  malis? 

A.  Ut  videtur,  sed  me  nemo  de  immortalitate  depellet. 

78.  M.  Laudo  id  quidem,  etsi  nihil  nimis  oportet  confi- 
dere. Movemur  enim  saepe  aliquo  acute  concluso,  labamus 
mutamusque  sententiam  clarioribus  etiam  in  rebus : in  his 
est  enim  aliqua  obscuritas.  Id  igitur  si  acciderit,  simus 
armati. 

A.  Sane  quidem,  sed  ne  accidat  providebo. 

M.  Num  quid  igitur  est  causae  quin  amicos  nostros  Stoi- 
cos dimittamus?  eosdieo,  qui  aiunt  manere  animos,  quum 
e corpore  excesserint,  sed  non  semper. 

A.  Istos  vero,  qui,  quod  tota  in  hac  causa  difficillimum 
est,  suscipiant,  posse  animum  manere  corpore  vacantem, 
illud  autem,  quod  non  modo  facile  ad  credendum  est,  sed 
eo  concesso,  quod  volunt,  consequens,  id  non  concedant, 
ut,  quum  diu  permanserit,  ne  intereat. 

M.  Bene  reprehendis,  et  se  isto  modo  res  habet.  79.  Cre- 
damus igitur  Panaetio  a Platone  suo  dissentienti?  Quem  enim 
omnibus  locis  divinum,  quem  sapientissimum , quem  sanctis- 
simum, quem  Homerum  philosophorum  appellat,  huius  hanc 
unam  sententiam  de  immortalitate  animorum  non  probat. 
Vult  enim,  quod  nemo  negat,  quidquid  natum  sit  interire, 
nasci  autem  animos,  quod  declaret  eorum  similitudo,  qui 
procreentur,  quae  etiam  in  ingeniis,  non  solum  in  corpori- 
bus appareat.  Alteram  autem  adfert  rationem,  nihil  esse 
quod  doleat  quin  id  aegrum  esse  quoque  possit : quod  autem 
in  morbum  cadat,  id  etiam  interiturum:  dolere  autem  ani- 
mos, ergo  etiam  interire.  XXXIII.  80.  Haec  refelli  possunt. 
Sunt  enim  ignorantis,  quum  de  aeternitate  animorum  dica- 
tur, de  mente  dici,  quae  omni  turbido  motu  semper  vacet, 
non  de  partibus  iis , in  quibus  aegritudines,  irae  libidines 
que  versentur:  quas  is,  contra  quem  haec  dicuntur,  se- 
motas a mente  et  disclusas  putat.  Iam  similitudo  magis  ap- 
paret in  bestiis,  quarum  animi  sunt  rationis  expertes,  homi- 
num autem  similitudo  in  corporum  figura  magis  exstat  et 
ipsi  animi  magni  refert  quali  in  corpore  locati  sint.  Multa 
enim  e corpore  exsistunt  quae  acuant  mentem,  multa  quae 
obtundant.  Aristoteles  quidem  ait  c omnes  ingeniosos  me- 
lancholicos esse5,  ut  ego  me  tardiorem  esse  non  moleste 
feram.  Enumerat  multos,  idque  quasi  constet,  rationem 
cur  ita  fiat  adfert.  Quod  si  tanta  vis  est  ad  habitum  mentis 
in  iis,  quae  gignuntur  in  corpore  — ea  sunt  autem,  quae- 
cumque sunt,  quae  similitudinem  faciunt  — , nihil  necessi- 
tatis adfert,  cur  nascantur  animi,  similitudo.  81.  Omitto  dis- 
similitudines. Vellem  adesse  posset  Panaetius  — vixit  cum 
Africano  — : quaererem  ex  eo,  cuius  suorum  similis  fuisset 
Africani  fratris  nepos,  facie  vel  patris,  vita  omnium  perdi- 
torum ita  similis,  ut  esset  facile  deterrimus:  cuius  etiam  si- 
milis P.  Crassi,  et  sapientis  et  eloquentis  et  primi  hominis, 
nepos  multorumque  aliorum  clarorum  virorum,  quos  nihil 
attinet  nominare,  nepotes  et  filii.  Sed  quid  agimus?  oblitine 
sumus  hoc  nunc  nobis  esse  propositum,  quum  satis  de 
aeternitate  dixissemus,  ne  si  interirent  quidem  animi,  quid- 
quam mali  esse  in  morte? 

A.  Ego  vero  memineram,  sed  te  de  aeternitate  dicentem 
aberrare  a proposito  facile  patiebar. 

XXXIV.  82.  M.  Video  te  alte  spectare  et  velle  in  cae- 
lum migrare. 

A.  Spero  fore  ut  contingat  id  nobis.  Sed  fac,  ut  isti  vo- 
lunt, animos  non  remanere  post  mortem,  video  nos,  si  ita 
sit,  privari  spe  beatioris  vitae. 

M.  Mali  vero  quid  adfert  ista  sententia?  Fac  enim  sic  ani- 
mum interire,  ut  corpus,  num  igitur  aliquis  dolor  aut  om- 
nino post  mortem  sensus  in  corpore  est?  Nemo  id  quidem 
dicit,  etsi  Democritum  insimulat  Epicurus,  Democritii  ne- 
gant. Ne  in  animo  quidem  igitur  sensus  remanet:  ipse 
enim  nusquam  est.  Ubi  igitur  malum  est,  quoniam  nihil 
tertium  est?  an  [quoniam]  ipse  animi  discessus  a corpore 
non  fit  sine  dolore?  Ut  credam  ita  esse,  quam  est  id  exi- 
guum ! Sed  falsum  esse  arbitror  et  fit  plerumque  sine  sensu, 
non  numquam  etiam  cum  voluptate,  totumque  hoc  leve  est, 
qualecumque  est:  fit  enim  ad  punctum  temporis.  83.  Illud 
angit  vel  potius  excruciat,  discessus  ab  omnibus  iis,  quae 
sunt  bona  in  vita.  Vide  ne  'a  malis 9 dici  verius  possit  Quid 
ego  nunc  lugeam  vitam  hominum?  Vere  et  iure  possum. 
Sed  quid  nccesse  est,  quum  id  agam,  ne  post  mortem  mi- 
seros nos  putemus  fore,  etiam  vitam  efficere  deplorando 
miseriorem?  Fecimus  hoc  in  eo  libro,  in  quo  nosmet ipsos 
quantum  potuimus  consolati  sumus.  A malis  igitur  mors 
abducit,  non  a bonis,  verum  si  quaerimus.  Et  quidem  hoc 
a Cyrenaico  Hegesia  sic  copiose  disputatur,  ut  is  a rege 
Ptolemaeo  prohibitus  esse  dicatur  illa  in  scholis  dicere, 
quod  multi  iis  auditis  mortem  sibi  ipsi  consciscerent.  84.  Cal- 
limachi quidem  epigramma  in  Ambraciotam  Cleombrotum 
est,  quem  ait,  quum  ei  nihil  accidisset  adversi,  e muro  se 
in  mare  abiecisse  lecto  Platonis  libro.  Eius  autem,  quem 
dixi,  Hegesiae  liber  est,  'AnoxaQTeQCQv , [in]  quo  a vita  qui- 
dam per  inediam  discedens  revocatur  ab  amicis,  quibus  re- 
spondens vitae  humanae  enumerat  incommoda.  Possem 
id  facere,  etsi  minus  quam  ille,  qui  omnino  vivere  ex- 
pedire nemini  putat.  Mitto  alios:  etiamne  nobis  expedit? 
qui  et  domesticis  et  forensibus  solaciis  ornamentisque  pri- 

vati  certe,  si  ante  occidissemus,  mors  nos  a. malis,  non  a 
bonis  abstraxisset. 

XXXV.  85.  Sit  igitur  aliquis  qui  nihil  mali  habeat,  nul- 
lum a fortuna  vulnus  acceperit:  Metellus  ille  honoratis 
quattuor  filiis,  at  quinquaginta  Priamus,  e quibus  septem- 
decim  iusta  uxore  natis.  In  utroque  eamdem  habuit  for- 
tuna potestatem,  sed  usa  in  altero  est.  Metellum  enim 
multi  filii  filiae,  nepotes  neptes  in  rogum  imposuerunt, 
Priamum  tanta  progenie  orbatum,  quum  in  aram  confugis- 
set, hostilis  manus  interemit  Hic  si  vivis  filiis  incolumi 
regno  occidisset, 

astante  ope  barbarica 

Tectis  caelatis , laqueatis , 

utrum  tandem  a bonis  an  a malis  discessisset?  Tum  pro- 
fecto videretur  a bonis.  At  certe  ei  melius  evenisset  nec 
tam  flebiliter  illa  canerentur: 

Haec  omnia  vidi  inflammari , 

Priamo  vi  vitam  evitari, 

Iovis  aram  sanguine  turpari . 

Quasi  vero  ista  vi  quidquam  tum  potuerit  ei  melius  accidere. 
Quod  si  ante  occidisset,  talem  eventum  omnino  amisisset, 
hoc  autem  tempore  sensum  amisit  malorum.  86.  Pompeio, 
nostro  familiari,  quum  graviter  aegrotaret  Neapoli,  melius 
est  factum.  Coronati  Neapolitani  fuerunt,  nimirum  etiam 
Puteolani , vulgo  ex  oppidis  publice  gratulabantur.  Ineptum 
sane  negotium  et  Graeculum,  sed  tamen  fortunatum.  Utrum 
igitur,  si  tum  esset  exstinctus,  a bonis  rebus  an  a malis 
discessisset?  Certe  a miseris.  Non  enim  cum  socero  bel- 
lum gessisset,  non  imparatus  arma  sumpsisset,  non  domum 
reliquisset,  non  ex  Italia  fugisset,  non  exercitu  amisso  nu- 
das in  servorum  ferrum  et  manus  incidisset,  non  liberi  de- 
fleti, non  fortunae  omnes  a victoribus  possiderentur.  Qui 
si  mortem  tum  obisset,  in  amplissimis  fortunis  occidisset, 
is  propagatione  vitae  quot,  quantas,  quam  incredibiles  hau- 
sit calamitates!  XXXVI.  Haec  morte  effugiuntur,  etiam 
si  non  evenerunt,  tamen,  quia  possunt  evenire:  sed  homi- 
nes ea  sibi  accidere  posse  non  cogitant.  Metelli  sperat  sibi 

quisque  fortunam,  proinde  quasi  aut  plures  fortunati  sint 
quam  infelices  aut  certi  quidquam  sit  in  rebus  humanis  aut 
sperare  sit  prudentius  quam  timere. 

87.  Sed  hoc  ipsum  concedatur,  bonis  rebus  homines 
morte  privari:  ergo  etiam  carere  mortuos  vitae  commodis 
idque  esse  miserum?  Certe  ita  dicant  necesse  est.  An 
potest  is,  qui  non  est,  re  ulla  carere?  Triste  enim  est  no- 
men ipsum  carendi,  quia  subiicitur  haec  vis : habuit,  non 
habet,  desiderat,  requirit,  indiget.  Haec,  opinor,  incom- 
moda sunt  carentis.  Caret  oculis,  odiosa  caecitas:  liberis, 
orbitas.  Valet  hoc  in  vivis,  mortuorum  autem  non  modo 
vitae  commodis,  sed  ne  vita  quidem  ipsa  quisquam  caret. 
De  mortuis  loquor,  qui  nulli  sunt.  Nos,  qui  sumus,  num 
aut  cornibus  caremus  aut  pinnis?  ecquis  id  dixerit?  Certe 
nemo.  Quid  ita?  Quia,  quum  id  non  habeas  quod  tibi  nec 
usu  nec  natura  sit  aptum,  non  careas,  etiam  si  sentias  te 
non  habere.  88.  Hoc  premendum  etiam  atque  etiam  est 
argumentum  confirmato  illo,  de  quo,  si  mortales  animi 
sunt,  dubitare  non  possumus,  quin  tantus  interitus  in  morte 
sit,  ut  ne  minima  quidem  suspicio  sensus  relinquatur:  hoc 
igitur  probe  stabilito  et  fixo  illud  excutiendum  est,  ut  sciatur 
quid  sit  carere,  ne  relinquatur  aliquid  erroris  in  verbo.  Ca- 
rere igitur  hoc  significat,  egere  eo,  quod  habere  velis. 
Inest  enim  velle  in  carendo,  nisi  quum  sic  tamquam  in 
febri  dicitur  alia  quadam  notione  verbi.  Dicitur  enim  alio 
modo  etiam  carere,  quum  aliquid  non  habeas  et  non  habere 
te  sentias,  etiam  si  id  facile  patiare.  [Malo]  carere  in  morte 
non  dicitur:  nec  enim  esset  dolendum:  dicitur  illud,  bono 
carere,  quod  est  malum.  Sed  ne  vivus  quidem  bono  caret, 
si  eo  non  indiget,  sed  in  vivo  intelligi  tamen  potest  regno 
te  carere:  dici  autem  hoc  in  te  satis  subtiliter  non  potest, 
posset  in  Tarquinio,  quum  regno  esset  expulsus:  at  in 
mortuo  ne  intelligi  quidem.  Carere  enim  sentientis  est,  nec 
sensus  in  mortuo,  ne  carere  quidem  igitur  in  mortuo  est. 

XXXVII.  89.  Quamquam  quid  opus  est  in  hoc  philo- 
sophari, quum  rem  non  magno  opere  philosophia  egere 
videamus?  Quotiens  non  modo  ductores  nostri,  sed  uni- 
versi etiam  exercitus  ad  non  dubiam  mortem  concurrerunt! 
cic.  IV.  i.  18 

Quae  quidem  si  timeretur,  non  L.  Brutus  arcens  eum  reditu 
tyrannum,  quem  ipse  expulerat,  in  proelio  concidisset,  non 
cum  Latinis  decertans  pater  Decius,  cum  Etruscis  filius, 
cum  Pyrrho  nepos  se  hostium  telis  obiecissent,  non  uno 
bello  pro  patria  cadentes  Scipiones  Hispania  vidisset,  Paul- 
lum et  Geminum  Cannae,  Venusia  Marcellum,  Litana  Albi- 
num, Lucani  Gracchum.  Num  quis  horum  miser  hodie? 
Ne  tum  quidem  post  spiritum  extremum:  nec  enim  potest 
esse  miser  quisquam  sensu  perempto.  90.  At  id  ipsum 
odiosum  est,  sine  sensu  esse.  Odiosum,  si  id  esset  carere. 
Quum  vero  perspicuum  sit  nihil  posse  in  eo  esse,  qui  ipse 
non  sit,  quid  potest  esse  in  eo  odiosum,  qui  nec  careat  nec 
sentiat?  Quamquam  hoc  quidem  nimis  saepe,  sedeo,  quod 
in  hoc  inest  omnis  animi  contractio  ex  metu  mortis.  Qui 
enim  satis  viderit,  id  quod  est  luce  clarius,  animo  et  cor- 
pore consumpto  totoque  animante  deleto  et  facto  interitu 
universo  illud  animal,  quod  fuerit,  factum  esse  nihil,  is 
plane  perspiciet  inter  Hippocentaurum,  qui  numquam  fuerit, 
et  regem  Agamemnonem  nihil  interesse,  nec  pluris  nunc 
facere  M.  Camillum  hoc  civile  bellum,  quam  ego  vivo  illo 
fecerim  Romam  captam.  Cur  igitur  et  Camillus  doleret,  si 
haec  post  trecentos  et  quinquaginta  fere  annos  eventura 
putaret,  et  ego  doleam,  si  ad  decem  milia  annorum  gentem 
aliquam  urbe  nostra  potituram  putem?  Quia  tanta  cari- 
tas patriae  est,  ut  eam  non  sensu  nostro,  sed  salute  ipsius 
metiamur. 

XXXVIII.  91.  Itaque  non  deterret  sapientem  mors,  quae 
propter  incertos  casus  cotidie  imminet,  propter  brevitatem 
vitae  numquam  potest  longe  abesse,  quo  minus  in  omne 
tempus  rei  publicae  suisque  consulat,  ut  posteritatem  ipsam, 
cuius  sensum  habiturus.non  sit,  ad  se  putet  pertinere.  Qua 
re  licet  etiam  mortalem  esse  animam  iudicantem  aeterna 
moliri,  non  gloriae  cupiditate,  quam  sensurus  non  sit,  sed 
virtutis,  quam  necessario  gloria,  etiam  si  tu  id  non  agas, 
consequatur.  Natura  vero  se  sic  habet,  ut,  quo  modo 
initium  nobis  rerum  omnium  ortus  noster  adferat,  sic  exi- 
tum mors:  ut  nihil  pertinuit  ad  nos  ante  ortum,  sic  nihil 
post  mortem  pertinebit.  In  quo  quid  potest  esse  mali,  quum 

mors  nec  ad  vivos  pertineat  nec  ad  mortuos?  Alteri  nulli 
sunt,  alteros  non  attinget.  92.  Quam  qui  leviorem  faciunt, 
somni  simillimam  volunt  esse,  quasi  vero  quisquam  ita 
nonaginta  annos  velit  vivere,  ut  quum  sexaginta  confecerit, 
reliquos  dormiat:  ne  sui  quidem  id  velint,  non  modo  ipse. 
Endymion  vero,  si  fabulas  audire  volumus,  ut  nescio  quando 
in  Latmo  obdormivit,  qui  est  mons  Cariae,  nondum,  opi- 
nor, est  experrectus.  Num  igitur  eum  curare  censes,  quum 
Luna  laboret,  a qua  consopitus  putatur,  ut  eum  dormien- 
tem oscularetur?  Quid  curet  autem,  qui  ne  sentit  quidem? 
Habes  somnum  imaginem  mortis  eamque  cotidie  induis.  Et 
dubitas  quin  sensus  in  morte  nullus  sit,  quum  in  eius  simu- 
lacro videas  esse  nullum  sensum? 

XXXIX.  93.  Pellantur  ergo  istae  ineptiae  paene  aniles, 
ante  tempus  mori  miserum  esse.  Quod  tandem  tempus? 
Naturaene?  At  ea  quidem  dedit  usuram  vitae  tamquam  pe- 
cuniae nulla  praestituta  die.  Quid  est  igitur  quod  querare, 
si  repetit,  quum  vult?  Ea  enim  condicione  acceperas.  lidem, 
si  puer  parvus  occidit,  aequo  animo  ferendum  putant:  si 
vero  in  cunis,  ne  querendum  quidem.  Atqui  ab  hoc  acer- 
bius exegit  natura  quod  dederat.  Nondum  gustaverat,  in- 
quiunt, vitae  suavitatem:  hic  autem  iam  sperabat  magna, 
quibus  frui  coeperat.  At  id  quidem  in  caeteris  rebus  me- 
lius putatur,  aliquam  partem  quam  nullam  attingere:  cur  in 
vita  secus?  Quamquam  non  male  ait  Callimachus  multo 
saepius  lacrimasse  Priamum  quam  Troilum.  Eorum  autem, 
qui  exacta  aetate  moriuntur,  fortuna  laudatur.  94.  Cur? 
nam,  reor,  nullis,  si  vita  longior  daretur,  posset  esse  iucun- 
dior.  Nihil  enim  est  profecto  homini  prudentia  dulcius, 
quam,  ut  caetera  auferat,  adfert  certe  senectus.  Quae  vero 
aetas  longa  est  aut  quid  omnino  homini  longum?  Nonne 

modo  pueros , modo  adolescentes , in  cursu , a tergo 

insequens , 

nec  opinantes  assecuta  est 

senectus?  Sed  quia  ultra  nihil  habemus,  hoc  longum  dici 
mus.  Omnia  ista,  perinde  ut  cuique  data  sunt  pro  rata 
parte,  ita  aut  longa  aut  brevia  dicuntur.  Apud  Hypanim 

fluvium,  qui  ab  Europae  parte  in  Pontum  influit,  Aristote- 
les ait  bestiolas  quasdam  nasci,  quae  unum  diem  vivant. 
Ex  his  igitur  hora  octava  quae  mortua  est,  provecta  aetate 
mortua  est:  quae  vero  occidente  sole,  decrepita,  eo  magis, 
si  etiam  solstitiali  die.  Confer  nostram  longissimam  aeta- 
tem cum  aeternitate,  in  eadem  propemodum  brevitate  qua 
illae  bestiolae  reperiemur. 

XL.  95.  Contemnamus  igitur  omnes  ineptias  — quod 
enim  levius  huic  levitati  nomen  imponam?  — totamque  vim 
bene  vivendi  in  animi  robore  ac  magnitudine  et  in  omnium 
rerum  humanarum  contemptione  ac  despicientia  et  in  omni 
virtute  ponamus.  Nam  nunc  quidem  cogitationibus  mollis- 
simis effeminamur,  ut,  si  ante  mors  adventet,  quam  Chal- 
daeorum promissa  consecuti  sumus,  spoliati  magnis  qui- 
busdam bonis,  illusi  destitutique  videamur.  96.  Quod  si 
exspectando  et  desiderando  pendemus  animis,  cruciamur, 
angimur,  proh  di  immortales ! quam  illud  iter  iucundum  esse 
debet,  quo  confecto  nulla  reliqua  cura,  nulla  sollicitudo 
futura  sit!  Quam  me  delectat  Theramenes,  quam  elato 
animo  est!  Etsi  enim  flemus,  quum  legimus,  tamen  non 
miserabiliter  vir  clarus  emoritur.  Qui  quum  coniectus  in 
carcerem  triginta  iussu  tyrannorum  venenum  ut  sitiens  ob- 
duxisset, reliquum  sic  e poculo  eiecit,  ut  id  resonaret,  quo 
sonitu  reddito  adridens : Propino , inquit,  hoc  pulcro  Critiae , 
qui  in  eum  fuerat  taeterrimus.  Graeci  enim  in  conviviis  so- 
lent nominare  cui  poculum  tradituri  sint.  Lusit  vir  egregius 
extremo  spiritu,  quum  iam  praecordiis  conceptam  mortem 
contineret,  vereque  ei,  cui  venenum  praebiberat,  mortem 
eam  est  auguratus,  quae  brevi  consecuta  est.  97.  Quis 
hanc  maximi  animi  aequitatem  in  ipsa  morte  laudaret,  si 
mortem  malum  iudicaret?  Vadit  enim  in  eumdem  carcerem 
atque  in  eumdem  paucis  post  annis  scyphum  Socrates,  eo- 
dem scelere  iudicum  quo  tyrannorum  Theramenes.  Quae 
est  igitur  eius  oratio , qua  facit  eum  Plato  usum  apud  iudi- 
ces  iam  morte  mulctatum? 

XLI.  'Magna  me’  inquit  'spes  tenet,  iudices,  bene 
mihi  evenire,  quod  mittar  ad  mortem.  Necesse  est  enim 
sit  alterum  de  duobus,  ut  aut  sensus  omnino  omnes  mors 

auferat  aut  in  alium  quemdam  locum  ex  his  locis  morte 
migretur.  Quam  ob  rem  sive  sensus  exstinguitur  mors- 
que ei  somno  similis  est,  qui  non  numquam  etiam  sine 
visis  somniorum  placatissimam  quietem  adfert,  di  boni, 
quid  lucri  est  emori!  aut  quam  multi  dies  reperiri  possunt, 
qui  tali  nocti  anteponantur,  cui  si  similis  futura  est  perpe- 
tuitas omnis  consequentis  temporis,  quis  me  beatior?  98.  Sin 
vera  sunt  quae  dicuntur,  migrationem  esse  mortem  in  eas 
oras,  quas  qui  e vita  excesserunt  incolunt,  id  multo  iam 
beatius  est.  Tene,  quum  ab  iis,  qui  se  iudicum  numero  ha- 
beri volunt,  evaseris,  ad  eos  venire,  qui  vere  iudices  appel- 
lentur, Minoem,  Rhadamanthum,  Aeacum,  Triptolemum,  con- 
venireque  eos,  qui  iuste  et  cum  fide  vixerint!  Haec  pere- 
grinatio mediocris  vobis  videri  potest?  Ut  vero  colloqui 
cum  Orpheo,  Musaeo,  Homero,  Hesiodo  liceat,  quanti  tan- 
dem aestimatis?  Equidem  saepe  emori,  si  fieri  posset,  vel- 
lem, ut  ea,  quae  dico,  mihi  liceret  invenire.  Quanta  de- 
lectatione autem  adficerer,  quum  Palamedem,  quum  Aiacem, 
quum  alios iudicio  iniquo  circumventos  convenirem!  Tempta- 
rem etiam  summi  regis,  qui  maximas  copias  duxit  ad  Troiam, 
et  Ulixi  Sisyphique  prudentiam,  nec  ob  eam  rem,  quum 
haec  exquirerem,  sicut  hic  faciebam,  capite  damnarer.  Ne  vos 
quidem,  iudices  ii,  qui  me  absolvistis,  mortem  timueritis. 
99.  Nec  enim  cuiquam  bono  mali  quidquam  evenire  potest 
nec  vivo  nec  mortuo , nec  umquam  eius  res  a dis  immorta- 
libus negligentur,  nec  mihi  ipsi  hoc  accidit  fortuito.  Nec 
vero  ego  iis,  a quibus  accusatus  aut  a quibus  condemnatus 
sum,  habeo  quod  suscenseam,  nisi  quod  mihi  nocere  se 
crediderunt.’  Et  haec  quidem  hoc  modo:  nihil  autem  me- 
lius extremo : ' Sed  tempus  est’  inquit  'iam  hinc  abire  me,  ut 
moriar,  vos,  ut  vitam  agatis.  Utrum  autem  sit  melius  di  im- 
mortales sciunt:  hominem  quidem  scire  arbitror  neminem.’ 
XLII.  Ne  ego  haud  paullo  hunc  animum  malim  quam 
eorum  omnium  fortunas,  qui  de  hoc  iudicaverunt.  Etsi, 
quod  praeter  deos  negat  scire  quemquam,  id  scit  ipse,  utrum 
sit  melius : nam  dixit  ante:  sed  suum  illud , nihil  ut  adfirmet, 
tenet  ad  extremum.  100.  Nos  autem  teneamus,  ut  nihil 
censeamus  esse  malum,  quod  sit  a natura  datum  omnibus, 

intelligamusque,  si  mors  malum  sit,  esse  sempiternum  ma- 
lum. Nam  vitae  miserae  mors  finis  esse  videtur:  mors  si 
est  misera,  finis  esse  nullus  potest.  Sed  quid  ego  Socra- 
tem aut  Theramenem,  praestantes  viros  virtutis  et  sapientiae 
gloria,  commemoro,  quum  Lacedaemonius  quidam,  cuius 
ne  nomen  quidem  proditum  est,  mortem  tanto  opere  con- 
tempserit, ut,  quum  ad  eam  duceretur  damnatus  ab  ephoris 
et  esset  vultu  hilari  atque  laeto  dixissetque  ei  quidam  inimi- 
cus: Contemnisne  leges  Lycurgi ? responderit:  Ego  vero  illi 
maximam  gratiam  habeo,  qui  me  ea  poena  mulciaverit , quam 
sine  mutuatione  et  sine  versura  possem  dissolvere . 0 virum 

Sparta  dignum!  ut  mihi  quidem,  qui  tam  magno  animo  fue- 
rit, innocens  damnatus  esse  videatur.  101.  Tales  innume- 
rabiles nostra  civitas  tulit.  Sed  quid  duces  et  principes  no- 
minem, quum  legiones  scribat  Cato  saepe  alacres  in  eum 
locum  profectas,  unde  redituras  se  non  arbitrarentur?  Pari 
animo  Lacedaemonii  in  Thermopylis  occiderunt,  in  quos 
Simonides: 

Dic , hospes,  Spartae  nos  te  hic  vidisse  iacentes, 

Dum  sanctis  patriae  legibus  obsequimur , 

Quid  ille  dux  Leonidas  dicit?  Prandete  animo  forti , Lace- 
daemonii: hodie  apud  inferos  fortasse  cenabimus,  — Fuit  haec 
gens  fortis,  dum  Lycurgi  leges  vigebant!  — E quibus  unus, 
quum  Perses  hostis  in  colloquio  dixisset  glorians:  Solem 
prae  iaculorum  multitudine  et  sagittarum  non  videbitis , In 
umbra  igitur,  inquit, pugnabimus,  102.  Viros  commemoro: 
qualis  tandem  Lacaena?  quae  quum  filium  in  proelium  mi- 
sisset et  interfectum  audisset:  Idcirco,  inquit,  genueram , ut 
esset  qui  pro  patria  mortem  non  dubitaret  occumbere, 

XLIII.  Esto,  fortes  et  duri  Spartiatae,  magnam  habet 
vim  rei  publicae  disciplina.  Quid?  Cyrenaeum  Theodorum, 
philosophum  non  ignobilem,  nonne  miramur?  cui  quum 
Lysimachus  rex  crucem  minaretur:  Istis , quaeso,  inquit, 
ista  horribilia  minitare  purpuratis  tuis : Theodori  quidem  ni- 
hil interest  humine  an  sublime  putescat.  Cuius  hoc  dicto  ad- 
moneor, ut  aliquid  etiam  de  humatione  et  sepultura  dicen- 
dum existimem,  rem  non  difficilem,  iis  praesertim  cognitis, 

quae  de  nihil  sentiendo  paulio  ante  dicta  sunt.  De  qua  So- 
crates quidem  quid  senserit  apparet  in  eo  libro , in  quo  mo- 
ritur, de  quo  iam  tam  multa  diximus.  103.  Quum  enim  de 
immortalitate  animorum  disputavisset  et  iam  moriendi  tempus 
urgueret,  rogatus  a Critone  quem  ad  modum  sepeliri  vellet: 
Multam  vero , inquit,  operam , amici , frustra  consumpsi. 
Critoni  enim  nostro  non  persuasi  me  hinc  avolaturum  neque 
mei  quidquam  relicturum.  Verum  tamen , Crito , si  me  adse- 
qui  potueris  aut  sicubi  nactus  eris , ut  tibi  videbitur , sepelito. 
Sed , mihi  crede , nemo  me  vestrum , quum  hinc  excessero,  con- 
sequetur.  Praeclare  id  quidem,  qui  et  amico  permiserit  et 
se  ostenderit  de  hoc  toto  genere  nihil  laborare.  104.  Durior 
Diogenes  et  is  quidem  idem  sentiens,  sed  ut  Cynicus  aspe- 
rius, proiici  se  iussit  inhumatum.  Tum  amici:  Volucribusne 
et  feris ? Minime  vero,  inquit,  sed  bacillum  propter  me  quo 
abigam  ponitote.  Qui  id  poteris?  illi,  non  enim  senties.  Quid 
igitur  mihi  ferarum  laniatus  oberit  nihil  sentienti ? Prae- 
clare Anaxagoras,  qui  quum  Lampsaci  moreretur,  quaeren- 
tibus amicis  velletne  Clazomenas  in  patriam,  si  quid  ei 
accidisset,  auferri:  Nihil  necesse  est,  inquit,  undique  enim  ad 
inferos  taniumdem  viae  est.  Tota  que  de  ratione  humationis 
unum  tenendum  est,  ad  corpus  illam  pertinere,  sive  occi- 
derit animus  sive  vigeat.  In  corpore  autem  perspicuum  est 
vel  exstincto  animo  vel  elapso  nullum  residere  sensum. 

XLIV.  105.  Sed  plena  errorum  sunt  omnia.  Trahit  Hec- 
lorem  ad  currum  religatum  Achilles : lacerari  eum  et  sentire, 
credo,  putat.  Ergo  hic  ulciscitur,  ut  quidem  sibi  videtur. 
At  illa  sicut  acerbissimam  rem  maeret: 

Vidi  videre  quod  me  passa  aegerrime, 

Hectorem  curru  quadriiugo  raptarier. 

Quem  Hectorem  aut  quam  diu  ille  erit  Hector?  Melius  Ac- 
cius et  aliquando  sapiens  Achilles: 

Immo  enimvero  corpus  Priamo  reddidi,  Hectorem  abstulu 

Non  igitur  Hectorem  traxisti,  sed  corpus,  quod  fuerat  Hec- 
toris. 106.  Ecce  alius  exoritur  e terra,  qui  matrem  dor- 
mire non  sinat : 

Mater , te  appello , curam  somno  suspensam  levas , 
Neque  ie  mei  miseret , sepeli  natum  — 

— Haec  quum  pressis  et  flebilibus  modis,  qui  totis  theatris 
maestitiam  inferant,  concinuntur,  difficile  est  non  eos,  qui 
inhumati  sint,  miseros  iudicare  — 

prius  quam  ferae 

Volucresque • 

— metuit  ne  laceratis  membris  minus  bene  utatur,  ne  com- 
bustis non  extimescit  — 

Neu  relliquias  sic  meas  sieris  denudatis  ossibus 
Per  terram  sanie  delibutas  foede  divexarier. 

— 107.  Non  intelligo  quid  metuat,  quum  tam  bonos  septe- 
narios fundat  ad  tibiam.  — Tenendum  est  igitur  nihil  curan- 
dum esse  post  mortem,  quum  multi  inimicos  etiam  mortuos 
poeniuntur.  Exsecratur  luculentis  sane  versibus  apud  En- 
nium Thyestes,  primum  ut  naufragio  pereat  Atreus:  durum 
hoc  sane:  talis  enim  interitus  non  est  sine  gravi  sensu:  illa 
inania: 

Ipse  summis  saxis  fixus  asperis , evisceratus , 

Latere  pendens , saxa  spargens  tabo , sanie  ei  sanguine 
atro . 

Non  ipsa  saxa  magis  sensu  omni  vacabant  quam  ille  'latere 
pendens’,  cui  se  hic  cruciatum  censet  optare.  Quam  es- 
sent dura,  si  sentiret,  nulla  sine  sensu!  Illud  vero  per- 
quam inane: 

Neque  sepulcrum  quo  recipiat  habeat  portum  corporis , 
Ubi  remissa  humana  vita  corpus  requiescat  malis. 

Vides  quanto  haec  in  errore  versentur:  portum  esse  corpo- 
ris et  requiescere  in  sepulcro  putat  mortuum : magna  culpa 
Pelopis,  qui  non  erudierit  filium  nec  docuerit  quatenus  es- 
set quidque  curandum. 

XLV.  108.  Sed  quid  singulorum  opiniones  animadver- 
tam, nationum  varios  errores  perspicere  quum  liceat?  Con- 
diunt Aegyptii  mortuos  et  eos  servant  domi,  Persae  etiam 
cera  circumlitos  condunt,  ut  quam  maxime  permaneant  diu- 

turna  corpora.  Magorum  mos  est  non  humare  corpora  suo- 
rum, nisi  a feris  sint  ante  laniata.  In  Hyrcania  plebs  publi- 
cos alit  canes,  optimates  domesticos:  nobile  autem  genus 
canum  illud  scimus  esse,  sed  pro  sua  quisque  facultate  pa- 
rat a quibus  lanietur,  eamque  optimam  illi  esse  censent  se- 
pulturam. Permulta  alia  colligit  Chrysippus,  ut  est  in  omni 
historia  curiosus , sed  ita  taetra  sunt  quaedam , ut  ea  fugiat 
et  reformidet  oratio.  Totus  igitur  hic  locus  est  contemnen- 
dus in  nobis,  non  negligendus in  nostris,  ita  tamen,  ut  mor- 
tuorum corpora  nihil  sentire  vivi  sentiamus.  109.  Quantum 
autem  consuetudini  famaeque  dandum  sit,  id  curent  vivi, 
sed  ita,  ut  intelligant  nihil  id  ad  mortuos  pertinere. 

Sed  profecto  mors  tum  aequissimo  animo  oppetitur, 
quum  suis  se  laudibus  vita  occidens  consolari  potest.  Nemo 
parum  diu  vixit,  qui  virtutis  perfectae  perfecto  functus  est 
munere.  Multa  mihi  ipsi  ad  mortem  tempestiva  fuerunt, 
quae  utinam  potuissem  obire1  Nihil  enim  iam  acquirebatur, 
cumulata  erant  officia  vitae,  cum  fortuna  bella  restabant. 
Qua  re  si  ipsa  ratio  minus  perficiet  ut  mortem  negligere 
possimus:  at  vita  acta  perficiat  ut  satis  superque  vixisse 
videamur.  Quamquam  enim  sensus  aberit,  tamen  suis 
et  propriis  bonis  laudis  et  gloriae,  quamvis  non  sen- 
tiant, mortui  non  carent.  Etsi  enim  nihil  habet  in  se  glo- 
ria cur  expetatur,  tamen  virtutem  tamquam  umbra  sequitur. 
XLYI.  110.  Verum  multitudinis  iudicium  de  bonis  si  quando 
est,  magis  laudandum  est  quam  illi  ob  eam  rem  beati.  Non 
possum  autem  dicere,  quoquo  modo  hoc  accipietur,  Ly- 
curgum, Solonem  legum  et  publicae  disciplinae  carere  glo- 
ria: Themistoclem,  Epaminondam  bellicae  virtutis.  Ante 
enim  Salamina  ipsam  Neptunus  obruet  quam  Salaminii  tro- 
paei memoriam,  priusque  Boeotia  Leuctra  tollentur  quam 
pugnae  Leuctricae  gloria.  Multo  autem  tardius  fama  dese- 
ret Curium,  Fabricium,  Calatinum,  duo  Scipiones,  duo  Afri- 
canos, Maximum,  Marcellum,  Paullum,  Catonem,  Laelium, 
innumerabiles  alios,  quorum  similitudinem  aliquam  qui  ad- 
ripuerit,  non  eam  fama  populari,  sed  vera  bonorum  laude 
metiens  fidenti  animo,  si  ita  res  feret,  gradietur  ad  mortem, 
in  qua  aut  summum  bonum  aut  nullum  malum  esse  cogno- 


282 


TUSCULANARUM  DISPUTATIONUM 


42 


vimus.  Secundis  vero  suis  rebus  volet  etiam  mori:  non 
enim  tam  cumulus  bonorum  iucundus  esse  potest  quam  mo- 
lesta decessio.  111.  Hanc  sententiam  significare  videtur 
Laconis  illa  vox.  qui,  quum  Rhodius  Diagoras , Olympionices 
nobilis,  uno  die  duo  suos  filios  victores  Olympiae  vidisset, 
accessit  ad  senem  et  gratulatus:  Morere , Diagora , inquit: 
non  enim  in  caelum  ascensurus  es . Magna  haec  et  nimium 
fortasse  Graeci  putant  vel  tum  potius  putabant,  isque,  qui 
hoc  Diagorae  dixit,  permagnum  existimans  tris  Olympioni- 
cas  una  e domo  prodire  cunctari  illum  diutius  in  vita  for- 
tunae obiectum  inutile  putabat  ipsi.  Ego  autem  tibi  quidem, 
quod  satis  esset,  paucis  verbis,  ut  mihi  videbar,  responde- 
ram. Concesseras  enim  nullo  in  malo  mortuos  esse,  sed 
ob  eam  causam  contendi,  ut  plura  dicerem,  quod  in  desi- 
derio et  luctu  haec  est  consolatio  maxima.  Nostrum  enim 
et  nostra  causa  susceptum  dolorem  modice  ferre  debemus, 
ne  nosmet  ipsos  amare  videamur.  Illa  suspicio  intolerabili 
dolore  cruciat,  si  opinamur  eos,  quibus  orbati  sumus,  esse 
cum  aliquo  sensu  in  iis  malis  quibus  vulgo  opinantur.  HanG 
excutere  opinionem  mihimet  volui  radicitus,  eoque  fui  for- 
tasse longior. 

XLVII.  112.  A.  Tu  longior?  Non  mihi  quidem.  Prior 
enim  pars  orationis  tuae  faciebat  ut  mori  cuperem,  posterior 
ut  modo  non  nollem,  modo  non  laborarem:  omni  autem 
oratione  illud  certe  perfectum  est,  ut  mortem  non  ducerem 
in  malis. 

M.  Num  igitur  etiam  rhetorum  epilogum  desideramus? 
an  hanc  iam  artem  plane  relinquimus? 

A.  Tu  vero  istam  ne  reliqueris,  quam  semper  ornasti, 
et  quidem  iure:  illa  enim  te,  verum  si  loqui  volumus,  or- 
naverat. Sed  quinam  est  iste  epilogus?  aveo  enim  audire 
quidquid  est. 

113.  M.  Deorum  immortalium  iudicia  solent  in  scholis 
proferre  de  morte,  nec  vero  ea  fingere  ipsi,  sed  Herodoto 
auctore  aliisque  pluribus.  Primum  Argiae  sacerdotis  Cleo- 
bis et  Biton  filii  praedicantur.  Nota  fabula  est.  Quum  enim 
illam  ad  solemne  et  statum  sacrificium  curru  vehi  ius  esset, 
satis  longe  ab  oppido  ad  fanum,  morarenlurque  iumenta, 

tunciuvenes  ii,  quos  modo  nominavi,  veste  posita,  corpora 
oleo  perunxerunt,  ad  iugum  accesserunt.  Ita  sacerdos  ad- 
vecta in  fanum,  quum  currus  esset  ductus  a filiis,  precata  a 
dea  dicitur,  ut  id  iis  praemii  daret  pro  pietate,  quod  maxi- 
mum homini  dari  posset  a deo,  post  epulatos  cum  matre 
adolescentes  somno  se  dedisse,  mane  inventos  esse  mor- 
tuos. 114.  Simili  precatione  Trophonius  et  Agamedes  usi 
dicuntur:  qui  quum  Apollini  Delphis  templum  exaedifica- 
vissent, venerantes  deum  petiverunt  mercedem  non  par- 
vam quidem  operis  et  laboris  sui,  nihil  certi,  sed  quod  esset 
optimum  homini.  Quibus  Apollo  se  id  daturum  ostendit 
post  eius  diei  diem  tertium,  qui  ut  illuxit,  mortui  sunt 
reperti.  Iudicavisse  deum  dicunt  et  eum  quidem  deum, 
cui  reliqui  di  concessissent  ut  praeter  caeteros  divinaret. 
XLVIII.  Adfertur  etiam  de  Sileno  fabella  quaedam,  qui 
quum  a Mida  captus  esset,  hoc  ei  muneris  pro  sua  mis- 
sione dedisse  scribitur:  docuisse  regem  non  nasci  homini 
longe  optimum  esse,  proximum  autem  quam  primum  mori. 

115.  Qua  est  sententia  in  Cresphonte  usus  Euripides: 

Nam  nos  decebat  coetus  celebrantes  domum 
Lugere , ubi  esset  aliquis  in  lucem  editus , 

Humanae  vitae  varia  reputantes  mala : 

At,  qui  labores  morte  finisset  graves , 

Hunc  omni  amicos  laude  et  laetitia  exsequi. 

Simile  quiddam  est  in  consolatione  Crantoris:  ait  enim 
Terinaeum  quemdam  Elysium,  quum  graviter  filii  mortem 
maereret,  venisse  in  psychomantium  quaerentem  quae  fuis- 
set tantae  calamitatis  causa:  huic  in  tabellis  tris  huius  modi 
versiculos  datos : 

Ignaris  homines  in  vita  mentibus  errant: 

Euthynous  potitur  fatorum  numine  leto. 

Sic  fuit  utilius  finiri  ipsique  tibique . 

116.  His  et  talibus  auctoribus  usi  confirmant  causam  rebus 
a dis  immortalibus  iudicatam.  Alcidamas  quidem,  rhetor 
antiquus  in  primis  nobilis,  scripsit  etiam  laudationem  mor- 
tis, quae  constat  ex  enumeratione  humanorum  malorum. 

Cui  rationes  eae,  quae  exquisitius  a philosophis  colligun- 
tur, defuerunt,  ubertas  orationis  non  defuit.  Clarae  vero 
mortes  pro  patria  oppetitae  non  solam  gloriosae  rhetoribus, 
sed  etiam  beatae  videri  solent.  Repetunt  ab  Erechtheo, 
cuius  etiam  filiae  cupide  mortem  expetiverunt  pro  vita  ci- 
vium: Codrum,  qui  se  in  medios  immisit  hostes  veste  famu- 
lari, ne  posset  agnosci,  si  esset  ornatu  regio,  quod  oracu- 
lum erat  datum,  si  rex  interfectus  esset,  victrices  Athenas 
fore.  Menoeceus  non  praetermittitur,  qui  item  oraculo 
edito  largitus  est  patriae  suum  sanguinem.  Iphigenia  Au- 
lide duci  se  immolandam  iubet,  ut  hostium  eliciatur 

suo.  Veniunt  inde  ad  propiora.  XLIX.  Harmodius  in  ore  [est] 
et  Aristogiton,  Lacedaemonius  Leonidas,  Thebanus  Epami- 
nondas viget.  Nostros  non  norunt,  quos  enumerare  ma- 
gnum est:  ita  sunt  multi,  quibus  videmus  optabiles  mortes 
fuisse  cum  gloria. 

117.  Quae  quum  ita  sint,  magna  tamen  eloquentia  est 
utendum  atque  ita  velut  superiore  e loco  contionandum,  ut 
homines  mortem  vel  optare  incipiant  vel  certe  timere  de- 
sistant. Nam  si  supremus  ille  dies  non  exstinctionem,  sed 
commutationem  adfert  loci,  quid  optabilius?  sin  autem  per- 
imit ac  delet  omnino , quid  melius  quam  in  mediis  vitae  la- 
boribus obdormiscere  et  ita  conniventem  somno  consopiri 
sempiterno?  Quod  si  fiat,  melior  Ennii  quam  Solonis  oratio. 
Hic  enim  noster: 

Nemo  me  lacrumis  decoret , inquit,  nec  funera  fletu 
Faxit! 

At  vero  ille  sapiens: 

Mors  mea  ne  careat  lacrimis : linquamus  amicis 
Maerorem , ut  celebrent  funera  cum  gemitu. 

118.  Nos  vero,  si  quid  tale  acciderit,  ut  a deo  denunciatum 
videatur  ut  exeamus  e vita,  laeti  et  agentes  gratias  pareamus 
emittique  nos  e custodia  et  levari  vinclis  arbitremur,  ut  aut 
in  aeternam  et  plane  in  nostram  domum  remigremus  aut 
omni  sensu  molestiaque  careamus:  sin  autem  nihil  denun- 
tiabitur, eo  tamen  simus  animo,  ut  horribilem  illum  diem 
aliis,  nobis  faustum  putemus  nihilque  in  malis  ducamus 

quod  sit  vel  a dis  immortalibus  vel  a natura  parente  omnium 
constitutum.  Non  enim  temere  nec  fortuito  sati  et  creati 
sumus,  sed  profecto  fuit  quaedam  vis  quae  generi  consu- 
leret humano  nec  id  gigneret  aut  aleret  quod  quum  exan- 
clavisset  omnes  labores,  tum  incideret  in  mortis  malum  sem- 
piternum : portum  potius  paratum  nobis  et  perfugium  pute- 
mus. 119.  Quo  utinam  velis  passis  pervehi  liceat!  Sin 
reflantibus  ventis  reiiciemur,  tamen  eodem  paullo  tardius 
referamur  necesse  est.  Quod  autem  omnibus  necesse  est, 
idne  miserum  esse  uni  potest?  Habes  epilogum,  ne  quid 
praetermissum  aut  relictum  putes. 

A.  Ego  vero,  et  quidem  fecit  etiam  iste  me  epilogus 
firmiorem. 

M.  Optime,  inquam.  Sed  nunc  quidem  valetudini  tri- 
buamus aliquid,  cras  autem  et  quot  dies  erimus  in  Tuscu- 
lano, agamus  haec  et  ea  potissimum,  quae  levationem 
habeant  aegritudinum , formidinum,  cupiditatum,  qui  omni 
e philosophia  est  fructus  uberrimus. 

AD  M.  BRUTUM 

LIBER  SECUNDUS 
DE  TOLERANDO  DOLORE. 


ARGUMENTUM. 

Post  cohortationem  ad  philosophiam  diligenter  colendam  et  Lati- 
nis illustrandam  litteris,  cap.  1—3.,  sermo  in  Tusculano  de  dolwe 
tolerando  institutus  exponitur.  Is  ducitur  ab  exordio  de  philoso- 
phiae laudibus,  et  auditoris  sententia  de  malorum  finibus  in  dolore 
ponendis  hoc  maxime  argumento  refellitur,  quod  dedecus  quam  do- 
lor maius  sit  malum,  cap.  5.  Deinde  docetur  omnino  ne  malum 
quidem  esse  dolorem.  In  quo  primum  multorum  philosophorum  im- 

becillitatem  demonstrat.  Aristippum  enim  Socraticum  non  dubitasse  do- 
lorem summum  malum  dicere,  quem  Epicurus  secutus  sit,  Hieronymum 
autem  Rhodium  summum  bonum  posuisse  in  vacuitate  doloris.  Caeteros 
praeter  Zenonem,  Aristonem,  Pyrrhonem,  malum  putasse.  Poetas 
quoque  ab  hac  opinione  non  abesse,  quod  inducant  summos  homines 
in  acutis  doloribus  non  viriliter  lamentantes,  cap.  6 — 12.  Contortas 
vero  esse  eas  rationes,  quibus  in  frangendis  his  opinionibus  utantur 
Stoici,  eosque  definire  aliis  verbis  dolorem,  non  tollere.  Verum  igi- 
tur hoc  esse,  dolorem  opprimendum  esse  patientia  et  fortitudine,  id- 
que  partim  exercitatione  fieri  et  consuetudine,  cap.  13  — 17.,  partim 
ratione  et  sapientia,  in  quo  nihil  profici  docet  ratione  Epicuri,  lon- 
gum dolorem  levem , gravem  autem  brevem  esse  censentis , cap.  18.  19. 
Itaque  primum  oportere  hoc  sibi  quemque  persuadere , nihil  honestius 
esse  ac  laudabilius,  ne  optabilius  quidem  quam  ferre  dolorem:  deinde 
sibi  ipsum  imperare.  Nam  quoniam  animus  sit  in  partes  tributus 
duas , alteram  rationis  participem , alteram  expertem , illam  huic  im- 
perare, tamquam  dominum  servo,  id  est,  ratione  coerceri  temeritatem 
oportere.  Si  se  turpiter  gerat  et  gemitibus  ac  fletibus  dedat,  amico- 
rum propinquorumque  custodiis  constringendam  esse:  sin  autem  fir- 
mior sit,  tamquam  bonum  militem  admonitu  revocandum  esse  ad 
dignitatem,  cap.  20.  21.  Intentionem  etiam  adhibendam  esse,  cuius, 
ut  in  corpore,  sic  in  animo  magna  vis  sit,  cap.  22.  23.  Conten- 
dendo etiam  levari  omnem  laborem  doloremque,  cap.  24.  Illud  de- 
nique proponendum  animo,  amplitudinem  animi,  quae  maxime  emi- 
neat contemnendis  doloribus,  unam  esse  omnium  rerum  pulcherrimam, 
cap.  25.  26.  Nitendum  vero  esse,  ut  aequabilis  sit  in  omni  dolore 
ferendo  patientia,  cap.  27. 

I.  1.  Neoptolemus  quidem  apud  Ennium  'philosophari 
sibi’  ait  'necesse  esse,  sed  paucis:  nam  omnino  haud  pla- 
cere.5 Ego  autem,  Brute,  necesse  mihi  quidem  esse  arbi- 
tror philosophari:  nam  quid  possum,  praesertim  nihil  agens, 
agere  melius?  sed  non  paucis,  ut  ille.  Difficile  est  enim  in 
philosophia  pauca  esse  ei  nota,  cui  non  sint  aut  pleraque 
aut  omnia.  Nam  nec  pauca  nisi  e multis  eligi  possunt  nec, 
qui  pauca  perceperit,  non  idem  reliqua  eodem  studio  perse- 
quetur.  2.  Sed  tamen  in  vita  occupata  atque,  ut  Neopto- 
lemi tum  erat,  militari  pauca  ipsa  multum  saepe  prosunt  et 
ferunt  fructus,  si  non  tantos,  quanti  ex  universa  philo- 
sophia percipi  possunt,  tamen  eos,  quibus  aliqua  ex  parte 
interdum  aut  cupiditate  aut  aegritudine  aut  metu  liberemur. 
Velut  ex  ea  disputatione,  quae  mihi  nuper  habita  est  in 
Tusculano , magna  videbatur  mortis  effecta  contemptio . 

quae  non  minimum  vaiefc  ad  animum  metu  liberandum.  Nam 
qui  id,  quod  vitari  non  potest,  metuit,  is  vivere  animo 
quieto  nullo  modo  potest:  sed  qui,  non  modo  quia  neeesse 
est  mori,  verum  etiam  quia  nihil  habet  mors  quod  sit  hor- 
rendum, mortem  non  timet,  magnum  is  sibi  praesidium  ad 
beatam  vitam  comparat.  3.  Quamquam  non  sumus  ignari 
multos  studiose  contra  esse  dicturos,  quod  vitare  nullo 
modo  potuimus,  nisi  nihil  omnino  scriberemus.  Etenim  si 
orationes,  quas  nos  multitudinis  iudicio  probari  volebamus 
— popularis  est  enim  illa  facultas  et  effectus  eloquentiae 
est  audientium  approbatio  — , sed  si  reperiebantur  non  nulli 
qui  nihil  laudarent  nisi  quod  se  imitari  posse  confiderent, 
quemque  sperandi  sibi,  eumdem  bene  dicendi  finem  propo- 
nerent, et,  quum  obruerentur  copia  sententiarum  atque  ver- 
borum, ieiunitatem  et  famem  se  malle  quam  ubertatem  et 
copiam  dicerent,  unde  erat  exortum  genus  Atticorum  iis 
ipsis,  qui  id  sequi  se  profitebantur,  ignotum,  quiiam  conti- 
cuerunt paene  ab  ipso  foro  irrisi,  4.  quid  futurum  putamus, 
quum  adiutore  populo,  quo  utebamur  antea,  nunc  minime 
nos  uti  posse  videamus?  Est  enim  philosophia  paucis  con- 
tenta iudicibus,  multitudinem  consulto  ipsa  fugiens  eique 
ipsi  et  suspecta  et  invisa,  ut,  vel  si  quis  universam  velit 
vituperare,  secundo  id  populo  facere  possit,  vel  si  in  eam, 
quam  nos  maxime  sequimur,  conetur  invadere,  magna  ha- 
bere possit  auxilia  a reliquorum  philosophorum  disciplinis. 
II.  Nos  autem  universae  philosophiae  vituperatoribus  re- 
spondimus in  Hortensio , pro  Academia  autem  quae  dicenda 
essent  satis  accurate  in  Academicis  quattuor  libris  expli- 
cata arbitramur,  sed  tamen  tantum  abest  ut  scribi  contra 
nos  nolimus,  ut  id  etiam  maxime  optemus.  In  ipsa  enim 
Graecia  philosophia  tanto  in  honore  numquam  fuisset,  nisi 
doctissimorum  contentionibus  dissensionibusque  viguisset. 

5.  Quam  ob  rem  hortor  omnes,  qui  facere  id  possunt, 
ut  huius  quoque  generis  laudem  iam  languenti  Graeciae  eri- 
piant et  transferant  in  hanc  urbem,  sicut  reliquas  omnes, 
quae  quidem  erant  expetendae,  studio  atque  industria  sua 
maiores  nostri  transtulerunt.  Atque  oratorum  quidem  laus 
ita  ducta  ab  humili  venit  ad  summum,  ut  iam,  quod  natura 

fert  in  omnibus  fere  rebus,  senescat  brevique  tempore  ad 
nihilum  ventura  videatur,  philosophia  nascatur  Latinis  qui- 
dem litteris  ex  his  temporibus  eamque  nos  adiuvemus,  nos- 
que  ipsos  redargui  refellique  patiamur.  Quod  si  ii  ferunt 
animo  iniquo , qui  certis  quibusdam  destinatisque  sententiis 
quasi  addicti  et  consecrati  sunt  eaque  necessitate  constricti, 
ut,  etiam  quae  non  probare  soleant,  ea  cogantur  constan- 
tiae causa  defendere,  nos,  qui  sequimur  probabilia  nec  ultra 
quam  id,  quod  veri  simile  occurrit,  progredi  possumus, 
et  refellere  sine  pertinacia  et  refelli  sine  iracundia  parati 
sumus. 

6.  Quod  si  haec  studia  traducta  erunt  ad  nostros,  ne 
bibliothecis  quidem  Graecis  egebimus,  in  quibus  multitudo 
infinita  librorum  propter  eorum  est  multitudinem,  qui  scripse- 
runt. Eadem  enim  dicuntur  a multis,  ex  quo  libris  omnia 
referserunt.  Quod  accidet  etiam  nostris,  si  ad  haec  studia 
plures  confluxerint.  Sed  eos,  si  possumus,  excitemus, 
qui  liberaliter  eruditi  adhibita  etiam  disserendi  elegantia  ra- 
tione et  via  philosophantur.  III.  7.  Est  enim  quoddam 
genus  eorum,  qui  se  philosophos  appellari  volunt,  quorum 
dicuntur  esse  Latini  sane  multi  libri,  quos  non  contemno 
equidem,  quippe  quos  numquam  legerim,  sed  quia  profi- 
tentur ipsi  illi , qui  eos  scribunt,  se  neque  distincte  neque 
distribute  neque  eleganter  neque  ornate  scribere,  lectionem 
sine  ulla  delectatione  negligo.  Quid  enim  dicant  et  quid 
sentiant  ii,  qui  sunt  ab  ea  disciplina,  nemo  ne  mediocriter 
quidem  doctus  ignorat.  Quam  ob  rem,  quoniam  quem  ad 
modum  dicant  ipsi  non  laborant,  cur  legendi  sint  nisi  ipsi 
inter  se,  qui  idem  sentiunt,  non  intelligo.  8.  Nam,  ut  Pla- 
tonem reliquosque  Socraticos  et  deinceps  eos,  qui  ab  his 
profecti  sunt,  legunt  omnes,  etiam  qui  illa  aut  non  appro- 
bant aut  non  studiosissime  consectantur,  Epicurum  autem 
et  Metrodorum  non  fere  praeter  suos  quisquam  in  manus 
sumit,  sic  hos  Latinos  ii  soli  legunt,  qui  illa  recte  dici  pu- 
tant. Nobis  autem  videtur,  quidquid  litteris  mandetur,  id 
commendari  omnium  eruditorum  lectioni  decere.  Nec,  si  id 
ipsi  minus  consequi  possumus,  idcirco  minus  id  ita  facien- 
dum esse  sentimus.  9.  Itaque  mihi  semper  Peripateticorum 

Academiaeque  consuetudo  de  omnibus  rebus  in  contrarias 
partes  disserendi  non  ob  eam  causam  solum  placuit,  quod 
aiiter  non  posset  quid  in  quaque  re  veri  simile  esset  in- 
veniri, sed  etiam  quod  esset  ea  maxima  dicendi  exerei^ 
tatio.  Qua  princeps  usus  est  Aristoteles , deinde  eum  qui 
secuti  sunt.  Nostra  autem  memoria  Philo , quem  nos  fre- 
quenter audivimus,  instituit  alio  tempore  rhetorum  praecepta 
tradere,  alio  philosophorum:  ad  quam  nos  consuetudinem 
a familiaribus  nostris  adducti,  in  Tusculano,  quod  datum  est 
temporis  nobis,  in  eo  consumpsimus.  Itaque  quum  ante 
meridiem  dictioni  operam  dedissemus,  sicut  pridie  fecera- 
mus, post  meridiem  in  Academiam  descendimus.  In  qua 
disputationem  habitam  non  quasi  narrantes  exponimus,  sed 
eisdem  fere  verbis,  ut  actum  disputatumque  est. 

IV.  10.  Est  igitur  ambulantibus  ad  hunc  modum  sermo 
ille  nobis  institutus  et  a tali  quodam  ductus  exordio : 

A.  Dici  non  potest  quam  sim  hesterna  disputatione  tua 
delectatus  vel  potius  adiutus.  Etsi  enim  mihi  sum  conscius 
numquam  me  nimis  vitae  cupidum  fuisse,  tamen  interdum 
obiiciebatur  animo  metus  quidam  et  dolor  cogitanti  fore  ali- 
quando finem  huius  lucis  et  amissionem  omnium  vitae  com- 
modorum. Hoc  genere  molestiae  sic,  mihi  crede,  sum 
liberatus,  ut  nihil  minus  curandum  putem. 

11.  M.  Minime  mirum  id  quidem.  Nam  efficit  hoc  phi- 
losophia, medetur  animis,  inanes  sollicitudines  detrahit,  cu- 
piditatibus liberat,  pellit  timores.  Sed  haec  eius  vis  non 
idem  potest  apud  omnes:  tum  valet  multum,  quum  est  ido- 
neam complexa  naturam.  'Fortes*  enim  non  modo  'fortuna 
adiuvat*,  ut  est  in  vetere  proverbio,  sed  multo  magis  ratio, 
quae  quibusdam  quasi  praeceptis  confirmat  vim  fortitudinis. 
Te  natura  excelsum  quemdam  videlicet  et  altum  et  humana 
despicientem  genuit,  itaque  facile  in  animo  forti  contra  mor- 
tem habita  insedit  oratio.  Sed  haec  eadem  num  censes 
apud  eos  ipsos  valere  nisi  admodum  paucos , a quibus  in- 
venta, disputata,  conscripta  sunt?  Quotus  enim  quisque 
philosophorum  invenitur  qui  sit  ita  moratus,  ita  animo  ac 
vita  constitutus,  ut  ratio  postulat?  qui  disciplinam  suam 
non  ostentationem  scientiae,  sed  legem  vitae  putet?  qui  ob- 
cic.  IV.  l.  19 

temperet  ipse  sibi  et  decretis  suis  pareat?  12.  Videre  licet 
alios  tanta  levitate  et  iactatione,  ut  iis  fuerit  non  didicisse 
melius,  alios  pecuniae  cupidos,  gloriae  non  nullos,  multos 
libidinum  servos,  ut  cum  eorum  vita  mirabiliter  pugnet 
oratio.  Quod  quidem  mihi  videtur  esse  turpissimum.  Ut 
enim  si  grammaticum  se  professus  quispiam  barbare  loqua- 
tur aut  si  absurde  canat  is , qui  se  haberi  velit  musicum,  hoc 
turpior  sit,  quod  in  eo  ipso  peccet,  cuius  profiteatur  scien- 
tiam, sic  philosophus  in  vitae  ratione  peccans  hoc  turpior 
est,  quod  in  officio,  cuius  magister  esse  vult,  labitur  artem- 
que vitae  professus  delinquit  in  vita. 

V.  A.  Nonne  verendum  est  igitur,  si  est  ita,  ut  dicis, 
ne  philosophiam  falsa  gloria  exornes?  Quod  est  enim  ma- 
ius argumentum  nihil  eam  prodesse  quam  quosdam  perfectos 
philosophos  turpiter  vivere? 

13.  M.  Nullum  vero  id  quidem  argumentum  est.  Nam 
ut  agri  non  omnes  frugiferi  sunt,  qui  coluntur,  falsumque 
illud  Accii : 

Probae  etsi  in  segetem  sunt  deteriorem  datae 
Fruges , tamen  ipsae  suapte  natura  enitent , 

sic  animi  non  omnes  culti  fructum  ferunt.  Atque,  ut  in 
eodem  simili  verser,  ut  ager  quamvis  fertilis  sine  cultura 
fructuosus  esse  non  potest,  sic  sine  doctrina  animus.  Ita 
est  utraque  res  sine  altera  debilis.  Cultura  autem  animi 
philosophia  est:  haec  extrahit  vitia  radicitus  et  praeparat 
animos  ad  satus  accipiendos  eaque  mandat  iis  et,  ut  ita  di- 
cam, serit,  quae  adulta  fructus  uberrimos  ferant.  Agamus 
igitur,  ut  coepimus.  Dic,  si  vis,  de  quo  disputari  velis. 

14.  A.  Dojorem  existimo  maximum  malorum  omnium. 

M.  Etiamne  maius  quam  dedecus? 

A.  Non  audeo  id  dicere  quidem  et  me  pudet  tam  cito  de 
sententia  esse  deiectum. 

M.  Magis  esset  pudendum,  si  in  sententia  permaneres. 
Quid  enim  minus  est  dignum  quam  tibi  peius  quidquam  vi- 
deri dedecore,  flagitio,  turpitudine,  quae  ut  effugias,  quis 
est  non  modo  non  recusandus,  sed  non  ultro  appetendus, 
subeundus,  excipiendus  dolor? 

A.  Ita  prorsus  existimo.  Qua  re  ne  sit  sane  summum 
malum  dolor,  malum  certe  est. 

M.  Videsne  igitur  quantum  breviter  admonitus  de  dolo- 
ris terrore  deieceris? 

15.  A.  Video  plane,  sed  plus  desidero. 

M.  Experiar  equidem,  sed  magna  res  est,  animoque  mihi 
opus  est  non  repugnante. 

A.  Habebis  id  quidem.  Ut  enim  heri  feci,  sic  nunc  ra- 
tionem quo  ea  me  cumque  ducet  sequar. 

VI.  M.  Primum  igitur  de  imbecillitate  multorum  et  de 
variis  disciplinis  philosophorum  loquar,  quorum  princeps 
et  auctoritate  et  antiquitate,  Socraticus  Aristippus,  non  du- 
bitavit summum  malum  dolorem  dicere.  Deinde  ad  hanc 
enervatam  muliebremque  sententiam  satis  docilem  se  Ept 
eurus  praebuit.  Hunc  post  Rhodius  Hieronymus  vacare 
dolore  summum  bonum  dixit:  tantum  in  dolore  duxit  mali. 
Caeteri  praeter  Zenonem,  Aristonem,  Pyrrhonem  idem  fere 
quod  modo  tu:  malum  illud  quidem,  sed  alia  peiora.  16.  Ergo 
id,  quod  natura  ipsa  et  quaedam  generosa  virtus  statim 
respuit,  ne  scilicet  dolorem  summum  malum  diceres  opposi- 
toque  dedecore  sententia  depellerere,  in  eo  magistra  vitae 
philosophia  tot  saecula  permanet.  Quod  huic  officium , quae 
laus,  quod  decus  erit  tanti  quod  adipisci  cum  dolore  cor- 
poris velit,  qui  dolorem  summum  malum  sibi  esse  per- 
suaserit? Quam  porro  quis  ignominiam,  quam  turpitudi- 
nem non  pertulerit,  ut  effugiat  dolorem,  si  id  summum  ma- 
lum esse  decreverit?  Quis  autem  non  miser  non  modo 
tunc,  quum  premetur  summis  doloribus,  si  in  his  est  sum- 
mum malum,  sed  etiam  quum  sciet  id  sibi  posse  evenire? 
et  quis  est  cui  non  possit?  Ita  fit  ut  omnino  nemo  esse 
possit  beatus.  17.  Metrodorus  quidem  perfecte  eum  bea- 
tum putat,  cui  corpus  bene  constitutum  sit  et  exploratum 
ita  semper  fore.  Quis  autem  est  iste  cui  id  exploratum 
possit  esse? 

VII.  Epicurus  vero  ea  dicit,  ut  mihi  quidem  risus  captare 
videatur.  Adfirmat  enim  quodam  loco,  'si  uratur  sapiens, 
si  crucietur5,  exspectas  fortasse  dum  dicat,  'patietur,  per- 
feret, non  succumbet5,  magna  mehercule  laus  et  eo  ipso, 

per  quem  iuravi , Hercule  digna,  sed  Epicuro,  homini  aspero 
et  duro,  non  est  hoc  satis:  in  Phalaridis  tauro  si  erit,  dicet: 
'Quam  suave  est,  quam  hoc  non  curo!’  Suave  etiam? 
an  parum  est,  si  non  amarum?  At  id  quidem  illi  ipsi,  qui 
dolorem  malum  esse  negant,  non  solent  dicere,  cuiquam 
suave  esse  cruciari:  asperum,  difficile,  odiosum,  contra  na- 
turam dicunt,  nec  tamen  malum.  Hic,  qui  solum  hoc  ma- 
lum dicit  et  malorum  omnium  extremum,  sapientem  censet 
id  suave  dicturum.  18.  Ego  a te  non  postulo,  ut  dolorem 
eisdem  verbis  adficias,  quibus  Epicurus  [voluptatem],  homo, 
ut  scis,  voluptarius.  Ille  dixerit  sane  idem  in  Phalaridis 
tauro,  quod,  si  esset  in  lectulo:  ego  tantam  vim  non  tribuo 
sapientiae  contra  dolorem.  Sit  fortis  in  perferendo , officio 
satis  est:  ut  laetetur  etiam,  non  postulo.  Tristis  enim  res 
est  sine  dubio,  aspera,  amara,  inimica  naturae,  ad  patien- 
dum tolerandumque  difficilis.  19.  Aspice  Philoctetam:  cui 
concedendum  est  gementi:  ipsum  enim  Herculem  viderat  in 
Oeta  magnitudine  dolorum  eiulantem.  Nihil  igitur  hunc 
virum  sagittae,  quas  ab  Hercule  acceperat , tum  consolan- 
tur, quum 

E viperino  morsu  venae  viscerum 

Veneno  imbutae  taetros  cruciatus  cient . 

Itaque  exclamat  auxilium  expetens,  mori  cupiens: 

Heu!  quis  salsis  fluctibus  mandet 

Me  ex  sublimo  vertice  saxi? 

Iam  iam  absumor:  conficit  animam 
Vis  volueris,  ulceris  aestus . 

Difficile  dictu  videtur  eum  non  in  malo  esse  et  magno  qui- 
dem , qui  ita  clamare  cogatur. 

VIII.  20.  Sed  videamus  Herculem  ipsum,  qui  tum  do- 
lore frangebatur,  quum  immortalitatem  ipsa  morte  quaere- 
bat. Quas  hic  voces  apud  Sophoclem  in  Trachiniis  editi 
cui  quum  Deianira  sanguine  Centauri  tinctam  tunicam  in- 
duisset inhaesissetque  ea  visceribus,  ait  ille: 

0 multa  dictu  gravia , perpessu  aspera , 

Quae  corpore  exanclata  atque  animo  pertuli! 

Nec  mihi  Iunonis  terror  implacabilis 
Nec  tantum  invexit  tristis  Eurystheus  mali , 

Quantum  una  vecors  Oenei  partu  edita.  5 

Haec  me  irretivit  veste  furiali  inscium , 

Quae  lateri  inhaerens  morsu  lacerat  viscera 
JJrguensque  graviter  pulmonum  haurit  spiritus : 

Iam  decolorem  sanguinem  omnem  exsorbuit . 

Sic  corpus  clade  horribili  absumptum  extabuit : 10 

Ipse  illigatus  peste  interemor  textili . 

Hos  non  hostilis  dextra , non  Terra  edita 
Moles  Gigantum , non  biformato  impetu 
Centaurus  ictus  corpori  inflixit  meo , 

Non  Graia  vis , non  barbara  ulla  immanitas , 15 

Non  saeva  terris  gens  relegata  ultimis , 

peragrans  undique  omnem  ec feritatem  expuli : 

Sed  feminea  vir , feminea  interemor  manu. 

IX.  0 nate , i;ere  hoc  nomen  usurpa  patri , 

Ne  me  occidente  matris  superet  caritas.  20 

Huc  adripe  ad  me  manibus  abstractam  piis . 

/«/»  cernam  mene  an  illam  poiiorem  putes. 

21.  Perge , nate , illacrima  patris  pestibus , 

Miserere  ! Gentes  nostras  flebunt  miserias . 

Heu ! virginalem  me  ore  ploratum  edere , 25 

vidit  nemo  ulli  ingemescentem  malo ! 

Ecfeminata  virtus  adflicta  occidit. 

Accede , nate , adsiste , miserandum  aspice 
Eviscerati  corpus  laceratum  patris  ! 

Videte , cuncti , tuque,  caelestum  sator , 30 

/ace,  obsecro , in  me  vim  coruscam  fulminis , 

Aanc , mmc  dolorum  anxiferi  torquent  vertices , 
iVwwc  ardor.  0 ante  victrices  manus , 

22.  0 pectora , o terga , o laceriorum  tori! 

Vestrone  pressu  quondam  Nemeaeus  leo  35 

Frendens  efflavit  graviter  extremum  halitum? 

Haec  dextra  Lernam , taetra  mactata  excetra , 

Pacavit , /zaec  bicorporem  adflixit  manum , 

Erymanthiam  haec  vastificam  abiecit  beluam , 
i/aec  e Tartarea  tenebrica  abstractum  plaga 

Tricipitem  eduxit  Hydra  generatum  Canem : 

Haec  interemit  tortu  multiplicabili 

Draconem  auriferam  obtutu  adservantem  arborem: 

Midla  alia  victrix  nostra  lustravit  manus , 

Nec  quisquam  e nostris  spolia  cepit  laudibus.  45 

Possumusne  nos  contemnere  dolorem,  quum  ipsum  Hercu- 
lem tam  intoleranter  dolere  videamus? 

X.  23.  Veniat  Aeschylus , non  poeta  solum,  sed  etiam 
Pythagoreus:  sic  enim  accepimus.  Quo  modo  fert  apud 
eum  Prometheus  dolorem , quem  excipit  ob  furtum  Lemnium, 
Unde  ignis  cluet  mortalibus  clam 
Divisus:  eum  doctus  Prometheus 
Clepsisse  dolo  poenasque  Iovi 
Fato  expendisse  supremo. 

Has  igitur  poenas  pendens,  adfixus  ad  Caucasum,  dicit  haec: 
Titanum  suboles , socia  nostri  sanguinis , 

Generata  Caelo , aspicite  religatum  asperis 
Vinclumque  saxis , navem  ut  horrisono  freto 
Noctem  paventes  timidi  adneciunt  navitae. 

Saturnius  me  sic  infixit  Juppiter , 5 

Iovisque  numen  Mulciberi  ascivit  manus. 

Hos  ille  cuneos  fabrica  crudeli  inserens , 

Perrupit  artus:  qua  miser  sollertia 
Transverberatus  castrum  hoc  Furiarum  incolo. 

24.  Jam  tertio  me  quoque  funesto  die  10 

Tristi  advolatu  aduncis  lacerans  unguibus 

Jovis  satelles  pastu  dilaniat  fero. 

Tum  iecore  opimo  farta  et  satiata  adfatim , 

Clangorem  fundit  vastum  et  sublime  avolans 

Pinnata  cauda  nostrum  adulat  sanguinem.  15 

Quum  vero  adesum  inflatu  renovatum  esi  iecur , 

Tum  rursus  taetros  avida  se  ad  pastus  refert. 

Sic  hunc  custodem  maesti  cruciatus  alo , 

Qui  me  peremni  vivum  foedat  miseria. 

Namque , ut  videtis , vinclis  constrictus  Jovis , 20 

Arcere  nequeo  diram  volucrem  a pectore. 

25.  Sic  me  ipse  viduus  pestes  excipio  anxias , 

Amore  mortis  terminum  anquirens  mali: 

Sed  longe  a leto  numine  aspellor  Iovis. 

Atque  haec  vetusta  saeclis  glomerata  horridis  25 

Luctifica  clades  nostro  infixa  esi  corpori , 

Ex  quo  liquatae  solis  ardore  excidunt 
Guttae , quae  saxa  adsidue  instillant  Caucasi. 

XI.  Vix  igitur  posse  videmur  ita  adfectum  non  miserum 
dicere  et,  si  hunc  miserum,  certe  dolorem  malum. 

26.  A.  Tu  quidem  adhuc  meam  causam  agis.  Sed  hoc 
mox  videro.  Interea  unde  isti  versus?  Non  enim  agnosco. 

M.  Dicam  hercle.  Etenim  recte  requiris.  Videsne  ab- 
undare me  otio? 

A.  Quid  tum? 

M.  Fuisti  saepe,  credo,  quum  Athenis  esses,  in  scholis 
philosophorum. 

A.  Vero  ac  libenter  quidem. 

M.  Animadvertebas  igitur,  etsi  tum  nemo  erat  admodum 
copiosus,  verum  tamen  versus  ab  his  admisceri  orationi. 

A.  Ac  multos  quidem  a Dionysio  Stoico. 

M.  Probe  dicis.  Sed  is  quasi  dictata,  nullo  delectu, 
nulla  elegantia.  Philo  et  proprium  numerum  et  lecta  poe- 
mata et  loco  adiungebat.  Itaque  postquam  adamavi  hanc 
quasi  senilem  declamationem,  studiose  equidem  utor  no- 
stris poetis,  sed,  sicubi  illi  defecerunt,  verti  non  nulla 
de  Graecis,  ne  quo  ornamento  in  hoc  genere  disputationis 
careret  Latina  oratio.  27.  Sed  videsne  poetae  quid  mali 
adferant?  Lamentantes  inducunt  fortissimos  viros,  molliunt 
animos  nostros,  ita  sunt  deinde  dulces,  ut  non  legantur 
modo,  sed  etiam  ediscantur.  Sic  ad  malam  domesticam 
disciplinam  vitamque  umbratilem  et  delicatam  quum  acces- 
serunt etiam  poetae,  nervos  omnes  virtutis  elidunt.  Recte 
igitur  a Platone  eiiciuntur  ex  ea  civitate,  quam  finxit  ille, 
quum  optimos  mores  et  optimum  rei  publicae  statum  exqui- 
reret. At  vero  nos,  docti  scilicet  a Graecia,  haec  et  a pueri- 
tia legimus  et  discimus , hanc  eruditionem  liberalem  et  doctri- 
nam putamus. 

XII.  28.  Sed  quid  poetis  irascimur?  Virtutis  magistri, 

philosophi,  inventi  sunt  qui  summum  malum  dolorem  dice- 
rent. At  tu,  adolescens,  quum  id  tibi  paullo  ante  dixisses 
videri,  rogatus  a me  etiamne  maius  quam  dedecus,  verbo 
de  sententia  destitisti.  Roga  hoc  idem  Epicurum,  maius 
dicet  esse  malum  mediocrem  dolorem  quam  maximum  de- 
decus: in  ipso  enim  dedecore  mali  nihil  esse,  nisi  sequan- 
tur dolores.  Quis  igitur  Epicurum  sequitur  dolor,  quum 
hoc  ipsum  dicit,  summum  malum  esse  dolorem,  quo  dede- 
cus maius  a philosopho  nullum  exspecto?  Qua  re  satis  mihi 
dedisti,  quum  respondisti  maius  tibi  videri  malum  dedecus 
quam  dolorem.  Hoc  ipsum  enim  si  tenebis,  intelliges  quam 
sit  obsistendum  dolori,  nec  tam  quaerendum  est  dolor  ma- 
lumne  sit  quam  firmandus  animus  ad  dolorem  ferendum. 
29.  Concludunt  ratiunculas  Stoici  cur  non  sit  malum,  quasi 
de  verbo,  non  de  re  laboretur.  — Quid  me  decipis,  Zeno? 
Nam  quum  id,  quod  mihi  horribile  videtur,  tu  omnino  ma- 
lum negas  esse,  capior  et  .scire  cupio  quo  modo  id,  quod 
ego  miserrimum  existimem,  ne  malum  quidem  sit.  — Nihil 
est,  inquit,  malum,  nisi  quod  turpe  atque  vitiosum  est.  — 
Ad  ineptias,  redis.  Illud  enim,  quod  me  angebat,  non  ex- 
imis. Scio  dolorem  hon  esse  nequitiam : desine  id  me  do- 
cere: hoc  doce,  doleam  necne  doleam  nihil  interesse.  — 
Numquam  quidquam,  inquit,  ad  beate  quidem  vivendum, 
quod  est  in  una  virtute  positum,  sed  est  tamen  reficiendum. 
Cur?  Asperum  est,  contra  naturam,  difficile  perpessu,  triste, 
durum. 

XIII.  30.  Haec  est  copia  verborum,  quod  omnes  uno— 
verbo  malum  appellamus,  id  tot  modis  posse  dicere.  De- 
finis tu  mihi,  non  tollis  dolorem,  quum  dicis  asperum,  contra 
naturam,  vix  quod  ferri  tolerarique  possit,  nec  mentiris, 
sed  re  succumbere  non  oportebat,  verbis  gloriabundum. 
Nihil  bonum  nisi  quod  honestum,  nihil  malum  nisi  quod 
turpe:  optare  hoc  quidem  est,  non  docere.  Illud  et  melius 
et  verius,  omnia,  quae  natura  aspernetur,  in  malis  esse: 
quae  asciscat,  in  bonis.  Hoc  posito  et  verborum  concerta- 
tione sublata  tantum  tamen  excellet  illud,  quod  recte  am- 
plexantur isti,  quod  honestum,  quod  rectum,  quod  decorum 
appellamus,  quod  idem  interdum  virtutis  nomine  amplecti- 

mur,  ut  omnia  praeterea,  quae  bona  corporis  et  fortunae 
putantur,  perexigua  et  minuta  videantur,  ne  malum  quidem 
ullum  nec,  si  in  unum  locum  collata  omnia  sint,  cum  turpi- 
tudinis malo  comparanda.  31.  Qua  re  si,  ut  initio  conces- 
sisti, turpitudo  peius  est  quam  dolor,  nihil  est  plane  dolor. 
Nam  dum  tibi  turpe  nec  dignum  viro  videbitur  gemere,  eiu- 
lare,  lamentari,  frangi,  debilitari  dolore,  dum  honestas,  dum 
dignitas,  dum  decus  aderit,  tu  que  in  ea  intuens  te  contine- 
bis, cedet  profecto  virtuti  dolor  et  animi  inductione  lan- 
guescet. Aut  enim  nulla  virtus  est  aut  contemnendus  omnis 
dolor.  Prudentiamne  vis  esse,  sine  qua  ne  intelligi  quidem 
ulla  virtus  potest?  Quid  ergo?  ea  patieturne  te  quidquam 
facere  nihil  proficientem  et  laborantem,  an  temperantia 
sinet  te  immoderate  facere  quidquam,  an  coli  iustitia  poterit 
ab  homine  propter  vim  doloris  enunciante  commissa,  pro- 
dente conscios,  multa  officia  relinquente?  32.  Quid?  forti- 
tudini comitibusque  eius,  magnitudini  animi,  gravitati,  pa 
tientiae,  rerum  humanarum  despicientiae  quo  modo  respon- 
debis? Adflictusne  et  iacens  et  lamentabili  voce  deplorans 
audieris:  '0  virum  fortem?5  Te  vero  ita  adfectum  ne  virum 
quidem  quisquam  dixerit.  Amittenda  igitur  fortitudo  est 
aut  sepeliendus  dolor. 

* XIV.  Ecquid  scis  igitur,  si  quid  de  Corinthiis  tuis  ami- 
seris, posse  habere  te  reliquam  supellectilem  salvam,  vir- 
tutem autem  si  unam  amiseris,  etsi  amitti  non  potest  virtus, 
sed  si  unam  confessus  fueris  te  non  habere,  nullam  esse  te 
habiturum?  33.  Num  igitur  fortem  virum,  num  magno 
animo,  num  patientem,  num  gravem,  num  humana  con- 
temnentem potes  dicere  aut  Philoctetam  illum:  a te  enim 
malo  discedere — , sed  ille  certe  non  fortis,  qui  iacet 

in  tecto  itumido , 

Quod  eiulatu , questu , gemitu , fremitibus 

Resonando  mutum  flebiles  voces  referi . 

Non  ego  dolorem  dolorem  esse  nego:  cur  enim  forti- 

tudo desideraretur?  sed  eum  opprimi  dico  patientia,  si 
modo  est  aliqua  patientia:  si  nulla  est,  quid  exornamus 
philosophiam  aut  quid  eius  nomine  gloriosi  sumus?  Pungit 

dolor,  vel  fodiat  sane:  si  nudus  es,  da  iugiilum:  sin  tectus 
Vulcaniis  armis,  id  est,  fortitudine,  resiste.  Haec  enim  te, 
nisi  ita  facies,  custos  dignitatis  relinquet  et  deseret.  34.  Cre- 
tum quidem  leges,  quas  sive  Iuppiter  sive  Minos  sanxit  de 
Iovis  quidem  sententia,  ut  poetae  ferunt,  itemque  Lycurgi 
laboribus  erudiunt  iuventutem,  venando  • currendo , esu- 
riendo sitiendo,  algendo  aestuando.  Spartae  vero  pueri  ad 
aram  sic  verberibus  accipiuntur,  ut  multus  e visceribus 
sanguis  exeat,  non  numquam  etiam,  ut,  quum  ibi  essem, 
audiebam,  ad  necem:  quorum  non  modo  nemo  exclamavit’ 
umquam,  sed  ne  ingemuit  quidem.  Quid  ergo?  hoc  pueri 
possunt,  viri  non  poterunt?  et  mos  valet,  ratio  non  valebit? 

XV.  35.  Interest  aliquid  inter  laborem  et  dolorem.  Sunt 
finitima  omnino,  sed  tamen  differt  aliquid.  Labor  est 
functio  quaedam  vel  animi  vel  corporis  gravioris  operis  et 
muneris,  dolor  autem  motus  asper  in  corpore,  alienus  a 
sensibus.  Haec  duo  Graeci  illi,  quorum  copiosior  est  lingua 
quam  nostra,  uno  nomine  appellant.  Itaque  industrios  ho- 
mines illi  studiosos  vel  potius  amantes  doloris  appellant, 
nos  commodius  laboriosos.  Aliud  est  enim  laborare,  aliud 
dolere.  0 verborum  inops  interdum,  quibus  abundare  te 
semper  putas,  Graecia!  Aliud,  inquam,  est  dolere,  aliud 
/aborare.  Quum  varices  secabantur  C.  Mario,  dolebat:  quum 
aestu  magno  ducebat  agmen,  laborabat.  Est  inter  haec 
quaedam  tamen  similitudo : consuetudo  enim  laborum  per- 
pessionem dolorum  efficit  faciliorem.  36.  Itaque  illi,  qui 
Graeciae  formam  rerum  publicarum  dederunt,  corpora  iuve- 
num  firmari  labore  voluerunt.  Quod  Spartiatae  etiam  in  fe- 
minas transtulerunt,  quae  caeteris  in  urbibus  mollissimo 
cultu  'parietum  umbris  occuluntur/  Illi  autem  voluerunt 
nihil  horum  simile  esse 

apud  Lacaenas  virgines , 

Quibus  magis  palaestra  Eurota , sol , pulvis , labor , 

Militia  studio  est  quam  fertilitas  barbara . 

Ergo  his  laboriosis  exercitationibus  et  dolor  intercurrit  non 
numquam,  impelluntur,  feriuntur,  abiiciuntur,  cadunt,  et 
ipse  labor  quasi  callum  quoddam  obducit  dolori. 

XVI.  37.  Militia  vero  — nostram  dico , non  Spartiata- 
rum,  quorum  procedit  agmen  ad  tibiam  nec  adhibetur 
ulla  sine  anapaestis  pedibus  hortatio  — , nostri  exercitus 
primum  unde  nomen  habeant  vides,  deinde  qui  labor 
quantus  agminis,  ferre  plus  dimidiati  mensis  cibaria,  ferre 
si  quid  ad  usum  velint,  ferre  vallum.  Nam  scutum,  gladium, 
galeam  in  onere  nostri  milites  non  plus  numerant  quam  hu- 
meros, lacertos,  manus.  Arma  enim  membra  militis  esse 
dicunt.  Quae  quidem  ita  geruntur  apte,  ut,  si  usus  ferat, 
abiectis  oneribus,  expeditis  armis  ut  membris  pugnare  pos- 
sint. Quid?  exercitatio  legionum,  quid?  ille  cursus,  con- 
cursus, clamor  quanti  laboris  est!  Ex  hoc  ille  animus  in 
proeliis  paratus  ad  vulnera.  Adduc  pari  animo  inexercita- 
tum militem,  mulier  videbitur.  38.  Cur  tantum  interest  in- 
ter novum  et  veterem  exercitum  quantum  experti  sumus? 
Aetas  tironum  plerumque  melior,  sed  ferre  laborem,  con- 
temnere vulnus  consuetudo  docet.  Quin  etiam  videmus  ex 
acie  efferri  saepe  saucios  et  quidem  rudem  illum  el  inexer- 
citatum quamvis  levi  ictu  ploratus  turpissimos  edere:  at 
vero  ille  exercitatus  et  vetus  ob  eamque  rem  fortior,  medi 
cum  modo  requirens  a quo  obligetur: 

0 Pairicoles , inquit,  ad  vos  adveniens , auxilium  et  vestras 
manus 

Peto , prius  quam  oppeto  malam  pestem  mandatam  hostili 
manu , 

Neque  sanguis  ullo  potis  est  pacto  profluens  consistere , 

Si  qui  sapientia  magis  vestra  mors  devitari  potest. 

Namque  Aesculapi  liberorum  saucii  opplent  porticus : 

Non  potest  accedi 

P.  Certe  Eurypylus  hic  quidem  est . 

Hominem  exercitum,  ubi  tantum  luctus  continuatur!  XVIL  39. 
Vide  quam  non  flebiliter  respondeat,  rationem  etiam  adferat 
cur  aequo  animo  sibi  ferendum  sit: 

E.  Qui  alteri  exitum  parat , 

Eum  scire  oportet  sibi  paratam  pestem  ut  participet 
parem. 

Abducet  Patricoles,  credo,  ut  collocet  in  cubili,  ut  vulnus 

obliget.  Si  quidem  homo  esset,  sed  nihil  vidi  minus.  Quae- 
rit enim  quid  actum  sit: 

P.  Eloquere , eloquere , res  Argivum  proelio  ut  se  sustinet . 

F.  Non  potest  ecfari  tantum  dictis , quantum  factis  suppetit 

Laboris. 

Quiesce  igitur  et  vulnus  alliga.  Etiam  si  Eurypylus  posset, 
non  posset  Aesopus. 

E.  Ubi  fortuna  Hectoris  nostram  acrem  aciem  inclina- 
tam .... 

et  caetera  explicat  in  dolore.  Sic  est  enim  intemperans 
militaris  in  forti  viro  gloria.  Ergo  haec  veteranus  miles  fa- 
cere poterit,  doctus  vir  sapiensque  non  poterit?  Ille  vero 
melius  ac  non‘ pauilo  quidem.  40.  Sed  adhuc  de  consue- 
tudine exercitationis  loquor,  nondum  de  ratione  et  sapientia. 
Aniculae  saepe  inediam  biduum  aut  triduum  ferunt.  Sub- 
duc cibum  unum  diem  athletae,  Iovem  Olympium,  eum 
ipsum,  cui  se  exercebit,  implorabit,  ferre  non  posse  cla- 
mabit. Consuetudinis  magna  vis  est.  Pernoctant  venatores 
in  nive:  in  montibus  uri  se  patiuntur  -f  inde:  pugiles  caesti- 
bus contusi  we  ingemescunt  quidem.  41.  Sed  quid  hos, 
quibus  Olympiorum  victoria  consulatus  ille  antiquus  vide- 
tur? gladiatores,  aut  perditi  homines  aut  barbari,  quas  pla- 
gas perferunt!  quo  modo  illi,  qui  bene  instituti  sunt,  acci- 
pere plagam  malunt  quam  turpiter  vitare!  quam  saepe 
apparet  nihil  eos  malle  quam  vel  domino  satis  facere  vel 
populo!  mittunt  etiam  vulneribus  confecti  ad  dominos  qui 
quaerant  quid  velint:  si  satis  iis  factum  sit,  se  velle  de- 
cumbere. Quis  mediocris  gladiator  ingemuit,  quis  vultum 
mutavit  umquam,  quis  non  modo  stetit,  verum  etiam  de- 
cubuit turpiter,  quis  quum  decubuisset,  ferrum  recipere 
iussus  collum  contraxit?  Tantum  exercitatio,  meditatio, 
consuetudo  valet.  Ergo  hoc  poterit 

Samnis , spurcus  lxomo , vita  illa  dignus  locoque , 

vir  natus  ad  gloriam  ullam  partem  animi  tam  mollem  habe- 
bit quam  non  meditatione  et  ratione  corroboret?  Crudele 
gladiatorum  spectaculum  et  inhumanum  non  nullis  videri 

solet,  et  haud  scio  an  ita  sit,  ut  nunc  fit.  Quum  vero  son- 
tes ferro  depugnabant,  auribus  fortasse  multae,  oculis  qui- 
dem nulla  poterat  esse  fortior  contra  dolorem  et  mortem 
disciplina. 

XVIII.  42.  De  exercitatione  et  consuetudine  et  com- 
mentatione dixi.  Age,  sis,  nunc  de  ratione  videamus , nisi 
quid  vis  ad  haec. 

A.  Egone  ut  te  interpellem?  Ne  hoc  quidem  vellem:  ita 
me  ad  credendum  tua  ducit  oratio. 

M.  Sitne  igitur  malum  dolere  necne  Stoici  viderint,  qui 
contortulis  quibusdam  et  minutis  conclusiunculis  nec  ad 
sensus  permanantibus  effici  volunt  non  esse  malum  dolorem. 
Ego  illud,  quidquid  sit,  tantum  esse  quantum  videatur  non 
puto,  falsaque  eius  visione  et  specie  moveri  homines  dico 
vehementius  doloremque  eius  omnem  esse  tolerabilem. 
Unde  igitur  ordiar?  an  eadem  breviter  attingam,  quae  modo 
dixi,  quo  facilius  oratio  progredi  possit  longius?  43.  Inter 
omnes  igitur  hoc  constat  nec  doctos  homines  solum,  sed 
etiam  indoctos,  virorum  esse  fortium  et  magnanimorum  et 
patientium  et  humana  vincentium  toleranter  dolorem  pati, 
nec  vero  quisquam  fuit  qui  eum,  qui  ita  pateretur,  non  lau- 
dandum putaret.  Quod  ergo  et  postulatur  a fortibus  et  lau- 
datur, quum  fit,  id  aut  extimescere  veniens  aut  non  ferre 
praesens  nonne  turpe  est?  Atqui  vide  ne,  quum  omnes 
rectae  animi  adfectiones  virtutes  appellentur,  non  sit  hoc 
proprium  nomen  omnium,  sed  ab  ea,  quae  una  caeteris 
excellebat,  omnes  nominatae  sint.  Appellata  est  enim  ex 
viro  virtus,  viri  autem  propria  maxime  est  fortitudo.  Cuius 
munera  duo  sunt  maxima  mortis  dolorisque  contemptio. 
Utendum  est  igitur  his,  si  virtutis  compotes  vel  potius  si 
viri  volumus  esse,  quoniam  a viris  virtus  nomen  est  mu- 
tuata. Quaeres  fortasse,  quo  modo,  et  recte.  Talem  enim 
medicinam  philosophia  profitetur. 

XIX.  44.  Venit  Epicurus,  homo  minime  malus  vel  po- 
tius vir  optimus:  tantum  monet,  quantum  intelligit : 'Ne- 
glige’  inquit  ' dolorem.5  Quis  hoc  dicit?  Idem  qui  dolo- 
rem summum  malum.  Vix  satis  constanter.  Audiamus. 
'Si  summus  dolor  est’  inquit,  'brevem  necesse  est  esse’. 

Iteradum  eadem  isiaec  mihi! 

Non  enim  satis  intelligo  quid  summum  dicas  esse,  quid  breve. 
' Summum,  quo  nihil  sit  superius:  breve,  quo  nihil  brevius/ 
Contemno  magnitudinem  doloris , a qua  me  brevitas  tempo- 
ris vindicabit  ante  paene  quam  venerit.  Sed  si  est  tantus  do- 
lor quantus  Philoctetae?  'Bene  plane  magnus  mihi  qui- 
dem videtur,  sed  tamen  non  summus:  nihil  enim  dolet  nisi 
pes:  possunt  oculi:  potest  caput,  latera,  pulmones:  pos- 
sunt omnia.  Longe  igitur  abest  a summo  dolore5.  'Ergo5 
inquit  'dolor  diuturnus  habet  laetitiae  plus  quam  molestiae.5 
45.  Hunc  ego  non  possum  tantum  hominem  nihil  sapere 
dicere,  sed  nos  ab  eo  derideri  puto.  Ego  summum  dolo- 
rem— summum  autem  dico,  etiam  si  decem  atomis  est 
maior  alius — , non  continuo  esse  dico  brevem,  multosque 
possum  bonos  viros  nominare,  qui  complures  annos  dolo- 
ribus podagrae  crucientur  maximis.  Sed  homo  catus  num- 
quam  terminat  nec  magnitudinis  nec  diuturnitatis  modum, 
ut  sciam  quid  summum  dicat  in  dolore,  quid  breve  in  tem- 
pore. Omittamus  hunc  igitur  nihil  prorsus  dicentem  coga- 
musque  confiteri  non  esse  ab  eo  doloris  remedia  quaerenda, 
qui  dolorem  malorum  omnium  maximum  dixerit:  quamvis 
idem  forticulum  se  in  torminibus  et  in  stranguria  sua  prae- 
beat. Aliunde  igitur  est  quaerenda  medicina  et  maxime  qui- 
dem, si  quid  maxime  consentaneum  sit  quaerimus,  ab  iis, 
quibus  quod  honestum  sit,  summum  bonum,  quod  turpe, 
summum  videtur  malum.  His  tu  praesentibus  gemere  et 
iactare  te  non  audebis  profecto.  Loquetur  enim  eorum  voce 
Virtus  ipsa  tecum: 

XX.  46.  Tune,  quum  pueros  Lacedaemone,  adolescen- 
tes Olympiae,  barbaros  in  arena  videris  excipientes  gra- 
vissimas plagas  et  ferentes  silentio , si  te  forte  dolcrr  aliquis 
pervellerit,  exclamabis  ut  mulier,  non  constanter  et  sedate 
feres?  — Fieri  non  potest:  natura  non  patitur.  — Audio. 
Pueri  ferunt  gloria  ducti,  ferunt  pudore  alii,  multi  metu,  et 
tamen  veremur  ut  hoc,  quod  a tam  multis  et  quod  tot  locis 
perferatur,  natura  patiatur?  Illa  vero  non  modo  patitur, 
verum  etiam  postulat.  Nihil  enim  habet  praestantius,  nihil 
quod  magis  expetat  quam  honestatem,  quam  laudem,  quam 

dignitatem,  quam  decus.  Hisce  ego  pluribus  nominibus 
unam  rem  declarari  volo,  sed  utor,  ut  quam  maxime  signi- 
ficem, pluribus.  Volo  autem  dicere  illud  homini  longe 
optimum  esse,  quod  ipsum  sit  optandum  perse,  a vir- 
tute profectum  vel  in  ipsa  virtute  situm,  sua  sponte  lau- 
dabile : quod  quidem  citius  dixerim  solum  quam  non  sum- 
mum bonum.  Atque  ut  haec  de  honesto,  sic  de  turpi 
contraria:  nihil  tam  taetrum , nihil  tam  aspernandum,  nihil 
homine  indignius. 

47.  Quod  si  tibi  persuasum  est  — principio  enim  dixisti 
plus  in  dedecore  mali  tibi  videri  quam  in  dolore  — , reliquum 
est  ut  tute  tibi  imperes.  Quamquam  hoc  nescio  quo  modo 
dicatur,  quasi  duo  simus,  ut  alter  imperet,  alter  pareat, 
non  inscite  tamen  dicitur.  XXL  Est  enim  animus  in  partes 
tributus  duas,  quarum  altera  rationis  est  particeps,  altera 
expers.  Quum  igitur  praecipitur,  ut  nobismet  ipsis  impe- 
remus, hoc  praecipitur,  ut  ratio  coerceat  temeritatem.  Est 
in  animis  omnium  fere  natura  molle  quiddam,  demissum, 
humile,  enervatum  quodam  modo  et  languidum.  Si  nihil 
esset  aliud,  nihil  esset  homine  deformius.  Sed  praesto  est 
domina  omnium  et  regina,  ratio,  quae  connixa  per  se  et 
progressa  longius  fit  perfecta  virtus.  Haec  ut  imperet  ilii 
parti  animi,  quae  obedire  debet,  id  videndum  est  viro. 
48.  Quonam  modo?  inquies.  Vel  ut  dominus  servo  vel 
ut  imperator  militi  vel  ut  parens  filio.  Si  turpissime  se  illa 
pars  animi  geret,  quam  dixi  esse  mollem,  si  se  lamentis 
muliebriter  lacrimisque  dedet,  vinciatur  et  constringatur  ami- 
corum propinquorumque  custodiis.  Saepe  enim  videmus 
fractos  pudore,  qui  ratione  nulla  vincerentur.  Ergo  hos  qui- 
dem , ut  famulos,  vinclis  prope  ac  custodia:  qui  autem  erunt 
firmiores  nec  tamen  robustissimi,  hos  admonitu  oportebit 
ut  bonos  milites  revocatos  dignitatem  tueri.  Non  nimis  in 
Niptris  ille  sapientissimus  Graeciae  saucius  lamentatur  vel 
modice  potius: 

Pedetemptim , inquit,  et  sedato 


Ne  succussu  adripiat  maior 
Dolor . 

49.  Pacuvius  hoc  melius  quam  Sophocles:  apud  illum  enim 
perquam  flebiliter  Ulixes  lamentatur  in  vulnere  — , tamen 
huic  leviter  gementi  illi  ipsi,  qui  ferunt  saucium,  personae 
gravitatem  intuentes  non  dubitant  dicere: 

Tu  quoque , Ulixes,  quamquam  graviter 
Cernimus  ictum , nimis  paene  animo  es 
Molli , qui  consuetus  in  armis 
Aevom  agere 

Intelligit  poeta  prudens  ferendi  doloris  consuetudinem  esse 
non  contemnendam  magistram.  50.  Atque  ille  non  immo- 
derate magno  in  dolore : 

Retinete , tenete:  opprimit  ulcus: 

Nudate,  heu,  miserum  me:  excrucior . 

Incipit  labi,  deinde  ilico  desinit: 

Operite , abscedite , iamiam  ... 

Mittite : nam  attrectatu  et  quassu 
Saevum  amplificatis  dolorem . 

Videsne  ut  obmutuerit  non  sedatus  corporis,  sed  castigatus 
animi  dolor?  Itaque  in  extremis  Niptris  alios  quoque  obiur- 
gat  idque  moriens : 

Conqueri  fortunam  advorsam , non  lamentari  decet. 

Id  viri  est  officium , fletus  muliebri  ingenio  additus . 

Huius  animi  pars  illa  mollior  rationi  sic  paruit,  ut  severo 
imperatori  miles  pudens. 

XXII.  51.  In  quo  vero  erit  perfecta  sapientia  — quem 
adhuc  nos  quidem  vidimus  neminem,  sed  philosophorum 
sententiis  qualis  hic  futurus  sit,  si  modo  aliquando  fuerit, 
exponitur  — , is  igitur  sive  ea  ratio , quae  erit  in  eo  perfecta 
atque  absoluta,  sic  illi  parti  imperabit  inferiori,  ut  iustus 
parens  probis  filiis,  nutu  quod  volet  conficiet,  nullo  labore, 
nulla  molestia:  eriget  ipse  se,  suscitabit,  instruet,  armabit, 
ut  tamquam  hosti,  sic  obsistat  dolori.  Quae  sunt  ista  arma? 
Contentio,  confirmatio  sermoque  intimus,  quum  ipse  se- 
cum:  ' Cave  turpe  quidquam,  languidum,  non  virile.*  52.  Ob 
versentur  species  honestae  animo:  Zeno  proponatur  Elea- 

tes,  qui  perpessus  est  omnia  potius  quam  conscios  delendae 
tyrannidis  indicaret.  De  Anaxarcho  Democritio  cogitetur, 
qui  quum  Cypri  in  manus  Nicocreontis  regis  incidisset,  nul- 
lum genus  supplicii  deprecatus  est  neque  recusavit.  Cala- 
nus Indus,  indoctus  ac  barbarus,  in  radicibus  Caucasi  natus, 
sua  voluntate  vivus  combustus  est.  Nos,  si  pes  condoluit, 
si  dens,  si  tactum  dolore  corpus,  ferre  non  possumus. 
Opinio  est  enim  quaedam  effeminata  ac  levis  nec  in  dolore 
magis  quam  eadem  in  voluptate,  qua  quum  liquiscimus  flui- 
musque  mollitia,  apis  aculeum  sine  clamore  ferre  non  pos- 
sumus. 53.  At  vero  C.  Marius,  rusticanus  vir,  sed  plane 
vir,  quum  secaretur,  ut  supra  dixi,  principio  vetuit  se  adli- 
gari,  nec  quisquam  ante  Marium  solutus  dicitur  esse  sectus. 
Cur  ergo  postea  alii?  Valuit  auctoritas.  Videsne  igitur 
opinionis  esse,  non  naturae  malum?  Et  tamen  fuisse  acrem 
morsum  doloris  idem  Marius  ostendit:  crus  enim  alterum 
non  praebuit.  Ita  et  tulit  dolorem  ut  vir  et  ut  homo 
maiorem  ferre  sine  causa  necessaria  noluit.  Totum  igitur 
in  eo  est,  ut  tibi  imperes.  Ostendi  autem  quod  esset  impe- 
randi genus,  atque  haec  cogitatio,  quid  patientia,  quid  for- 
titudine, quid  magnitudine  animi  dignissimum  sit,  non  solum 
animum  comprimit,  sed  ipsum  etiam  dolorem  nescio  quo 
pacto  mitiorem  facit. 

XXIII.  54.  Ut  enim  fit  in  proelio , ut  ignavus  miles  ac 
timidus,  simul  ac  viderit  hostem , abiecto  scuto  fugiat  quan- 
tum possit  ob  eamque  causam  pereat,  non  numquam  etiam 
integro  corpore,  quum  ei,  qui  steterit,  nihil  tale  evenerit, 
sic  qui  doloris  speciem  ferre  non  possunt  abiiciunt  se  at- 
que ita  adflicti  et  exanimati  iacent:  qui  autem  restiterunt 
discedunt  saepissime  superiores.  Sunt  enim  quaedam  animi 
similitudines  cum  corpore.  Ut  onera  contentis  corporibus 
facilius  feruntur,  remissis  opprimunt,  simillime  animus  in- 
tentione sua  depellit  pressum  omnem  ponderum , remissione 
autem  sic  urguetur,  ut  se  nequeat  extollere.  55.  Et,  si  ve- 
rum quaerimus,  in  omnibus  officiis  persequendis  animi  est 
adhibenda  contentio.  Ea  est  sola  officii  tamquam  custodia. 
Sed  hoc  quidem  in  dolore  maxime  est  providendum , ne  quid 
abiecte,  ne  quid  timide,  ne  quid  ignave,  ne  quid  serviliter  mu* 
cic.  IV.  i.  20 

liebriterve  faciamus,  in  primisque  refutetur  ac  reiiciatur  Phi- 
loctetaeus ille  clamor.  Ingemescere  non  numquam  viro  con- 
cessum est  idque  raro , eiulatus  ne  mulieri  quidem.  Et  hic  ni- 
mirum est  fletus,  quem  duodecim  tabulae  in  funeribus  adhiberi 
vetuerunt.  56.  Nec  vero  umquam  ne  ingemescit  quidem  vir 
fortis  ac  sapiens,  nisi  forte  ut  se  intendat  ad  firmitatem,  ut 
in  stadio  cursores  exclamant  quam  maxime  possunt.  Fa- 
ciunt idem,  quum  exercentur,  athletae,  pugiles  vero,  etiam 
quum  feriunt  adversarium,  in  iactandis  caestibus  ingeme- 
scunt,  non  quod  doleant  animove  succumbant,  sed  quia  pro- 
fundenda voce  omne  corpus  intenditur  venitque  plaga  vehe- 
mentior. 

XXIV.  Quid?  qui  volunt  exclamare  maius,  num  satis 
habent  latera,  fauces,  linguam  intendere,  e quibus  eiici 
vocem  et  fundi  videmus?  Toto  corpore  atque  omnibus  un- 
gulis, ut  dicitur,  contentioni  vocis  adserviunt.  57.  Genu 
rnehercule  M.  Antonium  vidi,  quum  contente  pro  se  ipse 
lege  Varia  diceret,  terram  tangere.  Ut  enim  balistae  lapidum 
et  reliqua  tormenta  telorum  eo  graviores  emissiones  habent, 
quo  sunt  contenta  atque  adducta  vehementius,  sic  vox,  sic 
cursus,  sic  plaga  hoc  gravior,  quo  est  missa  contentius. 
Cuius  contentionis  quum  tanla  vis  sit,  si  gemitus  in  dolore 
ad  confirmandum  animum  valebit,  utemur:  sin  erit  ille  ge- 
mitus elamentabilis,  si  imbecillus,  si  abiectus,  si  flebilis,  ei 
qui  se  dederit,  vix  eum  virum  dixerim.  Qui  quidem  gemi- 
tus si  levationis  aliquid  adferret,  tamen  videremus  quid  esset 
fortis  et  animosi  viri:  quum  vero  nihil  imminuat  doloris,  cur 
frustra  turpes  esse  volumus?  Quid  est  enim  fletu  muliebri 
virov turpius?  58.  Atque  hoc  praeceptum,  quod  de  dolore 
datur,  patet  latius.  Omnibus  enim  rebus,  non  solum  dolori, 
simili  contentione  animi  resistendum  est.  Ira  exardescit, 
libido  concitatur:  in  eamdem  arcem  confugiendum  est, 
eadem  sunt  arma  sumenda.  Sed  quoniam  de  dolore  loqui- 
mur, illa  omittamus.  Ad  ferendum  igitur  dolorem  placide 
et  sedate  plurimum  proficit  toto  pectore,  ut  dicitur,  cogi- 
tare quam  id  honestum  sit.  Sumus  enim  natura,  ut  ante 
dixi  — dicendum  est  enim  saepius  — , studiosissimi  appe- 
tentissimique  honestatis:  cuius  si  quasi  lumen  aliquod 

aspeximus,  nihil  est  quod,  ul  eo  potiamur,  non  parati 
simus  et  ferre  et  perpeti.  Ex  hoc  cursu  atque  impetu  ani- 
morum ad  veram  laudem  atque  honestatem  illa  pericula 
adeuntur  in  proeliis:  non  sentiunt  viri  fortes  in  acie 

vulnera,  vel  sentiunt,  sed  mori  malunt  quam  tantum 
modo  de  dignitatis  gradu  demoveri.  59.  Fulgentes  gla- 
dios hostium  videbant  Decii , quum  in  aciem  eorum  irrue- 
bant. His  levabat  omnem  vulnerum  metum  nobilitas 
mortis  et  gloria.  Num  tum  ingemuisse  Epaminondam  pu- 
tas, quum  una  cum  sanguine  vitam  effluere  sentiret?  Im- 
perantem enim  patriam  Lacedaemoniis  relinquebat,  quam 
acceperat  servientem.  Haec  sunt  solacia,  haec  fomenta  sum- 
morum dolorum. 

XXV.  60.  Dices,  quid  in  pace,  quid  domi,  quid  in 
lectulo?  Ad  philosophos  me  revocas,  qui  in  aciem  non 
saepe  prodeunt.  E quibus  homo  sane  levis  Heracleotes 
Dionysius,  quum  a Zenone  fortis  esse  didicisset,  a dolore 
dedoctus  est.  Nam  quum  ex  renibus  laboraret,  ipso  in 
eiulatu  clamitabat  falsa  esse  illa,  quae  antea  de  dolore  ipse 
sensisset.  Quem  quum  Cleanthes  condiscipulus  rogaret 
quaenam  ratio  eum  de  sententia  deduxisset,  respondit: 
'Quia  si,  quum  tantum  operae  philosophiae  dedissem,  do- 
lorem tamen  ferre  non  possem,  satis  esset  argumenti  malum 
esse  dolorem.  Plurimos  autem  annos  in  philosophia  con- 
sumpsi nec  ferre  possum:  malum  est  igitur  dolor.5  Tum 
Cleanthen,  quum  pede  terram  percussisset,  versum  ex  Epi- 
gonis ferunt  dixisse: 

Audisne  haec , Amphiarae  sub  terram  abdite? 

Zenonem  significabat,  a quo  illum  degenerare  dolebat. 
61.  At  non  noster  Posidonius,  quem  et  ipse  saepe  vidi  et  id 
dieam,  quod  solebat  narrare  Pompeius,  se,  quum  Rhodum 
venisset  decedens  ex  Syria,  audire  voluisse  Posidonium, 
sed  quum  audisset  eum  graviter  esse  aegrum , quod  vehe- 
menter eius  artus  laborarent,  voluisse  tamen  nobilissimum 
philosophum  visere:  quem  ut  vidisset  et  salutavisset  honori- 
ficisque  verbis  prosecutus  esset  molesteque  se  dixisset 
ferre,  quod  eum  non  posset  audire,  at  ille:  'Tu  vero5,  in- 

quit,  ' potes,  nec  committam  ut  dolor  corporis  efficiat  ut 
frustra  tantus  vir  ad  me  venerit.5  Itaque  narrabat  eum  gra- 
viter et  copiose  de  hoc  ipso,  nihil  esse  bonum  nisi  quod 
esset  honestum,  cubantem  disputavisse,  quumque  quasi 
faces  ei  doloris  admoverentur,  saepe  dixisse:  'Nihil  agis, 
dolor,  quamvis  sis  molestus,  numquam  te  esse  confitebor 
malum.5 

XXVI.  62.  Omninoque  omnes  clari  et  nobilitati  labores 
continuo  fiunt  etiam  tolerabiles.  Videmusne  apud  quos 
eorum  ludorum,  qui  gymnici  nominantur,  magnus  honos 
sit,  nullum  ab  iis,  qui  in  id  certamen  descendant,  devitari 
dolorem?  apud  quos  autem  venandi  et  equitandi  laus  viget, 
qui  hanc  petessunt,  nullum  fugiunt  dolorem.  Quid  de  no- 
stris ambitionibus,  quid  de  cupiditate  honorum  loquar?  quae 
flamma  est  per  quam  non  cucurrerunt  ii,  qui  haec  olim 
punctis  singulis  colligebant?  Itaque  semper  Africanus  So- 
craticum Xenophontem  in  manibus  habebat:  cuius  in  pri- 
mis laudabat  illud,  quod  diceret  eosdem  labores  non  aeque 
graves  esse  imperatori  et  militi,  quod  ipse  honos  labo- 
rem leviorem  faceret  imperatorium.  63.  Sed  tamen  hoc 
evenit  ut  in  vulgus  insipientium  opinio  valeat  honestatis, 
quum  ipsam  videre  non  possint.  Itaque  fama  et  multi- 
tudinis iudicio  moventur,  quum  id  honestum  putent,  quod 
a plerisque  laudetur.  Te  autem,  si  in  oculis  sis  multi- 
tudinis, tamen  eius  iudicio  stare  nolim  nec  quod  illa  pu- 
tet idem  putare  pulcherrimum.  Tuo  tibi  iudicio  est  uten- 
dum: tibi  si  recta  probanti  placebis,  tum  non  modo  tete 
viceris,  quod  paullo  ante  praecipiebam,  sed  omnes  et 
omnia.  64.  Hoc  igitur  tibi  propone:  amplitudinem  animi 
et  quasi  quamdam  exaggerationem  quam  altissimam  animi, 
quae  maxime  eminet  contemnendis  et  despiciendis  dolori- 
bus, unam  esse  omnium  rem  pulcherrimam  eoque  pulcrio- 
rem,  si  vacet  populo  neque  plausum  captans  se  tamen 
ipsa  delectet.  Quin  etiam  mihi  quidem  laudabiliora  vi- 
dentur omnia,  quae  sine  venditatione  et  sine  populo  teste 
fiunt,  non  quo  fugiendus  sit  — omnia  enim  benefacta  in 
luce  se  collocari  volunt  — , sed  tamen  nullum  theatrum  vir- 
tuti conscientia  maius  est. 

XXVII.  65.  Atque  in  primis  meditemur  illud,  ut  haec  pa- 
tientia dolorum,  quam  saepe  iam  animi  intentione  dixi  esse 
firmandam,  in  omni  genere  se  aequabilem  praebeat.  Saepe 
enim  multi,  qui  aut  propter  victoriae  cupiditatem  aut  propter 
gloriae  aut  etiam,  ut  ius  suum  et  libertatem  tenerent,  vul- 
nera exceperunt  fortiter  et  tulerunt,  iidem  omissa  conten- 
tione dolorem  morbi  ferre  non  possunt.  Neque  enim  illum, 
quem  facile  tulerant,  ratione  aut  sapientia  tulerant,  sed  stu- 
dio potius  et  gloria.  Itaque  barbari  quidam  et  immanes 
ferro  decertare  acerrime  possunt,  aegrotare  viriliter  non 
queunt.  Graeci  autem  homines  non  satis  animosi,  pruden- 
tes, ut  est  captus  hominum,  satis,  hostem  aspicere  non 
possunt,  eidem  morbos  toleranter  atque  humane  ferunt. 
At  Cimbri  et  Celtiberi  in  proeliis  exsultant,  lamentantur  in 
morbo:  nihil  enim  potest  esse  aequabile  quod  non  a certa 
vatione  proficiscatur.  66.  Sed  quum  videas  eos,  qui  aut 
studio  aut  opinione  ducantur,  in  eo  persequendo  atque  ad- 
ipiscendo dolore  non  frangi,  debeas  existimare  aut  non  esse 
malum  dolorem  aut,  etiam  si,  quidquid  asperum  alienum- 
que natura  sit,  id  appellari  placeat  malum,  tantulum  tamen 
esse,  ut  a virtute  ita  obruatur,  ut  nusquam  appareat.  Quae 
meditare,  quaeso,  dies  et  noctes.  Latius  enim  manabit 
haec  ratio  et  aliquanto  maiorem  locum  quam  de  uno  dolore 
occupabit.  Nam  si  omnia  fugiendae  turpitudinis  adipiscen- 
daeque  honestatis  causa  faciemus , non  modo  stimulos  do- 
loris, sed  etiam  fulmina  fortunae  contemnamus  licebit,  prae- 
sertim quum  paratum  sit  illud  ex  hesterna  disputatione 
perfugium.  67.  Ut  enim  si  cui  naviganti , quem  praedones 
insequantur,  deus  qui  dixerit:  'Eiice  te  e navi:  praesto 
est  qui  excipiat,  vel  delphinus,  ut  Arionem  Methymnaeum, 
vel  equi  Pelopis  illi  Neptunii,  qui  'per  undas  currus  suspen- 
sos rapuisse’  dicuntur,  excipient  te  et  quo  velis  perferent’, 
omnem  omittat  timorem,  sic  urguentibus  asperis  et  odiosis 
doloribus,  si  tanti  sint,  ut  ferendi  non  sint,  quo  sit  confu- 
giendum vides.  Haec  fere  hoc  tempore  putavi  esse  dicenda. 
Sed  tu  fortasse  in  sententia  permanes. 

A.  Minime  vero,  meque  biduo  duarum  rerum,  quas 
maxime  timebam,  spero  liberatum  metu. 

M.  Cras  ergo  ad  clepsydram:  sic  enim  duximus,  et  tibi 
hoc  video  non  posse  deberi. 

A.  Ita  prorsus.  Et  illud  quidem  ante  meridiem,  hoc 
eodem  tempore. 

M.  Sic  faciemus  tuisque  optimis  studiis  obsequemur. 

turbationum causam  esse  ab  opinione  repetendam  et  aegritudinis  qui- 

esse  opinionem  magni  mali  praesentis  et  recentem  quidem  opinionem 
talis  mali,  ut  in  eo  rectum  videatur  esse  angi,  cap.  11.  Ex  hac 
definitione  in  tris  partes  abit  disputatio,  quarum  prima  docet  aegri- 
tudinem esse  ex  opinione  mali,  cap.  12.  13.,  in  qua  Epicurum  re- 
fellit, qui  ipsam  opinionem  esse  aegritudinem  contendat,  et  Cyre- 
naicos, qui  non  putent  valere  ad  aegritudinem  nisi  inopinatum  ma- 
lum, quod,  quamquam  insperata  sint  graviora  et  ipsa  praemeditatio 

aegritudinem  minuat,  cap.  13  — 15.,  ut  merito  reprehendantur  Epi- 
curei, qui  istam  reprehendant,  cap.  16.,  et  cogitationes  potius  ad 
voluptates  traducant  corporis  aut  quae  propter  corpus  vel  recorda- 
tione vel  spe  cogitentur,  cap.  17  — 21,  tamen  in  isto  non  sint  omnia, 
quum  et  non  opinatorum  natura  considerata  intelligatur , propterea 
tantum  magna  videri,  quod  quanta  sint  considerandi  spatium  non 
detur,  et  quasi  culpa  contractum  omne  non  provisum  malum  videa- 
tur, cap.  22.  Altera  pars,  dolorem  voluntarium  esse,  non  in  natura 
rerum  ipsa  situm  ex  eo  demonstrat,  quod,  quum  accessit  ad  opinio 
nem  magni  mali  altera  illa  opinio,  ad  officium  pertinere  aegre  ferre  quod 
acciderit,  vehementer  augeatur  aegritudinis  perturbatio,  cap.  23.  sqq. 
Tertia  denique  hoc  argumento  a natura  rerum  aegritudinem  removet, 
quod  aegritudo  fere  non  sit  nisi  e recenti  mali  opinione , quaeque 
habeat  quamdam  viriditatem:  unde  fiat  ut  ipse  dies  vel  maximae  aegri- 
tudini medeatur,  cap.  31.  Reliqua  disputatio  versatur  in  remediis 
aegritudinis  tradendis,  cap.  32.  33. 

I.  1.  Quidnam  esse,  Brute,  causae  putem  cur,  quum 
constemus  ex  animo  et  corpore,  corporis  curandi  tuendi- 
que  causa  quaesita  sit  ars  eiusque  utilitas  deorum  immor- 
talium inventioni  consecrata,  animi  autem  medicina  nec 
tam  desiderata  sit,  ante  quam  inventa,  nec  tam  culta,  postea 
quam  cognita  est,  nec  tam  multis  grata  et  probata,  pluribus 
etiam  suspecta  et  invisa?  An  quod  corporis  gravitatem  et 
dolorem  animo  iudicamus,  animi  morbum  corpore  non  sen- 
timus? Ita  fit  ut  animus  de  se  ipse  tum  iudicet,  quum  id 
ipsum,  quo  iudicatur,  aegrotet.  2.  Quod  si  tales  nos  natura 
genuisset,  ut  eam  ipsam  intueri  et  perspicere  eademque 
optima  duce  cursum  vitae  conficere  possemus,  haud  erat 
sane  quod  quisquam  rationem  ac  doctrinam  requireret. 
Nunc  parvulos  nobis  dedit  igniculos,  quos  celeriter  malis 
moribus  opinionibusque  depravati  sic  restinguimus , ut  nus- 
quam naturae  lumen  appareat.  Sunt  enim  ingeniis  nostris 
semina  innata  virtutum,  quae  si  adolescere  liceret,  ipsa  nos 
ad  beatam  vitam  natura  perduceret.  Nunc  autem,  simul 
atque  editi  in  lucem  et  suscepti  sumus,  in  omni  continuo 
pravitate  et  in  summa  opinionum  perversitate  versamur,  ut 
paene  cum  lacte  nutricis  errorem  suxisse  videamur.  Quum 
vero  parentibus  redditi,  dein  magistris  traditi  sumus,  tum 
ita  variis  imbuimur  erroribus,  ut  vanitati  veritas  et  opi- 
nioni confirmatae  natura  ipsa  cedat.  II.  3.  Accedunt  etiam 

poetae,  qui  quum  magnam  speciem  doctrinae  sapientiaeque 
prae  se  tulerunt,  audiuntur,  leguntur,  ediscuntur  et  inhae- 
rescunt penitus  in  mentibus:  quum  vero  eodem  quasi  maxi- 
mus quidam  magister  populus  accessit  atque  omnis  undi- 
que ad  vitia  consentiens  multitudo,  tum  plane  inficimur 
opinionum  pravitate  a naturaque  desciscimus,  ut  nobis 
optime  naturam  ii  vidisse  videantur,  qui  nihil  melius  homini, 
nihil  magis  expetendum,  nihil  praestantius  honoribus,  im- 
periis, populari  gloria  iudicaverunt.  Ad  quam  fertur  opti- 
mus quisque,  veramque  illam  honestatem  expetens,  quam 
unam  natura  maxime  anquirit,  in  summa  inanitate  versatur 
consectaturque  nullam  eminentem  effigiem  virtutis,  sed  ad- 
umbratam imaginem  gloriae.  Est  enim  gloria  solida  quae- 
dam res  et  expressa,  non  adumbrata:  ea  est  consentiens 
laus  bonorum,  incorrupta  vox  bene  iudicantium  de  exceb 
lenti  virtute,  ea  virtuti  resonat  tamquam  imago.  Quae  quia 
recte  factorum  plerumque  comes  est,  non  est  bonis  viris 
repudianda.  4.  Illa  autem,  quae  se  eius  imitatricem  esse 
vult,  temeraria  atque  inconsiderata  et  plerumque  peccato- 
rum vitiorumque  laudatrix,  fama  popularis,  simulatione 
honestatis  formam  eius  pulcritudinemque  corrumpit.  Qua 
caecitate  homines,  quum  quaedam  etiam  praeclara  cuperent 
eaque  nescirent  nec  ubi  nec  qualia  essent,  funditus  alii 
everterunt  suas  civitates , alii  ipsi  occiderunt.  Atque  ii  qui- 
dem optima  petentes  non  tam  voluntate  quam  cursus  errore 
falluntur.  Quid?  qui  pecuniae  cupiditate,  qui  voluptatum 
libidine  feruntur,  quorumque  ita  perturbantur  animi , ut  non 
multum  absint  ab  insania,  quod  insipientibus  contingit  omni- 
bus, iis  nullane  est  adhibenda  curatio?  Utrum,  quod  minus 
noceant  animi  aegrotationes  quam  corporis,  an  quod  cor- 
pora curari  possint,  animorum  medicina  nulla  sit.  III.  5.  At 
et  morbi  perniciosiores  pluresque  sunt  animi  quam  corporis. 
Hi  enim  ipsi  odiosi  sunt,  quod  ad  animum  pertinent  eum- 
que  sollicitant,  animusque  aeger , ut  ait  Ennius,  semper  errat, 
neque  pati  neque  perpeti  potest:  cupere  numquam  desinit . Qui- 
bus duobus  morbis,  ut  omittam  alios,  aegritudine  et  cupi- 
ditate qui  tandem  possunt  in  corpore  esse  graviores?  Qui 
vero  probari  potest,  ut  sibi  mederi  animus  non  possit,  quum 

ipsam  medicinam  corporis  animus  invenerit  quumque  ad 
corporum  sanationem  multum  ipsa  corpora  et  natura  va- 
leat nec  omnes,  qui  curari  se  passi  sint,  continuo  etiam 
convalescant,  animi  autem,  qui  se  sanari  voluerint  prae- 
ceptisque sapientium  paruerint,  sine  ulla  dubitatione  sa- 
nentur? 6.  Est  profecto  animi  medicina,  philosophia,  cuius 
auxilium  non  ut  in  corporis  morbis  petendum  est  foris, 
omnibusque  opibus  viribus,  ut  nosmet  ipsi  nobis  mederi 
possimus,  elaborandum  est.  Quamquam  de  universa  philo- 
sophia, quanto  opere  et  expetenda  esset  et  colenda,  satis, 
ut  arbitror,  dictum  est  in  Hortensio.  De  maximis  autem 
rebus  nihil  fere  intermisimus  postea  nec  disputare  nec  scri- 
bere. His  autem  libris  exposita  sunt  ea,  quae  a nobis  cum 
familiaribus  nostris  in  Tusculano  erant  disputata.  Sed  quon- 
iam duobus  superioribus  de  morte  et  de  dolore  dictum  est, 
tertius  dies  disputationis  hoc  tertium  volumen  efficiet. 
7.  Ut  enim  in  Academiam  nostram  descendimus  inclinato 
iam  in  postmeridianum  tempus  die,  poposci  eorum  aliquem, 
qui  aderant,  causam  disserendi.  Tum  res  acta  sic  est. 

IV.  A.  Videtur  mihi  cadere  in  sapientem  aegritudo. 

M.  Num  reliquae  quoque  perturbationes  animi,  formi- 
dines, libidines,  iracundiae?  Haec  enim  fere  sunt  eius  modi, 
quae  Graeci  ncc&ri  appellant:  ego  poteram  morbos  et  id 
verbum  esset  e verbo,  sed  in  consuetudinem  nostram  non 
caderet.  Nam  misereri,  invidere,  gestire,  laetari,  haec 
omnia  morbos  Graeci  appellant,  motus  animi  rationi  non 
obtemperantes,  nos  autem  hos  eosdem  motus  concitati  animi 
recte,  ut  opinor,  perturbationes  dixerimus , morbos  autem 
non  satis  usitate,  nisi  quid  aliud  tibi  videtur. 

8.  A.  Mihi  vero  isto  modo. 

M.  Haecine  igitur  cadere  in  sapientem  putas? 

A.  Prorsus  existimo. 

M.  Ne  ista  gloriosa  sapientia  non  magno  aestimanda  est, 
si  quidem  non  multum  differt  ab  insania. 

A.  Quid?  tibi  omnisne  animi  commotio  videtur  in- 
sania? 

M.  Non  mihi  quidem  soli,  sed,  id  quod  admirari  saepe 
soleo,  maioribus  quoque  nostris  hoc  ita  visum  intelligo  mul- 

tis  saeculis  ante  Socraten , a quo  haec  omnis  quae  est  de 
vita  et  de  moribus  philosophia  manavit. 

A.  Quonam  tandem  modo? 

M.  Quia  nomen  insaniae  significat  mentis  aegrotationem 
et  morbum,  id  est,  insanitatem  et  aegrotum  animum,  quam 
appellarunt  insaniam.  9.  Omnes  autem  perturbationes  animi 
morbos  philosophi  appellant  negantque  stultum  quemquam 
his  morbis  vacare.  Qui  autem  in  morbo  sunt,  sani  non 
sunt,  et  omnium  insipientium  animi  in  morbo  sunt,  omnes 
insipientes  igitur  insaniunt.  Sanitatem  enim  animorum  po- 
sitam in  tranquillitate  quadam  constantiaque  censebant:  his 
rebus  mentem  vacuam  appellarunt  insaniam,  propterea  quod 
in  perturbato  animo  sicut  in  corpore  sanitas  esse  non  posset. 

V.  10.  Nec  minus  illud  acute,  quod  animi  adfectionem 
lumine  mentis  carentem  nominaverunt  amentiam  eamdem- 
que  dementiam.  Ex  quo  intelligendum  est  eos,  qui  haec 
rebus  nomina  posuerunt,  sensisse  hoc  idem,  quod  a So- 
crate acceptum  diligenter  Stoici  retinuerunt,  omnes  insi- 
pientes esse  non  sanos.  Qui  est  enim  animus  in  aliquo 
morbo  — morbos  autem  hos  perturbatos  motus,  ut  modo 
dixi,  philosophi  appellant  — non  magis  est  sanus  quam  id 
corpus,  quod  in  morbo  est.  Ita  fit  ut  sapientia  sanitas  sit 
animi,  insipientia  autem  quasi  insanitas  quaedam,  quae  est 
insania  eademque  dementia,  multoque  melius  haec  notata 
sunt  verbis  Latinis  quam  Graecis,  quod  aliis  quoque  multis 
locis  reperietur.  Sed  id  alias:  nunc  quod  instat.  11.  To- 
tum igitur  id,  quod  quaerimus,  quid  et  quale  sit  verbi  vis 
ipsa  declarat.  Eos  enim  sanos  quoniam  intelligi  necesse 
est,  quorum  mens  motu  quasi  morbo  perturbata  nullo  sit: 
qui  contra  adfecti  sint,  hos  insanos  appellari  necesse  est. 
Itaque  nihil  melius  quam  quod  est  in  consuetudine  sermo- 
nis Latini,  quum  exisse  ex  'potestate  dicimus  eos,  qui  effre- 
nati feruntur  aut  libidine  aut  iracundia:  quamquam  ipsa 
iracundia  libidinis  est  pars.  Sic  enim  definitur  iracundia, 
ulciscendi  libido.  Qui  igitur  exisse  ex  potestate  dicuntur, 
idcirco  dicuntur,  quia  non  sint  in  potestate  mentis,  cui 
regnum  totius  animi  a natura  tributum  est.  Graeci  autem 
aavCav  unde  appellent  non  facile  dixerim:  eam  tamen  ipsam 

distinguimus  nos  melius  quam  illi.  Hanc  enim  insaniam, 
quae  iuncta  stultitia  patet  latius,  a furore  disiungimus. 
Graeci  volunt  illi  quidem , sed  parum  valent  verbo : quem 
nos  furorem,  f lekuyxoMav  illi  vocant.  Quasi  vero  atra  biL 
solum  mens  ac  non  saepe  vel  iracundia  graviore  vel  timore 
vel  dolore  moveatur:  quo  genere  Athamantem,  Alcmaeo- 
nem, Aiacem,  Orestem  furere  dicimus.  Qui  ita  sit  adfectus, 
eum  dominum  esse  rerum  suarum  vetant  duodecim  tabu- 
lae. Itaque  non  est  scriptum,  si  insanus,  sed  si  furiosus 
escit.  Stultitiam  enim  censuerunt  constantia,  id  est,  sani- 
tate, vacantem,  posse  tamen  tueri  mediocritatem  officiorum 
et  vitae  communem  cultum  atque  usitatum:  furorem  autem 
esse  rati  sunt  mentis  ad  omnia  caecitatem.  Quod  quum 
maius  esse  videatur  quam  insania,  tamen  eius  modi  est,  ut 
furor  in  sapientem  cadere  possit,  non  possit  insania.  Sed 
haec  alia  quaestio  est:  nos  ad  propositum  revertamur. 

VI.  12.  Cadere,  opinor,  in  sapientem  aegritudinem  tibi 
dixisti  videri. 

A.  Et  vero  ita  existimo. 

M.  Humanum  id  quidem,  quod  ita  existimas.  Non  enim 
silice  nati  sumus,  sed  est  natura  fere  in  animis  tenerum 
quiddam  atque  molle,  quod  aegritudine  quasi  tempestate 
quatiatur.  Nec  absurde  Crantor  ille,  qui  in  nostra  Aca- 
demia vel  in  primis  fuit  nobilis:  ' Minime’  inquit  'adsen- 
tior  iis,  qui  istam  nescio  quam  indolentiam  magno  opere 
laudant,  quae  nec  potest  ulla  esse  nec  debet.  Ne  aegrotus 
sim:  sin  quid  fuerit,  sensus  adsit,  sive  secelur  quid  sive 
avellatur  a corpore/  Nam  istuc  nihil  dolere  non  sine  magna 
mercede  contingit,  immanitatis  in  animo,  stuporis  in  cor- 
pore. 13.  Sed  videamus  ne  haec  oratio  sit  hominum  ad- 
sentantium  nostrae  imbecillitati  et  indulgentium  mollitudini, 
nos  autem  audeamus  non  solum  ramos  amputare  miseria- 
rum, sed  omnes  radicum  fibras  evellere.  Tamen  aliquid  re- 
linquetur fortasse:  ita  sunt  altae  stirpes  stultitiae:  sed  re- 
linquetur id  solum,  quod  erit  necessarium.  Illud  quidem 
sic  habeto,  nisi  sanatus  animus  sit,  quod  sine  philosophia 
fieri  non  potest,  finem  miseriarum  nullum  fore.  Quam  ob 
rem,  quoniam  coepimus,  tradamus  nos  ei  curandos:  sana- 

bimur,  si  volemus.  Et  progrediar  quidem  longius:  non 
enim  de  aegritudine  solum,  quamquam  id  quidem  primum, 
sed  de  omni  animi,  ut  ego  posui,  perturbatione,  morbo, 
ut  Graeci  volunt,  explicabo.  Et  primo,  si  placet,  Stoi- 
corum more  agamus,  qui  breviter  astringere  solent  argu- 
menta: deinde  nostro  instituto  vagabimur. 

VII.  14.  Qui  fortis  est,  idem  est  fidens,  quoniam  confi- 
dens mala  consuetudine  loquendi  in  vitio  ponitur,  ductum 
verbum  a confidendo,  quod  laudis  est.  Qui  autem  est 
fidens,  is  profecto  non  extimescit.  Discrepat  enim  a ti- 
mendo confidere.  Atqui  in  quem  cadit  aegritudo,  in  eum- 
dem  timor.  Quarum  enim  rerum  praesentia  sumus  in  aegri- 
tudine, easdem  impendentes  et  venientes  timemus.  Ita  fit 
ut  fortitudini  aegritudo  repugnet.  Veri  simile  est  igitur, 
in  quem  cadat  aegritudo,  cadere  in  eumdem  timorem  et  in- 
fractionem quidem  animi  et  demissionem.  Quae  in  quem 
cadunt,  in  eumdem  cadit  ut  serviat,  ut  victum,  si  quando, 
se  esse  fateatur.  Quae  qui  recipit,  recipiat  idem  necesse 
est  timiditatem  et  ignaviam.  Non  cadunt  autem  haec  in  vi- 
rum fortem:  igitur  ne  aegritudo  quidem.  At  nemo  sapiens 
nisi  fortis.  Non  cadet  ergo  in  sapientem  aegritudo.  15.  Prae- 
terea necesse  est,  qui  fortis  sit,  eumdem  esse  magni  animi, 
qui  autem  magni  animi  sit,  invictum,  qui  invictus  sit,  eum 
~es  humanas  despicere  atque  infra  se  positas  arbitrari. 
Despicere  autem  nemo  potest  eas  res,  propter  quas  aegri- 
tudine adfici  potest.  Ex  quo  efficitur  fortem  virum  aegri- 
tudine numquam  adfici.  Omnes  autem  sapientes  fortes. 
Non  cadit  igitur  in  sapientem  aegritudo.  Et  quem  ad  mo- 
dum oculus  conturbatus  non  est  probe  adfectus  ad  suum 
munus  fungendum,  et  reliquae  partes  totumve  corpus  statu 
quum  est  motum,  deest  officio  suo  et  muneri,  sic  contur- 
batus animus  non  est  aptus  ad  exsequendum  munus  suum. 
Munus  autem  animi  est  ratione  bene  uti  et  sapientis  animus 
ita  semper  adfectus  est,  ut  ratione  optime  utatur.  Num- 
quam igitur  est  perturbatus.  At  aegritudo  perturbatio  est 
animi.  Semper  igitur  ea  sapiens  vacabit. 

VIII.  16.  Veri  etiam  simile  illud  est,  qui  sit  temperans, 
quem  Graeci  odcpQOva  appellant  eamque  virtutem  oafpQo- 

avvrjv  vocant,  quam  soleo  equidem  tum  temperantiam,  tum 
moderationem  appellare,  non  numquam  etiam  modestiam, 
sed  haud  scio  an  recte  ea  virtus  frugalitas  appellari  possit, 
quod  angustius  apud  Graecos  valet,  qui  frugi  homines 
%Qrj(j{{iovg  appellant,  id  est,  tantum  modo  utiles:  at  illud 
est  latius:  omnis  enim  abstinentia,  omnis  innocentia  — quae 
apud  Graecos  usitatum  nomen  nullum  habet,  sed  habere 
potest  ap^afisLuv:  nam  est  innocentia  adfectio  talis  animi, 
quae  noceat  nemini  — reliquas  etiam  virtutes  frugalitas 
continet.  Quae  nisi  tanta  esset  et  si  iis  angustiis,  quibus 
plerique  putant,  teneretur,  numquam  esset  L.  Pisonis  cogno- 
men tanto  opere  laudatum.  17.  Sed  quia  nec  qui  propter 
metum  praesidium  reliquit,  qrod  est  ignaviae,  nec  qui 
propter*  avaritiam  clam  depositum  non  reddidit,  quod  est 
iniustitiae,  nec  qui  propter  temeritatem  male  rem  gessit, 
quod  est  stultitiae,  frugi  appellari  solet,  eo  tris  virtutes, 
fortitudinem , iustitiam , prudentiam , frugalitas  complexa 
est  — etsi  hoc  quidem  commune  est  virtutum:  omnes  enim 
inter  se  nexae  et  iugatae  sunt — : reliqua  igitur  est,  quarta 
virtus  ut  sit,  ipsa  frugalitas.  Eius  enim  videtur  esse  pro- 
prium motus  animi  appetentis  regere  et  sedare  semperque 
adversantem  libidini  moderatam  in  omni  re  servare  constan- 
tiam: cui  contrarium  vitium  nequitia  dicitur.  18.  Frugalitas , 
ut  opinor,  a fruge,  qua  nihil  melius  [est]  e terra,  nequitia 
ab  eo  — etsi  erit  hoc  fortasse  durius,  sed  temptemus:  lu- 
sisse putemur,  si  nihil  sit  — ab  eo,  quod  nequidquam  est 
in  tali  homine , ex  quo  idem  nihili  dicitur.  Qui  sit  frugi  igitur 
vel,  si  mavis,  moderatus  et  temperans,  eum  necesse  est 
esse  constantem,  qui  autem  constans,  quietum,  qui  quie- 
tus, perturbatione  omni  vacuum,  ergo  etiam  aegritudine. 
Et  sunt  illa  sapientis:  aberit  igitur  a sapiente  aegritudo. 

IX.  Itaque  non  inscite  Heracleotes  Dionysius  ad  ea  dispu- 
tat, quae  apud  Homerum  Achilles  queritur  hoc,  ut  opinor, 
modo: 

Corque  meum  penitus  turgescit  tristibus  iris , 

Quum  decore  atque  omni  me  orbatum  laude  recordor . 

19.  Nurn  manus  adfecta  recte  est,  quum  in  tumore  est  aut 

num  aliud  quodpiam  membrum  tumidum  ac  turgidum  non 
vitiose  se  habet?  Sic  igitur  inflatus  et  tumens  animus  in 
vitio  est.  Sapientis  autem  animus  semper  vacat  vitio , num- 
quam  turgescit,  numquam  tumet.  At  irati  animus  eius  modi 
est:  numquam  igitur  sapiens  irascitur.  Nam  si  irascitur, 
etiam  concupiscit.  Proprium  est  enim  irati  cupere,  a quo 
laesus  videatur,  ei  quam  maximum  dolorem  inurere.  Qui 
autem  id  concupierit,  eum  necesse  est,  si  id  consecutus  sit, 
magno  opere  laetari.  Ex  quo  fit  ut  alieno  malo  gaudeat. 
Quod  quoniam  non  cadit  in  sapientem,  ne  ut  irascatur  qui- 
dem cadit.  Sin  autem  caderet  in  sapientem  aegritudo , ca- 
deret etiam  iracundia.  Qua  quoniam  vacat,  aegritudine 
etiam  vacabit.  20.  Etenim  si  sapiens  in  aegritudinem  inci- 
dere posset,  posset  etiam  in  misericordiam,  posset  in  invi- 
dentiam. Non  dixi  in  invidiam,  quae  tum  est,  quum  invi- 
detur: ab  invidendo  autem  invidentia  recte  dici  potest,  u* 
effugiamus  ambiguum  nomen  invidiae,  quod  verbum  ductum 
est  a nimis  intuendo  fortunam  alterius,  ut  est  in  Melanippo: 

Quis  non  florem  liberum  invidit  meum  ? 

Male  Latine  videtur,  sed  praeclare  Accius : ut  enim  videre , sic 
invidere  florem  rectius  quam  flori . Nos  consuetudine  prohi- 
bemur: poeta  ius  suum  tenuit  et  dixit  audacius.  X.  21.  Ca- 
dit igitur  in  eumdem  et  misereri  et  invidere.  Nam  qui  dolet 
rebus  alicuius  adversis,  idem  alicuius  etiam  secundis  dolet, 
ut  Theophrastus  interitum  deplorans  Callistheni  sodalis  sui 
rebus  Alexandri  prosperis  angitur,  itaque  dicit  Callisthenem 
incidisse  in  hominem  summa  potentia  summaque  fortuna, 
sed  ignarum  quem  ad  modum  rebus  secundis  uti  conveniret. 
Atqui  quem  ad  modum  misericordia  aegritudo  est  ex  alterius 
rebus  adversis,  sic  invidentia  aegritudo  est  ex  alterius  rebus 
secundis.  In  quem  igitur  cadit  misereri,  in  eumdem  etiam 
invidere.  Non  cadit  autem  invidere  in  sapientem,  ergo  ne 
misereri  quidem.  Quod  si  aegre  ferre  sapiens  soleret, 
misereri  etiam  soleret.  Abest  ergo  a sapiente  aegritudo. 

22.  Haec  sic  dicuntur  a Stoicis  concludunturque  con- 
tortius. Sed  latius  aliquanto  dicenda  sunt  et  diffusius,  sen- 
tentiis tamen  utendum  eorum  potissimum,  qui  maxime  forti 

et,  ut  ita  dicam,  virili  utuntur  ratione  atque  sententia  Nam 
Peripatetici,  familiares  nostri,  quibus  nihil  est  uberius,  nihil 
eruditius,  nihil  gravius,  mediocritates  vel  perturbationum 
vel  morborum  animi  mihi  non  sane  probant.  Omne  enim 
maium,  etiam  mediocre,  malum  est.  Nos  autem  id  agimus, 
ut  id  in  sapiente  nullum  sit  omnino.  Nam  ut  corpus  , etiam 
si  mediocriter  aegrum  est,  sanum  non  est,  sic  in  animo  ista 
mediocritas  caret  sanitate.  Itaque  praeclare  nostri,  ut  alia 
multa,  molestiam,  sollicitudinem,  angorem  propter  similitu- 
dinem corporum  aegrorum  aegritudinem  nominaverunt. 
23.  Hoc  propemodum  verbo  Graeci  omnem  animi  perturba- 
tionem appellant:  vocant  enim  jta&og,  id  est,  morbum, 
quicumque  est  motus  in  animo  turbidus.  Non  melius: 
aegris  enim  corporibus  simillima  animi  est  aegritudo:  at  non 
similis  aegrotationis  est  libido,  non  immoderata  laetitia,  quae 
est  voluptas  animi  elata  et  gestiens.  Ipse  etiam  metus  non 
est  morbi  admodum  similis,  quamquam  aegritudini  est  fini- 
timus, sed  proprie  ut  aegrotatio  in  corpore,  sic  aegritudo 
in  animo  nomen  habet  non  seiunctum  a dolore.  Doloris  huius 
igitur  origo  nobis  explicanda  est,  id  est,  causa  efficiens 
aegritudinem  in  animo  tamquam  aegrotationem  in  corpore. 
Nam  ut  medici  causa  morbi  inventa  curationem  esse  inven- 
tam putant,  sic  nos  causa  aegritudinis  reperta  medendi  fa- 
cultatem reperiemus. 

XI.  24.  Est  igitur  causa  omnis  in  opinione  nec  vero 
aegritudinis  solum,  sed  etiam  reliquarum  omnium  pertur- 
bationum : quae  sunt  genere  quattuor,  partibus  plures.  Nam 
quum  omnis  perturbatio  sit  animi  motus  vel  rationis  expers 
vel  rationem  aspernans  vel  rationi  non  obediens,  isque 
motus  aut  boni  aut  mali  opinione  citetur,  bifariam  quattuor 
perturbationes  aequaliter  distributae  sunt.  Nam  duae  sunt 
ex  opinione  boni,  quarum  altera,  voluptas  gestiens,  id  est, 
oraeter  modum  elata  laetitia,  opinione  praesentis  magni 
alicuius  boni,  altera,  quae  est  immoderata  appetitio  opinati 
magni  boni  rationi  non  obtemperans,  vel  cupiditas  recte 
vel  libido  dici  potest.  25.  Ergo  haec  duo  genera,  voluptas 
gestiens  et  libido,  bonorum  opinione  turbantur,  ut  duo  reli- 
qua, metus  et  aegritudo,  malorum.  Nam  et  metus  opinio 

magni  mali  impendentis  el  aegritudo  est  opinio  magni  mali 
praesentis  et  quidem  recens  opinio  talis  mali,  ut  in  eo  rectum 
videatur  esse  angi,  id  autem  est,  ut  is,  qui  doleat,  oportere 
opinetur  se  dolere.  His  autem  perturbationibus,  quas  in 
vitam  hominum  stultitia  quasi  quasdam  furias  immittit  atque 
incitat,  omnibus  viribus  atque  opibus  repugnandum  est,  si 
volumus  hoc,  quod  datum  est  vitae,  tranquille  placideque 
traducere.  Sed  caetera  alias:  nunc  aegritudinem,  si  pos- 
sumus, depellamus.  Id  enim  sit  propositum,  quando  qui- 
dem eam  tu  videri  tibi  in  sapientem  cadere  dixisti,  quod  ego 
nullo  modo  existimo:  taetra  enim  res  est,  misera,  detesta- 
bilis, omni  contentione,  velis,  ut  ita  dicam,  remisque  fu- 
gienda XII.  26.  Qualis  enim  tibi  ille  videtur 

Tantalo  prognatus , Pelope  natus , qui  quondam  a socru 
Oenomao  rege  Hippodameam  raptis  nanctust  nuptiis ? 

Iovis  iste  quidem  pronepos.  Tamne  ergo  abiectus  tamque 
fractus  ? 

Nolite , inquit,  hospites  ad  me  adire . llico  istic , 

Ne  contagio  mea  bonis  umbrave  obsit , 

Tanta  vis  sceleris  in  corpore  haeret . . . 

Tu  te,  Thyesta,  damnabis  orbabisque  luce  propter  vim  sce- 
leris alieni?  Quid?  illum  filium  Solis  nonne  patris  ipsius 
luce  indignum  putas? 

Refugere  oculi:  corpus  macie  extabuit: 

Lacrimae  peredere  humore  exsanguis  genas , 
f Situ  nitoris  barba  paedore  horrida 
Atque  intonsa  infuscat  pectus  illuvie  scabrum . 

Haec  mala,  o stultissime  Aeeta,  ipse  tibi  addidisti:  non  in- 
erant in  iis,  quae  tibi  casus  invexerat,  et  quidem  inveterato 
malo,  quum  tumor  animi  resedisset  — est  autem  aegritudo, 
ut  docebo,  in  opinione  mali  recentis  — , sed  maeres  vide- 
licet regni  desiderio , non  filiae.  Illam  enim  oderas  et  iure 
fortasse:  regno  non  aequo  animo  carebas.  Est  autem  im- 
pudens luctus  maerore  se  conficientis,  quod  imperare  non 
liceat  liberis.  27.  Dionysius  quidem  tyrannus  Syracusis 
expulsus  Corinthi  pueros  docebat:  usque  eo  imperio  carere 

non  poterat.  Tarquinio  vero  quid  impudentius , qui  bellum 
gereret  cum  iis,  qui  eius  non  tulerant  superbiam?  Is  quum 
restitui  in  regnum  nec  Veientium  nec  Latinorum  armis  po- 
tuisset, Cumas  contulisse  se  dicitur  in  que  ea  urbe  senio  et 
aegritudine  esse  confectus. 

XIII.  Hoc  tu  igitur  censes  sapienti  accidere  posse,  ut 
aegritudine  opprimatur,  id  est,  miseria?  Nam  quum  omnis 
perturbatio  miseria  est  tum  carnificina  est  aegritudo.  Ha- 
bet ardorem  libido , levitatem  laetitia  gestiens , humilitatem 
metus,  sed  aegritudo  maiora  quaedam,  tabem,  cruciatum, 
adflictationem , foeditatem,  lacerat,  exest  animum  planeque 
conficit.  Hanc  nisi  exuimus  sic,  ut  abiiciamus,  miseria  ca- 
rere non  possumus. 

28.  Atque  hoc  quidem  perspicuum  est,  tum  aegritudi- 
nem exsistere,  quum  quid  ita  visum  sit,  ut  magnum  quod- 
dam malum  adesse  et  urguere  videatur.  Epicuro  autem 
placet  opinionem  mali  aegritudinem  esse  natura,  ut  quicum- 
que intueatur  in  aliquod  maius  malum,  si  id  sibi  accidisse 
opinetur,  sit  continuo  in  aegritudine.  Cyrenaici  non  omni 
malo  aegritudinem  effici  censent,  sed  insperato  et  necopinato 
malo.  Est  id  quidem  non  mediocre  ad  aegritudinem  augen- 
dam: videntur  enim  omnia  repentina  graviora.  Ex  hoc  et 
illa  iure  laudantur: 

Ego  quum  genui , tum  morituros  scivi  et  ei  rei  sustuli . 
Praeterea  ad  Troiam  quum  misi  ob  defendendam  Grae- 
ciam, 

Scibam  me  in  mortiferum  bellum , non  in  epulas  mittere . 

XIV.  29.  Haec  igitur  praemeditatio  futurorum  malorum 
lenit  eorum  adventum,  quae  venientia  longe  ante  videris. 
Itaque  apud  Euripiden  a Theseo  dicta  laudantur:  licet  enim, 
ut  saepe  facimus,  in  Latinum  illa  convertere: 

Nam  qui  haec  audita  a docto  meminissem  viro , 

Futuras  mecum  commentabar  miserias , 

Aut  mortem  acerbam  aut  exsili  maestam  fugam , 

Aut  semper  aliquam  molem  meditabar  mali: 

Ut,  si  qua  invecta  diritas  casu  foret , 

Ne  me  imparatum  cura  laceraret  repens . 
cic.  IV.  i.  21 

30.  Quod  autem  Theseus  a docto  se  audisse  dicit,  id  de  se 
ipso  loquitur  Euripides.  Fuerat  enim  auditor  Anaxagorae, 
quem  ferunt  nunciata  morte  filii  dixisse:  ' Sciebam  me  ge- 
nuisse mortalem/  Quae  vox  declarat  iis  esse  haec  acerba, 
quibus  non  fuerint  cogitata.  Ergo  id  quidem  non  dubium, 
quin  omnia,  quae  mala  putentur,  sint  improvisa  graviora. 
Itaque  quamquam  non  haec  una  res  efficit  maximam  aegri- 
tudinem, tamen,  quoniam  multum  potest  provisio  animi  et 
praeparatio  ad  minuendum  dolorem,  sint  semper  omnia  ho- 
mini humana  meditata.  Et  nimirum  haec  est  illa  praestans 
et  divina  sapientia  et  perceptas  penitus  et  pertractatas  res 
humanas  habere,  nihil  admirari,  quum  acciderit,  nihil,  ante 
quam  evenerit,  non  evenire  posse  arbitrari. 

Quam  ob  rem  omnes , quum  secundae  res  sunt  maxume, 
tum  maxume 

Meditari  secum  oportet  quo  pacto  advorsam  aerumnam 
ferant: 

Pericla , damna , peregre  rediens  semper  secum  cogitet , 

Aut  fili  peccatum  aut  uxoris  mortem  aut  morbum  filiae : 

Communia  esse  haec , ne  quid  horum  umquam  accidat 
animo  novum : 

Quidquid  praeter  spem  eveniat,  omne  id  deputare  esse 
in  lucro. 

XV.  31.  Ergo  hoc  Terentius  a philosophia  sumptum 
quum  tam  commode  dixerit,  nos,  e quorum  fontibus  id 
haustum  est,  non  et  dicemus  hoc  melius  et  constantius  sen- 
tiemus? Hic  est  enim  ille  vultus  semper  idem,  quem  dicitur 
Xanthippe  praedicare  solita  in  viro  suo  fuisse  Socrate, 
eodem  semper  se  vidisse  exeuntem  illum  domo  et  reverten- 
tem. Nec  vero  ea  frons  erat,  quae  M.  Crassi  illius  veteris, 
quem  semel  ait  in  omni  vita  risisse  Lucilius , sed  tranquilla 
et  serena:  sic  enim  accepimus.  Iure  autem  erat  semper 
idem  vultus,  quum  mentis,  a qua  is  fingitur,  nulla  fieret 
mutatio.  Qua  re  accipio  equidem  a Cyrenaicis  haec  arma 
contra  casus  et  eventus,  quibus  eorum  advenientes  impetus 
diuturna  praemeditatione  frangantur,  simulque  iudico  ma- 
lum illud  opinionis  esse,  non  naturae:  32.  si  enim  in  re 

esset,  cur  fierent  provisa  leviora?  Sed  est  iisdem  de  re- 
bus quod  dici  possit  subtilius,  si  prius  Epicuri  sententiam 
viderimus:  qui  censet  necesse  esse  omnes  in  aegritudine 
esse,  qui  se  in  malis  esse  arbitrentur,  sive  illa  ante  provisa 
et  exspectata  sint  sive  inveteraverint.  Nam  neque  vetustate 
minui  mala  nec  fieri  praemeditata  leviora,  stultamque  etiam 
esse  meditationem  futuri  mali  aut  fortasse  ne  futuri  quidem: 
satis  esse  odiosum  malum  omne,  quum  venisset:  qui  autem 
semper  cogitavisset  accidere  posse  aliquid  adversi,  ei  fieri 
illud  sempiternum  malum:  si  vero  ne  futurum  quidem  sit, 
frustra  suscipi  miseriam  voluntariam:  ita  semper  angi  aut 
accipiendo  aut  cogitando  malo.  33.  Levationem  autem 
aegritudinis  in  duabus  rebus  ponit,  avocatione  a cogitanda 
molestia  et  revocatione  ad  contemplandas  voluptates.  Pa- 
rere enim  censet  animum  rationi  posse  et  quo  illa  ducat 
sequi.  Vetat  igitur  ratio  intueri  molestia,  abstrahit  ab  acer' 
bis  cogitationibus,  hebetem  [facit]  aciem  ad  miserias  contem- 
plandas: a quibus  quum  cecinit  receptui,  imbellit  rursum  et 
incitat  ad  conspiciendas  totaque  mente  contrectandas  varias 
voluptates,  quibus  ille  et  praeteritarum  memoria  et  spe 
consequentium  sapientis  vitam  refertam  putat.  Haec  nostro 
more  nos  diximus:  Epicurii  dicunt  suo.  Sed  quae  dicant 
videamus,  quo  modo,  negligamus. 

XVI.  34.  Principio  male  reprehendunt  praemeditationem 
rerum  futurarum.  Nihil  est  enim  quod  tam  obtundat  elevet- 
que  aegritudinem  quam  perpetua  in  omni  vita  cogitatio  nihil 
esse,  quod  non  accidere  possit,  quam  meditatio  condicio- 
nis humanae,  quam  vitae  lex  commentatioque  parendi,  quae 
non  hoc  adfert,  ut  semper  maereamus,  sed  ut  numquam. 
Neque  enim  qui  rerum  naturam,  qui  vitae  varietatem,  qui 
imbecillitatem  generis  humani  cogitat,  maeret,  quum  haec 
cogitat,  sed  tum  vel  maxime  sapientiae  fungitur  munere. 
Utrumque  enim  consequitur,  ut  et  considerandis  rebus  hu- 
manis proprio  philosophiae  fruatur  officio  et  adversis  ca- 
sibus triplici  consolatione  sanetur:  primum  quod  posse  ac- 
cidere diu  cogitavit,  quae  cogitatio  una  maxime  molestias 
omnes  extenuat  et  diluit,  deinde  quod  humana  humane  fe- 
renda intelligit,  postremo  quod  videt  malum  nullum  esse 

nisi  culpam,  culpam  autem  nullam  esse,  quum  id,  quod  ab 
homine  non  potuerit  praestari,  evenerit.  35.  Nam  revo- 
catio illa,  quam  adfert,  quum  a contuendis  nos  malis  avo- 
cat, nulla  est.  Non  est  enim  in  nostra  potestate  fodicanti- 
bus iis  rebus,  quas  malas  esse  opinemur,  dissimulatio  vel 
oblivio.  Lacerant,  vexant,  stimulos  admovent,  ignes  adhi- 
bent, respirare  non  sinunt.  Et  tu  oblivisci  iubes,  quod 
contra  naturam  est,  qui  quod  a natura  datum  est  auxilium 
extorqueas  inveterati  doloris?  Est  enim  tarda  illa  quidem 
medicina,  sed  tamen  magna,  quam  adfert  longinquitas  et 
dies.  Iubes  me  bona  cogitare,  oblivisci  malorum.  Diceres 
aliquid  et  magno  quidem  philosopho  dignum,  si.  ea  bona 
esse  sentires,  quae  essent  homine  dignissima. 

XVII.  36.  Pythagoras  mihi  si  diceret  aut  Socrates  aut 
Plato : c Quid  iaces  aut  quid  maeres  aut  cur  succumbis  cedis- 
que  fortunae?  quae  pervellere  te  forsitan  potuerit  et  pun- 
gere, non  potuit  certe  vires  frangere.  Magna  vis  est  in 
virtutibus:  eas  excita,  si  forte  dormiunt.  Iam  tibi  aderit 
princeps  fortitudo,  quae  te  animo  tanto  esse  coget,  ut  omnia, 
quae  possint  homini  evenire,  contemnas  et  pro  nihilo  putes. 
Aderit  temperantia,  quae  est  eadem  moderatio,  a me  qui- 
dem paullo  ante  appellata  frugalitas,  quae  te  turpiter  et  ne- 
quiter facere  nihil  patietur.  Quid  est  autem  nequius  aut 
turpius  effeminato  viro?  Ne  iustitia  quidem  sinet  te  ista 
facere,  cui  minimum  esse  videtur  in  hac  causa  loci,  quae 
tamen  ita  dicet  dupliciter  esse  te  iniustum,  quum  et  alienum 
appetas,  qui  mortalis  natus  condicionem  postules  immorta- 
lium et  graviter  feras  te  quod  utendum  acceperis  reddidisse. 
37.  Prudentiae  vero  quid  respondebis  docenti  virtutem  sese 
esse  contentam  quo  modo  ad  bene  vivendum , sic  etiam  ad 
beate?  Quae  si  extrinsecus  religata  pendeat  et  non  oriatur 
a se  et  rursus  ad  se  revertatur  et  omnia  sua  complexa  nihil 
quaerat  aliunde,  non  intelligo  cur  aut  verbis  tam  vehemen- 
ter ornanda  aut  re  tanto  opere  expetenda  videatur.’  Ad  haec 
bona  me  si  revocas,  Epicure,  pareo,  sequor,  utor  te  ipso 
duce,  obliviscor  etiam  malorum,  ut  iubes,  eoque  facilius, 
quod  ea  ne  in  malis  quidem  ponenda  censeo.  Sed  traducis 
cogitationes  meas  ad  voluptates.  Quas?  Corporis,  credo, 

aut  quae  propter  corpus  vel  recordatione  vel  spe  cogiten- 
tur. Num  quid  est  aliud?  Rectene  interpretor  sententiam 
tuam?  Solent  enim  isti  negare  nos  intelligere  quid  dicat 
Epicurus.  38.  Hoc  dicit  et  hoc  ille  acriculus  me  audiente 
Athenis  senex  Zeno,  istorum  acutissimus,  contendere  et 
magna  voce  dicere  solebat,  eum  esse  beatum,  qui  praesen- 
tibus voluptatibus  frueretur  confideretque  se  fruiturum  aut 
in  omni  aut  in  magna  parte  vitae  dolore  non  interveniente 
aut,  si  interveniret,  si  summus  foret,  futurum  brevem,  sin 
productior,  plus  habiturum  iucundi  quam  mali:  haec  cogi- 
tantem fore  beatum , praesertim  si  et  ante  perceptis  bonis 
contentus  esset  nec  mortem  nec  deos  extimesceret.  Habes 
formam  Epicuri  vitae  beatae  verbis  Zenonis  expressam, 
nihil  ut  possit  negari. 

XVIII.  39.  Quid  ergo?  huiusne  vitae  propositio  et  co- 
gitatio aut  Thyestem  levare  poterit  aut  Aeetam,  de  quo 
paullo  ante  dixi,  aut  Telamonem  pulsum  patria  exsulantem 
atque  egentem?  in  quo  haec  admiratio  fiebat: 

Hicine  est  ille  Telamon , modo  quem  gloria  ad  caelum 

extulit , 

Quem  aspectabant , cuius  ob  os  Graii  ora  obvertebant  sua? 

40.  Quod  si  cui,  ut  ait  idem,  simul  animus  cum  re  conci- 
dit, a gravibus  illis  antiquis  philosophis  petenda  medicina 
est,  non  ab  his  voluptariis.  Quam  enim  isti  bonorum  co- 
piam dicunt?  Fac  sane  esse  summum  bonum  non  dolere: 
quamquam  id  non  vocatur  voluptas,  sed  non  necesse  est 
nunc  omnia:  idneest,  quo  traducti  luctum  levemus?  Sit 
sane  summum  malum  dolere:  in  eo  igitur  qui  non  est,  si 
malo  careat,  continuone  fruitur  summo  bono?  41.  Quid 
tergiversamur,  Epicure,  nec  fatemur  eam  nos  dicere  vo- 
luptatem, quam  tu  idem,  quum  os  perfricuisti,  soles  dicere? 
Sunt  haec  tua  verba  necne?  In  eo  quidem  libro,  qui  con- 
tinet omnem  disciplinam  tuam,  — fungar  enim  iam  interpre- 
tis munere,  ne  quis  me  putet  fingere  — dicis  haec:  'Nec 
equidem  habeo  quod  intelligam  bonum  illud,  detrahens  eas 
voluptates,  quae  sapore  percipiuntur,  detrahens  eas,  quae 
auditu  et  cantibus,  detrahens  eas  etiam,  quae  ex  formis 

percipiuntur  oculis,  suaves  motiones,  sive  quae  aliae  vo- 
luptates in  toto  homine  gignuntur  quolibet  sensu.  Nec  vero 
ita  dici  potest , mentis  laetitiam  solam  esse  in  bonis.  Laetan- 
tem enim  mentem  ita  novi,  spe  eorum  omnium,  quae  supra 
dixi,  fore  ut  natura  iis  potiens  dolore  careat.’  42.  Atque 
haec  quidem  his  verbis,  quivis  ut  intelligat  quam  volupta- 
tem norit  Epicurus.  Deinde  paullo  infra:  ' Saepe  quaesivi’ 
inquit  ' ex  iis , qui  appellabantur  sapientes , quid  haberent 
quod  in  bonis  relinquerent,  si  illa  detraxissent,  nisi  si  vel- 
lent voces  inanes  fundere:  nihil  ab  iis  potui  cognoscere: 
qui  si  virtutes  ebullire  volent  et  sapientias,  nihil  aliud  dicent 
nisi  eam  viam,  qua  efficiantur  eae  voluptates,  quas  supra 
dixi.’  Quae  sequuntur  in  eadem  sententia  sunt,  totusque 
liber,  qui  est  de  summo  bono,  refertus  et  verbis  et  sen- 
tentiis talibus.  43.  Ad  hancine  igitur  vitam  Telamonem 
illum  revocabis,  ut  leves  aegritudinem,  et  si  quem  tuorum 
adflictum  maerore  videris,  huic  acipenserem  potius  quam 
aliquem  Socraticum  libellum  dabis?  hydrauli  hortabere  ut 
audiat  voces  potius  quam  Platonis?  expones  quae  spectet 
florida  et  varia?  fasciculum  ad  nares  admovebis?  incendes 
odores?  sertis  redimiri  iubebis  et  rosa?  Si  vero  aliquid 
etiam  . . .,  tum  plane  luctum  omnem  absterseris? 

XIX.  44.  Haec  Epicuro  confitenda  sunt  aut  ea,  quae 
modo  expressa  ad  verbum  dixi,  tollenda  de  libro  vel  totus 
liber  potius  abiiciundus:  est  enim  confertus  voluptatibus. 
Quaerendum  igitur  quem  ad  modum  aegritudine  privemus 
eum , qui  ita  dicat : 

Pol  mihi  fortuna  magis  nunc  defit  quam  genus . 

Namque  regnum  suppetebat  mi,  ut  scias  quanto  e loco , 
Quantis  opibus , quibus  de  rebus  lapsa  fortuna  accidat. 
Quid?  huic  calix  mulsi  impingendus  est,  ut  plorare  desinat 
aut  aliquid  eius  modi?  Ecce  tibi  ex  altera  parte  ab  eodem 
poeta: 

Ex  opibus  summis  opis  egens , Hector , tuae . 

Huic  subvenire  debemus:  quaerit  enim  auxilium: 

Quid  petam  praesidi  aut  exsequar , quove  nunc 
Auxilio  exsili  aut  fuga  freta  sim  ? 

Arce  et  urbe  orba  sum . Quo  accidam ? quo  applicem? 
Cui  nec  arae  patriae  domi  stant , fractae  et  disiectae  iacent , 
Farta  flamma  deflagrata , /05//  alti  stant  parietes , 
Deformati  atque  abiete  crispa.  . . . 

Scitis  quae  sequantur  et  illa  in  primis : 

0 pater , 0 patria , 0 Priami  domus , 

Saeptum  altisono  cardine  templum , 

Vidi  ego  te , astante  ope  barbarica , 

Tectis  caelatis , laqueatis , 

instructam  regifice. 

45.  0 poetam  egregium!  quamquam  ab  his  cantoribus 
Euphorionis  contemnitur.  Sentit  omnia  repentina  et  necopi- 
nata esse  graviora.  Exaggeratis  igitur  regiis  opibus,  quae 
videbantur  sempiternae  fore,  quid  adiungit? 

Haec  omnia  vidi  inflammari , 

Priamo  vi  vitam  evitari , 

/om  sanguine  turpari. 

46.  Praeclarum  carmen!  Est  enim  et  rebus  et  verbis  et 
modis  lugubre.  Eripiamus  huic  aegritudinem.  Quo  modo  ! 
Collocemus  in  culcita  plumea,  psaltriam  adducamus,  he- 
dychri incendamus  scutellam,  dulciculae  potionis  aliquid 
videamus  et  cibi.  Haec  tandem  bona  sunt,  quibus  aegritu- 
dines gravissimae  detrahantur:  tu  enim  paullo  ante  ne  in- 
telligere  te  quidem  alia  ulla  dicebas.  Revocari  igitur  opor- 
tere a maerore  ad  cogitationem  bonorum  conveniret  mihi 
cum  Epicuro , si  quid  esset  bonum  conveniret. 

XX.  Dicet  aliquis:  Quid  ergo?  tu  Epicurum  existimas 
ista  voluisse  aut  libidinosas  eius  fuisse  sententias?  Ego 
vero  minime.  Video  enim  ab  eo  dici  multa  severe,  multa 
praeclare.  Itaque,  ut  saepe  dixi,  de  acumine  agitur  eius, 
non  de  moribus:  quamvis  spernat  voluptates  eas,  quas 
modo  laudavit,  ego  tamen  meminero  quod  videatur  ei  sum- 
mum bonum.  Non  enim  verbo  solum  posuit  voluptatem, 
sed  explanavit  quid  diceret.  ' Saporem 9 inquit  'et  corpo- 
rum complexum  et  ludos  atque  cantus  et  formas  eas,  quibus 
oculi  iueunde  moveantur’.  Num  fingo,  num  mentior?  Cupio 

refelli.  Quid  enim  laboro  nisi  ut  veritas  in  omni  quaestione 
explicetur?  47.  At  idem  ait  non  crescere  voluptatem  do- 
lore detracto  summamque  voluptatem  nihil  dolere.  Paucis 
verbis  tria  magna  peccata.  Unum,  quod  secum  ipse  pugnat. 
Modo  enim  ne  suspicari  quidem  se  quidquam  bonum,  nisi 
sensus  quasi  titillarentur  voluptate:  nunc  autem  summam 
voluptatem  esse  dolore  carere.  Potestne  magis  secum  ipse 
pugnare?  Alterum  peccatum,  quod,  quum  in  natura  tria 
sint,  unum  gaudere,  alterum  dolere,  tertium  nec  gaudere 
nec  dolere,  hic  primum  et  tertium  putat  idem  esse  nec  dis- 
tinguit a non  dolendo  voluptatem.  Tertium  peccatum  com- 
mune cum  quibusdam,  quod,  quum  virtus  maxime  expeta- 
tur eiusque  adipiscendae  causa  philosophia  quaesita  sit,  ille 
a virtute  summum  bonum  separavit.  48.  At  laudat  saepe 
virtutem.  Et  quidem  C.  Gracchus,  quum  largitiones  maxi- 
mas fecisset  et  effudisset  aerarium,  verbis  tamen  defende- 
bat aerarium.  Quid  verba  audiam,  quum  facta  videam? 
L.  Piso  ille  Frugi  semper  contra  legem  frumentariam  dixerat. 
Is  lege  lata  consularis  ad  frumentum  accipiundum  venerat. 
Animum  advertit  Gracchus  in  contione  Pisonem  stantem: 
quaerit  audiente  populo  Romano  qui  sibi  constet,  quum  ea 
lege  frumentum  petat,  quam  dissuaserit.  'Nolim5  inquit 
'mea  bona,  Gracche,  tibi  viritim  dividere  libeat,  sed  si  fa- 
cias, partem  petam.5  Parumne  declaravit  vir  gravis  et 
sapiens  lege  Sempronia  patrimonium  publicum  dissipari? 
Lege  orationes  Gracchi,  patronum  aerarii  esse  dices.  49.  Ne- 
gat Epicurus  iucunde  posse  vivi  nisi  cum  virtute  vivatur, 
negat  ullam  in  sapientem  vim  esse  fortunae,  tenuem  victum 
antefert  copioso,  negat  ullum  esse  tempus  quo  sapiens  non 
beatus  sit:  omnia  philosopho  digna,  sed  cum  voluptate 
pugnantia.  'Non  istam  dicit  voluptatem.5  Dicat  quamlibet: 
nempe  eam  dicit,  in  qua  virtutis  nulla  pars  insit.  Age,  si 
voluptatem  non  intelligimus,  ne  dolorem  quidem?  Nego 
igitur  eius  esse,  qui  dolore  summum  malum  metiatur,  men- 
tionem facere  virtutis. 

XXL  50.  Et  queruntur  quidam  Epicurei,  viri  optimi  — 
nam  nullum  genus  est  minus  malitiosum — , me  studiose 
dicere  contra  Epicurum.  Ita,  credo,  de  honore  aut  de  digni- 

tate  contendimus.  Mihi  suminum  in  animo  bonum  videtur, 
illi  autem  in  corpore:  mihi  in  virtute,  illi  in  voluptate.  Et 
illi  pugnant  et  quidem  vicinorum  fidem  implorant:  multi 
autem  sunt  qui  statim  convolent.  Ego  sumis,  qui  dicam 
me  non  laborare,  actum  habiturum  quod  egerint.  51.  Quid 
enim?  de  bello  Punico  agitur?  de  quo  ipso  quum  aliud 
M.  Catoni,  aliud  L.  Lentulo  videretur,  nulla  inter  eos  con- 
certatio umquam  fuit.  Hi  nimis  iracunde  agunt,  praesertim 
quum  ab  iis  non  sane  animosa  defendatur  sententia,  pro 
qua  non  in  senatu,  non  in  contione,  non  apud  exercitum 
neque  ad  censores  dicere  audeant.  Sed  cum  istis  alias,  et 
eo  quidem  animo,  nullum  ut  certamen  instituam,  verum  di- 
centibus facile  cedam.  Tantum  admonebo : si  maxime  verum 
sit  ad  corpus  omnia  referre  sapientem  sive,  ut  honestius 
dicam,  nihil  facere  nisi  quod  expediat  sive  omnia  referre 
ad  utilitatem  suam,  quoniam  haec  plausibilia  non  sunt,  ut  in 
sinu  gaudeant,  gloriose  loqui  desinant. 

XXII.  52.  Cyrenaicorum  restat  sententia,  quitum  aegri- 
tudinem censent  exsistere,  si  necopinato  quid  evenerit.  Est 
id  quidem  magnum,  ut  supra  dixi,  etiam  Chrysippo  ita  vi- 
deri scio,  quod  provisum  ante  non  sit,  id  ferire  vehemen- 
tius: sed  non  sunt  in  hoc  omnia.  Quamquam  hostium 
repens  adventus  magis  aliquanto  conturbat  quam  exspecta- 
tus et  maris  subita  tempestas  quam  ante  provisa  terret  na- 
vigantes vehementius  et  eius  modi  sunt  pleraque.  Sed 
quum  diligenter  necopinatorum  naturam  consideres,  nihil 
aliud  reperias  nisi  omnia  videri  subita  maiora,  et  quidem  ob 
duas  causas,  primum  quod  quanta  sint  quae  accidunt  consi- 
derandi spatium  non  datur,  deinde  [quod]  quum  videtur  prae- 
caveri potuisse,  si  provisum  esset,  quasi  culpa  contractum 
malum  aegritudinem  acriorem  facit.  53.  Quod  ita  esse  dies 
declarat,  quae  procedens  ita  mitigat,  ut  iisdem  malis  ma- 
nentibus non  modo  leniatur  aegritudo,  sed  in  plerisque  tol- 
latur. Karthaginienses  multi  Romae  servierunt,  Macedones 
rege  Perse  capto:  vidi  etiam  in  Peloponneso,  quum  essem 
adolescens,  quosdam  Corinthios.  Hi  poterant  omnes  eadem 
illa  de  Andromacha  deplorare, 

Haec  omnia  vidi 

Sed  iam  decantaverant  fortasse.  Eo  enim  erant  vultu,  ora- 
tione, omni  reliquo  motu  et  statu,  ut  eos  Argivos  aut  Si- 
cyonios diceres,  magisque  me  moverant  Corinthi  subito 
aspectae  parietinae  quam  ipsos  Corinthios,  quorum  animis 
diuturna  cogitatio  callum  vetustatis  obduxerat.  54.  Legi- 
mus librum  Clitomachi,  quem  ille  eversa  Karthagine  misit 
consolandi  causa  ad  captivos  cives  suos:  ineo  est  dispu- 
tatio scripta  Carneadis,  quam  se  ait  in  commentarium  ret- 
tulisse. Quum  ita  positum  esset,  videri  fore  in  aegritudine 
sapientem  patria  capta,  quae  Carneades  contra  dixerit  scri- 
pta sunt.  Tanta  igitur  calamitatis  praesentis  adhibetur  a 
philosopho  medicina,  quanta  in  inveterata  ne  desideratur 
quidem,  nec  si  aliquot  annis  post  idem  ille  liber  captivis 
missus  esset,  vulneribus  mederetur,  sed  cicatricibus.  Sen- 
sim enim  et  pedetemptim  progrediens  extenuatur  dolor,  non 
quo  ipsa  res  immutari  soleat  aut  possit,  sed  id,  quod  ratio 
debuerat,  usus  docet,  minora  esse  ea,  quae  sint  visa  maiora. 

XXIII.  55.  Quid  ergo  opus  est,  dicet  aliquis,  ratione 
aut  omnino  consolatione  illa,  qua  solemus  uti,  quum  levare 
dolorem  maerentium  volumus?  Hoc  enim  fere  tum  habe- 
mus in  promptu,  nihil  oportere  inopinatum  videri.  Aut  qui 
tolerabilius  feret  incommodum  qui  cognoverit  necesse  esse 
homini  tale  aliquid  accidere?  Haec  enim  oratio  de  ipsa 
summa  mali  nihil  detrahit,  tantum  modo  adfert  nihil  eve- 
nisse, quod  non  opinandum  fuisset.  Neque  tamen  genus 
id  orationis  in  consolando  non  valet,  sed  id  haud  sciam  an 
plurimum.  Ergo  ista  necopinata  non  habent  tantam  vim, 
ut  aegritudo  ex  iis  omnis  oriatur:  feriunt  enim  fortasse  gra- 
vius: non  id  efficiunt  ut  ea,  quae  accidant,  maiora  vi- 
deantur, [ maiora  videntur ],  quia  recentia  sunt,  non  quia 
repentina.  56.  Duplex  est  igitur  ratio  veri  reperiendi  non 
in  iis  solum,  quae  mala,  sed  in  iis  etiam,  quae  bona  viden- 
tur. Nam  aut  ipsius  rei  natura  qualis  et  quanta  sit  quaeri- 
mus, ut  de  paupertate  non  numquam,  cuius  onus  dispu- 
tando levamus,  docentes  quam  parva  et  quam  pauca  sint 
quae  natura  desideret,  aut  a disputandi  subtilitate  orationem 
ad  exempla  traducimus.  Hic  Socrates  commemoratur,  hic 
Diogenes,  hic  Caecilianum  illud: 

Saepe  est  etiam  sub  palliolo  sordido  sapientia. 

Ouum  enim  paupertatis  una  eademque  sit  vis,  quidnam  dici 
potest  quam  ob  rem  C.  Fabricio  tolerabilis  ea  fuerit,  alii 
negent  se  ferre  posse?  57.  Huic  igitur  alteri  generi  similis 
est  ea  ratio  consolandi,  quae  docet  humana  esse  quae  acci- 
derint. Non  enim  solum  id  continet  ea  disputatio,  ut  cogni- 
tionem adferat  generis  humani,  sed  significat  tolerabilia  esse 
quae  et  tulerint  et  ferant  caeteri.  XXIV.  De  paupertate 
agitur,  multi  patientes  pauperes  commemorantur:  de  con- 
temnendo honore,  multi  inhonorati  proferuntur  et  quidem 
propter  id  ipsum  beatiores,  eorumque,  qui  privatum  otium 
negotiis  publicis  antetulerunt,  nominatim  vita  laudatur,  nec 
siletur  illud  potentissimi  regis  anapaestum,  qui  laudat  se- 
nem et  fortunatum  esse  dicit,  quod  inglorius  sit  atque  igno- 
bilis ad  supremum  diem  perventurus.  58.  Similiter  com- 
memorandis exemplis  orbitates  quoque  liberum  praedicantur 
eorumque,  qui  gravius  ferunt,  luctus  aliorum  exemplis  le- 
niuntur: sic  perpessio  caeterorum  facit  ut  ea,  quae  acci- 
derint, multo  minora  quam  quanta  sint  existimata  videantur. 
Ita  fit  sensim  cogitantibus  ut  quantum  sit  ementita  opinio 
appareat.  Atque  hoc  idem  et  Telamon  ille  declarat: 

Ego  quum  genui 

et  Theseus: 

Futuras  mecum  commentabar  miserias  .... 
et  Anaxagoras:  Sciebam  me  genuisse  mortalem.  Hi  enim 
omnes  diu  cogitantes  de  rebus  humanis  intelligebant  eas 
nequaquam  pro  opinione  vulgi  esse  extimescendas.  Et  mihi 
quidem  videtur  idem  fere  accidere  iis,  qui  ante  meditantur, 
quod  iis,  quibus  medetur  dies,  nisi  quod  ratio  quaedam 
sanat  illos,  hos  ipsa  natura,  intellecto  eo,  quod  rem  con- 
tinet, illud  malum,  quod  opinatum  sit  esse  maximum,  ne- 
quaquam esse  tantum,  ut  vitam  beatam  possit  evertere. 
59.  Hoc  igitur  efficitur,  ut  ex  illo  necopinato  plaga  maior 
sit,  non,  ut  illi  putant,  ut,  quum  duobus  pares  casus  evene- 
rint, is  modo  aegritudine  adficiatur,  cui  ille  necopinato  ca- 
sus evenerit.  Itaque  dicuntur  non  nulli  in  maerore,  quum 
de  hac  communi  hominum  condicione  audivissent,  ea  lege 

esse  nos  natos,  ut  nemo  in  perpetuum  esse  posset  expers 
mali,  gravius  etiam  tulisse. 

XXV.  Quocirca  Carneades,  ut  video  nostrum  scribere 
Antiochum,  reprendere  Chrysippum  solebat,  laudantem 
Euripideum  carmen  llud: 

Mortalis  nemo  est  quem  non  attingat  dolor 
Morbusque : multis  sunt  humandi  liberi , 

Rursum  creandi , morsque  est  finita  omnibus , 

Quae  generi  humano  angorem  nequidquam  adf erunt 
Reddenda  terrae  est  terra , tum  vita  omnibus 
Metenda , ut  fruges . Sic  iubet  Necessitas . 

60.  Negabat  genus  hoc  orationis  quidquam  omnino  ad  le- 
vandam aegritudinem  pertinere.  Id  enim  ipsum  dolendum 
esse  dicebat,  quod  in  tam  crudelem  necessitatem  incidisse- 
mus. Nam  illam  quidem  orationem  ex  commemoratione 
alienorum  malorum  ad  malevolos  consolandos  esse  accom- 
modatam. Mihi  vero  longe  videtur  secus.  Nam  et  necessi- 
tas ferendae  condicionis  humanae  quasi  cum  deo  pugnare 
prohibet  admonetque  esse  hominem,  quae  cogitatio  magno 
opere  luctum  levat,  et  enumeratio  exemplorum,  non  ut  ani- 
mum malevolorum  oblectet,  adfertur,  sed  ut  ille,  qui  maeret, 
ferendum  sibi  id  censeat,  quod  videat  multos  moderate  et 
tranquille  tulisse.  61.  Omnibus  enim  modis  fulciendi  sunt, 
qui  ruunt  nec  cohaerere  possunt  propter  magnitudinem 
aegritudinis.  Ex  quo  ipsam  aegritudinem  Xvitri v Chrysippus, 
[quasi  IvGlv , id  est]  solutionem  totius  hominis  appellatam 
putat.  Quae  tota  poterit  evelli,  explicata,  ut  principio  dixi, 
causa  aegritudinis.  Est  enim  nulla  alia  nisi  opinio  et  iudi- 
cium  magni  praesentis  atque  urguentis  mali.  Itaque  et  do- 
lor corporis,  cuius  est  morsus  acerrimus,  perfertur  spe  pro- 
posita boni  et  acta  aetas  honeste  ac  splendide  tantam  adfert 
consolationem,  ut  eos,  qui  ita  vixerint,  aut  non  attingat 
aegritudo  aut  perleviter  pungat  animi  dolor. 

XXVI.  Sed  ad  hanc  opinionem  magni  mali  quum  illa 
etiam  opinio  accessit,  oportere,  rectum  esse,  ad  officium 
pertinere  ferre  illud  aegre,  quod  acciderit,  tum  denique  effi- 
citur illa  gravis  aegritudinis  perturbatio.  62.  Ex  hac  opi- 

nione  sunt  illa  varia  et  detestabilia  genera  lugendi,  paedores, 
muliebres  lacerationes  genarum,  pectoris,  feminum,  capi- 
tis percussiones.  Hinc  ille  Agamemno  Homericus  et  idem 
Accianus 

Scindens  dolore  idemtidem  intonsam  comam , 
in  quo  facetum  illud  Bionis,  perinde  stultissimum  regem  in 
luctu  capillum  sibi  evellere  quasi  calvitio  maeror  levaretur. 
63.  Sed  haec  omnia  faciunt  opinantes  ita  fieri  oportere. 
Itaque  et  Aeschines  in  Demosthenem  invehitur,  quod  is 
septimo  die  post  filiae  mortem  hostias  immolavisset.  At 
quam  rhetorice,  quam  copiose,  quas  sententias  colligit,  quae 
verba  contorquet!  ut  licere  quidvis  rhetori  intelligas.  Quae 
nemo  probaret,  nisi  insitum  illud  in  animis  haberemus,  omnes 
bonos  interitu  suorum  quam  gravissime  maerere  oportere. 
Ex  hoc  evenit  ut  in  animi  doloribus  alii  solitudines  captent, 
ut  ait  Homerus  de  Bellerophonte: 

Qui  miser  in  campis  maerens  errabat  Aleis , 

Ipse  suum  cor  edens , hominum  vestigia  vitans, 
et  Nioba  fingitur  lapidea  propter  aeternum,  credo,  in  luctu 
silentium.  Hecubam  autem  putant  propter  animi  acerbita- 
tem quamdam  et  rabiem  fingi  in  canem  esse  conversam. 
Sunt  autem  alii,  quos  in  luctu  cum  ipsa  solitudine  loqui 
saepe  delectat,  ut  illa  apud  Ennium  nutrix: 

Cupido  cepit  miseram  nunc  me  proloqui 
Caelo  atque  terrae  Medeai  miserias. 

XXVII.  64.  Haec  omnia  recta,  vera,  debita  putantes  fa- 
ciunt in  dolore,  maximeque  declarat  hoc  quasi  officii  iudicio 
fieri,  quod,  si  qui  forte,  quum  se  in  luctu  esse  vellent,  ali- 
quid fecerunt  humanius  aut  si  hilarius  locuti  sunt,  revocant 
se  rursus  ad  maestitiam  peccatique  se  insimulant,  quod  do- 
lere  intermiserint.  Pueros  vero  matres  et  magistri  castigare 
etiam  solent,  nec  verbis  solum,  sed  etiam  verberibus,  si 
quid  in  domestico  luctu  hilarius  ab  iis  factum  est  aut  dictum, 
plorare  cogunt.  Quid?  ipsa  remissio  luctus  quum  est  qon- 
secuta  intellectumque  est  nihil  profici  maerendo,  nonne  res 
declarat  fuisse  totum  illud  voluntarium?  65.  Quid  ille  Te- 
rentianus ipse  se  poeniens,  id  est,  eavrdv  upcjQovpevog? 

Decrevi  tantisper  me  minus  iniuriae , 

Chreme , meo  $720/0  facere , dum  fiam  miser . 

Hic  decernit  ut  miser  sit.  Num  quis  igitur  quidquam  decer- 
nit invitus  ? 

i/0/0  quidem  me  quovis  dignum  deputem . 

Malo  se  dignum  deputat,  nisi  miser  sit?  Vides  ergo  opi- 
nionis esse,  non  naturae  malum.  Quid,  quos  res  ipsa  lu- 
gere prohibet?  ut  apud  Homerum  cotidianae  neces  interitus 
que  multorum  sedationem  maerendi  adferunt,  apud  quem 
ita  dicitur: 

Namque  nimis  multos  atque  omni  luce  cadentes 
Cernimus  ut  nemo  possit  maerore  vacare. 

Quo  magis  esi  aequum,  tumulis  mandare  peremptos 
Firmo  animo  et  lucium  lacrimis  finire  diurnis. 

66.  Ergo  in  potestate  est  abiicere  dolorem,  quum  velis, 
tempori  servientem.  An  est  ullum  tempus  — quoniam  qui- 
dem res  in  nostra  potestate  est  — cui  non  ponendae  curae 
et  aegritudinis  causa  serviamus?  Constabat  eos,  qui  con- 
cidentem vulneribus  Cn.  Pompeium  vidissent,  quum  in  illo 
ipso  acerbissimo  miserrimoque  spectaculo  sibi  timerent, 
quod  se  classe  hostium  circumfusos  viderent,  nihil  aliud  tum 
egisse  nisi  ut  remiges  hortarentur  et  ut  salutem  adipisceren- 
tur fuga:  postea  quam  Tyrum  venissent,  tum  adflictari  la- 
mentarique  coepisse.  Timor  igitur  ab  his  aegritudinem  po 
tuit  repellere,  ratio  ab  sapienti  viro  non  poterit? 

XXVIII.  Quid  est  autem  quod  plus  valeat  ad  ponendum 
dolorem,  quam  quum  est  intellectum  nihil  profici  et  frustra 
esse  susceptum?  Si  igitur  deponi  potest,  etiam  non  suscipi 
potest.  Voluntate  igitur  et  iudicio  suscipi  aegritudinem  con- 
fitendum est:  67.  idque  indicatur  eorum  patientia,  qui 

quum  multa  sint  saepe  perpessi,  facilius  ferunt  quidquid 
accidit  obduruisseque  iam  sese  contra  fortunam  arbitran- 
tur, ut  ille  apud  Euripidem  : 

Si  mihi  nunc  tristis  primum  illuxisset  dies , 

Nec  tam  aerumnoso  navigavissem  salo , 

Esset  dolendi  causa , w/  iniecto  eculei 
Freno  repente  tactu  exagitantur  novo: 

Sed  ia?n  subactus  miseriis  obtorpui . 

Defetigatio  igitur  miseriarum  aegritudines  quum  faciat  le- 
niores, intelligi  necesse  est  non  rem  ipsam  causam  atque 
fontem  esse  maeroris.  68.  Philosophi  summi  neque  dum 
tamen  sapientiam  consecuti  nonne  intelligunt  in  summo  se 
malo  esse?  Sunt  enim  insipientes,  neque  insipientia  ullum 
maius  malum  est,  neque  tamen  lugent.  Quid  ita?  quia  huic 
generi  malorum  non  adfingitur  illa  opinio,  rectum  esse  et 
aequum  et  ad  officium  pertinere  aegre  ferre  quod  sapiens 
non  sis.  Quod  idem  adfingimus  huic  aegritudini,  in  qua 
luctus  inest,  quae  omnium  maxima  est.  69.  Itaque  Aristo- 
teles veteres  philosophos  accusans,  qui  existimavissent  phi- 
losophiam suis  ingeniis  esse  perfectam,  ait  eos  aut  stultissi- 
mos aut  gloriosissimos  fuisse,  sed  se  videre,  quod  paucis 
annis  magna  accessio  facta  esset,  brevi  tempore  philoso- 
phiam plane  absolutam  fore.  Theophrastus  autem  moriens 
accusasse  naturam  dicitur,  quod  cervis  et  cornicibus  vitam 
diuturnam,  quorum  id  nihil  interesset,  hominibus,  quorum 
maxime  interfuisset,  tam  exiguam  vitam  dedisset:  quorum 
si  aetas  potuisset  esse  longinquior,  futurum  fuisse  ut  omni- 
bus perfectis  artibus  omni  doctrina  hominum  vita  erudire- 
tur. Querebatur  igitur  se  tum , quum  illa  videre  coepisset, 
exstingui.  Quid?  ex  caeteris  philosophis  nonne  optimus  et 
gravissimus  quisque  confitetur  multa  se  ignorare  et  multa 
sibi  etiam  atque  etiam  esse  discenda?  70.  Neque  tamen, 
quum  se  in  media  stultitia,  qua  nihil  est  peius,  haerere  in- 
telligant,  aegritudine  premuntur.  Nulla  enim  admiscetur 
opinio  officiosi  doloris.  Quid,  qui  non  putant  lugendum 
viris?  qualis  fuit  Q.  Maximus  efferens  filium  consularem, 
qualis  L.  Paullus  duobus  paucis  diebus  amissis  filiis,  qualis 
M.  Cato  praetore  designato  mortuo  filio,  quales  reliqui, 
quos  in  Consolatione  collegimus.  71.  Quid  hos  aliud  pla- 
cavit nisi  quod  luctum  et  maerorem  esse  non  putabant  viri? 
Ergo  id,  quod  alii  rectum  opinantes  aegritudini  se  solent 
dedere,  id  hi  turpe  putantes  aegritudinem  reppulerunt.  Ex 

quo  intelligitur  non  innatura,  sed  in  opinione  esse  aegri- 
tudinem. 

XXIX.  Contra  dicuntur  haec : Quis  tam  demens,  ut  sua 
voluntate  maereat?  Natura  adfert'  dolorem,  cui  quidem 
Crantor,  inquiunt,  vester  cedendum  putat.  Premit  enim 
atque  instat  nec  resisti  potest.  Itaque  Oileus  ille  apud  So- 
phoclem, qui  Telamonem  antea  de  Aiacis  morte  consolatus 
esset,  is,  quum  audivisset  de  suo,  fractus  est.  De  cuius 
commutata  mente  sic  dicitur: 

Nec  vero  tanta  praeditus  sapientia 
Quisquam  est  qui  aliorum  aermnnam  dictis  adlevans 
Non  idem , quum  fortuna  mutata  impetum 
Convertat , clade  subita  frangatur  sua , 

Ut  illa  ad  alios  dicta  et  praecepta  excidant . 

Haec  quum  disputant,  hoc  student  efficere,  naturae  ob- 
sisti nullo  modo  posse:  ii  tamen  fatentur  graviores  aegri- 
tudines suscipi  quam  natura  cogat.  Quae  est  igitur  amen- 
tia? ut  nos  quoque  idem  ab  illis  requiramus.  72.  Sed  plures 
sunt  causae  suscipiendi  doloris.  Primum  illa  opinio  mali, 
quo  viso  atque  persuaso  aegritudo  insequitur  necessario, 
deinde  etiam  gratum  mortuis  se  facere,  si  graviter  eos  lu- 
geant, arbitrantur.  Accedit  superstitio  muliebris  quaedam: 
existimant  enim  dis  immortalibus  se  facilius  satis  facturos, 
si  eorum  plaga  perculsi  adflictos  se  et  stratos  esse  fatean- 
tur. Sed  haec  inter  se  quam  repugnent  plerique  non  vident. 
Laudant  enim  eos,  qui  aequo  animo  moriantur:  qui  alterius 
mortem  aequo  animo  ferant,  eos  putant  vituperandos.  Quasi 
fieri  ullo  modo  possit,  quod  in  amatorio  sermone  dici  solet, 
ut  quisquam  plus  alterum  diligat  quam  se.  73.  Praeclarum 
illud  est  et,  si  quaeris,  rectum  quoque  et  verum,  ut  eos, 
qui  nobis  carissimi  esse  debeant,  aeque  ac  nosmet  ipsos 
amemus:  ut  vero  plus,  fieri  nullo  pacto  potest.  Ne  optan- 
dum quidem  est  in  amicitia,  ut  me  ille  plus  quam  se,  ego 
illum  plus  quam  me:  perturbatio  vitae,  si  ita  sit,  atque  of- 
ficiorum omnium  consequatur. 

XXX.  Sed  de  hoc  alias:  nunc  illud  satis  est,  non  attri- 
buere ad  amissionem  amicorum  miseriam  nostram,  ne  illos 

plus  quam  ipsi  velint,  si  sentiant,  plus  certe  quam  nosmet 
ipsos  diligamus.  Nam  quod  aiunt  plerosque  consolationi- 
bus nihil  levari  adiunguntque  consolatores  ipsos  confiteri 
se  miseros,  quum  ad  eos  impetum  suum  fortuna  converte- 
rit, utrumque  dissolvitur.  Sunt  enim  ista  non  naturae  vitia, 
sed  culpae.  Stultitiam  autem  accusare  quamvis  copiose 
licet.  Nam  et  qui  non  levantur  ipsi  [se]  ad  miseriam  invi- 
tant et  qui  suos  casus  aliter  ferunt  atque  ut  auctores  aliis  ipsi 
fuerunt,  non  sunt  vitiosiores  quam  fere  plerique,  qui  avari 
avaros,  gloriae  cupidos  gloriosi  reprehendunt.  Est  enim 
proprium  stultitiae  aliorum  vitia  cernere,  oblivisci  suorum. 
74.  Sed  nimirum  hoc  maximum  est  experimentum,  quum 
constet  aegritudinem  vetustate  tolli,  hanc  vim  non  esse  in 
die  positam,  sed  in  cogitatione  diuturna.  Nam  si  eadem  res 
est  et  idem  est  homo,  qui  potest  quidquam  de  dolore  mu- 
tari, si  neque  de  eo,  propter  quod  dolet,  quidquam  est 
mutatum  neque  de  eo,  qui  dolet?  Cogitatio  igitur  diuturna 
nihil  esse  in  re  mali  dolori  medetur,  non  ipsa  diuturnitas. 

XXXI.  Hic  mihi  adferunt  mediocritates:  qua  si  natura- 
les sunt,  quid  opus  est  consolatione?  Natura  enim  ipsa  ter- 
minabit modum:  sin  opinabiles,  opinio  tota  tollatur.  Satis 
dictum  esse  arbitror  aegritudinem  esse  opinionem  mali  prae- 
sentis, in  qua  opinione  illud  insit,  ut  aegritudinem  suscipere 
oporteat.  75.  Additur  ad  hanc  definitionem  a Zenone 
recte,  ut  illa  opinio  praesentis  mali  sit  recens.  Hoc  autem 
verbum  sic  interpretantur,  ut  non  tantum  illud  recens  esse 
velint,  quod  paullo  ante  acciderit,  sed,  quam  diu  in  illo 
opinato  malo  vis  quaedam  insit,  ut  vigeat  et  habeat  quam- 
dam viriditatem,  tam  diu  appelletur  recens.  Ut  Artemisia 
illa,  Mausoli  Cariae  regis  uxor,  quae  nobile  illud  Halicar- 
nassi fecit  sepulcrum,  quam  diu  vixit,  vixit  in  luctu,  eodem- 
que  etiam  confecta  contabuit.  Huic  erat  illa  opinio  cotidie 
recens:  quae  tum  denique  non  appellatur  recens,  quum  ve- 
tustate exaruit. 

Haec  igitur  officia  sunt  consolantium,  tollere  aegritudi- 
nem funditus  aut  sedare  aut  detrahere  quam  plurimum  aut 
supprimere  nec  pati  manare  longius  aut  ad  alia  traducere. 
76.  Sunt  qui  unum  officium  consolantis  putent  malum  illud 
cic.  IV.  i.  22 

omnino  non  esse,  ut  Cleanthi  placet.  Sunt  qui  non  magnum 
malum,  ut  Peripatetici.  Sunt  qui  abducant  a malis  ad  bona, 
ut  Epicurus.  Sunt  qui  satis  putent  ostendere  nihil  inopinati 
accidisse,  ut  Cyrenaici.  Chrysippus  autem  caput  esse  censet 
in  consolando  detrahere  illam  opinionem  maerenti,  si  se 
officio  fungi  putet  iusto  atque  debito.  Sunt  etiam  qui  haec 
omnia  genera  consolandi  colligant:  alius  enim  alio  modo 
movetur,  ut  fere  nos  in  Consolatione  omnia  in  consolatio- 
nem unam  coniecimus:  erat  enim  in  tumore  animus  et  omnis 
in  eo  temptabatur  curatio.  Sed  sumendum  tempus  est  non 
minus  in  animorum  morbis  quam  in  corporum,  ut  Prome- 
theus  ille  Aeschyli,  cui  quum  dictum  esset: 

Atqui , Prometheu , te  hoc  tenere  existimo , 

Mederi  posse  rationem  iracundiae , 

respondit: 

Si  quidem  qui  tempestivam  medicinam  admovens 

Non  adgravescens  vulnus  illidat  manu. 

XXXII.  77.  Erit  igitur  in  consolationibus  prima  medi- 
cina docere  aut  nullum  malum  esse  aut  admodum  parvum, 
altera  et  de  communi  condicione  vitae  et  proprie,  si  quid 
sit  de  ipsius,  qui  maereat,  disputandum,  tertia  summam  esse 
stultitiam  frustra  confici  maerore,  quum  intelligas  nihil  posse 
profici.  Nam  Cleanthes  quidem  sapientem  consolatur,  qui 
consolatione  non  eget.  Nihil  enim  esse  malum  quod  turpe 
non  sit,  si  lugenti  persuaseris,  non  tu  illi  luctum,  sed  stul- 
titiam detraxeris:  alienum  autem  tempus  docendi.  Et  ta- 
men non  satis  mihi  videtur  vidisse  hoc  Cleanthes,  suscipi 
aliquando  aegritudinem  posse  ex  eo  ipso,  quod  esse  sum- 
mum malum  Cleanthes  ipse  fateatur.  Quid  enim  dicemus, 
quum  Socrates  Alcibiadi  persuasisset,  ut  accepimus,  eum 
nihil  hominis  esse  nec  quidquam  inter  Alcibiadem  summo 
loco  natum  et  quemvis  baiulum  interesse,  quum  se  Alc-i- 
biades  adflictaret  lacrimansque  Socrati  supplex  esset,  ut 
sibi  virtutem  traderet  turpitudinemque  depelleret,  quid  di 
cemus,  Cleanthe?  num  in  illa  re,  quae  aegritudine  Alci- 
biadem adficiebat,  mali  nihil  fuisse?  78.  Quid?  illa  Lyco- 
nis  qualia  sunt?  qui  aegritudinem  extenuans  parvis  ait  eam 

rebus  moveri,  fortunae  et  corporis  incommodis,  non  animi 
malis.  Quid  ergo?  illud,  quod  Alcibiades  dolebat,  non  ex 
animi  malis  vitiisque  constabat?  Ad  Epicuri  consolationem 
satis  est  ante  dictum. 

XXXIII.  79.  Ne  illa  quidem  firmissima  consolatio  est, 
quamquam  et  usitata  est  et  saepe  prodest:  'Non  tibi  hoc 
soli.5  Prodest  haec  quidem,  ut  dixi,  sed  nec  semper  nec 
omnibus.  Sunt  enim  qui  respuant,  sed  refert  quo  modo 
adhibeatur.  Ut  enim  tulerit  quisque  eorum,  qui  sapienter 
tulerunt,  non  quo  quisque  incommodo  adfectus  sit  praedi- 
candum est.  Chrysippi  ad  veritatem  firmissima  est,  ad  tem- 
pus aegritudinis  difficilis.  Magnum  opus  est  probare  mae- 
renti illum  suo  iudicio  et,  quod  se  ita  putet  oportere  facere, 
maerere.  Nimirum  igitur,  ut  in  causis  non  semper  utimur 
eodem  statu  — sic  enim  appellamus  controversiarum  ge- 
nera — , sed  ad  tempus,  ad  controversiae  naturam,  ad  per- 
sonam accommodamus,  sic  in  aegritudine  lenienda  quam 
quisque  curationem  recipere  possit  videndum  est. 

80.  Sed  nescio  quo  pacto  ab  eo,  quod  erat  a te  propo- 
situm, aberravit  oratio.  Tu  enim  de  sapiente  quaesieras, 
cui  aut  malum  videri  nullum  potest  quod  vacet  turpitudine 
aut  ita  parvum  malum,  ut  id  obruatur  sapientia  vixque  ap- 
pareat, qui  nihil  opinione  adfingat  adsumatque  ad  aegritu- 
dinem, nec  id  putet  esse  rectum,  se  quam  maxime  excru- 
ciari luctuque  confici,  quo  pravius  nihil  esse  possit.  Edocuit 
tamen  ratio,  ut  mihi  quidem  videtur,  quum  hoc  ipsum  pro- 
prie non  quaereretur  hoc  tempore,  num  quid  esset  malum, 
nisi  quod  idem  dici  turpe  posset,  tamen  ut  videremus, 
quidquid  esset  in  aegritudine  mali,  id  non  naturale  esse,  sed 
voluntario  iudicio  et  opinionis  errore  contractum.  81.  Tracta- 
tum est  autem  a nobis  id  genus  aegritudinis , quod  unum 
est  omnium  maximum,  ut  eo  sublato  reliquorum  remedia 
ne  magno  opere  quaerenda  arbitraremur. 

XXXIV.  Sunt  enim  certa  quae  de  paupertate,  certa  quae 
de  vita  inhonorata  et  ingloria  dici  soleant:  separatim  certae 
scholae  sunt  de  exsilio,  de  interitu  patriae,  de  servitute,  de 
debilitate,  de  caecitate,  de  omni  casu,  in  quo  nomen  poni 
solet  calamitatis.  Haec  Graeci  in  singulas  scholas  et  in  sin- 

gulos  libros  dispertiunt:  opus  enim  quaerunt:  quamquam 
plenae  disputationes  delectationis  sunt.  82.  Et  tamen  ut 
medici  toto  corpore  curando  minimae  etiam  parti,  si  con- 
doluit, medentur,  sic  philosophia,  quum  universam  aegritu- 
dinem sustulit,  tamen,  si  quis  error  alicunde  exstitit,  si  pau- 
pertas momordit,  si  ignominia  pupugit,  si  quid  tenebrarum 
offudit  exsilium  aut  eorum,  quae  modo  dixi,  si  quid  exstitit, 
singularum  rerum  sunt  propriae  consolationes,  de  quibus 
audies  tu  quidem,  quum  voles.  Sed  ad  eumdem  fontem  re- 
vertendum est,  aegritudinem  omnem  procul  abesse  a sa- 
piente, quod  inanis  sit,  quod  frustra  suscipiatur,  quod  non 
natura  exoriatur,  sed  iudicio,  sed  opinione,  sed  quadam 
invitatione  ad  dolendum,  quum  id  decreverimus  ita  fieri 
oportere.  83.  Hoc  detracto,  quod  totum  est  voluntarium, 
aegritudo  erit  sublata  illa  maerens,  morsus  tamen  et  con- 
tractiunculae quaedam  animi  relinquentur.  Hanc  dicant 
sane  naturalem,  dum  aegritudinis  nomen  absit  grave,  tae- 
trum, funestum:  quod  cum  sapientia  esse  atque,  ut  ita  di- 
cam, habitare  nullo  modo  possit.  At  quae  stirpes  sunt 
aegritudinis,  quam  multae,  quam  amarae!  quae  ipso  trunco 
everso  omnes  eiiciendae  sunt  et,  sf  necesse  erit,  singulis 
disputationibus.  Superest  enim  nobis  hoc,  cuicuimodi  est, 
otium.  Sed  ratio  una  omnium  est  aegritudinum,  plura  nomina. 
Nam  et  invidere  aegritudinis  est  et  aemulari  et  obtrectare  et 
misereri  et  angi,  lugere,  maerere,  aerumna  adfici,  lamentari, 
sollicitari,  dolere,  in  molestia  esse,  adflictari,  desperare. 
84.  Haec  omnia  definiunt  Stoici,  eaque  verba,  quae  dixi,  sin- 
gularum rerum  sunt,  non,  ut  videntur,  easdem  res  significant, 
sed  aliquid  differunt,  quod  alio  loco  fortasse  tractabimus. 
Haec  sunt  illae  fibrae  stirpium,  quas  initio  dixi,  persequendae 
et  omnes  eiiciendae,  ne  umquam  ulla  possit  exsistere. 
Magnum  opus  et  difficile,  quis  negat?  quid  autem  praecla- 
rum non  idem  arduum?  sed  tamen  id  se  effecturam  philoso- 
phia profitetur,  nos  modo  curationem  eius  recipiamus.  Ve- 
rum quidem  haec  hactenus:  caetera,  quotienscumque  voletis, 
et  hoc  loco  et  aliis  parata  vobis  erunt. 

I.  1.  Quum  multis  locis  nostrorum  hominum  ingenia 
virtutesque,  Brute,  soleo  mirari,  tum  maxime  in  his  studiis, 
quae  sero  admodum  expetita  in  hanc  civitatem  e Graecia 
transtulerunt.  Nam  quum  a primo  urbis  ortu  regiis  institu- 
tis, partim  etiam  legibus,  auspicia,  caerimoniae,  comitia, 
provocationes,  patrum  consilium,  equitum  peditumque  de- 
scriptio, tota  res  militaris  divinitus  esset  constituta,  tum 
progressio  admirabilis  incredibilisque  cursus  ad  omnem  ex- 
cellentiam factus  est  dominatu  regio  re  publica  liberata. 
Nec  vero  hic  locus  est  ut  de  moribus  institutisque  maiorum 
et  disciplina  ac  temperatione  civitatis  loquamur:  aliis  haec 
locis  satis  accurate  a nobis  dicta  sunt  maximeque  in  iis  sex 
libris,  quos  de  re  publica  scripsimus.  2.  Hoc  autem 
loco  consideranti  mihi  studia  doctrinae  multa  sane  occurrunt, 
cur  ea  quoque  arcessita  aliunde  neque  solum  expetita,  sed 
etiam  conservata  et  culta  videantur.  Erat  enim  illis  paene 
in  conspectu  praestanti  sapientia  et  nobilitate  Pythagoras, 
qui  fuit  in  Italia  temporibus  iisdem,  quibus  L.  Brutus  pa- 
triam liberavit,  praeclarus  auctor  nobilitatis  tuae.  Pytha- 
gorae autem  doctrina  quum  longe  lateque  flueret,  permana- 
visse mihi  videtur  in  hanc  civitatem , idque  quum  coniectura 
probabile  est  tum  quibusdam  etiam  vestigiis  indicatur.  Quis 
enim  est  qui  putet,  quum  floreret  in  Italia  Graecia  poten- 
tissimis  et  maximis  urbibus,  ea  quae  magna  dicta  est,  in 
iisque  primum  ipsius  Pythagorae,  deinde  postea  Pythago- 
reorum tantum  nomen  esset,  nostrorum  hominum  ad  eorum 
doctissimas  voces  aures  clausas  fuisse?  3.  Quin  etiam  ar- 
bitror propter  Pythagoreorum  admirationem  Numam  quo- 
que regem  Pythagoreum  a posterioribus  existimatum.  Nam 
quum  Pythagorae  disciplinam  et  instituta  cognoscerent  re- 
gisque eius  aequitatem  et  sapientiam  a maioribus  suis  acce- 
pissent, aetates  autem  et  tempora  ignorarent  propter  ve- 
tustatem, eum,  qui  sapientia  excelleret,  Pythagorae  audi- 
torem crediderunt  fuisse. 

II.  Et  de  coniectura  quidem  hactenus.  Vestigia  autem 
Pythagoreorum  quamquam  multa  colligi  possunt,  paucis 
tamen  utemur,  quoniam  non  id  agitur  hoc  tempore.  Nam 
quum  carminibus  soliti  illi  esse  dicantur  et  praecepta  quae- 

dam  occultius  tradere  et  mentes  suas  a cogitationum  inten- 
tione cantu  fidibusque  ad  tranquillitatem  traducere,  gravis- 
simus auctor  in  Originibus  dixit  Cato  morem  apud  maiores 
hunc  epularum  fuisse,  ut  deinceps  qui  accubarent  canerent 
ad  tibiam  clarorum  virorum  laudes  atque  virtutes.  Ex  quo 
perspicuum  est  et  cantus  tum  fuisse  rescriptos  vocum  sonis 
et  carmina.  4.  Quamquam  id  quidem  etiam  xu.  tabulae 
declarant  condi  iam  tum  solitum  esse  carmen,  quod  ne  lice- 
ret fieri  ad  alterius  iniuriam  lege  sanxerunt.  Nec  vero 
illud  non  eruditorum  temporum  argumentum  est,  quod  et 
deorum  pulvinaribus  et  epulis  magistratuum  fides  praeci- 
nunt, quod  proprium  eius  fuit,  de  qua  loquor,  disciplinae. 
Mihi  quidem  etiam  Appii  Caeci  carmen,  quod  valde  Panae- 
tius laudat  epistola  quadam,  quae  est  ad  Q.  Tuberonem, 
Pythagoreum  videtur.  Multa  etiam  sunt  in  nostris  in- 
stitutis ducta  ab  illis,  quae  praetereo,  ne  ea,  quae  pe- 
perisse  ipsi  putamur,  aliunde  didicisse  videamur.  5.  Sed, 
ut  ad  propositum  redeat  oratio,  quam  brevi  tempore  quot 
et  quanti  poetae,  qui  autem  oratores  exstiterunt!  facile  ut 
appareat  nostros  omnia  consequi  potuisse  , simul  ut  velle 
eoepissent. 

III.  Sed  de  caeteris  studiis  alio  loco  et  dicemus,  si  usus 
fuerit,  et  saepe  diximus.  Sapientiae  studium  vetus  id  qui- 
dem in  nostris,  sed  tamen  ante  Laelii  aetatem  et  Scipionis 
non  reperio  quos  appellare  possim  nominatim.  Quibus  ado- 
lescentibus Stoicum  Diogenen  et  Academicum  Carneadem 
video  ad  senatum  ab  Atheniensibus  missos  esse  legatos, 
qui  quum  rei  publicae  nullam  umquam  partem  attigissent 
essetque  eorum  alter  Cyrenaeus,  alter  Babylonius,  num- 
quam  profecto  scholis  essent  excitati  neque  ad  illud  munus 
electi,  nisi  in  quibusdam  principibus  temporibus  illis  fuis- 
sent studia  doctrinae.  Qui  quum  caetera  litteris  mandarent, 
alii  ius  civile,  alii  orationes  suas,  alii  monumenta  maiorum, 
hanc  amplissimam  omnium  artium,  bene  vivendi  disciplinam, 
vita  magis  quam  litteris  persecuti  sunt.  6.  Itaque  illius 
verae  elegantisque  philosophiae,  quae  ducta  a Socrate  in 
Peripateticis  adhuc  permansit  et  idem  alio  modo  dicentibus 
Stoicis,  quum  Academici  eorum  controversias  disceptarent. 

nulla  fere  sunt  aut  pauca  admodum  Latina  monumenta  sive 
propter  magnitudinem  rerum  occupationemque  hominum 
sive  etiam,  quod  imperitis  ea  probari  posse  non  arbitraban- 
tur, quum  interim  illis  silentibus  C.  Amafinius  exstitit  dicens, 
cuius  libris  editis  commota  multitudo  contulit  se  ad  eam- 
dem  potissimum  disciplinam,  sive  quod  erat  cognitu  per- 
facilis sive  quod  invitabantur  illecebris  blandae  voluptatis, 
sive  etiam,  quia  nihil  erat  prolatum  melius,  illud,  quod  erat, 
tenebant.  7.  Post  Amafinium  autem  multi  eiusdem  aemuli 
rationis  multa  quum  scripsissent,  Italiam  totam  occupave- 
runt, quodque  maximum  argumentum  est,  non  dici  illa  sub- 
tiliter, quod  et  tam  facile  ediscantur  et  ab  indoctis  proben- 
tur, id  illi  firmamentum  esse  disciplinae  putant. 

IV.  Sed  defendat  quod  quisque  sentit:  sunt  enim  iudicia 
libera : nos  institutum  tenebimus  nullisque  unius  disciplinae 
legibus  astricti,  quibus  in  philosophia  necessario  pareamus 
quid  sit  in  quaque  re  maxime  probabile  semper  requiremus. 
Quod  quum  saepe  alias  tum  nuper  in  Tusculano  studiose 
egimus.  Itaque  expositis  tridui  disputationibus  quartus 
dies  hoc  libro  concluditur.  Ut  enim  in  inferiorem  ambula- 
tionem descendimus,  quod  feceramus  idem  superioribus  die- 
bus, acta  res  est  sic. 

8.  M.  Dicat,  si  quis  vult,  qua  de  re  disputari  velit. 

A.  Non  mihi  videtur  omni  animi  perturbatione  posse  sa- 
piens vacare. 

M.  Aegritudine  quidem  hesterna  disputatione  videbatur, 
nisi  forte  temporis  causa  nobis  adsentiebare. 

A.  Minime  vero.  Nam  mihi  egregie  probata  est  oratio  tua. 

M.  Non  igitur  existimas  cadere  in  sapientem  aegritu- 
dinem. 

A.  Prorsus  non  arbitror. 

M.  Atqui,  si  ista  perturbare  animum  sapientis  non  potest, 
nulla  poterit.  Quid  enim?  metusne  conturbet?  At  earum 
rerum  est  absentium  metus,  quarum  praesentium  est  aegri- 
tudo. Sublata  igitur  aegritudine  sublatus  est  metus.  Restant 
duae  perturbationes,  laetitia  gestiens  et  libido:  quae  si  non 
cadent  in  sapientem,  semper  mens  erit  tranquilla  sapientis. 

9.  A.  Sic  prorsus  intelligo. 

M.  Utrum  igitur  mavis?  statimne  nos  vela  facere  an 
quasi  e portu  egredientes  paullulum  remigare? 

A.  Quidnam  est  istuc?  Non  enim  intelligo. 

V.  M.  Quia  Chrysippus  et  Stoici,  quum  de  animi  per- 
turbationibus disputant,  magnam  partem  in  iis  partiendis 
et  definiendis  occupati  sunt,  illa  eorum  perexigua  oratio 
est,  qua  medeantur  animis  nec  eos  turbulentos  esse  patian- 
tur, Peripatetici  autem  ad  placandos  animos  multa  adferunt, 
spinas  partiendi  et  definiendi  praetermittunt:  quaerebam 
igitur  utrum  panderem  vela  orationis  statim  an  eam  ante 
paullulum  dialecticorum  remis  propellerem. 

A.  Isto  modo  vero:  erit  enim  hoc  totum,  quod  quaero, 
ex  utroque  perfectius. 

10.  M.  Est  id  quidem  rectius,  sed  post  requires,  si  quid 
fuerit  obscurius. 

A.  Faciam  equidem : tutamen,  ut  soles,  dices  ista  ipsa 
obscura  planius  quam  dicuntur  a Graecis. 

M.  Enitar  equidem,  sed  intento  opus  est  animo,  ne 
omnia  dilabantur,  si  unum  aliquid  effugerit.  Quoniam,  quae 
Graeci  Ttu&rj  vocant,  nobis  perturbationes  appellari  magis 
placet  quam  morbos,  in  his  explicandis  veterem  illam  equi- 
dem Pythagorae  primum,  dein  Platonis  descriptionem  se- 
quar, qui  animum  in  duas  partes  dividunt,  alteram  rationis 
participem  faciunt,  alteram  expertem.  In  participe  rationis 
ponunt  tranquillitatem,  id  est,  placidam  quietamque  con- 
stantiam, in  illa  altera  motus  turbidos  quum  irae  tum  cupi- 
ditatis contrarios  inimicosque  rationi.  11.  Sit  igitur  hic 
fons:  utamur  tamen  in  his  perturbationibus  describendis 
Stoicorum  definitionibus  et  partitionibus , qui  mihi  videntur 
in  hac  quaestione  versari  acutissime. 

VI.  Est  igitur  Zenonis  haec  definitio,  ut  perturbatio  sit, 
quod  Tta&og  ille  dicit,  aversa  a recta  ratione  contra  natu- 
ram animi  commotio.  Quidam  brevius  perturbationem  esse 
appetitum  vehementiorem,  sed  vehementiorem  eum  volunt 
esse,  qui  longius  discesserit  a naturae  constantia.  Partes 
autem  perturbationum  volunt  ex  duobus  opinatis  bonis  nasci 
et  ex  duobus  opinatis  malis,  ita  esse  quattuor:  ex  bonis 

libidinem  et  laetitiam , ut  sit  laetitia  praesentium  bonorum, 
libido  futurorum,  ex  malis  metum  et  aegritudinem  nasci  cen- 
sent, metum  futuris,  aegritudinem  praesentibus.  Quae  enim 
venientia  metuuntur,  eadem  adficiunt  aegritudine  instantia. 
12.  Laetitia  autem  et  libido  in  bonorum  opinione  versantur, 
quum  libido  ad  id,  quod  videtur  bonum,  illecta  et  inflam- 
mata rapiatur,  laetitia  ut  adepta  iam  aliquid  concupitum 
efferatur  et  gestiat.  Natura  enim  omnes  ea,  quae  bona  vi- 
dentur, sequuntur  fugiuntque  contraria.  Quam  ob  rem  si- 
mul obiecta  species  est  cuiuspiam  quod  bonum  videatur,  ad 
id  adipiscendum  impellit  ipsa  natura.  Id  quum  constanter 
prudenterque  fit,  eius  modi  appetitionem  Stoici  $ovXy\<5iv 
appellant,  nos  appellemus  voluntatem . Eam  illi  putant  in 
solo  esse  sapiente,  quam  sic  definiunt:  voluntas  est,  quae 
quid  cum  ratione  desiderat.  Quae  autem  a ratione  aversa 
incitata  est  vehementius,  ea  libido  est  vel  cupiditas  effre- 
nata, quae  in  omnibus  stultis  invenitur.  13.  Itemque  quum 
ita  movemur,  ut  in  bono  simus  aliquo,  dupliciter  id  con- 
tingit. Nam  quum  ratione  animus  movetur  placide  atque 
constanter,  tum  illud  gaudium  dicitur:  quum  autem  inaniter 
et  effuse  animus  exsultat,  tum  illa  laetitia  gestiens  vel  nimia 
dici  potest,  quam  ita  definiunt,  sine  ratione  animi  elationem. 
Quoniamque  ut  bona  natura  appetimus,  sic  a malis  natura 
declinamus,  quae  declinatio  [si]  cum  ratione  fiet,  cautio 
appelletur  eaque  intelligatur  in  solo  esse  sapiente,  quae 
autem  sine  ratione  et  cum  exanimatione  humili  atque  fracta, 
nominetur  metus:  est  igitur  metus  a ratione  aversa  cautio. 
Praesentis  autem  mali  sapientis  adfectio  nulla  est.  14.  Stulti 
autem  aegritudo  est  ea,  qua  adficiuntur  in  malis  opinatis 
animosque  demittunt  et  contrahunt  rationi  non  obtemperan- 
tes. Itaque  haec  prima  definitio  est,  ut  aegritudo  sit  animi 
adversante  ratione  contractio.  Sic  quattuor  perturbationes 
sunt,  tres  constantiae , quoniam  aegritudini  nulla  constania 
opponitur. 

VII.  Sed  omnes  perturbationes  iudicio  censent  fieri  et 
opinione.  Itaque  eas  definiunt  pressius,  ut  intelligatur 
non  modo  quam  vitiosae,  sed  etiam  quam  in  nostra  sint 
potestate.  Est  ergo  aegritudo  opinio  recens  mali  praesen- 

tis,  in  quo  demitti  contrahique  animo  rectum  esse  videatur, 
laetitia  opinio  recens  boni  praesentis,  in  quo  efferri  rectum 
esse  videatur,  metus  opinio  impendentis  mali,  quod  intole- 
rabile esse  videatur,  libido  opinio  venturi  boni,  quod  sit  ex 
usu  iam  praesens  esse  atque  adesse.  15.  Sed  quae  iudicia 
quasque  opiniones  perturbationum  esse  dixi,  non  in  eis 
perturbationes  solum  positas  esse  dicunt,  verum  illa  etiam, 
quae  efficiuntur  perturbationibus,  ut  aegritudo  quasi  morsum 
aliquem  doloris  efficiat,  metus  recessum  quemdam  animi  et 
fugam,  laetitia  profusam  hilaritatem,  libido  effrenatam  appe- 
tentiam. Opinationem  autem,  quam  in  omnes  definitiones 
superiores  inclusimus,  volunt  esse  imbecillam  adsensionem. 

16.  Sed  singulis  perturbationibus  partes  eiusdem  gene- 
ris plures  subiiciuntur,  ut  aegritudini  invidentia — utendum 
est  enim  docendi  causa  verbo  minus  usitato,  quoniam  in- 
vidia non  in  eo,  qui  invidet,  solum  dicitur,  sed  etiam  in  eo, 
cui  invidetur  — , aemulatio,  obtrectatio,  misericordia,  angor, 
luctus,  maeror,  aerumna,  dolor,  lamentatio,  sollicitudo, 
molestia,  adflictatio,  desperatio  et  si  quae  sunt  de  genere 
eodem.  Sub  metum  autem  subiecta  sunt  pigritia,  pudor, 
terror,  timor,  pavor,  exanimatio,  conturbatio,  formido, 
voluptati  malevolentia  laetans  malo  alieno,  delectatio,  iacta- 
tio  et  similia,  libidini  ira,  excandescentia,  odium,  inimicitia, 
discordia,  indigentia,  desiderium  et  caetera  eius  modi. 

VIII.  17.  Haec  autem  definiunt  hoc  modo.  Invidentiam 
esse  dicunt  aegritudinem  susceptam  propter  alterius  res 
secundas,  quae  nihil  noceant  invidenti.  Nam  si  qui  doleat 
eius  rebus  secundis,  a quo  ipse  laedatur,  non  recte  dicatur 
invidere,  ut  si  Hectori  Agamemno : qui  autem,  cui  alterius 
commoda  nihil  noceant,  tamen  eum  doleat  iis  frui,  is  invideat 
profecto.  Aemulatio  autem  dupliciter  illa  quidem  dicitur,  ut 
et  in  laude  et  in  vitio  nomen  hoc  sit.  Nam  et  imitatio  virtutis 
aemulatio  dicitur  — sed  ea  nihil  hoc  loco  utimur:  est  enim 
laudis  — et  est  aemulatio  aegritudo,  si  eo,  quod  concu- 
pierit, alius  potiatur , ipse  careat.  18.  Obtrectatio  autem  est, 
ea  quam  intelligi  t,if]lorvTCLav  volo,  aegritudo  ex  eo,  quod 
alter  quoque  potiatur  eo,  quod  ipse  concupiverit.  Miseri 
cordia  est  aegritudo  ex  miseria  alterius  iniuria  laborantis: 

nemo  enim  parricidae  aut  proditoris  supplicio  misericordia 
commovetur:  angor  aegritudo  premens,  lucius  aegritudo 
ex  eius,  qui  carus  fuerit,  interitu  acerbo,  maeror  aegritudo 
flebilis,  aerumna  aegritudo  laboriosa,  dolor  aegritudo  cru- 
cians , lamentatio  aegritudo  cum  eiulatu , sollicitudo  aegritudo 
cum  cogitatione,  molestia  aegritudo  permanens,  adflictaiio 
aegritudo  cum  vexatione  corporis,  desperatio  aegritudo  sine 
ulla  rerum  exspectatione  meliorum.  Quae  autem  subiecta 
sunt  sub  metum , ea  sic  definiunt:  pigritiam  metum  conse- 
quentis laboris 19.  terrorem  metum  concutientem, 

ex  quo  fit  ut  pudorem  rubor,  terrorem  pallor  et  tremor  et 
dentium  crepitus  consequatur,  timorem  metum  mali  appro* 
pinquantis,  pavorem  metum  mentem  loco  moventem,  ex  quo 
illud  Ennii: 

Tum  pavor  sapientiam  omnem  mi  exanimato  expectorat , 

exanimationem  metum  subsequentem  et  quasi  comitem  pa- 
voris, conturbationem  metum  excutientem  cogitata,  formi- 
dinem metum  permanentem. 

IX.  20.  Voluptatis  autem  partes  hoc  modo  describunt, 
ut  malevolentia  sit  voluptas  ex  malo  alterius  sine  emolu- 
mento suo , delectatio  voluptas  suavitate  auditus  animum  de- 
leniens, et  qualis  est  haec  aurium,  tales  sunt  oculorum  et 
tactionum  et  odorationum  et  saporum,  quae  sunt  omnes 
unius  generis , ad  perfundendum  animum  tamquam  illique- 
factae voluptates,  lactatio  est  voluptas  gestiens  et  se  effe- 
rens insolentius.  21.  Quae  autem  libidini  subiecta  sunt,  ea 
sic  definiunt,  ut  ira  sit  libido  poeniendi  eius,  qui  videatur 
laesisse  iniuria,  excandescentia  autem  sit  ira  nascens  et 
modo  exsistens,  qua  ftvpcjOLg  Graece  dicitur,  odium  ira  in 
veterata,  inimicitia  ira  ulciscendi  tempus  observans,  discor- 
dia ira  acerbior,  intimo  fodio  et  corde  concepta,  indigentia 
libido  inexplebilis,  desiderium  libido  eius,  qui  nondum  adsit, 
videndi.  Distinguunt  illud  etiam,  ut  libido  sit  earum  rerum, 
quae  dicuntur  de  quodam  aut  quibusdam,  quae  TcarrjyoQj \- 
pata  dialectici  appellant,  ut  habere  divitias,  capere  hono- 
res : indigentia  rerum  ipsarum  est,  ut  honorum,  ut  pecuniae. 
22.  Omnium  autem  perturbationum  fontem  esse  dicunt 

intemperantiam , quae  est  a tota  mente  et  a recta  ratione  de- 
fectio sic  aversa  a praescriptione  rationis,  ut  nullo  modo 
appetitiones  animi  nec  regi  nec  contineri  queant.  Quem  ad 
modum  igitur  temperantia  sedat  appetitiones  et  efficit  ut  eae 
rectae  rationi  pareant  conservatque  considerata  iudicia 
mentis,  sic  huic  inimica  intemperantia  omnem  animi  statum 
inflammat,  conturbat,  incitat,  itaque  et  aegritudines  et  me- 
tus et  reliquae  perturbationes  omnes  gignuntur  ex  ea. 

X.  23.  Quem  ad  modum  quum  sanguis  corruptus  est 
aut  pituita  redundat  aut  bilis,  in  corpore  morbi  aegrotatio- 
nesque nascuntur,  sic  pravarum  opinionum  conturbatio  et 
ipsarum  inter  se  repugnantia  sanitate  spoliat  animum  mor- 
bisque perturbat.  Ex  perturbationibus  autem  primum  morbi 
conficiuntur,  quae  vocant  illi  voOrjpata^  eaque,  quae  sunt 
eis  morbis  contraria,  quae  habent  ad  res  certas  vitiosam 
offensionem  atque  fastidium,  deinde  aegrotationes,  quae  ap- 
pellantur a Stoicis  ottfQaGTrjparcc,  hisque  item  oppositae  con- 
trariae offensiones.  Hoc  loco  nimium  operae  consumitur 
a Stoicis,  maxime  a Chrysippo,  dum  morbis  corporum  com- 
paratur morborum  animi  similitudo.  Qua  oratione  praeter- 
missa minime  necessaria  ea,  quae  rem  continent,  pertracte- 
mus. 24.  Intelligatur  igitur  perturbationem  iactantibus  se 
opinionibus  inconstanter  et  turbide  in  motu  esse  semper: 
quum  autem  hic  fervor  concitatioque  animi  inveteraverit  et 
tamquam  in  venis  medullisque  insederit,  tum  exsistit  et  mor- 
bus et  aegrotatio  et  offensiones  eae,  quae  sunt  eis  morbis 
aegrotationibusque  contrariae. 

XI.  Haec,  quae  dico,  cogitatione  inter  se  differunt,  re 
quidem  copulata  sunt,  eaque  oriuntur  ex  libidine  et  ex  laetitia. 
Nam  quum  est  concupita  pecunia  nec  adhibita  continuo  ratio 
quasi  quaedam  Socratica  medicina,  quae  sanaret  eam  cupi- 
ditatem, permanat  in  venas  et  inhaeret  in  visceribus  illud 
malum  exsistitque  morbus  et  aegrotatio,  quae  evelli  invete- 
rata non  possunt,  eique  morbo  nomen  est  avaritia.  25.  Si- 
militerque  caeteri  morbi,  ut  gloriae  cupiditas , ut  mulierositas , 
ut  ita  appellem  eam,  quae  Graece  cpiXoyvvEta  dicitur,  caete- 
rique  similiter  morbi  aegrotationesque  nascuntur.  Quae 
autem  sunt  his  contraria,  ea  nasci  putantur  a metu,  ut  odium 

mulierum , quale  in  f utioyviup  Atilii  est,  ut  in  hominum  uni- 
versum genus , quod  accepimus  de  Timone,  qui  iuOccv&qg)- 
jtoi  appellantur,  ut  inhospitalitas  est,  quae  omnes  aegrota- 
tiones animi  ex  quodam  metu  nascuntur  earum  rerum , quas 
fugiunt  et  oderunt.  26.  Definiunt  autem  animi  aegrotationem 
opinationem  vehementem  de  re  non  expetenda,  tamquam 
valde  expetenda  sit,  inhaerentem  et  penitus  insitam.  Quod 
autem  nascitur  ex  offensione  ita  definiunt,  opinionem  ve- 
hementem de  re  non  fugienda  inhaerentem  et  penitus  insi- 
tam tamquam  fugienda:  haec  autem  opinatio  est  iudicatio 
se  scire  quod  nesciat.  Aegrotationi  autem  talia  quaedan? 
subiecta  sunt,  avaritia , ambitio , mulierositas , pervicacia , ll 
gurritio , vinolentia , cuppedia  et  si  qua  similia.  Est  autem 
avaritia  opinatio  vehemens  de  pecunia,  quasi  valde  expe- 
tenda sit,  inhaerens  et  penitus  insita,  similisque  est  eiusdem 
generis  definitio  reliquarum.  27.  Offensionum  autem  defi- 
nitiones sunt  eius  modi,  ut  inhospitalitas  sit  opinio  vehe- 
mens valde  fugiendum  esse  hospitem  eaque  inhaerens  et 
penitus  insita,  similiterque  definitur  et  mulierum  odium , ut 
Hippolyti,  et,  ut  Timonis,  generis  humani . 

XII.  Atque  ut  ad  valetudinis  similitudinem  veniamus  ea- 
que collatione  utamur  aliquando,  sed  parcius  quam  solent 
Stoici,  ut  sunt  alii  ad  alios  morbos  procliviores,  itaque  dici- 
mus gravedinosos  quosdam,  quosdam  torminosos,  non  quia 
iam  sint,  sed  quia  saepe  [sint],  sic  alii  ad  metum,  alii  ad 
aliam  perturbationem:  ex  quo  in  aliis  anxietas , unde  anxii, 
in  aliis  iracundia  dicitur,  quae  ab  ira  differt,  estque  aliud 
iracundum  esse,  aliud  iratum,  ut  differt  anxietas  ab  angore: 
neque  enim  omnes  anxii  qui  anguntur  aliquando  nec  qui 
anxii  semper  anguntur,  ut  inter  ebrietatem  et  ebriositatem 
interest  aliudque  est  amatorem  esse,  aliud  amantem.  At- 
que haec  aliorum  ad  alios  morbos  proclivitas  late  patet: 
nam  pertinet  ad  omnes  perturbationes.  28.  In  multis  etiam 
vitiis  apparet,  sed  nomen  res  non  habet.  Ergo  et  invidi  et 
malevoli  [et  lividi]  et  timidi  et  misericordes,  quia  proclives 
ad  eas  perturbationes,  non  quia  semper  ferantur.  Haec 
igitur  proclivitas  ad  suum  quodque  genus  a similitudine  cor- 
poris aegrotatio  dicatur,  dum  ea  intelligatur  ad  aegrotan- 

dum  proclivitas.  Sed  haec  in  bonis  rebus,  quod  alii  ad  alia 
bona  sunt  aptiores,  facilitas  nominetur,  in  malis  proclivitas , 
ut  significet  lapsionem,  in  neutris  habeat  superius  nomen. 

XIII.  Quo  modo  autem  in  corpore  est  morbus,  est  aegro- 
tatio, est  vitium,  sic  in  animo.  Morbum  appellant  totius 
corporis  corruptionem,  aegrotationem  morbum  cum  imbe- 
cillitate, 29.  vitium , quum  partes  corporis  inter  se  dissi- 
dent, ex  quo  pravitas  membrorum,  distortio,  deformitas. 
Itaque  illa  duo,  morbus  et  aegrotatio,  ex  totius  valetudinis 
corporis  conquassatione  et  perturbatione  gignuntur,  vitium 
autem  integra  valetudine  ipsum  ex  se  cernitur.  Sed  in 
animo  tantum  modo  cogitatione  possumus  morbum  ab 
aegrotatione  seiungere.  Vitiositas  autem  est  habitus  aut 
adfectio  in  tota  vita  inconstans  et  a se  ipsa  dissentiens.  Ita 
fit  ut  in  altera  corruptione  opinionum  morbus  efficiatur  et 
aegrotatio,  in  altera  inconstantia  et  repugnantia.  Non  enim 
omne  vitium  pares  habet  dissensiones,  ut  eorum,  qui  non 
longe  a sapientia  absunt,  adfectio  est  illa  quidem  discrepans 
sibi  ipsa,  dum  est  insipiens,  sed  non  distorta  nec  prava. 
Morbi  autem  et  aegrotationes  partes  sunt  vitiositatis,  sed 
perturbationes  sintne  eiusdem  partes  quaestio  est.  30.  Vitia 
enim  adfectiones  sunt  manentes,  perturbationes  autem  mo- 
ventes, ut  non  possint  adfectionum  manentium  partes  esse. 
Atque  ut  in  malis  attingit  animi  naturam  corporis  similitudo, 
sic  in  bonis.  Sunt  enim  in  corpore  praecipua  pulcritudo, 
vires,  valetudo,  firmitas,  velocitas,  sunt  item  in  animo. 
Sicut  enim  corporis  temperatio,  quum  ea  congruunt  inter 
se,  e quibus  constamus,  sanitas,  sic  animi  dicitur,  quum 
eius  iudicia  opinionesque  concordant,  eaque  animi  est  virtus, 
quam  alii  ipsam  temperantiam  dicunt  esse,  alii  obtempe- 
rantem temperantiae  praeceptis  et  eam  subsequentem  nec 
habentem  ullam  speciem  suam,  sed,  sive  hoc  sive  illud  sit, 
in  solo  esse  sapiente.  Est  autem  quaedam  animi  sanitas, 
quae  in  insipientem  etiam  cadat,  quum  curatione  [et  guber- 
natione] medicorum  conturbatio  mentis  aufertur.  31.  Et  ut 
corporis  est  quaedam  apta  figura  membrorum  cum  coloris 
quadam  suavitate  eaque  dicitur  pulcritudo,  sic  in  animo 
opinionum  iudiciorumque  aequabilitas  ^et  constantia  cum 


352 


TUSCULANARUM  DISPUTATIONUM 


112 


firmitate  quadam  et  stabilitate  virtutem  subsequens  aut  vir- 
tutis vim  ipsam  continens  pulcritudo  vocatur.  Itemque  viri- 
bus corporis  et  nervis  et  efficacitati  similes  similibusque 
verbis  animi  vires  nominantur.  Velocitas  autem  corporis 
celeritas  appellatur,  quae  eadem  ingenii  etiam  laus  habetur 
propter  animi  multarum  rerum  brevi  tempore  percursionem. 
XIV.  Illud  animorum  corporumque  dissimile,  quod  animi 
valentes  morbo  temptari  non  possunt,  corpora  possunt, 
sed  corporum  offensiones  sine  culpa  accidere  possunt,  ani- 
morum non  item,  quorum  omnes  morbi  et  perturbationes 
ex  aspernatione  rationis  eveniunt,  itaque  in  hominibus  so- 
lum exsistunt:  nam  bestiae  simile  quiddam  faciunt,  sed  in 
perturbationes  non  incidunt.  32.  Inter  acutos  autem  et  in- 
ter hebetes  interest,  quod  ingeniosi,  ut  aes  Corinthium  in 
aeruginem,  sic  illi  in  morbum  et  incidunt  tardius  et  recrean- 
tur ocius,  hebetes  non  item.  Nec  vero  in  omnem  morbum 
ac  perturbationem  animus  ingeniosi  cadit:  non  enim  in  ulla 
efferata  et  immania:  quaedam  autem  humanitatis  quoque 
habent  primam  speciem,  ut  misericordia,  aegritudo,  metus. 
Aegrotationes  autem  morbique  animorum  difficilius  evelli 
posse  putantur  quam  summa  illa  vitia,  quae  virtutibus  sunt 
contraria.  Morbis  enim  manentibus  vitia  sublata  esse  pos- 
sunt, quia  hi  non  tam  celeriter  sanantur  quam  illa  tolluntur. 
33.  Habes  ea,  quae  de  perturbationibus  enucleate  dispu- 
tant Stoici,  quae  logica  appellant,  quia  disseruntur  subti- 
lius. Ex  quibus  quoniam  tamquam  ex  scrupulosis  cotibus 
enavigavit  oratio , reliquae  disputationis  cursum  teneamus, 
modo  satis  illa  dilucide  dixerimus  pro  rerum  obscuritate. 

A.  Prorsus  satis,  sed  si  quae  diligentius  erunt  cogno- 
scenda, quaeremus  alias,  nunc  vela,  quae  modo  dicebas, 
exspectamus  et  cursum. 

XV.  34.  M.  Quando  ut  aliis  locis  de  virtute  et  diximus 
et  saepe  dicendum  erit — pleraeque  enim  quaestiones,  quae 
ad  vitam  moresque  pertinent,  a virtutis  fonte  ducuntur — , 
quando  igitur  virtus  est  adfectio  animi  constans  conveniens- 
que,  laudabiles  efficiens  eos,  in  quibus  est,  et  ipsa  per  se, 
sua  sponte  separata  etiam  utilitate  laudabilis,  ex  ea  pro- 
ficiscuntur honestae  voluntates,  sententiae,  actiones  omnis- 

que  recta  ratio,  quamquam  ipsa  virtus  brevissime  recta  ratio 
dici  potest.  Huius  igitur  virtutis  contraria  est  vitiositas  — 
sic  enim  malo  quam  malitiam  appellare  eam,  quam  Graeei 
xaxLCcv  appellant:  nam  malitia  certi  cuiusdam  vitii  nomen 
est,  vitiositas  omnium — , ex  qua  concitantur  perturbationes, 
quae  sunt,  ut  paullo  ante  diximus,  turbidi  animorum  conci- 
tatique  motus , aversi  a ratione  et  inimicissimi  mentis  vitae- 
que tranquillae.  Important  enim  aegritudines  anxias  atque 
acerbas  animosque  adfligunt  et  debilitant  metu : iidem  in- 
flammant appetitione  nimia,  quam  tum  cupiditatem,  tum 
libidinem  dicimus,  impotentiam  quamdam  animi  a tempe- 
rantia et  moderatione  plurimum  dissidentem.  35.  Quae  si 
quando  adepta  erit  id,  quod  ei  fuerit  concupitum,  tum  effer- 
tur alacritate,  'ut  nihil  ei  constet  quod  agat’,  ut  ille,  qui 
'voluptatem  animi  nimiam  summum  esse  errorem  arbitra- 
tur\  Eorum  igitur  malorum  in  una  virtute  posita  sana- 
tio est. 

XVI.  Quid  autem  est  non  miserius  solum,  sed  foedius 
etiam  et  deformius  quam  aegritudine  quis  adflictus,  debili- 
tatus, iacens?  Cui  miseriae  proximus  est  is,  qui  appropin- 
quans aliquod  malum  metuit  exanimatusque  pendet  animi. 
Quam  vim  mali  significantes  poetae  impendere  apud  inferos 
saxum  Tantalo  faciunt 

Ob  scelera  animique  impotentiam  et  superbiloquentiam , 

ea  communis  poena  stultitiae  est.  Omnibus  enim,  quorum 
mens  abhorret  a ratione,  semper  aliqui  talis  terror  impen- 
det. 36.  Atque  ut  hae  tabificae  mentis  perturbationes 
sunt,  aegritudinem  dico  et  metum,  sic  hilariores  illae,  cupi- 
ditas avide  semper  aliquid  expetens  et  inanis  alacritas,  id 
est,  laetitia  gestiens,  non  multum  differunt  ab  amentia.  Ex 
quo  intelligitur  qualis  ille  sit,  quem  tum  moderatum , alias 
modestum,  tum  temperantem,  alias  constantem  continen- 
temque dicimus:  non  numquam  haec  eadem  vocabula  ad 
frugalitatis  nomen  tamquam  ad  caput  referre  volumus.  Quod 
nisi  eo  nomine  virtutes  continerentur,  numquam  ita  pervul- 
gatum illud  esset,  ut  iam  proverbii  locum  obtineret  homi- 
nem frugi  omnia  recte  facere . Quod  idem  quum  Stoici  de 
cic.  IV.  i.  23 

sapiente  dicunt,  nimis  admirabiliter  nimisque  magnifice  di- 
cere videntur. 

XVII.  37.  Ergo  hic,  quisquis  est,  qui  moderatione  et 
constantia  quietus  animo  est  sibique  ipse  placatus,  ut  nec 
tabescat  molestiis  nec  frangatur  timore  nec  sitienter  quid 
expetens  ardeat  desiderio  nec  alacritate  futili  gestiens  de- 
liquescat, is  est  sapiens,  quem  quaerimus,  is  est  beatus, 
cui  nihil  humanarum  rerum  aut  intolerabile  ad  demittendum 
animum  aut  nimis  laetabile  ad  efferendum  videri  potest. 
Quid  enim  videatur  ei  magnum  in  rebus  humanis,  cui  aeter- 
nitas omnis  totiusque  mundi  nota  sit  magnitudo?  Nam  quid 
aut  in  studiis  humanis  aut  in  tam  exigua  brevitate  vitae 
magnum  sapienti  videri  potest,  qui  semper  animo  sic  ex- 
cubat, ut  ei  nihil  improvisum  accidere  possit,  nihil  inopina- 
tum, nihil  omnino  novum?  38.  Atque  idem  ita  acrem  in 
omnes  partes  aciem  intendit,  ut  semper  videat  sedem  sibi 
ac  locum  sine  molestia  atque  angore  vivendi,  ut,  quemcum- 
que casum  fortuna  invexerit,  hunc  apte  et  quiete  ferat: 
quod  qui  faciet  non  aegritudine  solum  vacabit,  sed  etiam 
perturbationibus  reliquis  omnibus.  His  autem  vacuus  ani- 
mus perfecte  atque  absolute  beatos  efficit,  idemque  conci- 
tatus et  abstractus  ab  integra  certaque  ratione  non  constan- 
tiam solum  amittit,  verum  etiam  sanitatem. 

Quocirca  mollis  et  enervata  putanda  est  Peripateticorum 
ratio  et  oratio , qui  perturbari  animos  necesse  dicunt  esse, 
sed  adhibent  modum  quemdam,  quem  ultra  progredi  non 
oporteat.  39.  Modum  tu  adhibes  vitio?  an  vitium  nullum 
est  non  parere  rationi?  an  ratio  parum  praecipit  nec  bonum 
illud  esse,  quod  aut  cupias  ardenter  aut  adeptus  efferas  te 
insolenter,  nec  porro  malum,  quo  aut  oppressus  iaceas 
aut,  ne  opprimare,  mente  vix  constes?  eaque  omnia  aut 
nimis  tristia  aut  nimis  laeta  errore  fieri?  Qui  si  error  stultis 
extenuetur  die , ut,  quum  res  eaedem  maneant,  aliter  ferant 
inveterata,  aliter  recentia,  sapientes  ne  attingat  quidem 
omnino.  40.  Etenim  quis  erit  tandem  modus  iste?  Quae- 
ramus enim  modum  aegritudinis,  in  qua  operae  plurimum 
ponitur.  Aegre  tulisse  P.  Rupilium  fratris  repulsam  consu- 
latus scriptum  apud  Fannium  est.  Sed  tamen  transisse  vi- 

detur  modum,  quippe  qui  ob  eam  causam  a vita  recesserit: 
moderatius  igitur  ferre  debuit.  Quid?  si,  quum  id  ferret 
modice,  mors  liberorum  accessisset?  Nata  esset  aegritudo 
nova,  sed  ea  modica:  magna  tamen  facta  esset  accessio. 
Quid?  si  deinde  dolores  graves  corporis,  si  bonorum  amis- 
sio, si  caecitas,  si  exsilium?  si  pro  singulis  malis  aegritu- 
dines accederent,  summa  ea  fieret,  quae  non  sustineretur. 

XVIII.  41.  Qui  modum  igitur  vitio  quaerit  similiter  facit, 
ut  si  posse  putet  eum,  qui  se  e Leucata  praecipitaverit,  susti- 
nere se,  quum  velit.  Ut  enim  id  non  potest,  sic  animus 
perturbatus  et  incitatus  nec  cohibere  se  potest  nec  quo  loco 
vult  insistere.  Omninoque,  quae  crescentia  perniciosa  sunt, 
eadem  sunt  vitiosa  nascentia.  42.  Aegritudo  autem  caete- 
raeque  perturbationes  amplificatae  certe  pestiferae  sunt, 
Igitur  etiam  susceptae  continuo  in  magna  pestis  parte  ver 
santur.  Etenim  ipsae  se  impellunt,  ubi  semel  a ratione 
discessum  est,  ipsaque  sibi  imbecillitas  indulget  in  altum 
que  provehitur  imprudens  nec  reperit  locum  consistendi. 
Quam  ob  rem  nihil  interest  utrum  moderatas  perturbationes 
approbent  an  moderatam  iniustitiam,  moderatam  ignaviam, 
moderatam  intemperantiam.  Qui  enim  vitiis  modum  appo- 
nit, is  partem  suscipit  vitiorum.  Quod  quum  ipsum  per  se 
odiosum  est,  tum  eo  molestius,  quia  sunt  in  lubrico  inci- 
tataque  semel  proclivi  labuntur  sustinerique  nullo  modo 
possunt. 

XIX.  43.  Quid?  quod  iidem  Peripatetici  perturbationes 
istas,  quas  nos  exstirpandas  putamus,  non  modo  natura- 
les esse  ^dicunt,  sed  etiam  utiliter  a natura  datas,  quorum 
est  talis  oratio.  Primum  multis  verbis  iracundiam  laudant, 
cotem  fortitudinis  esse  dicunt,  multoque  et  in  hostem  et  in 
improbum  civem  vehementiores  iratorum  impetus  esse,  le- 
ves autem  ratiunculas  eorum,  qui  ita  cogitarent:  proelium 
rectum  est  hoc  fieri,  convenit  dimicare  pro  legibus,  pro 
libertate,  pro  patria.  Haec  nullam  habent  vim  nisi  ira  ex- 
canduit fortitudo.  Nec  vero  de  bellatoribus  solum  dispu- 
tant: ? imperia  severiora  nulla  esse  putant  sine  aliqua  acer- 
bitate iracundiae:  oratorem  denique  non  modo  accusantem, 
b*ed  ne  defendentem  quidem  probant  sine  aculeis  iracundiae^ 

quae  etiam  si  non  adsit,  tamen  verbis  atque  motu  simulan- 
dam arbitrantur,  ut  auditoris  iram  oratoris  incendat  actio. 
Virum  denique  videri  negant,  qui  irasci  nesciat,  eamque, 
quam  lenitatem  nos  dicimus,  vitioso  lentitudinis  nomine  ap- 
pellant. 44.  Nec  vero  solum  hanc  libidinem  laudant — est 
enim  ira,  ut  modo  definivi,  ulciscendi  libido  — , sed  ipsum 
illud  genus  vel  libidinis  vel  cupiditatis  ad  summani  utilitatem 
esse  dicunt  a natura  datum:  nihil  enim  quemquam  nisi  quod 
libeat  praeclare  facere  posse.  Noctu  ambulabat  in  publico 
Themistocles,  quod  somnum  capere  non  posset,  quaerent, 
busque  respondebat  Miltiadis  tropaeis  se  e somno  suscitari. 
Cui  non  sunt  auditae  Demosthenis  vigiliae?  qui  dolere  se 
aiebat,  si  quando  opificum  antelucana  victus  esset  industria. 
Philosophiae  denique  ipsius  principes  numquam  in  suis 
studiis  tantos  progressus  sine  flagranti  cupiditate  facere 
potuissent.  Ultimas  terras  lustrasse  Pythagoram,  Democri- 
tum, Platonem  accepimus.  Ubi  enim  quidquid  esset  quod 
disci  posset,  eo  veniendum  iudicaverunt.  Num  putamus 
haec  fieri  sine  summo  cupiditatis  ardore  potuisse? 

XX.  45.  Ipsam  aegritudinem,  quam  nos  ut  taetram  et 
immanem  beluam  fugiendam  diximus,  non  sine  magna  utili- 
tate a natura  dicunt  constitutam,  ut  homines  castigationibus, 
reprehensionibus,  ignominiis  adfici  se  in  delicto  dolerent. 
Impunitas  enim  peccatorum  data  videtur  eis,  qui  ignomi- 
niam et  infamiam  ferunt  sine  dolore:  morderi  est  melius 
conscientia.  Ex  quo  est  illud  e vita  ductum  ab  Afranio. 
Nam  quum  dissolutus  filius: 

Heu  me  miserum  ! 
tum  severus  pater : 

Dum  modo  doleai  aliquid , doleat  quidlubeL 

46.  Reliquas  quoque  partes  aegritudinis  utiles  esse  dicunt, 
misericordiam  ad  opem  ferendam  et  calamitates  hominum 
indignorum  sublevandas,  ipsum  illud  aemulari,  obtrectare 
non  esse  inutile,  quum  aut  se  non  idem  videat  consecutum 
quod  alium  aut  alium  idem  quod  se,  metum  vero  si  qui  sustu- 
lisset, omnem  vitae  diligentiam  sublatam  fore,  quae  summa 
esset  in  eis,  qui  leges,  qui  magistratus,  qui  paupertatem,  qui 

ignominiam,  qui  mortem,  qui  dolorem  timerent.  Haec  ta- 
men ita  disputant,  ut  resecanda  esse  fateantur,  evelli  peni- 
tus dicant  nec  posse  nec  opus  esse  et  in  omnibus  fere  rebus 
mediocritatem  esse  optimam  existiment.  Quae  quum  expo- 
nunt, nihilne  tibi  videntur  an  aliquid  dicere? 

A.  Mihi  vero  dicere  aliquid,  itaque  exspecto  quid  ad  ista. 

XXI.  47.  M.  Reperiam  fortasse,  sed  illud  ante.  Videsne 
quanta  fuerit  apud  Academicos  verecundia?  Plane  enim 
dicunt  quod  ad  rem  'pertineat.  Peripateticis  respondetur 
a Stoicis.  Digladientur  illi  per  me  licet,  cui  nihil  est  ne- 
cesse  nisi  ubi  sit  illud.,  quod  veri  simillimum  videatur,  an- 
quirere. Quid  est  igitur  quod  occurrat  in  hac  quaestione 
quo  possit  attingi  aliquid  veri  simile?  quo  longius  mens 
humana  progredi  non  potest.  Definitio  perturbationis,  qua 
recte  Zenonem  usum  puto.  Ita  enim  definit,  ut  perturbatio 
sit  aversa  a ratione  contra  naturam  animi  commotio , vel  bre- 
vius, ut  perturbatio  sit  appetitus  vehementior , vehementior 
autem  intelligatur  is,  qui  procul  absit  a naturae  constantia: 
48.  quid  ad  has  definitiones  possint  dicere?  Atque  haec 
pleraque  sunt  prudenter  acuteque  disserentium:  illa  quidem 
ex  rhetorum  pompa,  ardores  animorum  cotesque  virtutum . 
An  vero  vir  fortis  nisi  stomachari  coepit  non  potest  fortis 
esse?  Gladiatorium  id  quidem:  quamquam  in  eis  ipsis  vi- 
demus saepe  constantiam:  colloquuntur,  congrediuntur, 
queruntur,  aliquid  postulant,  ut  magis  placati  quam  irati 
esse  videantur.  Sed  in  illo  genere  sit  sane  Pacideianus  ali- 
quis hoc  animo,  ut  narrat  Lucilius: 

Occidam  illum  equidem  ei  vincam , si  id  quaeritis , inquit . 
Verum  illud  credo  fore:  in  os  prius  accipiam  ipse , 

Quam  gladium  in  stomacho , \ suria  ac  pulmonibus  sisto. 
Odi  hominem , iratus  pugno , nec  longius  quidquam 
Nobis  quam  dextrae  gladium  dum  accommodet  alter: 
TJsque  adeo  studio  atque  odio  illius  ecferor  ira. 

XXII.  49.  At  sine  hac  gladiatoria  iracundia  videmus 
progredientem  apud  Homerum  Aiacem  multa  cum  hilaritate, 
quum  depugnaturus  esset  cum  Hectore : cuius  ut  arma 
sumpsit,  ingressio  laetitiam  attulit  sociis , terrorem  autem 

hostibus,  ut  ipsum  Hectorem,  quem  ad  modum  est  apud 
Homerum,  toto  pectore  trementem  provocasse  ad  pugnam 
poeniteret.  Atque  hi  collocuti  inter  se,  prius  quam  manum 
consererent,  leniter  et  quiete  nihil  ne  in  ipsa  quidem  pugna 
iracunde  rabioseve  fecerunt.  Ego  ne  Torquatum  quidem 
illum,  qui  hoc  cognomen  invenit,  iratum  existimo  Gallo  tor- 
quem detraxisse  nec  Marcellum  apud  Clastidium  ideo  fortem 
fuisse,  quia  fuerit  iratus.  50.  De  Africano  quidem,  quia 
notior  est  nobis  propte-r  recentem  memoriam,  vel  iurare 
possum  non  illum  iracundia  tum  inflammatum  fuisse,  quum 
in  acie  M.  Alienum  Pelignum  scuto  protexerit  gladiumque 
hosti  in  pectus  infixerit.  De  L.  Bruto  fortasse  dubitarim 
an  propter  infinitum  odium  tyranni  effrenatius  in  Arruntem 
invaserit.  Video  enim  utrumque  comminus  ictu  cecidisse 
contrario.  Quid  igitur  huc  adhibetis  iram?  an  fortitudo 
nisi  insanire  coepit  impetus  suos  non  habet?  Quid?  Hercu- 
lem, quem  in  caelum  ista  ipsa,  quam  vos  iracundiam  esse 
vultis,  sustulit  fortitudo,  iratumne  censes  conflixisse  cum 
Erymanthio  apro  aut  leone  Nemeaeo?  an  etiam  Theseus 
Marathonii  tauri  cornua  comprehendit  iratus?  Vide  ne  for- 
titudo minime  sit  rabiosa  sitque  iracundia  tota  levitatis. 
Neque  enim  est  ulla  fortitudo,  quae  rationis  est  expers. 

XXIII.  51.  Contemnendae  res  humanae  sunt,  negligenda 
mors  est,  patibiles  et  dolores  et  labores  putandi.  Haec 
quum  constituta  sunt  iudicio  atque  sententia  tum  est  ro- 
busta illa  et  stabilis  fortitudo,  nisi  forte,  quae  vehementer, 
acriter,  animose  fiunt,  iracunde  fieri  suspicamur.  Mihi  ne 
Scipio  quidem  ille  pontifex  maximus,  qui  hoc  Stoicorum 
verum  esse  declaravit,  numquam  privatum  esse  sapientem, 
iratus  videtur  fuisse  Ti.  Graccho  tum,  quum  consulem  lan- 
guentem reliquit  atque  ipse  privatus,  ut  si  consul  esset, 
qui  rem  publicam  salvam  esse  vellent,  se  sequi  iussit. 
52.  Nescio  ecquid  ipsi  nos  fortiter  in  re  publica  fecerimus: 
si  quid  fecimus,  certe  irati  non  fecimus.  An  est  quidquam 
similius  insaniae  quam  ira?  quam  bene  Ennius  initium  dixit 
insaniae . Color,  vox,  oculi,  spiritus,  impotentia  dictorum 
ac  factorum  quam  partem  habent  sanitatis?  Quid  Achille 
Homerico  foedius,  quid  Agamemnone  in  iurgio?  Nam  Aia* 

cem  quidem  ira  ad  furorem  mortemque  perduxit.  Non  igi- 
tur desiderat  fortitudo  advocatam  iracundiam.  Satis  est 
instructa,  parata,  armata  per  sese.  Nam  isto  modo  quidem 
licet  dicere  utilem  vinolentiam  ad  fortitudinem,  utilem  etiam 
dementiam,  quod  et  insani  et  ebrii  multa  faciunt  saepe  ve- 
hementius. Semper  Aiax  fortis,  fortissimus  tamen  in  furore : 

Nam  facinus  fecit  maximum , cum  Danais  inclinantibus 
\ Summam  rem  perfecit  manu,  proelium  restituit  insaniens . 

XXIV.  53.  Dicamus  igitur  utilem  insaniam?  Tracta  de- 
finitiones fortitudinis,  intelliges  eam  stomacho  non  egere. 
Fortitudo  est  igitur  adfectio  animi  legi  summae  in  perpetien- 
dis rebus  obtemperans,  vel  conservatio  stabilis  iudicii  in 
eis  rebus,  quae  formidolosae  videntur,  subeundis  et  repel- 
lendis , vel  scientia  rerum  formidolosarum  contrariarumque 
aut  omnino  negligendarum , conservans  earum  rerum  stabile 
iudicium,  vel  brevius,  ut  Chrysippus  — nam  superiores  de- 
finitiones erant  Sphaeri,  hominis  in  primis  bene  definientis, 
ut  putant  Stoici:  sunt  enim  omnino  omnes  fere  similes,  sed 
declarant  communes  notiones,  alia  magis  alia  — , quo  modo 
igitur  Chrysippus?  Fortitudo  est,  inquit,  scientia  rerum 
perferendarum  vel  adfectio  animi  in  patiendo  ac  perferendo 
summae  legi  parens  sine  timore.  Quamvis  licet  insectemur 
istos,  ut  Carneades  solebat,  metuo  ne  soli  philosophi  sint. 
Quae  enim  istarum  definitionum  non  aperit  notionem  no- 
stram, quam  habemus  omnes  de  fortitudine  tectam  atque 
involutam?  qua  aperta  quis  est  qui  aut  bellatori  aut  impe- 
ratori aut  oratori  quaerat  aliquid  neque  eos  existimet  sine 
rabie  quidquam  fortiter  facere  posse?  54.  Quid?  Stoici, 
qui  omnes  insipientes  insanos  esse  dicunt,  nonne  ista  colli- 
gunt? Remove  perturbationes  maximeque  iracundiam,  iam 
videbuntur  monstra  dicere.  Nunc  autem  ita  disserunt,  sic 
se  dicere,  omnes  stultos  insanire,  ut  male  olere  omne 
coenum.  At  non  semper.  Commove,  senties.  Sic  iracun- 
dus non  semper  iratus  est:  lacesse,  iam  videbis  furentem. 
Quid?  ista  bellatrix  iracundia,  quum  domum  rediit,  qualis 
est  cum  uxore,  cum  liberis,  cum  familia?  an  tum  quoque 
est  utilis?  Et  igitur  aliquid  quod  perturbata  mens  melius 

possit  acere  quam  constans?  An  quisquam  potest  sine 
perturbatione  mentis  irasci?  Bene  igitur  nostri,  quum  omnia 
essent  in  moribus  vitia,  quod  nullufti  erat  iracundia  foedius, 
iracundos  solos  morosos  nominaverunt. 

XXV.  55.  Oratorem  vero  irasci  minime  decet , simulare 
non  dedecet.  An  tibi  irasci  tum  videmur,  quum  quid  in 
causis  acrius  et  vehementius  dicimus?  quid?  quum  iam  re- 
bus transactis  et  praeteritis  orationes  scribimus,  num  irati 
scribimus 

Ecquis  hoc  animadvertit?  vincite ! 

num  aut  egisse  umquam  iratum  Aesopum  aut  scripsisse 
existimamus  iratum  Accium?  Aguntur  ista  praeclare  et  ab 
oratore  quidem  melius,  si  modo  est  orator,  quam  ab  ullo 
histrione,  sed  aguntur  leniter  et  mente  tranquilla.  Libidi- 
nem vero  laudare  cuius  est  libidinis?  Themistoclem  mihi  et 
Demosthenem  profertis,  additis  Pythagoram,  Democritum, 
Platonem.  Quid?  vos  studia  libidinem  vocatis?  quae  vel 
optimarum  rerum,  ut  ea  sunt,  quae  profertis,  sedata  tamen 
et  tranquilla  esse  debent.  Iam  aegritudinem  laudare  unam 
rem  maxime  detestabilem  quorum  est  tandem  philosopho- 
rum? At  commode  dixit  Afranius: 

Eum  modo  doleat  aliquid,  doleat  quidlubet . 

Dixit  enim  de  adolescente  perdito  ac  dissoluto,  nos  autem 
de  constanti  viro  ac  sapienti  quaerimus.  Et  quidem  ipsam 
illam  iram  centurio  habeat  aut  signifer  vel  caeteri , de  qui- 
bus dici  non  necesse  est,  ne  rhetorum  aperiamus  mysteria. 
Utile  est  enim  uti  motu  animi,  qui  uti  ratione  non  potest, 
nos  autem,  ut  testificor  saepe,  de  sapiente  quaerimus. 

XXVI.  56.  At  etiam  aemulari  utile  est,  obtrectare,  mise- 
reri. Cur  misereare  potius  quam  feras  opem , si  id  facere 
possis?  an  sine  misericordia  liberales  esse  non  possumus? 
Non  enim  suscipere  ipsi  aegritudines  propter  alios  debe- 
mus , sed  alios , si  possumus , levare  aegritudine.  Obtrectare 
vero  alteri  aut  illa  vitiosa  aemulatione,  quae  rivalitati  simi- 
lis est,  aemulari  quid  habet  utilitatis,  quum  sit  aemulantis 
angi  alieno  bono,  quod  ipse  non  habeat,  obtrectantis  autem 
angi  alieno  bono,  quod  id  etiam  alius  habeat?  Qui  id  appro 

bari  possit,  aegritudinem  suspicere  pro  experientia,  si  quid 
habere  velis?  nam  solum  habere  velle  summa  dementia  est 
57.  Mediocritates  autem  malorum  quis  laudare  recle  possit? 
Quis  enim  potest,  in  quo  libido  cupiditasve  sit,  non  libidi- 
nosus et  cupidus  esse?  in  quo  ira,  non  iracundus?  in  quo 
angor,  non  anxius?  in  quo  timor,  non  timidus?  Libidino- 
sum igitur  et  iracundum  et  anxium  et  timidum  censemus 
esse  sapientem?  de  cuius  excellentia  multa  quidem  dici 
quamvis  fuse  lateque  possunt,  sed  brevissime  illo  modo, 
sapientiam  esse  rerum  divinarum  et  humanarum  scientiam 
cognitionemque,  quae  cuiusque  rei  causa  sit.  Ex  quo  effi- 
citur, ut  divina  imitetur,  humana  omnia  inferiora  virtute 
ducat.  In  hanc  tu  igitur  tamquam  in  mare,  quod  est  ventis 
subiectum,  perturbationem  cadere  tibi  dixisti  videri?  Quid 
est  quod  tantam  gravitatem  constantiamque  perturbet?  an 
improvisum  aliquid  aut  repentinum?  Quid  potest  accidere 
tale  ei,  cui  nihil  quod  homini  evenire  possit  [non  praeme- 
ditatum sit]1  Nam  quod  aiunt  nimia  resecari  oportere,  na- 
turalia relinqui,  quid  tandem  potest  esse  naturale,  quod 
idem  nimium  esse  possit?  Sunt  enim  omnia  ista  ex  erro- 
rum orta  radicibus,  quae  evellenda  et  extrahenda  penitus, 
non  circumcidenda  nec  amputanda  sunt. 

XXVII.  58.  Sed  quoniam  suspicor  te  non  tam  de  sa- 
piente quam  de  te  ipso  quaerere  — illum  enim  putas  omni 
perturbatione  esse  liberum,  te  vis  — , videamus  quanta  sint 
quae  a philosophia  remedia  morbis  animorum  adhibeantur. 
Est  enim  quaedam  medicina  certe,  nec  tam  fuit  hominum 
generi  infensa  atque  inimica  natura,  ut  corporibus  tot  res 
salutares , animis  nullam  invenerit.  De  quibus  hoc  etiam 
est  merita  melius,  quod  corporum  adiumenta  adhibentur 
extrinsecus,  animorum  salus  inclusa  in  iis  ipsis  est.  Sed 
quo  maior  est  in  eis  praestantia  et  divinior,  eo  maiore  in- 
digent diligentia.  Itaque  bene  adhibita  ratio  cernit  quid  opti- 
mum sit,  neglecta  multis  implicatur  erroribus.  59.  Ad  te 
igitur  mihi  iam  convertenda  omnis  oratio  est.  Simulas  enim 
quaerere  te  de  sapiente,  quaeris  autem  fortasse  de  te. 

Earum  igitur  perturbationum,  quas  exposui,  variae  sunt 
curationes.  Nam  neque  omnis  aegritudo  una  ratione  se- 

datur:  alia  est  enim  lugenti,  alia  miseranti  aut  invidenti 
adhibenda  medicina.  Est  etiam  in  omnibus  quattuor  per- 
turbationibus illa  distinctio,  utrum  ad  universam  perturba- 
tionem, quae  est  aspernatio  rationis  aut  appetitus  vehemen- 
tior,  an  ad  singulas,  ut  ad  metum,  libidinem,  reliquas,  melius 
adhibeatur  oratio,  et  utrum  illudne  non  videatur  aegre  ferun- 
dum,  ex  quo  suscepta  sit  aegritudo,  an  omnium  rerum  tol- 
lenda omnino  aegritudo,  ut,  si  quis  aegre  ferat  se  pauperem 
esse,  idne  disputes,  paupertatem  malum  non  esse  an  homi- 
nem aegre  ferre  nihil  oportere.  Nimirum  hoc  melius,  ne, 
si  forte  de  paupertate  non  persuaseris , sit  aegritudini  con- 
cedendum: aegritudine  autem  sublata  propriis  rationibus, 
quibus  heri  usi  sumus,  quodam  modo  etiam  paupertatis  ma- 
lum tollitur.  XXVIII.  60.  Sed  omnis  eius  modi  perturbatio 
animi  placatione  abluatur  illa  quidem,  quum  doceas  nec 
bonum  illud  esse,  ex  quo  laetitia  aut  libido  oriatur,  nec 
malum,  ex  quo  aut  metus  aut  aegritudo.  Verum  tamen  haec 
est  certa  et  propria  sanatio,  si  doceas  ipsas  perturbationes 
per  se  esse  vitiosas  nec  habere  quidquam  aut  naturale  aut 
necessarium,  ut  ipsam  aegritudinem  leniri  videmus,  quum 
obiicimus  maerentibus  imbecillitatem  animi  effeminati  quum- 
que  eorum  gravitatem  constantiamque  laudamus,  qui  non 
turbulente  humana  patiantur.  Quod  quidem  solet  eis  etiam 
accidere,  qui  illa  mala  esse  censent,  ferenda  tamen  aequo 
animo  arbitrantur.  Putat  aliquis  esse  voluptatem  bonum, 
alius  autem  pecuniam,  tamen  et  ille  ab  intemperantia  et  hic 
ab  avaritia  avocari  potest.  Illa  autem  altera  ratio  et  oratio, 
quae  simul  et  opinionem  falsam  tollit  et  aegritudinem  de- 
trahit, est  ea  quidem  subtilior,  sed  raro  proficit  neque  est 
ad  vulgus  adhibenda.  61.  Quaedam  autem  sunt  aegritu- 
dines, quas  levare  illa  medicina  nullo  modo  possit,  ut,  si 
quis  aegre  ferat  nihil  in  se  esse  virtutis , nihil  animi,  nihil 
officii,  nihil  honestatis,  propter  mala  is  quidem  angatur,  sed 
alia  quaedam  sit  ad  eum  admovenda  curatio  et  talis  quidem, 
quae  possit  esse  omnium  etiam  de  caeteris  rebus  discrepan- 
tium philosophorum.  Inter  omnes  enim  convenire  oportet 
commotiones  animorum  a recta  ratione  aversas  esse  vitio- 
sas, ut  etiam  si  nec  mala  sint  illa,  quae  metum  aegritudi- 

nemve,  nec  bona,  quae  cupiditatem  laetitiamve  moveant, 
tamen  sit  vitiosa  ipsa  commotio.  Constantem  enim  quem- 
dam  volumus,  sedatum,  gravem,  humana  omnia  spernen- 
tem illum  esse,  quem  magnanimum  et  fortem  virum  dicimus. 
Talis  autem  nec  maerens  nec  timens  nec  cupiens  nec  ge- 
stiens esse  quisquam  potest.  Eorum  enim  haec  sunt,  qui 
eventus  humanos  superiores  quam  suos  animos  esse  dicunt. 

XXIX.  62.  Quare  omnium  philosophorum,  ut  ante  dixi, 
una  ratio  est  medendi,  ut  nihil  quale  sit  illud,  quod  per- 
turbet animum,  sed  de  ipsa  sit  perturbatione  dicendum. 
Itaque  primum  in  ipsa  cupiditate,  quum  id  solum  agitur,  ut 
ea  tollatur,  non  est  quaerendum,  bonum  illud  necne  sit, 
quod  libidinem  moveat,  sed  libido  ipsa  tollenda  est,  ut, 
sive,  quod  honestum  est,  id  sit  summum  bonum,  sive  vo- 
luptas sive  horum  utrumque  coniunctum  sive  tria  illa  genera 
bonorum,  tamen,  etiam  si  virtutis  ipsius  vehementior  appe- 
titus sit,  eadem  sit  omnibus  ad  deterrendum  adhibenda  ora- 
tio. Continet  autem  omnem  sedationem  animi  humana  in 
conspectu  posita  natura,  quae  quo  facilius  expressa  cerna- 
tur, explicanda  est  oratione  communis  condicio  lexque 
vitae.  63.  Itaque  non  sine  causa,  quum  Orestem  fabulam 
doceret  Euripides,  primos  tris  versus  revocasse  dicitur 
Socrates: 

Neque  tam  terribilis  ulla  fando  oratio  est 

Nec  sors  nec  ira  caelitum  invectum  ?nalum , 

Quod  non  natura  humana  patiendo  ecferat . 

Est  autem  utilis  ad  persuadendum  ea,  quae  acciderint,  ferri 
et  posse  et  oportere  enumeratio  eorum,  qui  tulerunt. 
Etsi  aegritudinis  sedatio  et  hesterna  disputatione  explicata 
est  et  in  Consolationis  libro , quem  in  medio  — non  enim 
sapientes  eramus  — maerore  et  dolore  conscripsimus,  quod^ 
que  vetat  Chrysippus  ad  recentes  quasi  tumores  animi  re- 
medium adhibere , id  nos  fecimus  naturaeque  vim  attulimus, 
ut  magnitudini  medicinae  doloris  magnitudo  concederet. 

XXX.  64.  Sed  aegritudini,  de  qua  satis  est  disputatum, 
finitimus  est  metus,  de  quo  pauca  dicenda  sunt.  Est  enim 
metus,  ut  aegritudo  praesentis , sic  ille  futuri  mali.  Itaque 

non  nulli  aegritudinis  partem  quamdam  metum  esse  dice- 
bant, alii  autem  metum  praemolestiam  appellabant,  quod 
esset  quasi  dux  consequentis  molestiae.  Quibus  igitur  ratio- 
nibus instantia  feruntur,  eisdem  contemnuntur  sequentia. 
Nam  videndum  est  in  utrisque,  ne  quid  humile,  summissum, 
molle,  effeminatum,  fractum  abiectumque  faciamus.  Sed 
quamquam  de  ipsius  metus  inconstantia,  imbecillitate,  levi- 
tate dicendum  est,  tamen  multum  prodest  ea,  quae  metuun- 
tur, ipsa  contemnere.  Itaque  sive  casu  accidit  sive  consilio, 
percommode  factum  est,  quod  eis  de  rebus,  quae  maxime 
metuuntur,  de  morte  et  de  dolore,  primo  et  proximo  die 
disputatum  est.  Quae  si  probata  sunt,  metu  magna  ex  parte 
liberati  sumus.  Ac  de  malorum  opinione  hactenus. 

XXXI.  65.  Videamus  nunc  de  bonorum,  id  est,  de  lae- 
titia et  de  cupiditate.  Mihi  quidem  in  tota  ratione  ea,  quae 
pertinet  ad  animi  perturbationem,  una  res  videtur  causam 
continere,  omnes  eas  esse  in  nostra  potestate,  omnes  iudi- 
cio  susceptas,  omnes  voluntarias.  Hic  igitur  error  est  eri- 
piendus, haec  detrahenda  opinio  atque  ut  in  malis  opinatis 
tolerabilia,  sic  in  bonis  sedatiora  sunt  efficienda  ea,  quae 
magna  et  laetabilia  ducuntur.  Atque  hoc  quidem  commune 
malorum  et  bonorum,  ut,  si  iam  difficile  sit  persuadere  nihil 
earum  rerum,  quae  perturbent  animum,  aut  in  bonis  aut  in 
malis  esse  habendum,  tamen  alia  ad  alium  motum  curatio 
sit  adhibenda  aliaque  ratione  malevolus,  alia  amator,  alia 
rursus  anxius,  alia  timidus  corrigendus.  66.  Atque  erat 
facile  sequentem  eam  rationem,  quae  maxime  probatur  de 
bonis  et  malis,  negare  umquam  laetitia  adfici  posse  insi- 
pientem, quod  nihil  umquam  haberet  boni.  Sed  loquimur 
nunc  more  communi.  Sint  sane  ista  bona,  quae  putantur, 
honores,  divitiae,  voluptates,  caetera,  tamen  in  eis  ipsis 
potiundis  exsultans  gestiensque  laetitia  turpis  est,  ut,  si  ri- 
dere concessum  sit,  vituperetur  tamen  cachinnatio.  Eodem 
enim  vitio  est  effusio  animi  in  laetitia  quo  in  dolore  con- 
tractio, eademque  levitate  cupiditas  est  in  appetendo  qua 
laetitia  in  fruendo,  et,  ut  nimis  adflicti  molestia,  sic  nimis 
elati  laetitia  iure  iudicantur  leves.  Et  quum  invidere  aegri- 
tudinis sit,  malis  autem  alienis  voluptatem  capere  laetitiae, 


LIB.  IV.  CAP.  30  — 32. 


365 


125 

utrumque  immanitate  et  feritate  quadam  proponenda  casti- 
gari solet.  Atque  ut  confidere  decet,  timere  non  decet,  sic 
gaudere  decet,  laetari  non  decet,  quoniam  docendi  causa 
a gaudio  laetitiam  distinguimus.  67.  Illud  iam  supra  dixi- 
mus, contractionem  animi  recte  fieri  numquam  posse,  ela- 
tionem posse:  aliter  enim  Naevianus  ille  gaudet  Hector: 
Laetus  sum  laudari  me  abs  te,  pater , a laudato  viro , 
aliter  ille  apud  Trabeam : 

Lena  delenita  argento  nutum  observabit  meum , 

Quid  velim , quid  studeam:  adveniens  digito  impellam 

ianuam , 

Fores  patebunt : de  improviso  Chrysis  ubi  me  aspexerit , 
Alacris  ob  viam  mihi  veniet  complexum  exoptans  meum , 
Mihi  se  dedet. 

Quam  haec  pulcra  putet  ipse  iam  dicet: 

Fortunam  ipsam  anteibo  fortunis  meis . 
XXXII.  68.  Haec  laetitia  quam  turpis  sit  satis  est  di- 
ligenter attendentem  penitus  videre.  Et  ut  turpes  sunt  qm 
efferunt  se  laetitia  tum,  quum  fruuntur  Veneriis  voluptati- 
bus, sic  flagitiosi,  qui  eas  inflammato  animo  concupiscunt. 
Totus  vero  iste,  qui  vulgo  appellatur  amor  — nec  hercule 
invenio  quo  nomine  alio  possit  appellari  — , tantae  levi- 
tatis est,  ut  nihil  videam  quod  putem  conferendum.  Quem 
Caecilius 

deum  qui  non  summum  putet , 

Aut  stultum  aut  rerum  esse  imperitum  existumat , 

Cui  in  manu  sit  quem  esse  dementem  velit , 

Quem  sapere , quem  insanire , quem  in  morbum  iniici , 
Quem  contra  amari , quem  expeti , quem  arcessier . 

69.  0 praeclaram  emendatricem  vitae  poeticam,  quae  amo- 
rem flagitii  et  levitatis  auctorem  in  concilio  deorum  collo- 
candum putet.  De  comoedia  loquor,  quae,  si  haec  flagitia 
non  probaremus,  nulla  esset  omnino.  Quid  ait  ex  tragoedia 
princeps  ille  Argonautarum? 

Tu  me  amoris  magis  quam  honoris  servavisti  gratia. 

Quid  ergo?  hic  amor  Medeae  quanta  miseriarum  excitavit 

incendia!  Atque  ea  tamen  apud  alium  poetam  patri  dicere 
audet  se  coniugem  habuisse 

Illum , Amor  quem  dederat , qui  plus  pollet  potior  que  est 

patre . 

XXXIII.  70.  Sed  poetas  ludere  sinamus,  quorum  fabulis 
in  hoc  flagitio  versari  ipsum  videmus  Iovem.  Ad  magistros 
virtutis,  philosophos,  veniamus,  qui  amorem  negant  stupri 
esse  et  in  eo  litigant  cum  Epicuro  non  multum,  ut  opinio 
mea  fert,  mentiente.  Quis  est  enim  iste  amor  amicitiae? 
Cur  neque  deformem  adolescentem  quisquam  amat  neque 
formosum  senem?  Mihi  quidem  haec  in  Graecorum  gymna- 
siis nata  consuetudo  videtur,  in  quibus  isti  liberi  et  concessi 
sunt  amores.  Bene  ergo  Ennius: 

Flagiti  principium  esi  nudare  inter  civis  corpora . 

Qui  ut  sint,  quod  fieri  posse  video,  pudici,  solliciti  tamen 
et  anxii  sunt  eoque  magis,  quod  se  ipsi  continent  et  coer- 
cent. 71.  Atque,  ut  muliebres  amores  omittam,  quibus 
maiorem  licentiam  natura  concessit,  quis  aut  de  Ganymedi 
raptu  dubitat  quid  poetae  velint  aut  non  intelligit  quid  apud 
Euripidem  et  loquatur  et  cupiat  Laius?  quid  denique  homi- 
nes doctissimi  et  summi  poetae  de  se  ipsis  et  carminibus 
edunt  et  cantibus?  Fortis  vir  in  sua  re  publica  cognitus 
quae  de  iuvenum  amore  scribit  Alcaeus ! Nam  Anacreontis 
quidem  tota  poesis  est  amatoria.  Maxime  vero  omnium 
flagrasse  amore  Rheginum  Ibycum  apparet  ex  scriptis. 

XXXIV.  Atque  horum  omnium  libidinosos  esse  amores 
videmus.  Philosophi  sumus  exorti  et  auctore  quidem  nostro 
Platone,  quem  non  iniuria  Dicaearchus  accusat,  qui  amori 
auctoritatem  tribueremus.  72.  Stoici  vero  et  sapientem 
amaturum  esse  dicunt  et  amorem  ipsum  conatum  amicitiae 
faciendae  ex  pulcritudinis  specie  definiunt.  Qui  si  quis  est 
in  rerum  natura  sine  sollicitudine,  sine  desiderio,  sine  cura, 
sine  suspirio , sit  sane : vacat  enim  omni  libidine,  haec  autem 
de  libidine  oratio  est.  Sin  autem  est  aliquis  amor,  ut  est 
certe,  qui  nihil  absit  aut  non  multum  ab  insania,  qualis  in 
Leucadia  est: 

Si  quidem  sit  quisquam  deus, 

Cui  ego  sim  curae . 

73.  At  ki  erat  deis  omnibus  curandum,  quem  ad  modum 
hic  frueretur  voluptate  amatoria! 

Heu  me  infelicem ! 

Nihil  verius.  Probe  et  ille: 

Sanusne  es , qui  temere  lamentare  ? 

Hic  insanus  videtur  etiam  suis.  At  quas  tragoedias  efficit! 

Te,  Apollo  sancte , fer  opem , teque , omnipotens  Neptune, 

invoco , 

V osque  adeo , 

Mundum  totum  se  ad  amorem  suum  sublevandum  conversu- 
rum putat,  Venerem  unam  excludit  ut  iniquam: 

nam  quid  ego  te  appellem , Venus  ? 

Eam  prae  libidine  negat  curare  quidquam.  Quasi  vero  ipse 
non  propter  libidinem  tanta  flagitia  et  faciat  et  dicat. 

XXXV.  74.  Sic  igitur  adfecto  haec  adhibenda  curatio 
est,  ut  et  illud,  quod  cupiat,  ostendat  quam  leve,  quam 
contemnendum,  quam  nihili  sit  omnino,  quam  facile  vel 
aliunde  vel  alio  modo  perfici  vel  omnino  negligi  possit.  Ab- 
ducendus etiam  est  non  numquam  ad  alia  studia,  sollicitu- 
dines, curas,  negotia,  loci  denique  mutatione  tamquam 
aegroti  non  convalescentes  saepe  curandus  est:  75.  etiam 

novo  quidam  amore  veterem  amorem  tamquam  clavo  clavum 
eiiciendum  putant.  Maxime  [est]  autem  admonendus,  quan- 
tus sit  furor  amoris.  Omnibus  enim  ex  animi  perturba- 
tionibus est  profecto  nulla  vehementior,  ut,  si  iam  ipsa  illa 
accusare  nolis,  stupra  dico  et  corruptelas  et  adulteria,  in- 
cesta denique,  quorum  omnium  accusabilis  est  turpitudo, 
sed  ut  haec  omittas,  perturbatio  ipsa  mentis  in  amore  foeda 
per  se  est.  76.  Nam  ut  illa  praeteream,  quae  sunt  furoris, 
haec  ipsa  per  sese  quam  habent  levitatem,  quae  videntur 
esse  mediocria! 

Iniuriae , 

Suspiciones , inimicitiae , induciae , 

Bellum , pax  rursum : incerta  haec  si  tu  postules 

Ratione  certa  facere , nihilo  plus  agas , 

Quam  si  des  operam  ut  cum  ratione  insanias . 

Haec  inconstantia  mutabilitasque  mentis  quem  non  ipsa  pra- 
vitate deterreat?  Est  enim  illud,  quod  in  omni  perturba- 
tione dicitur,  demonstrandum,  nullam  esse  nisi  opinabilem, 
nisi  iudicio  susceptam,  nisi  voluntariam.  Etenim  si  natu- 
lis  amor  esset,  et  amarent  omnes  et  semper  amarent  et  idem 
amarent  neque  alium  pudor,  alium  cogitatio,  alium  satietas 
deterreret. 

XXXVI.  77.  Ira  vero  [quae]  quam  diu  perturbat  ani- 
mum, dubitationem  insaniae  non  habet,  cuius  impulsu  exsi- 
stit etiam  inter  fratres  tale  iurgium: 

A.  Quis  homo  te  exsuperavit  usquam  gentium  impudentia? 
M . Quis  autem  malitia  te? 

Nosti  quae  sequuntur.  Alternis  enim  versibus  intorquen- 
tur inter  fratres  gravissimae  contumeliae,  ut  facile  appa- 
reat Atrei  filios  esse,  eius  qui  meditatur  poenam  in  fratrem 
novam : 

Maior  mihi  moles , maius  miscendumst  malum , 

Qui  illius  acerbum  cor  contundam  et  comprimam . 

Quo  igitur  haec  erumpit  moles?  Audi  Thyestem  [ipsum]: 
Impius  horiatur  me  frater , ut  meos  malis  miser 
Mandarem  natos .... 

Eorum  viscera  apponit.  Quid  est  enim  quo  non  progre- 
diatur eodem  ira  quo  furor?  Itaque  iratos  proprie  dicimus 
exisse  de  potestate,  id  est,  de  consilio,  de  ratione,  de  mente. 
Horum  enim  potestas  in  totum  animum  esse  debet.  78.  His 
aut  subtrahendi  sunt  ei,  in  quos  impetum  conantur  facere, 
dum  se  ipsi  colligant  — quid  est  autem  se  ipsum  colligere 
nisi  dissipatas  animi  partes  rursum  in  suum  locum  cogere? — 
aut  rogandi  orandique  sunt,  ut,  sl  quam  habent  ulciscendi 
vim,  differant  in  tempus  aliud,  dum  defervescat  ira.  Defer- 
vescere autem  certe  significat  ardorem  animi  invita  ratione 
excitatum.  Ex  quo  illud  laudatur  Archytae , qui  quum  vilico 
factus  esset  iratior:  Quote  modo , inquit,  accepissem , nisi 
iratus  essem ! 

XXX^VII.  79.  Ubi  sunt  ergo  isti,  qui  iracundiam  utilem 
dicunt  — potest  utilis  esse  insania?  — aut  naturalem?  An 
quidquam  est  secundum  naturam,  quod  fit  repugnante  ra- 
tione? quo  modo  autem,  si  naturalis  esset  ira,  aut  alius 
alio  magis  iracundus  esset  aut  finem  haberet  prius , quam 
esset  ulta,  ulciscendi  libido  aut  quemquam  poeniteret  quod 
fecisset  per  iram?  ut  Alexandrum  regem  videmus , qui  quum 
interemisset  Clitum  familiarem  suum,  vix  a se  manus  absti- 
nuit: tanta  vis  fuit  poenitendi.  Quibus  cognitis  quis  est 
qui  dubitet  quin  hic  quoque  motus  animi  sit  totus  opinabilis 
ac  voluntarius?  Quis  enim  dubitarit  quin  aegrotationes 
animi,  qualis  est  avaritia,  gloriae  cupiditas,  ex  eo,  quod 
magni  aestimetur  ea  res,  ex  qua  animus  aegrotat,  oriantur? 
Unde  intelligi  debet  perturbationem  quoque  omnem  esse  in 
opinione.  80.  Et  si  fidentia,  id  est  firma  animi  confisio, 
scientia  quaedam  est  et  opinio  gravis  non  temere  adsentien- 
tis,  metus  quoque  est  diffidentia  exspectati  et  impendentis 
mali,  et,  si  spes  est  exspectatio  boni,  mali  exspectationem 
esse  necesse  est  metum.  Ut  igitur  metus , sic  reliquae  per- 
turbationes sunt  in  malo.  Ergo  ut  constantia  scientiae,  sic 
perturbatio  erroris  est.  Qui  autem  natura  dicuntur  iracundi 
aut  misericordes  aut  invidi  aut  tale  quid,  ei  sunt  constituti 
quasi  mala  valetudine  animi,  sanabiles  tamen,  ut  Socrates 
dicitur.  Quum  multa  in  conventu  vitia  collegisset  in  eum 
Zopyrus , qui  se  naturam  cuiusque  ex  forma  perspicere  pro- 
fitebatur, derisus  est  a caeteris,  qui  illa  in  Socrate  vitia 
non  agnoscerent,  ab  ipso  autem  Socrate  sublevatus,  quum 
illa  sibi  insita,  sed  ratione  a se  deiecta  diceret.  81.  Ergo 
ut  optima  quisque  valetudine  adfectus  potest  videri  natura 
ad  aliquem  morbum  proclivior,  sic  animus  alius  ad  alia  vitia 
propensior.  Qui  autem  non  natura,  sed  culpa  vitiosi  esse 
dicuntur,  eorum  vitia  constant  e falsis  opinionibus  rerum 
bonarum  et  malarum,  ut  sit  alius  ad  alios  motus  perturba- 
tionesque proclivior.  Inveteratio  autem  ut  in  corporibus 
aegrius  depellitur  quam  perturbatio,  citiusque  repentinus 
oculorum  tumor  sanatur  quam  diuturna  lippitudo  depellitur. 

XXXVIII.  82.  Sed  cognita  iam  causa  perturbationum, 
quae  omnes  oriuntur  ex  iudiciis  opinionum  et  voluntatibus, 
cic.  IV.  l.  24 

sit  iam  huius  disputationis  modus.  Scire  autem  nos  opor- 
tet cognitis,  quoad  possunt  ab  homine  cognosci,  bonorum 
et  malorum  finibus  nihil  a philosophia  posse  aut  maius 
aut  utilius  optari  quam  haec,  quae  a nobis  hoc  quadriduo 
disputata  sunt.  Morte  enim  contempta  et  dolore  ad  patien- 
dum levato  adiunximus  sedationem  aegritudinis,  qua  nullum 
homini  malum  maius  est.  Etsi  enim  omnis  animi  perturba- 
tio gravis  est  nec  multum  differt  ab  amentia,  tamen  [ita] 
caeteros,  quum  sunt  in  aliqua  perturbatione  aut  metus  aut 
laetitiae  aut  cupiditatis,  commotos  modo  et  perturbatos 
dicere  solemus,  at  eos,  qui  se  aegritudini  dediderunt,  mi- 
seros, adflictos,  aerumnosos,  calamitosos.  83.  Itaque  non 
fortuito  factum  videtur,  sed  a te  ratione  propositum,  ut 
separatim  de  aegritudine  et  de  caeteris  perturbationibus 
disputaremus:  in  ea  est  enim  fons  miseriarum  et  caput. 
Sed  et  aegritudinis  et  reliquorum  animi  morborum  una  sa- 
natio est,  omnes  opinabiles  esse  et  voluntarios  ea  reque 
suscipi,  quod  ita  rectum  esse  videatur.  Hunc  errorem 
quasi  radicem  malorum  omnium  stirpitus  philosophia  se  ex- 
tracturam pollicetur.  84.  Demus  igitur  nos  huic  excolen- 
dos patiamurque  nos  sanari.  His  enim  malis  insidentibus 
non  modo  beati,  sed  ne  sani  quidem  esse  possumus.  Aut 
igitur  negemus  quidquam  ratione  confici,  quum  contra  nihil 
sine  ratione  recte  fieri  possit  aut,  quum  philosophia  ex 
rationum  collatione  constet,  ab  ea,  si  et  boni  et  beati  vo- 
lumus esse,  omnia  adiumenta  et  auxilia  petamus  bene  beate- 
que  vivendi. 

ARGUMENTUM. 

Hoc  libro  quinti  diei  disputatio  continetur,  qua  virtutem  ad  beate 
vivendum  se  ipsa  esse  contentam  demonstratur.  Ac  primo  quidem 
mathematicorum  more  Cicero  ex  iis , quae  ante  disputata  erant , bre- 
viter conficit  id,  quod  quaeritur:  deinde  ad  philosophorum  modum 
ita  de  hac  quaestione  disputat,  tamquam  superioribus  diebus  nihil 
sit  disputando  confectum.  Nam  primum  ostendit,  si  sapiens  omni- 
bus perturbationibus  liber  sit,  non  posse  non  beatum  sapientem  esse, 
quod  qui  in  illis  sint  miseri  sint  necessario.  Qua  re  quum  virtus  a 
perturbationibus  sola  liberet,  virtutem  necessario  solam  beatum  homi- 
nem efficere,  cap.  1 — 6.  In  quo  reprehendit  veterem  Academicorum 
et  Peripateticorum  inconstantiam,  qui  quum  tria  genera  bonorum  fe- 
cissent, solam  tamen  virtutem  dixerint  satis  in  se  habere,  si  non  ad 
beatissimam,  tamen  ad  beatam  vitam,  cap.  7 — 13.  Deinde  multis 
quum  argumentis  tum  exemplis  hominum  et  vitiosorum  et  virtutis 
laude  illustrium  demonstrat  virtutem  efficere  hominem  non  solum 
beatum,  quod  sit  Stoicis  cum  Academiae  veteris  philosophis  et  Peri- 
pateticis commune,  sed  etiam  beatissimum  vel  in  cruciatu  et  tormen- 
tis, quod  contra  dicant  Platonici  et  Peripatetici,  qui  virtute  quidem 
beatam  vitam  esse  contendant,  sed  accessione  bonorum  corporis  et 
fortunae  fieri  beatiorem,  cap.  14  — 28.  Postremo  subiicitur  longa 
disputatio,  qua  initio  a Platonicis  et  Peripateticis  facto  ostenditur  quo 
modo  ut  caeterorum  omnium,  ita  in  primis  Epicureorum  de  fine 
bonorum  sententiae  consentaneum  putet  sapientes  semper  beatissi- 
mos dicere , cap.  29  — 41. 

I.  1.  Quintus  hic  dies,  Brute,  finem  faciet  Tusculanarum 
disputationum,  quo  die  est  a nobis  ea  de  re,  quam  tu  ex 
omnibus  maxime  probas,  disputatum.  Placere  enim  tibi  ad- 
modum sensi  et  ex  eo  libro,  quem  ad  me  accuratissime 

scripsisti,  et  ex  multis  sermonibus  tuis  virtutem  ad  beate 
vivendum  se  ipsa  esse  contentam.  Quod  etsi  difficile  est 
probatu  propter  tam  varia  et  tam  multa  tormenta  fortunae, 
tale  tamen  est,  ut  elaborandum  sit  quo  facilius  probetur. 
Nihil  est  enim  omnium,  quae  in  philosophia  tractantur,  quod 
gravius  magnificentiusque  dicatur.  2.  Nam  quum  ea  causa 
impulerit  eos,  qui  primi  se  ad  philosophiae  studium  contu- 
lerunt, ut  omnibus  rebus  posthabitis  totos  se  in  optimo 
vitae  statu  exquirendo  collocarent,  profecto  spe  beate  vi- 
vendi tantam  in  eo  studio  curam  operamque  posuerunt. 
Quod  si  ab  iis  inventa  et  perfecta  virtus  est  et  si  praesidii 
ad  beate  vivendum  in  virtute  satis  est,  quis  est  qui  non 
praeclare  et  ab  illis  positam  et  a nobis  susceptam  operam 
philosophandi  arbitretur?  Sin  autem  virtus  subiecta  sub 
varios  incertosque  casus  famula  fortunae  est  nec  tantarum 
virium  est,  ut  se  ipsa  tueatur,  vereor  ne  non  tam  virtutis 
fiducia  nitendum  nobis  ad  spem  beate  vivendi  quam  vota 
facienda  videantur.  3.  Equidem  eos  casus,  in  quibus  me 
fortuna  vehementer  exercuit,  mecum  ipse  considerans  huic 
incipio  sententiae  diffidere  interdum  et  humani  generis  im- 
becillitatem fragilitatem  que  extimescere.  Vereor  enim  nfe 
natura,  quum  corpora  nobis  infirma  dedisset  iisque  et  mor- 
bos insanabiles  et  dolores  intolerabiles  adiunxisset,  animos 
quoque  dederit  et  corporum  doloribus  congruentes  et  se- 
paratim  suis  angoribus  et  molestiis  implicatos.  4.  Sed  in 
hoc  me  ipse  castigo , quod  ex  aliorum  et  ex  nostra  fortasse 
mollitia,  non  ex  ipsa  virtute,  de  virtutis  robore  existimo. 
Illa  enim,  si  modo  est  ulla  virtus  — quam  dubitationem 
avunculus  tuus,  Brute,  sustulit  — , omnia,  quae  cadere  in 
hominem  possunt,  subter  se  habet  eaque  despiciens  casus 
contemnit  humanos  culpaque  omni  carens  praeter  se  ipsam 
nihil  censet  ad  se  pertinere.  Nos  autem  omnia  adversa 
quum  venientia  metu  augentes  tum  maerore  praesentia 
rerum  naturam  quam  errorem  nostrum  damnare  malumus. 

II.  5.  Sed  et  huius  culpae  et  caeterorum  vitiorum  pecca- 
torumque nostrorum  omnis  a philosophia  petenda  correctio 
est.  Cuius  in  sinum  quum  a primis  temporibus  aetatis  no- 
stra voluntas  studiumque  nos  compulisset,  his  gravissimis 

casibus  in  eumdem  portum,  ex  quo  eramus  egressi,  magna 
iactati  tempestate  confugimus.  0 vitae  philosophia  dux, 
o virtutis  indagatrix  expultrixque  vitiorum ! quid  non  modo 
nos,  sed  omnino  vita  hominum  sine  te  esse  potuisset?  Tu 
urbes  peperisti,  tu  dissipatos  homines  in  societatem  vitae 
convocasti,  tu  eos  inter  se  primo  domiciliis,  deinde  coniu- 
giis,  tum  litterarum  et  vocum  communione  iunxisti,  tu  in- 
ventrix legum,  tu  magistra  morum  et  disciplinae  fuisti.  Ad 
te  confugimus,  a te  opem  petimus,  tibi  nos,  ut  antea  magna 
ex  parte,  sic  nunc  penitus  totosque  tradimus.  Est  autem 
unus  dies  bene  et  ex  praeceptis  tuis  actus  peccanti  immor- 
talitati anteponendus.  Cuius  igitur  potius  opibus  utamur 
quam  tuis , quae  et  vitae  tranquillitatem  largita  nobis  es  et 
terrorem  mortis  sustulisti?  6.  Ac  philosophia  quidem  tan- 
tum abest  ut  proinde  ac  de  hominum  est  vita  merita  laude- 
tur, ut  a plerisque  neglecta  a multis  etiam  vituperetur. 
Vituperare  quisquam  vitae  parentem  et  hoc  parricidio  se 
inquinare  audet  et  tam  impie  ingratus  esse,  ut  eam  accuset, 
quam  vereri  deberet,  etiam  si  minus  percipere  potuisset? 
Sed,  ut  opinor,  hic  error  et  haec  indoctorum  animis  offusa 
caligo  est,  quod  tam  longe  retro  respicere  non  possunt  nec 
eos,  a quibus  vita  hominum  instructa  primis  sit,  fuisse  phi- 
losophos arbitrantur. 

III.  7.  Quam  rem  antiquissimam  quum  videamus,  nomen 
tamen  esse  confitemur  recens.  Nam  sapientiam  quidem 
ipsam  quis  negare  potest  non  modo  re  esse  antiquam,  verum 
etiam  nomine?  quae  divinarum  humanarumque  rerum,  tum 
initiorum  causarumque  cuiusque  rei  cognitione  hoc  pulcher- 
rimum nomen  apud  antiquos  adsequebatur.  Itaque  et  illos 
septem,  qui  a Graecis  oocpoi \ sapientes  a nostris  et  habe- 
bantur et  nominabantur,  et  multis  ante  saeculis  Lycurgum, 
cuius  temporibus  Homerus  etiam  fuisse  ante  hanc  urbem 
conditam  traditur,  et  iam  heroicis  aetatibus  Ulixem  etNesto- 
rem  accepimus  et  fuisse  et  habitos  esse  sapientes.  8.  Nec 
vero  Atlas  sustinere  caelum  nec  Prometheus  adfixus  Cau- 
caso nec  stellatus  Cepheus  cum  uxore,  genero,  filia  trade- 
retur, nisi  caelestium  divina  cognitio  nomen  eorum  ad  erro- 
rem fabulae  traduxisset.  A quibus  ducti  deinceps  omnes, 

qui  in  rerum  contemplatione  studia  ponebant,  sapientes  et 
habebantur  et  nominabantur,  idque  eorum  nomen  usque 
ad  Pythagorae  manavit  aetatem,  quem,  ut  scribit  audito" 
Platonis  Ponticus  Heraclides,  vir  doctus  in  primis,  Phliun- 
tem ferunt  venisse  eumque  cum  Leonte,  principe  Phliasio- 
rum, docte  et  copiose  disseruisse  quaedam.  Cuius  ingenium 
et  eloquentiam  quum  admiratus  esset  Leon,  quaesivisse  ex 
eo  qua  maxime  arte  confideret:  at  illum  artem  quidem  se 
scire  nullam,  sed  esse  philosophum,  i^dmiratum  Leontem 
novitatem  nominis  quaesivisse  quinam  essent  philosophi 
et  quid  inter  eos  et  reliquos  interesset,  9.  Pythagoram  autem 
respondisse  similem  sibi  videri  vitam  hominum  et  merca- 
tum eum,  qui  haberetur  maximo  ludorum  apparatu  totius 
Graeciae  celebritate:  nam  ut  illic  alii  corporibus  exercita- 
tis gloriam  et  nobilitatem  coronae  peterent,  alii  emendi  aut 
vendendi  quaestu  et  lucro  ducerentur,  esset  autem  quod- 
dam genus  eorum  idque  vel  maxime  ingenuum,  qui  nec 
plausum  nec  lucrum  quaererent,  sed  visendi  causa  venirent 
studioseque  perspicerent  quid  ageretur  et  quo  modo,  item 
nos  quasi  in  mercatus  quamdam  celebritatem  ex  urbe  ali- 
qua sic  in  hanc  vitam  ex  alia  vita  et  natura  profectos  alios 
gloriae  servire,  alios  pecuniae,  raros  esse  quosdam,  qui 
caeteris  omnibus  pro  nihilo  habitis  rerum  naturam  studiose 
intuerentur,  hos  se  appellare  sapientiae  studiosos,  id  est 
enim  philosophos , et  ut  illic  liberalissimum  esset  spectare 
nihil  sibi  acquirentem,  sic  in  vita  longe  omnibus  studiis  con- 
templationem rerum  cognitionemque  praestare. 

IV.  10.  Nec  vero  Pythagoras  nominis  solum  inventor, 
sed  rerum  etiam  ipsarum  amplificator  fuit.  Qui  quum  post 
hunc  Phliasium  sermonem  in  Italiam  venisset,  exornavit  eam 
Graeciam,  quae  magna  dicta  est,  et  privatim  et  publice 
praestantissimis  et  institutis  et  artibus.  Cuius  de  disciplina 
aliud  tempus  fuerit  fortasse  dicendi.  Sed  ab  antiqua  philo- 
sophia usque  ad  Socratem,  qui  Archelaum  Anaxagorae 
discipulum  audierat,  numeri  motusque  tractabantur  et  unde 
omnia  orerentur  quo  ve  reciderent,  studioseque  ab  iis  si- 
derum magnitudines,  intervalla,  cursus- anquirebantur  et 
cuncta  caelestia.  Socrates  autem  primus  philosophiam  de- 

vocavit  e caelo  et  in  urbibus  collocavit  et  in  domus  etiam 
introduxit  et  coegit  de  vita  et  moribus  rebusque  bonis  et 
malis  quaerere.  11.  Cuius  multiplex  ratio  disputandi  rerum- 
que varietas  et  ingenii  magnitudo  Platonis  memoria  et  litte- 
ris consecrata  plura  genera  effecit  dissentientium  philoso- 
phorum. E quibus  nos  id  potissimum  consecuti  sumus,  quo 
Socratem  usum  arbitrabamur,  ut  nostram  ipsi  sententiam 
tegeremus,  errore  alios  levaremus  et  in  omni  disputatione 
quid  esset  simillimum  veri  quaereremus.  Quem  morem  quum 
Carneades  acutissime  copiosissimeque  tenuisset,  fecimus 
et  alias  saepe  et  nuper  in  Tusculano  ut  ad  eam  consuetudi- 
nem disputaremus.  Et  quadridui  quidem  sermonem  supe- 
rioribus ad  te  perscriptum  libris  misimus,  quinto  autem  die 
quum  eodem  in  loco  consedissemus,  sic  est  propositum  de 
quo  disputaremus. 

V.  12.  A.  Non  mihi  videtur  ad  beate  vivendum  satis 
posse  virtutem. 

M.  At  hercule  Bruto  meo  videtur,  cuius  ego  iudicium, 
pace  tua  dixerim,  longe  antepono  tuo. 

A.  Non  dubito,  nec  id  nunc  agitur,  tu  illum  quantum 
ames,  sed  hoc,  quod  mihi  dixi  videri,  quale  sit,  de  quo  a te 
disputari  volo. 

M.  Nempe  negas  ad  beate  vivendum  satis  posse  virtutem? 

A.  Prorsus  nego. 

M.  Quid?  ad  recte,  honeste,  laudabiliter,  postremo  ad 
bene  vivendum  satisne  est  praesidii  in  virtute? 

A.  Certe  satis. 

M.  Potes  igitur  aut,  qui  male  vivat,  non  eum  miserum 
dicere  aut,  quem  bene  fateare,  eum  negare  beate  vivere? 

A.  Quidni  possim?  Nam  etiam  in  tormentis  recte,  ho- 
neste, laudabiliter  et  ob  eam  rem  bene  vivi  potest,  dum 
modo  intelligas  quid  nunc  dicam  bene.  Dico  enim  constan- 
ter, graviter,  sapienter,  fortiter.  13.  Haec  etiam  in  eculeum 
coniiciuntur,  quo  vita  non  aspirat  beata. 

M.  Quid  igitur?  solane  beata  vita,  quaeso,  relinquitur 
extra  ostium  limenque  carceris,  quum  constantia,  gravitas, 
fortitudo , sapientia  reliquaeque  virtutes  rapiantur  ad  torto- 
rem nullumque  recusent  nec  supplicium  nec  dolorem? 

A.  Tu,  si  quid  es  facturus,  nova  aliqua  conquiras  opor- 
tet. Ista  me  minime  movent,  non  solum  quia  pervulgata 
sunt,  sed  mullo  magis,  quia  tamquam  levia  quaedam  vina 
nihil  valent  in  aqua,  sic  Stoicorum  ista  magis  gustata  quam 
potata  delectant.  Yelut  iste  chorus  virtutum  in  eculeum  im- 
positus imagines  constituit  ante  oculos  cum  amplissima 
dignitate,  ut  ad  eas  cursim  perrectura  nec  eas  beata  vita 
a se  desertas  passura  videatur:  14.  quum  autem  animum 
ab  ista  pictura  imaginibusque  virtutum  ad  rem  veritatem- 
que traduxeris,  hoc  nudum  relinquitur,  possitne  quis  beatus 
esse  quam  diu  torqueatur.  Quam  ob  rem  hoc  nunc  quaera- 
mus, virtutes  autem  noli  vereri  ne  expostulent  et  queran- 
tur se  a beata  vita  esse  relictas.  Si  enim  nulla  virtus  pru- 
dentia vacat,  prudentia  ipsa  hoc  videt,  non  omnes  bonos 
esse  etiam  beatos,  multaque  de  M.  Atilio,  Q.  Caepione 
M\  Aquilio  recordatur,  beatamque  vitam,  si  imaginibus 
potius  uti  quam  rebus  ipsis  placet,  conantem  ire  in  ecu- 
leum retinet  ipsa  prudentia  negatque  ei  cum  dolore  et  cru- 
ciatu quidquam  esse  commune. 

VI.  15.  M.  Facile  patior  te  isto  modo  agere,  etsi  ini- 
quum est  praescribere  mihi  te  quem  ad  modum  a me  dispu- 
tari velis.  Sed  quaero  utrum  aliquid  actum  superioribus 
diebus  an  nihil  arbitremur? 

A.  Actum  vero  et  aliquantum  quidem. 

M.  Atqui,  si  ita  est,  profligata  iam  haec  et  paene  ad 
exitum  adducta  quaestio  est. 

A.  Quo  tandem  modo? 

M.  Quia  motus  turbulenti  iactationesque  animorum  in- 
citatae et  impetu  inconsiderato  elatae  rationem  omnem  re- 
pellentes vitae  beatae  nullam  partem  relinquunt.  Quis  enim 
potest  mortem  aut  dolorem  metuens,  quorum  alterum  saepe 
adest,  alterum  semper  impendet,  esse  non  miser?  Quid? 
si  idem,  quod  plerumque  fit,  paupertatem,  ignominiam,  in- 
famiam timet,  si  debilitatem,  caecitatem,  si  denique,  quod 
non  singulis  hominibus,  sed  potentibus  populis  saepe  con- 
tigit, servitutem,  potest  ea  timens  esse  quisquam  beatus? 
16.  Quid?  qui  non  modo  ea  futura  timet,  verum  etiam  fert 
sustinetque  praesentia?  adde  eodem  exsilia,  luctus,  orbi- 

tates:  qui  rebus  his  fraclus  aegritudine  eliditur  potest  tan- 
dem esse  non  miserrimus?  Quid  vero?  illum,  quem  libidi- 
nibus inflammatum  et  furentem  videmus,  omnia  rabide 
appetentem  cum  inexplebili  cupiditate,  quoque  adfluentius 
voluptates  undique  hauriat,  eo  gravius  ardentiusque  sitien- 
tem, nonne  recte  miserrimum  dixeris?  Quid?  elatus  ille  le- 
vitate inanique  laetitia  exsultans  et  temere  gestiens  nonne 
tanto  miserior  quanto  sibi  videtur  beatior?  Ergo  ut  hi  mi- 
seri, sic  contra  illi  beati,  quos  nulli  metus  terrent,  nullae 
aegritudines  exedunt,  nullae  libidines  incitant,  nullae  futiles 
laetitiae  exsultantes  languidis  liquefaciunt  voluptatibus.  Ut 
maris  igitur  tranquillitas  intelligitur  nulla  ne  minima  quidem 
aura  fluctus  commovente,  sic  animi  quietus  et  placatus  sta- 
tus cernitur,  quum  perturbatio  nulla  est  qua  moveri  queat. 
17.  Quod  si  est,  qui  vim  fortunae,  qui  omnia  humana,  quae- 
cuique  accidere  possunt,  tolerabilia  ducat,  ex  quo  nec  timor 
eum  nec  angor  attingat,  idemque  si  nihil  concupiscat,  nulla 
efferatur  animi  inani  voluptate , quid  est  cur  is  non  beatus 
sit?  et  si  haec  virtute  efficiuntur,  quid  est  cur  virtus  ipsa 
per  se  non  efficiat  beatos? 

VII.  A.  Atqui  alterum  dici  non  potest  quin  ii,  qui  nihil 
metuant,  nihil  angantur,  nihil  concupiscant,  nulla  impotenti 
laetitia  efferantur,  beati  sint,  itaque  id  tibi  concedo,  alterum 
autem  iam  integrum  non  est.  Superioribus  enim  dispu- 
tationibus effectum  est  vacare  omni  animi  perturbatione 
sapientem. 

18.  M.  Nimirum  igitur  confecta  res  est.  Videtur  enim 
ad  exitum  venisse  quaestio. 

A.  Propemodum  id  quidem. 

M.  Verum  tamen  mathematicorum  iste  mos  est,  non  est 
philosophorum.  Nam  geometrae  quum  aliquid  docere  vo- 
lunt, si  quid  ad  eam  rem  pertinet  eorum,  quae  ante  do- 
cuerunt, id  sumunt  pro  concesso  et  probato,  illud  modo 
explicant,  de  quo  ante  nihil  scriptum  est.  Philosophi,  quam- 
cumque  rem  habent  in  manibus,  in  eam  quae  conveniunt, 
congerunt  omnia,  etsi  alio  loco  disputata  sunt.  Quod  ni 
ita  esset,  cur  Stoicus,  si  esset  quaesitum  satisne  ad  beate 
vivendum  virtus  posset,  multa  diceret?  cui  satis  esset 

respondere  se  ante  docuisse  nihil  bonum  esse  nisi  quod 
honestum  esset,  hoc  probato  consequens  esse  beatam  vi- 
tam virtute  esse  contentam,  et  quo  modo  hoc  sit  conse- 
quens illi,  sic  illud  huic,  ut,  si  beata  vita  virtute  contenta 
sit,  nisi  honestum  quod  sit  nihil  aliud  sit  bonum.  19.  Sed 
tamen  non  agunt  sic.  Nam  et  de  honesto  et  de  summo  bono 
separatim  libri  sunt,  et  quum  ex  eo  efficiatur  satis  magnam 
in  virtute  ad  beate  vivendum  esse  vim,  nihilo  minus  hoc 
agunt  separatim.  Propriis  enim  et  suis  argumentis  et  ad- 
monitionibus tractanda  quaeque  res  est,  tanta  praesertim. 
Cave  enim  putes  ullam  a philosophia  vocem  emissam  cla- 
riorem ullumve  esse  philosophiae  promissum  uberius  aut 
maius.  Nam  quid  profitetur?  o di  boni!  perfecturam  se 
qui  legibus  suis  paruisset  ut  esset  contra  fortunam  semper 
armatus,  ut  omnia  prsfrsidia  haberet  in  se  bene  beateque 
vivendi,  ut  esset  semper  denique  beatus.  20.  Sed  videro 
quid  efficiat.  Tantisper  hoc  ipsum  magni  aestimo,  quod 
pollicetur.  Nam  Xerxes  quidem  refertus  omnibus  praemiis 
donisque  fortunae,  non  equitatu,  non  pedestribus  copiis, 
non  navium  multitudine,  non  infinito  pondere  auri  conten- 
tus, praemium  proposuit,  qui  invenisset  novam  voluptatem. 
Qua  ipsa  non  fuit  contentus:  neque  enim  umquam  finem 
inveniet  libido.  Nos  vellem  praemio  elicere  possemus,  qui 
nobis  aliquid  attulisset,  quo  hoc  firmius  crederemus. 

VIII.  21.  A.  Vellem  id  quidem,  sed  habeo  paulium 
quod  requiram.  Ego  enim  adsentior  eorum,  quae  posuisti, 
alterum  alteri  consequens  esse,  ut,  quem  ad  modum,  si 
quod  honestum  sit,  id  solum  sit  bonum,  sequatur  vitam 
beatam  virtute  confici,  sic  si  vita  beata  in  virtute  sit,  nihil 
esse  nisi  virtutem  bonum.  Sed  Brutus  tuus  auctore  Aristo 
et  Antiocho  non  sentit  hoc:  putat  enim,  etiam  si  sit  bonum 
aliquod  praeter  virtutem. 

M.  Quid  igitur?  contra  Brutumne  me  dicturum  putas? 

A.  Tu  vero,  ut  videtur:  nam  praefinire  non  est  meum. 

22.  M.  Quid  cuique  igitur  consentaneum  sit,  alio  loco. 
Nam  ista  mihi  et  cum  Antiocho  saepe  et  cum  Aristo  nuper, 
quum  Athenis  imperator  apud  eum  deversarer,  dissensio 
fuit.  Mihi  enim  non  videbatur  quisquam  esse  beatus  posse, 

quum  in  malis  esset,  in  maiis  autem  sapientem  esse  posse, 
si  essent  ulla  corporis  aut  fortunae  mala.  Dicebantur  haec, 
quae  scriptitavit  etiam  Antiochus  locis  pluribus,  virtutem 
ipsam  per  se  beatam  vitam  efficere  posse  neque  tamen 
beatissimam:  deinde  ex  maiore  parte  plerasque  res  nomi- 
nari, etiam  si  quae  pars  abesset,  ut  vires,  ut  valetudinem, 
ut  divitias,  ut  honorem,  ut  gloriam,  quae  genere,  non  nu- 
mero cernerentur,  item  beatam  vitam,  etiam  si  ex  aliqua 
parte  clauderet,  tamen  ex  multo  maiore  parte  obtinere  no- 
men suum.  23.  Haec  nunc  enucleare  non  ita  necesse  est, 
quamquam  non  constantissime  dici  mihi  videntur.  Nam  et 
qui  beatus  est  non  intelligo  quid  requirat,  ut  sit  beatior: 
si  est  enim  quod  desit,  ne  beatus  quidem  est,  et,  quod  ex 
maiore  parte  unam  quamque  rem  appellari  spectarique  di- 
cunt, est  ubi  id  isto  modo  valeat:  quum  vero  tria  genera 
malorum  esse  dicant,  qui  duorum  generum  malis  omnibus 
urgueatur,  ut  omnia  adversa  sint  in  fortuna,  omnibus  op- 
pressum corpus  et  confectum  doloribus,  huic  paullumne  ad 
beatam  vitam  deesse  dicemus,  non  modo  ad  beatissimam? 

IX.  24.  Hoc  illud  est,  quod  Theophrastus  sustinere  non 
potuit.  Nam  quum  statuisset  verbera,  tormenta,  cruciatus, 
patriae  eversiones,  exsilia,  orbitates  magnam  vim  habere 
ad  male  misereque  vivendum,  non  est  ausus  elate  et  ample 
loqqi,  quum  humiliter  demisseque  sentiret.  Quam  bene 
non  quaeritur,  constanter  quidem  certe.  Itaque  mihi  pla- 
cere non  solet  consequentia  reprehendere,  quum  prima 
concesseris.  Hic  autem  elegantissimus  omnium  philosopho- 
rum et  eruditissimus  non  magno  opere  reprehenditur,  quum 
tria  genera  dicit  bonorum,  vexatur  autem  ab  omnibus,  pri- 
mum in  eo  libro,  quem  scripsit  de  vita  beata,  in  quo  multa 
disputat,  quam  ob  rem  is,  qui  torqueatur,  qui  crucietur, 
beatus  esse  non  possit.  In  eo  etiam  putatur  dicere  in  ro- 
tam [id  est  genus  tormenti  apud  Graecos]  beatam  vitam 
non  escendere.  Non  usquam  id  quidem  dicit  omnino,  sed 
quae  dicit  idem  valent.  25.  Possum  igitur,  cui  concesse- 
rim in  malis  esse  dolores  corporis,  in  malis  naufragia  for- 
tunae, huic  suscensere  dicenti  non  omnes  bonos  esse  beatos, 
quum  in  omnes  bonos  ea,  quae  ille  in  malis  numerat,  ca- 


380 


TUSCULANARUM  DISPUTATIONUM 


140 


dere  possint?  Vexatur  idem  Theophrastus  et  libris  et  scho- 
lis omnium  philosophorum , quod  in  Callisthene  suo  laudarit 
illam  sententiam: 

Vitam  regit  fortuna , non  sapientia . 

Negant  ab  ullo  philosopho  quidquam  dictum  esse  languidius. 
Recte  id  quidem,  sed  nihil  intelligo  dici  potuisse  constan- 
tius. Si  enim  tot  sunt  in  corpore  bona,  tot  extra  corpus  in 
casu  atque  fortuna,  nonne  consentaneum  est  plus  fortunam, 
quae  domina  rerum  sit  et  externarum  et  ad  corpus  perti- 
nentium, quam  consilium  valere?  26.  An  malumus  Epicu- 
rum imitari?  qui  multa  praeclare  saepe  dicit:  quam  enim  sibi 
constanter  convenienterque  dicat  non  laborat.  Laudat  te- 
nuem victum.  Philosophi  id  quidem,  sed  si  Socrates  aut 
Antisthenes  diceret,  non  is,  qui  finem  bonorum  voluptatem 
esse  dixerit.  Negat  quemquam  iucunde  posse  vivere,  nisi 
idem  honeste,  sapienter  iusteque  vivat.  Nihil  gravius,  nihil 
philosophia  dignius,  nisi  idem  hoc  ipsum,  honeste,  sapien- 
ter, iuste  ad  voluptatem  referret.  Quid  melius  quam  fortu- 
nam exiguam  intervenire  sapienti?  sed  hoc  isne  dicit,  qui, 
quum  dolorem  non  modo  maximum  malum,  sed  solum  ma- 
lum etiam  dixerit,  toto  corpore  opprimi  possit  doloribus 
acerrimis  tum,  quum  maxime  contra  fortunam  glorietur? 
27.  Quod  idem  melioribus  etiam  verbis  Metrodorus : Occu- 
pavi te , inquit,  fortuna , atque  cepi  omnesque  aditus  tuos  in- 
terclusi, ut  ad  me  aspirare  non  posses.  Praeclare,  si  Aristo 
Chius  aut  si  Stoicus  Zenon  diceret,  qui  nisi  quod  turpe  esset 
nihil  malum  duceret.  Tu  vero,  Metrodore,  qui  omne  bonum 
in  visceribus  medullisque  condideris  et  definieris  summum 

bonum  firma  corporis  adfectione  explorataque  spe 

contineri,  fortunae  aditus  interclusisti?  Quo  modo?  Isto 
enim  bono  iam  exspoliari  potes. 

X.  28.  Atqui  his  capiuntur  imperiti,  et  propter  huius 
modi  sententias  istorum  hominum-  est  multitudo.  Acute 
autem  disputantis  illud  est  non  quid  quisque  dicat,  sed 
quid  cuique  dicendum  sit  videre.  Velut  in  ea  ipsa  sententia, 
quam  in  hac  disputatione  suscepimus,  omnes  bonos  semper 

beatos  volumus  esse.  Quos  dicam  bonos  perspicuum  est: 
omnibus  enim  virtutibus  instructos  et  ornatos  tum  sapien- 
tes, tum  viros  bonos  dicimus.  Videamus  qui  dicendi  sint 
beati.  Equidem  eos  existimo,  qui  sint  in  bonis,  nullo  ad- 
iuncto  malo:  29.  neque  ulla  alia  huic  verbo,  quum  beatum 
dicimus , subiecta  notio  est  nisi  secretis  malis  omnibus  cu- 
mulata bonorum  complexio.  Hanc  adsequi  virtus,  si  quid- 
quam praeter  ipsam  boni  est,  non  potest.  Aderit  enim 
malorum,  si  mala  illa  ducimus,  turba  quaedam,  paupertas, 
ignobilitas , humilitas,  solitudo,  amissio  suorum,  graves  do- 
lores corporis,  perdita  valetudo , debilitas,  caecitas,  interi- 
tus patriae,  exsilium,  servitus  denique.  In  his  tot  et  tantis, 
atque  etiam  plura  possunt  accidere,  potest  esse  sapiens. 
Nam  haec  casus  importat,  qui  in  sapientem  potest  incurrere. 
At  si  ea  mala  sunt,  quis  potest  praestare  semper  sapientem 
beatum  fore,  quum  vel  in  omnibus  his  uno  tempore  esse 
possit?  30.  Non  igitur  facile  concedo  neque  Bruto  meo 
neque  communibus  magistris  nec  veteribus  illis,  Aristoteli, 
Speusippo,  Xenocrati,  Polemoni,  ut  quum  ea,  quae  supra 
enumeravi,  in  malis  numerent,  iidem  dicant  semper  beatum 
esse  sapientem.  Quos  si  titulus  hic  delectat  insignis  et  pul- 
cher, Pythagora,  Socrate,  Platone  dignissimus,  inducant 
animum  illa,  quorum  splendore  capiuntur,  vires,  valetudi- 
nem, pulcritudinem,  divitias,  honores,  opes  contemnere, 
eaque,  quae  his  contraria  sunt,  pro  nihilo  ducere,  tum  pote- 
runt clarissima  voce  profiteri  se  neque  fortunae  impetu  nec 
multitudinis  opinione  nec  dolore  nec  paupertate  terreri 
omniaque  sibi  in  sese  esse  posita  nec  esse  quid  quam  extra 
suam  potestatem  quod  ducant  in  bonis.  31.  Nunc  et  haec 
loqui,  quae  sunt  magni  cuiusdam  et  alti  viri,  et  eadem  quae 
vulgus  in  malis  et  bonis  numerare  concedi  nullo  modo 
potest.  Qua  gloria  commotus  Epicurus  exoritur,  cui  etiam, 
si  dis  placet,  videtur  semper  sapiens  beatus.  Hic  dignitate 
huius  sententiae  capitur,  sed  numquam  id  diceret,  si  ipse 
se  audiret.  Quid  est  enim  quod  minus  conveniat  quam  ut 
is,  qui  vel  summum  vel  solum  malum  dolorem  esse  dicat, 
idem  censeat:  'Quam  hoc  suave  est!5  tum,  quum  dolore 
crucietur,  dicturum  esse  sapientem?  Non  igitur  ex  singu- 

lis  vocibus  philosophi  spectandi  sunt,  sed  ex  perpetuitate 
atque  constantia. 

XI.  32.  A.  Adducis  me  ut  tibi  adsentiar.  Sed  tua  quo- 
que vide  ne  desideretur  constantia. 

M.  Quonam  modo? 

A.  Quia  legi  tuum  nuper  quartum  de  finibus.  In  eo  mihi 
videbare  contra  Catonem  disserens  hoc  velle  ostendere, 
quod  mihi  quidem  probatur,  inter  Zenonem  et  Peripateticos 
nihil  praeter  verborum  novitatem  interesse.  Quod  si  ita 
est  quid  est  causae  quin,  si  Zenonis  rationi  consentaneum 
sit,  satis  magnam  vim  in  virtute  esse  ad  beate  vivendum, 
liceat  idem  Peripateticis  dicere?  Rem  enim  opinor  spectari 
oportere,  non  verba. 

33.  M.  Tu  quidem  tabellis  obsignatis  agis  mecum  et 
testificaris  quid  dixerim  aliquando  aut  scripserim.  Cum  aliis 
isto  modo,  qui  legibus  impositis  disputant:  nos  in  diem  vi- 
vimus, quodcumque  nostros  animos  probabilitate  percussit, 
id  dicimus,  itaque  soli  sumus  liberi.  Verum  tamen,  quoniam 
de  constantia  paullo  ante  diximus,  non  ego  hoc  loco  id 
quaerendum  puto,  verumne  sit  quod  Zenoni  placuerit  quod- 
que eius  auditori  Aristoni,  bonum  esse  solum  quod  honestum 
esset,  sed,  ni  ita  esset,  tum  ut  hoc  totum,  beate  vivere,  in 
una  virtute  poneret.  34.  Qua  re  demus  hoc  sane  Bruto, 
ut  sit  beatus  semper  sapiens : quam  sibi  conveniat  ipse  vi- 
derit. Gloria  quidem  huius  sententiae  quis  est  illo  viro 
dignior?  Nos  tamen  teneamus  ut  sit  idem  beatissimus. 

XII.  Et  si  Zeno  Citieus,  advena  quidam  et  ignobilis  ver- 
borum opifex,  insinuasse  se  in  antiquam  philosophiam  vi- 
detur, huius  sententiae  gravitas  a Platonis  auctoritate  repe- 
tatur, apud  quem  saepe  haec  oratio  usurpata  est,  ut  nihil 
praeter  virtutem  diceretur  bonum , velut  in  Gorgia  Socrates, 
quum  esset  ex  eo  quaesitum  Archelaum,  Perdiccae  filium 
qui  tum  fortunatissimus  haberetur,  nonne  beatum  putaret, 
35.  'Haud  scio5  inquit:  'numquam  enim  cum  eo  collocu- 
tus sum5.  An  tu  aliter  id  scire  non  potes?  'Nullo  modo5. 
Tu  igitur  ne  de  Persarum  quidem  rege  magno  potes  di- 
cere beatusne  sit?  'An  ego  possim,  quum  ignorem  quam 
sit  doctus,  quam  vir  bonus?5  Quid?  tu  in  eo  sitam  vitam 

beatam  putas?  'Ita  prorsus  existimo , bonos  beatos,  impro- 
bos miseros/  Miser  ergo  Archelaus?  'Certe,  si  iniustus/ 
Videturne  omnem  hic  beatam  vitam  in  una  virtute  ponere? 
36.  Quid  vero?  in  Epitaphio  quo  modo  idem?  Nam  cui 
viro,  inquit,  ex  se  ipso  apta  sunt  omnia,  quae  ad  beate  vi- 
vendum ferunt,  nec  suspensa  aliorum  aut  bono  casu  aut 
contrario  pendere  ex  alterius  eventis  et  errare  coguntur, 
huic  optime  vivendi  ratio  comparata  est.  Hic  est  ille  mode- 
ratus, hic  fortis,  hic  sapiens,  hic  et  nascentibus  et  cadenti- 
bus quum  reliquis  commodis  tum  maxime  liberis  parebit  et 
obediet  praecepto  illi  veteri:  neque  enim  laetabitur  umquam 
nec  maerebit  nimis,  quod  semper  in  se  ipse  omnem  spem 
reponet  sui.  Ex  hoc  igitur  Platonis  quasi  quodam  sancto 
augustoque  fonte  nostra  omnis  manabit  oratio. 

XIII.  37.  Unde  igitur  ordiri  rectius  possumus  quam 
a communi  parente  natura?  quae,  quidquid  genuit,  non 
modo  animal,  sed  etiam  quod  ita  ortum  esset  e terra,  ut 
stirpibus  suis  niteretur,  in  suo  quid  que  genere  perfectum 
esse  voluit.  Itaque  et  arbores  et  vites  et  ea,  quae  sunt  hu- 
miliora neque  se  tollere  a terra  altius  possunt,  alia  semper 
virent,  alia  hieme  nudata,  verno  tempore  tepefacta  fron- 
descunt: neque  est  ullum,  quod  non  ita  vigeat  interiore 
quodam  motu  et  suis  in  quoque  seminibus  inclusis,  ut  aut 
flores  aut  fruges  fundat  aut  bacas  omniaque  in  omnibus, 
quantum  in  ipsis  sit,  nulla  vi  impediente  perfecta  sint. 
38.  Facilius  vero  etiam  in  bestiis,  quod  iis  sensus  a natura 
est  datus,  vis  ipsius  naturae  perspici  potest.  Namque  alias 
bestias  nantes  aquarum  incolas  esse  voluit,  alias  volucres 
caelo  frui  libero,  serpentes  quasdam , quasdam  esse  gra- 
dientes:  earum  ipsarum  partim  solivagas,  partim  congre- 
gatas, immanes  alias,  quasdam  autem  cicures,  non  nullas 
abditas  terraque  tectas.  Atque  earum  quaeque  suum  tenens 
munus,  quum  in  disparis  animantis  vitam  transire  non  pos- 
sit, manet  in  lege  naturae.  Et  ut  bestiis  aliud  alii  praecipui 
a natura  datum  est,  quod  suum  quaeque  retinet  nec  disce- 
dit ab  eo , sic  homini  multo  quiddam  praestantius,  etsi  prae- 
stantia debent  ea  dici,  quae  habent  aliquam  comparationem, 
humanus  autem  animus  decerptus  ex  mente  divina  cum 

alio  nullo  nisi  cum  ipso  deo,  si  hoc  fas  est  dictu,  comparari 
potest.  39.  Hic  igitur  si  est  excultus  et  si  eius  acies  ita 
curata  est,  ut  ne  caecaretur  erroribus,  fit  perfecta  mens, 
id  est  absoluta  ratio,  quod  est  idem  virtus.  Et,  si  omne 
beatum  est,  cui  nihil  deest  et  quod  in  suo  genere  expletum 
atque  cumulatum  est,  idque  virtutis  est  proprium,  certe 
omnes  virtutis  compotes  beati  sunt.  Et  hoc  quidem  mihi 
cum  Bruto  convenit,  id  est,  cum  Aristotele,  Xenocrate, 
Speusippo  , Polemone.  40.  Sed  mihi  videntur  etiam  beatis- 
simi. Quid  enim  deest  ad  beate  vivendum  ei,  qui  confidit 
suis  bonis?  aut  qui  diffidit  beatus  esse  qui  potest?  At  diffi- 
dat necesse  est  qui  bona  dividit  tripertito.  XIV.  Qui  enim 
poterit  aut  corporis  firmitate  aut  fortunae  stabilitate  con- 
fidere? Atqui  nisi  stabili  et  fixo  et  permanente  bono  beatus 
esse  nemo  potest.  Quid  ergo  eius  modi  istorum  est?  ut 
mihi  Laconis  illud  dictum  in  hos  cadere  videatur:  qui  glo- 
rianti  cuidam  mercatori,  quod  multas  naves  in  omnem  oram 
maritimam  dimisisset:  Non  sane  optabilis  quidem  ista , in- 

quit, rudentibus  apta  fortuna.  An  dubium  est  quin  nihil  sit 
habendum  in  eo  genere,  quo  vita  beata  compleatur , si  id 
possit  amitti?  Nihil  enim  interarescere,  nihil  exstingui,  nihil 
cadere  debet  eorum,  in  quibus  vita  beata  consistit.  Nam 
qui  timebit  ne  quid  ex  his  deperdat  beatus  esse  non  poterit. 
41.  Volumus  enim  eum,  qui  beatus  sit,  tutum  esse,  in- 
expugnabilem, saeptum  atque  munitum,  non  ut  parvo  metu 
praeditus  sit,  sed  ut  nullo.  Ut  enim  innocens  is  dicitur, 
non  qui  leviter  nocet,  sed  qui  nihil  nocet,  sic  sine  metu  is 
habendus  est,  non  qui  parva  metuit,  sed  qui  omnino  metu 
vacat.  Quae  est  enim  alia  fortitudo  nisi  animi  adfectio  quum 
in  adeundo  periculo  et  in  labore  ac  dolore  patiens  tum  pro- 
cul ab  omni  metu?  42.  Atque  haec  certe  non  ita  se  habe- 
rent, nisi  omne  bonum  in  una  honestate  consisteret.  Qui 
autem  illam  maxime  optatam  et  expetitam  securitatem  — 
securitatem  autem  nunc  appello  vacuitatem  aegritudinis,  in 
qua  vita  beata  posita  est  — habere  quisquam  potest,  cui 
aut  adsit  aut  adesse  possit  multitudo  malorum?  Qui  autem 
poterit  esse  celsus  et  erectus  et  ea,  quae  homini  accidere 
possunt,  omnia  parva  ducens,  qualem  sapientem  esse  vo- 

lumus,  nisi  omnia  sibi  in  se  posita  censebit?  An  Lacedae- 
monii, Philippo  minitante  per  litteras  se  omnia,  quae  cona- 
rentur, prohibiturum,  quaesiverunt  num  se  esset  etiam  mori 
prohibiturus:  viris,  quem  quaerimus,  non  multo  facilius 
tali  animo  reperietur  quam  civitas  universa?  Quid?  ad  hanc 
fortitudinem,  de  qua  loquimur,  temperantia  adiuncta,  quae 
sit  moderatrix  omnium  commotionum,  quid  potest  ad  beate 
vivendum  deesse  ei,  quem  fortitudo  ab  aegritudine  et  a 
metu  vindicet,  temperantia  quum  a libidine  avocet  tum  in- 
solenti alacritate  gestire  non  sinat?  Haec  efficere  virtutem 
ostenderem,  nisi  superioribus  diebus  essent  explicata. 

XV.  43.  Atque  quum  perturbationes  animi  miseriam, 
sedationes  autem  vitam  efficiant  beatam,  duplexque  ratio 
perturbationis  sit,  quod  aegritudo  et  metus  in  malis  opina- 
tis, in  bonorum  autem  errore  laetitia  gestiens  libidoque  ver- 
setur, quae  omnia  cum  consilio  et  ratione  pugnent,  his  tu 
tam  gravibus  concitationibus  tamque  ipsis  inter  se  dissen- 
tientibus atque  distractis  quem  vacuum,  solutum,  liberum 
videris,  hunc  dubitabis  beatum  dicere?  Atqui  sapiens  sem- 
perita  adfectus  est:  semper  igitur  sapiens  beatus  est.  At- 
que etiam  omne  bonum  laetabile  est,  quod  autem  laetabile, 
id  praedicandum  et  prae  se  ferendum,  quod  tale  autem,  id 
etiam  gloriosum,  si  vero  gloriosum,  certe  laudabile,  quod 
laudabile  autem,  profecto  etiam  honestum,  quod  bonum 
igitur,  id  honestum.  44.  At  quae  isti  bona  numerant  ne 
ipsi  quidem  honesta  dicunt:  solum  igitur  bonum,  quod 
honestum,  ex  quo  efficitur  honestate  una  vitam  contineri 
beatam.  Non  sunt  igitur  ea  bona  dicenda  nec  habenda,  qui- 
bus abundantem  licet  esse  miserrimum.  45.  An  dubitas 
quin  praestans  valetudine , viribus,  forma,  acerrimis  inte- 
gerrimis que  sensibus,  adde  etiam,  si  libet,  pernicitatem  et 
velocitatem,  da  divitias,  honores,  imperia,  opes,  gloriam: 
si  fuerit  is,  qui  haec  habet,  iniustus,  intemperans,  timidus, 
hebeti  ingenio  atque  nullo,  dubitabisne  eum  miserum  dicere? 
Qualia  igitur  ista  bona  sunt,  quae  qui  habeat  miserrimus 
esse  possit?  Videamus  ne,  ut  acervus  ex  sui  generis  gra- 
nis, sic  beata  vita  ex  sui  similibus  partibus  effici  debeat. 
Quod  si  ita  est,  ex  bonis,  quae  sola  honesta  sunt,  efficien- 
cic.  IV.  l.  25 

dum  est  beatum : ea  mixta  ex  dissimilibus  si  erunt,  honestum 
ex  iis  effici  nihil  poterit:  quo  detracto  quid  poterit  beatum 
inlelligi?  Etenim  quidquid  est  quod  bonum  sit,  id  expeten- 
dum est,  quod  autem  expetendum,  id  certe  approbandum, 
quod  vero  approbaris,  id  gratum  acceptumque  habendum: 
ergo  etiam  dignitas  ei  tribuenda  est.  Quod  si  ita  est,  lau- 
dabile sit  necesse  est:  bonum  igitur  omne  laudabile.  Ex 
quo  efficitur  ut,  quod  sit  honestum,  id  sit  solum  bonum. 

XVI.  46.  Quod  ni  ita  tenebimus,  multa  erunt  quae  nobis 
bona  dicenda  sint:  omitto  divitias,  quas  quum  quivis  quam- 
vis indignus  habere  possit,  in  bonis  non  numero:  quod 
enim  est  bonum,  id  non  quivis  habere  potest:  omitto  nobi- 
litatem famamque  popularem  stultorum  improborumque 
consensu  excitatam:  haec,  quae  sunt  minima,  tamen  bon? 
dicantur  necesse  est,  candiduli  dentes,  venusti  oculi,  color 
suavis,  et  ea,  quae  Anticlea  laudat  Ulixi  pedes  abluens: 

Lenitudo  orationis , mollitudo  corporis , 

ea  si  bona  ducemus,  quid  erit  in  philosophi  gravitate  quam 
in  vulgi  opinione  stultorumque  turba  quod  dicatur  aut  gra- 
vius aut  grandius?  47.  At  enim  eadem  Stoici  praecipua 
vel  producta  dicunt  quae  bona  isti.  Dicunt  illi  quidem,  sed 
iis  vitam  beatam  compleri  negant:  hi  autem  sine  iis  esse 
nullam  putant  aut,  si  sit  beata,  beatissimam  certe  negant. 
Nos  autem  volumus  beatissimam,  idque  nobis  Socratica  illa 
conclusione  confirmatur.  Sic  enim  princeps  ille  philoso- 
phiae disserebat:  Qualis  cuiusque  animi  adfectus  esset, 

talem  esse  hominem,  qualis  autem  homo  ipse  esset,  talem 
eius  esse  orationem,  orationi  autem  facta  similia,  factis 
vitam.  Adfectus  autem  animi  in  bono  viro  laudabilis,  et  vita 
igitur  laudabilis  boni  viri  et  honesta  ergo,  quoniam  lauda- 
bilis. Ex  quibus  bonorum  beatam  vitam  esse  concluditur. 
48.  Etenim  proh  deorum  atque  hominum  fidem!  parumne 
cognitum  est  superioribus  nostris  disputationibus  an  de- 
lectationis et  otii  consumendi  causa  locuti  sumus,  sapien- 
tem ab  omni  concitatione  animi,  quam  perturbationem  voco, 
semper  vacare,  semper  in  animo  eius  esse  placidissimam 
pacem?  Vir  igitur  temperatus,  constans,  sine  metu,  sine 

aegritudine,  sine  alacritate  ulla,  sine  libidine,  nonne  bea- 
tus? At  semper  sapiens  talis,  semper  igitur  beatus.  Iam 
vero  qui  potest  vir  bonus  non  ad  id,  quod  laudabile  sit, 
omnia  referre,  quae  agit  quaeque  sentit?  Refert  autem  omnia 
ad  beate  vivendum:  beata  igitur  vita  laudabilis,  nec  quid- 
quam sine  virtute  laudabile:  beata  igitur  vita  virtute  con- 
ficitur. 

XVII.  49.  Atque  hoc  sic  etiam  concluditur.  Nec  in  mi- 
sera vita  quidquam  est  praedicabile  aut  gloriandum  nec  in 
ea,  quae  nec  misera  sit  nec  beata.  Et  est  in  aliqua  vita 
praedicabile  aliquid  et  gloriandum  ac  prae  se  ferendum,  ut 
Epaminondas : 

Consiliis  nostris  laus  est  attonsa  Laconum , 
ut  Africanus : 

A sole  exoriente  supra  Maeotis  paludes 
Nemo  est  qui  factis  aequiperare  queat . 

50.  Quod  si  est,  beata  vita  glorianda  et  praedicanda  et  prae 
se  ferenda  est.  Nihil  est  enim  aliud  quod  praedicandum  et 
prae  se  ferendum  sit.  Quibus  positis  intelligis  quid  sequa- 
tur, et  quidem,  nisi  ea  vita  beata  est,  quae  est  eadem  ho- 
nesta, sit  aliud  necesse  est  melius  vita  beata.  Quod  erit 
enim  honestum,  certe  fatebuntur  esse  melius:  ita  erit  beata 
vita  melius  aliquid,  quo  quid  potest  dici  perversius?  Quid? 
quum  fatentur  satis  magnam  vim  esse  in  vitiis  ad  miseram 
vitam,  nonne  fatendum  est  eamdem  vim  in  virtute  esse  ad 
beatam  vitam?  Contrariorum  enim  contraria  sunt  conse- 
quentia. 51.  Quo  loco  quaero  quam  vim  habeat  libra  illa 
Critolai,  qui  quum  in  alteram  lancem  animi  bona  imponat, 
in  alteram  corporis  et  externa,  tantum  propendere  illam  lan- 
cem putet,  ut  terram  et  maria  deprimat. 

XVIII.  Quid  ergo  aut  hunc  prohibet  aut  etiam  Xenocra 
tem  illum  gravissimum  philosophorum,  exaggerantem  tanto 
opere  virtutem , extenuantem  caetera  et  abiicientem , in  vir- 
tute non  beatam  modo  vitam,  sed  etiam  beatissimam  po- 
nere? quod  quidem  nisi  fit,  virtutum  interitus  consequetur. 
52.  Nam  in  quem  cadit  aegritudo , in  eumdem  metum  cadere 
necesse  est:  est  enim  metus  futurae  aegritudinis  sollicita 

exspectatio:  in  quem  autem  metus,  in  eumdem  formido, 
timiditas,  pavor,  ignavia:  ergo  ut  idem  vincatur  interdum 
nec  putet  ad  se  praeceptum  illud  Atrei  perlinere: 

Proinde  ita  parent  se  in  vita , ut  vinci  nesciant. 

Hic  autem  vincetur,  ut  dixi,  nec  modo  vincetur,  sed  etiam 
serviet.  At  nos  virtutem  semper  liberam  volumus,  semper 
invictam.  Quae  nisi  sunt,  sublata  virtus  est.  53.  Atqui  si 
in  virtute  satis  est  praesidii  ad  bene  vivendum , satis  est 
etiam  ad  beate.  Satis  est  enim  certe  in  virtute,  ut  fortiter 
vivamus.  Si  fortiter,  etiam  ut  magno  animo,  et  quidem  ut 
nulla  re  umquam  terreamur  semperque  simus  invicti.  Se- 
quitur ut  nihil  poeniteat,  nihil  desit,  nihil  obstet:  ergo  omnia 
profluenter,  absolute,  prospere,  igitur  beate.  Satis  autem 
virtus  ad  fortiter  vivendum  potest:  satis  ergo  etiam  ad  beate. 
54.  Etenim  ut  stultitia,  etsi  adepta  est  quod  concupivit,  num- 
quam  se  tamen  satis  consecutam  putat,  sic  sapientia  sem- 
per eo  contenta  est,  quod  adest,  neque  eam  umquam  sui 
poenitet. 

XIX.  Similemne  putas  C.  Laelii  unum  consulatum  fuisse 
et  eum  quidem  cum  repulsa  — si,  quum  sapiens  et  bonus 
vir,  qualis  ille  fuit,  suffragiis  praeteritur,  non  populus 
a bono  consule  potius,  quam  ille  a vano  populo  repulsam 
fert  — sed  tamen  utrum  malles  te,  si  potestas  esset,  semel 
ut  Laelium  consulem  an  ut  Cinnam  quater?  55.  Non  dubito 
tu  quid  responsurus  sis:  itaque  video  cui  committam.  Non 
quemvis  hoc  idem  interrogarem:  responderet  enim  alius 
fortasse  se  non  modo  quattuor  consulatus  uni  anteponere, 
sed  unum  diem  Cinnae  multorum  et  clarorum  virorum  totis 
aetatibus.  Laelius  si  digito  quem  attigisset,  poenas  dedis- 
set: at  Cinna  collegae  sui,  consulis  Cn.  Octavii,  praecidi 
caput  iussit,  P.  Crassi,  L.  Caesaris,  nobilissimorum  homi- 
num, quorum  virtus  fuerat  domi  militiaeque  cognita,  M. 
Antonii,  omnium  eloquentissimi  quos  ego  audierim,  C.  Cae- 
saris, in  quo  mihi  videtur  specimen  fuisse  humanitatis,  salis, 
suavitatis,  leporis.  Beatusne  igitur  qui  hos  interfecit?  Mihi 
contra  non  solum  eo  videtur  miser,  quod  ea  fecit,  sed 
etiam  quod  ita  se  gessit,  ut  ea  facere  ei  liceret.  Etsi  peccare 

nemini  licet,  sed  sermonis  errore  labimur.  Id  enim  licere 
dicimus,  quod  cuique  conceditur.  56.  Utrum  tandem  beatior 
C.  Marius  tum,  quum  Cimbricae  victoriae  gloriam  cum  col- 
lega Catulo  communicavit,  paene  altero  Laelio  — nam  hunc 
illi  duco  simillimum  — , an  quum  civili  bello  victor  iratus 
necessariis  Catuli  deprecantibus  non  semel  respondit,  sed 
saepe : 'Moriatur?’  In  quo  beatior  ille,  qui  huic  nefariae  voci 
paruit  quam  is,  qui  tam  scelerate  imperavit.  Nam  quum 
accipere  quam  facere  praestat  iniuriam  tum  morti  iam  ipsi 
adventanti  paullum  procedere  ob  viam,  quod  fecit  Catulus, 
quam  quod  Marius , talis  viri  interitu  sex  suos  obruere  con- 
sulatus et  contaminare  extremum  tempus  aetatis. 

XX.  57.  Duodequadraginta  annos  tyrannus  Syracusano- 
rum fuit  Dionysius,  quum  quinque  et  viginti  natus  annos 
dominatum  occupavisset.  Qua  pulcritudine  urbem,  quibus 
autem  opibus  praeditam  servitute  oppressam  tenuit  civita- 
tem! Atqui  de  hoc  homine  a bonis  auctoribus  sic  scriptum 
accepimus,  summam  fuisse  eius  in  victu  temperantiam  in 
rebusque  gerundis  virum  acrem  et  industrium , eumdem  ta- 
men maleficum  natura  et  iniustum.  Ex  quo  omnibus  bene 
veritatem  intuentibus  videri  necesse  est  miserrimum.  Ea 
enim  ipsa,  quae  concupierat,  ne  tum  quidem,  quum  omnia 
se  posse  censebat,  consequebatur.  58.  Qui  quum  esset 
bonis  parentibus  atque  honesto  loco  natus,  etsi  id  quidem 
alius  alio  modo  tradidit,  abundaretque  aequalium  familiari- 
tatibus et  consuetudine  propinquorum,  haberet  etiam  more 
Graeciae  quosdam  adolescentes  amore  coniunctos,  crede- 
bat eorum  nemini,  sed  iis,  quos  ex  familiis  locupletium 
servos  delegerat,  quibus  nomen  servitutis  ipse  detraxerat, 
et  quibusdam  convenis  et  feris  barbaris  corporis  custodiam 
committebat.  Ita  propter  iniustam  dominatus  cupiditatem 
in  carcerem  quodam  modo  ipse  se  incluserat.  Quin  etiam, 
ne  tonsori  collum  committeret,  tondere  filias  suas  docuit. 
Ita  sordido  atque  ancillari  artificio  regiae  virgines  ut  tonstri- 
culae tondebant  barbam  et  capillum  patris.  Et  tamen  ab 
iis  ipsis,  quum  iam  essent  adultae,  ferrum  removit  in stituit- 
que  ut  candentibus  iuglandium  putaminibus  barbam  sibi  et 
capillum  adurerent.  59.  Quumque  duas  uxores  haberet, 

Aristomachen  , civem  suam,  Doridem  autem  Locrensem,  sic 
noctu  ad  eas  ventitabat,  ut  omnia  specularetur  et  perscru- 
taretur ante.  Et  quum  fossam  latam  cubiculari  lecto  circum- 
dedisset eiusque  fossae  transitum  ponticulo  ligneo  coniunxis- 
set,  eum  ipsum,  quum  forem  cubiculi  clauserat,  detorquebat. 
Idemque  quum  in  communibus  suggestis  consistere  non 
auderet,  contionari  ex  turri  alta  solebat.  60.  Atque  is  quum 
pila  ludere  vellet  — studiose  enim  id  factitabat  — tunicam- 
que poneret,  adolescentulo , quem  amabat,  tradidisse  gla- 
dium dicitur.  Hic  quum  quidam  familiaris  iocans  dixisset: 
Huic  quidem  certe  vitam  tuam  committis,  adrisissetque  ado- 
lescens, utrumque  iussit  interfici,  alterum,  quia  viam  de- 
monstravisset interimendi  sui,  alterum,  quia  dictum  id 
risu  approbavisset.  Atque  eo  facto  sic  doluit,  nihil  ut 
tulerit  gravius  in  vita:  quem  enim  vehementer  amarat 
occiderat.  Sic  distrahuntur  in  contrarias  partes  impo- 
tentium cupiditates.  Quum  huic  obsecutus  sis,  illi  est 
repugnandum. 

61.  Quamquam  hic  quidem  tyrannus  ipse  iudicavit  quam 
esset  beatus.  XXI.  Nam  quum  quidam  ex  eius  adsentatori- 
bus,  Damocles,  commemoraret  in  sermone  copias  eius,  opes, 
maiestatem  dominatus,  rerum  abundantiam,  magnificentiam 
aedium  regiarum,  negaretque  umquam  beatiorem  quemquam 
fuisse:  Visne  igitur , inquit,  o Damocle , quoniam  te  haec  vita 
delectat , ipse  eamdem  degustare  et  fortunam  experiri  meam ? 
Quum  se  ille  cupere  dixisset,  collocari  iussit  hominem  in  aureo 
lecto  strato  pulcherrimo  textili  stragulo,  magnificis  operibus 
picto,  abacosque  complures  ornavit  argento  auroque  cae- 
lato. Tum  ad  mensam  eximia  forma  pueros  delectos  iussit 
consistere  eosque  nutum  illius  intuentes  diligenter  mini- 
strare. 62.  Aderant  unguenta,  coronae:  incendebantur  odo- 
res: mensae  conquisitissimis  epulis  exstruebantur.  Fortu- 
natus sibi  Damocles  videbatur.  In  hoc  medio  apparatu 
fulgentem  gladium  e lacunari  saeta  equina  aptum  demitti  ius- 
sit, ut  impenderet  illius  beati  cervicibus.  Itaque  nec  pulcros 
illos  ministratores  aspiciebat  nec  plenum  artis  argentum  nec 
manum  porrigebat  in  mensam,  iam  ipsae  defluebant  coro- 
nae: denique  exoravit  tyrannum,  ut  abire  liceret,  quod  iam 

beatus  nollet  esse.  Satisne  videtur  declarasse  Dionysius 
nihil  esse  ei  beatum,  cui  semper  aliqui  terror  impendeat? 
Atque  ei  ne  integrum  quidem  erat,  ut  ad  iustitiam  remigra- 
ret, civibus  libertatem  et  iura  redderet:  iis  enim  se  ado- 
lescens improvida  aetate  irretierat  erratis  eaque  commiserat, 
ut  salvus  esse  non  posset,  si  sanus  esse  coepisset. 

XXII.  63.  Quanto  opere  vero  amicitias  desideraret,  qua 
rum  infidelitatem  extimescebat,  declaravit  in  Pythagoricis 
duobus  illis,  quorum  quum  alterum  vadem  mortis  accepis- 
set, alter,  ut  vadem  suum  liberaret,  praesto  fuisset  ad  ho- 
ram mortis  destinatam:  Uiinam  ego , inquit,  tertius  vobis 

amicus  ascriberer!  Quam  huic  erat  miserum  carere  consue- 
tudine amicorum,  societate  victus,  sermone  omnino  fami- 
liari, homini  praesertim  docto  a puero  et  artibus  ingenuis 
erudito!  Musicorum  vero  perstudiosum  accepimus,  poetam 
etiam  tragicum  — quam  bonum,  nihil  ad  rem:  in  hoc  enim 
genere  nescio  quo  pacto  magis  quam  in  aliis  suum  cuique 
pulcrum  est:  adhuc  neminem  cognovi  poetam,  et  mihi  fuit 
cum  A quinio  amicitia,  qui  sibi  non  optimus  videretur:  sic 
se  res  habet:  te  tua,  me  delectant  mea  — , sed,  ut  ad  Dio- 
nysium redeamus,  omni  cultu  et  victu  humano  carebat: 
vivebat  cum  fugitivis,  cum  facinerosis , cum  barbaris , nemi- 
nem, qui  aut  libertate  dignus  esset  aut  vellet  omnino  liber 
esse,  sibi  amicum  arbitrabatur. 

XXIII.  64.  Non  ego  iam  cum  huius  vita,  qua  taetrius, 
miserius,  detestabilius  excogitare  nihil  possum,  Platonis  aut 
Archytae  vitam  comparabo,  doctorum  hominum  et  plane 
sapientium:  ex  eadem  urbe  humilem  homunculum  a pulvere 
et  radio  excitabo,  qui  multis  annis  post  fuit,  Archimedem. 
Cuius  ego  quaestor  ignoratum  ab  Syracusanis,  quum  esse 
omnino  negarent,  saeptum  undique  et  vestitum  vepribus  et 
dumetis  indagavi  sepulcrum.  Tenebam  enim  quosdam  se- 
nariolos, quos  in  eius  monumento  esse  inscriptos  accepe- 
ram, qui  declarabant  in  summo  sepulcro  sphaeram  esse 
ositam  cum  cylindro.  65.  Ego  autem,  quum  omnia  col- 
lustrarem oculis  — est  enim  ad  portas  Acbradinas  magna 
frequentia  sepulcrorum — , animum  adverti  columellam  non 
multum  e dumis  eminentem,  in  qua  inerat  sphaerae  figura 

et  cylindri.  Atque  ego  statim  Syracusanis  — erant  autem 
principes  mecum  — dixi  me  illud  ipsum  arbitrari  esse  quod 
quaererem.  Immissi  cum  falcibus  multi  purgarunt  et  ape- 
ruerunt locum.  66.  Quo  quum  patefactus  esset  aditus,  ad 
adversam  basim  accessimus.  Apparebat  epigramma  exesis 
posterioribus  partibus  versiculorum  dimidiatis  fere.  Ila 
nobilissima  Graeciae  civitas,  quondam  vero  etiam  doctis- 
sima, sui  civis  unius  acutissimi  monumentum  ignorasset, 
nisi  ab  homine  Arpinate  didicisset.  — Sed  redeat  unde  ab- 
erravit oratio.  Quis  est  omnium,  qui  modo  cum  Musis,  id 
est  cum  humanitate  et  cum  doctrina,  habeat  aliquod  com- 
mercium, qui  se  non  hunc  mathematicum  malit  quam  illum 
tyrannum?  Si  vitae  modum  actionemque  quaerimus,  alterius 
mens  rationibus  agitandis  exquirendisque  alebatur  cum  ob- 
lectatione sollertiae,  qui  est  unus  suavissimus  pastus  ani- 
morum, alterius  in  caede  et  iniuriis  cum  et  diurno  et 
nocturno  metu.  Age  confer  Democritum,  Pythagoram,  Ana- 
xagoram:  quae  regna,  quas  opes  studiis  eorum  et  delecta- 
tionibus antepones?  67.  Etenim  quae  pars  optima  est  in 
homine,  in  ea  situm  esse  necesse  est  illud,  quod  quaeris, 
optimum.  Quid  est  autem  in  homine  sagaci  ac  bona  mente 
melius?  Eius  bono  fruendum  est  igitur,  si  beati  esse  volu- 
mus: bonum  autem  mentis  est  virtus:  ergo  hac  beatam 
vitam  contineri  necesse  est.  Hinc  omnia,  quae  pulcra,  ho- 
nesta, praeclara  sunt,  ut  supra  dixi,  sed  dicendum  idem 
illud  paullo  uberius  videtur,  plena  gaudiorum  sunt.  Ex 
perpetuis  autem  plenisque  gaudiis  quum  perspicuum  sit 
vitam  beatam  exsistere,  sequitur  ut  ea  exsistat  ex  honestate. 

XXIV.  68.  Sed,  ne  verbis  solum  attingamus  ea,  quae 
volumus  ostendere,  proponenda  quaedam  quasi  moventia 
sunt,  quae  nos  magis  ad  cognitionem  intelligentiamque  con- 
vertant. Sumatur  enim  nobis  quidam  praestans  vir  optimis 
artibus  isque  animo  parumper  et  cogitatione  fingatur.  Pri- 
mum ingenio  eximio  sit  necesse  est:  tardis  enim  mentibus 
virtus  non  facile  comitatur:  deinde  ad  investigandam  veri- 
tatem studio  incitato.  Ex  quo  triplex  ille  animi  fetus  ex- 
sistet, unus  in  cognitione  rerum  positus  et  in  explicatione 
naturae,  alter  in  descriptione  expetendarum  fugiendarumve 

rerum,  tertius  in  iudicando  quid  cuique  rei  sit  consequens, 
quid  repugnans,  in  quo  inest  omnis  quum  subtilitas  disse- 
rendi tum  veritas  iudicandi.  69.  Quo  tandem  igitur  gaudio 
adfici  necesse  esi  sapientis  animum  cum  his  habitantem  per- 
noctantemque  curis!  ut,  quum  totius  mundi  motus  conver- 
sionesque perspexerit  sideraque  viderit  innumerabilia  caelo 
inhaerentia  cum  eius  ipsius  motu  congruere  certis  infixa 
sedibus,  septem  alia  suos  quaeque  tenere  cursus  multum 
inter  se  aut  altitudine  aut  humilitate  distantia,  quorum  vagi 
motus  rata  tamen  et  certa  sui  cursus  spatia  definiant  — 
horum  nimirum  aspectus  impulit  illos  veteres  et  admonuit, 
ut  plura  quaererent.  Inde  est  indagatio  nata  initiorum  et 
tamquam  seminum,  unde  essent  omnia  orta,  generata,  con- 
creta, quaeque  cuiusque  generis  vel  inanimi  vel  animantis 
vel  muti  vel  loquentis  origo,  quae  vita,  qui  interitus  quae- 
que ex  alio  in  aliud  vicissitudo  atque  mutatio,  unde  terra 
et  quibus  librata  ponderibus , quibus  cavernis  maria  susti- 
neantur: in  qua  omnia  delata  gravitate  medium  mundi  lo- 
cum semper  expetant,  qui  est  idem  infimus  in  rotundo. 

XXV.  70.  Haec  tractanti  animo  et  noctes  et  dies  cogi- 
tanti exsistit  illa  a deo  Delphis  praecepta  cognitio,  ut  ipsa 
se  mens  agnoscat  coniunctamque  cum  divina  mente  se  sen- 
tiat, ex  quo  insatiabili  gaudio  compleatur.  Ipsa  enim  cogi- 
tatio de  vi  et  natura  deorum  studium  incendit  illius  aeterni- 
tatis imitandi,  neque  se  in  brevitate  vitae  collocatam  putat, 
quum  rerum  causas  alias  ex  aliis  aptas  et  necessitate  nexas 
videt,  quibus  ab  aeterno  tempore  fluentibus  in  aeternum 
ratio  tamen  mensque  moderatur.  71.  Haec  ille  intuens  at- 
que suspiciens  vel  potius  omnes  partes  orasque  circumspi- 
ciens quanta  rursus  animi  tranquillitate  humana  et  citeriora 
considerat!  Hinc  illa  cognitio  virtutis  exsistit,  efflorescunt 
genera  partesque  virtutum,  invenitur  quid  sit,  quod  natura 
spectet  extremum  in  bonis,  quid  in  malis  ultimum,  quo  re- 
ferenda sint  officia,  quae  degendae  aetatis  ratio  deligenda. 
Quibus  et  talibus  rebus  exquisitis  hoc  vel  maxime  efficitur, 
T[uod  hac  disputatione  agimus,  ut  virtus  ad  beate  vivendum 
sit  se  ipsa  contenta.  72.  Sequitur  tertia,  quae  per  omnes 
partes  sapientiae  manat  et  funditur,  quae  rem  definit,  ge- 

nera  dispertit,  sequentia  adiungit,  perfecta  concludit,  vera 
et  falsa  diiudicat,  disserendi  ratio  et  scientia.  Ex  qua  quum 
sumina  utilitas  exsistit  ad  res  ponderandas  tum  maxime  in- 
genua delectatio  et  digna  sapientia.  Sed  haec  otii.  Transeat 
idem  iste  sapiens  ad  rem  publicam  tuendam.  Quid  eo  pos- 
sit esse  praestantius,  quum  contineri  prudentia  utilitatem 
civium  cernat,  iustitia  nihil  in  suam  domum  inde  derivet, 
reliquis  utatur  tot  tam  variisque  virtutibus?  Adiunge  fructum 
amicitiarum:  in  quo  doctis  positum  est  quum  consilium 
omnis  vitae  consentiens  et  paene  conspirans  tum  summa 
iucunditas  e cotidiano  cultu  atque  victu.  Quid  haec  tandem 
vita  desiderat  quo  sit  beatior?  Cui  [rei]  refertae  tot  tantis- 
que gaudiis  Fortuna  ipsa  cedat  necesse  est.  Quod  si  gau- 
dere talibus  bonis  animi,  id  est,  virtutibus,  beatum  est 
omnesque  sapientes  iis  gaudiis  perfruuntur,  omnes  eos  bea- 
tos esse  confiteri  necesse  est. 

XXVI.  73.  A.  Etiamne  in  cruciatu  atque  tormentis? 

M.  An  tu  me  in  viola  putabas  aut  in  rosa  dicere?  An 
Epicuro,  quia  tantum  modo  induit  personam  philosophi  et 
sibi  ipse  hoc  nomen  inscripsit,  dicere  licebit,  quod  quidem, 
ut  habet  se  res,  me  tamen  plaudente  dicit:  'Nullum  sa- 
pienti esse  tempus,  etiam  si  uratur,  torqueatur,  secetur,  quin 
possit  exclamare:  Quam  pro  nihilo  puto!’  quum  praesertim 
omne  malum  dolore  definiat,  bonum  voluptate,  haec  nostra 
honesta  turpia  irrideat  dicatque  nos  in  vocibus  occupatos 
inanes  sonos  fundere  neque  quidquam  ad  nos  pertinere 
nisi  quod  aut  laeve  aut  asperum  in  corpore  sentiatur:  huic 
ergo,  ut  dixi,  non  multum  differenti  a iudicio  ferarum  ob- 
livisci licebit  sui  et  tum  fortunam  contemnere,  quum  sit 
omne  et  bonum  eius  et  malum  in  potestate  fortunae,  tum 
dicere  se  beatum  in  summo  cruciatu  atque  tormentis,  quum 
constituerit  non  modo  summum  malum  esse  dolorem,  sed 
etiam  solum?  74.  Nec  vero  illa  sibi  remedia  comparavit 
ad  tolerandum  dolorem,  firmitatem  animi,  turpitudinis  vere- 
cundiam, exercitationem  consuetudinemque  patiendi,  prae- 
cepta fortitudinis,  duritiam  virilem,  sed  una  se  dicit  recor- 
datione acquiescere  praeteritarum  voluptatium,  ut,  si  quis 
aestuans,  quum  vim  caloris  non  facile  patiatur,  recordari 

velit  sese  aliquando  in  Arpinati  nostro  gelidis  fluminibus 
circumfusum  fuisse.  Non  enim  video  quo  modo  sedare 
possint  mala  praesentia  praeteritae  voluptates.  75.  Sed 
quum  is  dicat  semper  beatum  esse  sapientem,  cui  dicere 
hoc,  si  sibi  constare  vellet,  non  liceret,  quidnam  faciendum 
est  iis,  qui  nihil  expetendum,  nihil  in  bonis  ducendum,  quod 
honestate  careat,  existimant?  Me  quidem  auctore  etiam 
Peripatetici  veteresque  Academici  balbutire  aliquando  de- 
sinant aperteque  et  clara  voce  audeant  dicere  beatam  vi- 
tam in  Phalaridis  taurum  descensuram. 

XXVII.  76.  Sint  enim  tria  genera  bonorum,  ut  iam  a 
laqueis  Stoicorum,  quibus  usum  me  pluribus  quam  soleo 
intelligo,  recedamus,  sint  sane  illa  genera  bonorum,  dum 
corporis  et  externa  iaceant  humi  et  tantum  modo,  quia  su- 
menda sint,  appellentur  bona,  alia  autem  illa  divina  longe 
lateque  se  pandant  caelumque  contingant,  [ut]  ea  qui 
adeptus  sit,  cur  eum  beatum  modo  et  non  beatissimum  etiam 
dixerim?  Dolorem  vero  sapiens  extimescet.  Is  enim  huic 
maxime  sententiae  repugnat:  nam  contra  mortem  nostram 
atque  nostrorum  contraque  aegritudinem  et  reliquas  animi 
perturbationes  satis  esse  videmur  superiorum  dierum  dispu- 
tationibus armati  et  parati:  dolor  esse  videtur  acerrimus 
virtuti/adversarius,  is  ardentes  faces  intemptat,  is  fortitu- 
dinem, magnitudinem  animi,  patientiam  se  debilitaturum  mi- 
natur: 77.  huic  igitur  succumbet  virtus,  huic  beata  sapien- 
tis et  constantis  viri  vita  cedet.  Quam  turpe,  o di  boni! 
Pueri  Spartiatae  non  ingemiscunt  verberum  dolore  laniati. 
Adolescentium  greges  Lacedaemone  vidimus  ipsi  incredibili 
contentione  certantes  pugnis,  calcibus,  unguibus,  morsu 
denique,  quum  exanimarentur  prius  quam  victos  se  fateren- 
tur. Quae  barbaria  India  vastior  aut  agrestior?  in  ea  tamen 
gente  primum  ei,  qui  sapientes  habentur,  nudi  aetatem  agunt 
et  Caucasi  nives  hiemalemque  vim  perferunt  sine  dolore, 
quumque  ad  flammam  se  applicaverunt,  sine  gemitu  adurun- 
tur. 78.  Mulieres  vero  in  India,  quum  est  cuius  earum  vir 
mortuus,  in  certamen  iudiciumque  veniunt  quam  plurimum 
ille  dilexerit:  plures  enim  singulis  solent  esse  nuptae:  quae 
est  victrix,  ea  laeta  prosequentibus  suis  una  cum  viro  in 

rogum  imponitur,  illa  victa  maesta  discedit.  Numquam  na- 
turam mos  vinceret:  est  enim  ea  semper  invicta:  sed  nos 
umbris,  deliciis,  otio,  languore,  desidia  animum  infecimus, 
opinionibus  maloque  more  delenitum  mollivimus.  Aegyptio- 
rum morem  quis  ignorat?  quorum  imbutae  mentes  pravita- 
tis erroribus  quamvis  carnificinam  prius  subierint  quam  ibim 
aut  aspidem  aut  felem  aut  canem  aut  crocodilum  violent, 
quorum  etiam  si  imprudentes  quidpiam  fecerint,  poenam  nul- 
lam recusent.  79.  De  hominibus  loquor:  quid  bestiae? 
Non  frigus,  non  famem,  non  montivagos  atque  silvestres 
cursus  lustrationesque  patiuntur?  non  pro  suo  partu  ita 
propugnant,  ut  vulnera  excipiant,  nullos  impetus,  nullos 
ictus  reformident?  Omitto  quae  perferant  quaeque  patian- 
tur ambitiosi  honoris  causa,  laudis  studiosi  gloriae  gratia, 
amore  incensi  cupiditatis.  Plena  vita  exemplorum  est. 

XXVIII.  80.  Sed  adhibeat  oratio  modum  et  redeat  illuc, 
unde  deflexit.  Dabit,  inquam , se  in  tormenta  vita  beata,  nec 
iustitiam,  temperantiam  in  primisque  fortitudinem,  magni- 
tudinem animi,  patientiam  prosecuta,  quum  tortoris  os  vi- 
derit, consistet  virtutibusque  omnibus  sine  ullo  animi  ter- 
rore ad  cruciatum  profectis  resistet  extra  fores,  ut  ante  dixi, 
limenque  carceris.  Quid  enim  ea  foedius,  quid  deformius 
sola  relicta,  a comitatu  pulcherrimo  segregata?  quodUamen 
fieri  nullo  pacto  potest.  Nec  enim  virtutes  sine  beata  vita 
cohaerere  possunt  nec  illa  sine  virtutibus.  81.  Itaque  eam 
tergiversari  non  sinent  secumque  rapient  ad  quemcumque 
ipsae  dolorem  cruciatumque  ducentur.  Sapientis  est  enim 
proprium  nihil  quod  poenitere  possit  facere,  nihil  invitum, 
splendide,  constanter,  graviter,  honeste  omnia,  nihil  ita  ex- 
spectare quasi  certo  futurum,  nihil  quum  acciderit  admi- 
rari, ut  inopinatum  ac  novum  accidisse  videatur,  omnia  ad 
suum  arbitrium  referre,  suis  stare  iudiciis.  Quo  quid  sit 
beatius  mihi  certe  in  mentem  venire  non  potest.  82.  Stoi- 
corum quidem  facilis  conclusio  est,  qui  quum  finem  bono- 
rum esse  senserint  congruere  naturae  cumque  ea  conve- 
nienter vivere,  quum  id  sit  in  sapienti^ situm  non  officio 
solum,  verum  etiam  potestate,  sequatur  necesse  est  ut, 
cuius  in  potestate  summum  bonum,  in  eiusdem  vita  beata 

sit.  Ita  fit  setnper  vita  beata  sapientis.  Habes  quae  fortis- 
sime de  beata  vita  dici  putem  et,  quo  modo  nunc  est,  nisi 
quid  tu  melius  attuleris,  etiam  verissime. 

XXIX.  A.  Melius  equidem  adferre  nihil  possum,  sed 
a te  impetrarim  libenter,  ut,  nisi  molestum  sit,  quoniam  te 
nulla  vincula  impediunt  ullius  certae  disciplinae  libasque  ex 
omnibus  quodcumque  te  maxime  specie  veritatis  movet, 
quod  paullo  ante  Peripateticos  veteremque  Academiam  hor- 
tari videbare,  ut  sine  retractione  libere  dicere  auderent  sa- 
pientes esse  semper  beatissimos,  id  velim  audire,  quem 
ad  modum  his  putes  consentaneum  esse  id  dicere.  Multa 
enim  a te  contra  istam  sententiam  dicta  sunt  et  Stoicorum 
ratione  conclusa. 

83.  M.  Utamur  igitur  libertate,  qua  nobis  solis  in  phi- 
losophia licet  uti,  quorum  oratio  nihil  ipsa  iudicat,  sed 
habetur  in  omnes  partes,  ut  ab  aliis  possit  ipsa  per  sese 
nullius  auctoritate  adiuncta  iudicari.  Et  quoniam  videris 
hoc  velle,  ut,  quaecumque  dissentientium  philosophorum 
sententia  sit  de  finibus,  tamen  virtus  satis  habeat  ad  vitam 
beatam  praesidii,  quod  quidem  Carneadem  disputare  soli- 
tum accepimus,  sedis,  ut  contra  Stoicos,  quos  studiosis- 
sime semper  refellebat  et  contra  quorum  disciplinam  inge- 
nium eius  exarserat,  nos  illud  idem  cum  pace  agemus.  Si 
enim  Stoici  fines  bonorum  recte  posiverunt,  confecta  res 
est:  necesse  est  semper  beatum  esse  sapientem.  84.  Sed 
quaeramus  unam  quamque  reliquorum  sententiam,  si  fieri 
potest,  ut  hoc  praeclarum  quasi  decretum  beatae  vitae  pos- 
sit omnium  sententiis  et  disciplinis  convenire. 

XXX.  Sunt  autem  haec  de  finibus,  ut  opinor,  retentae 
defensaeque  sententiae.  Primum  simplices  quattuor:  nihil 
bonum  nisi  honestum,  ut  Stoici:  nihil  bonum  nisi  volupta- 
tem, ut  Epicurus:  nihil  bonum  nisi  vacuitatem  doloris,  ut 
Hieronymus:  nihil  bonum  nisi  naturae  primis  bonis  aut 
omnibus  aut  maximis  frui,  ut  Carneades  contra  Stoicos  dis- 
serebat. Haec  igitur  simplicia,  illa  mixta.  85.  Tria  genera 
bonorum,  maxima  animi,  secunda  corporis,  externa  tertia, 
ut  Peripatetici  nec  multo  veteres  Academici  secus : volupta- 
tem cum  honestate  Dinomachus  et  Callipho  copulavit,  in- 

dolentiam  autem  honestati  Peripateticus  Diodorus  adiunxit. 
Hae  sunt  sententiae,  quae  stabilitatis  aliquid  habeant:  nam 
Aristonis,  Pyrrhonis,  Herilli  non  nuilorumque  aliorum 
evanuerunt.  Hi  quid  possint  obtinere  videamus  omissis 
Stoicis,  quorum  satis  videor  defendisse  sententiam.  Et 
Peripateticorum  quidem  explicata  causa  est,  praeter  Theo- 
phrastum et  si  qui  illum  secuti  imbecillius  horrent  dolorem 
et  reformidant,  reliquis  quidem  licet  facere  id,  quod  fere 
faciunt,  ut  gravitatem  dignitatemque  virtutis  exaggerent. 
Quam  quum  ad  caelum  extulerunt,  quod  facere  eloquentes 
homines  copiose  solent,  reliqua  ex  collatione  facile  est  con- 
terere atque  contemnere.  Nec  enim  licet  iis , qui  laudem 
cum  dolore  petendam  esse  dicant,  negare  eos  esse  beatos, 
qui  illam  adepti  sunt.  Quamquam  enim  sint  in  quibusdam 
malis,  tamen  hoc  nomen  beati  longe  et  late  patet. 

XXXI.  86.  Nam  ut  quaestuosa  mercatura,  fructuosa 
aratio  dicitur,  non,  si  altera  semper  omni  damno,  altera 
omni  tempestatis  calamitate  semper  vacat,  sed  si  multo 
maiore  ex  parte  exstat  in  utraque  felicitas,  sic  vita  non 
solum  si  undique  referta  bonis  est,  sed  si  multo  maiore  et 
graviore  ex  parte  bona  propendent,  beata  recte  dici  potest. 
87.  Sequetur  igitur  horum  ratione  vel  ad  supplicium  beata 
vita  virtutem  cumque  ea  descendet  in  taurum,  Aristotele, 
Xenocrate,  Speusippo,  Polemone  auctoribus,  nec  eam  minis 
[aut]  blandimentis  corrupta  deseret.  Eadem  Calliphontis 
erit  Diodorique  sententia,  quorum  uterque  honestatem  sic 
complectitur,  ut  omnia,  quae  sine  ea  sint,  longe  et-retro 
ponenda  censeat.  Reliqui  habere  se  videntur  angustius, 
enatant  tamen,  Epicurus,  Hieronymus,  et  si  qui  sunt  qui 
desertum  illum  Carneadeihv  curent  defendere.  Nemo  est 
enim  eorum  quin  bonorum  animum  putet  esse  iudicem  eum- 
que  condocefaciat,  ut  ea,  quae  bona  malave  videantur,  pos- 
sit contemnere.  88.  Nam  quae  tibi  Epicuri  videtur,  eadem 
erit  Hieronymi  et  Carneadis  causa  et  hercule  omnium  reli- 
quorum. Quis  enim  parum  est  contra  mortem  aut  dolorem 
paratus?  \ Ordiamur  ab  eo,  si  placet,  quem  mollem,  quem 
voluptarium  dicimus. 

Quid?  is  tibi  mortemne  videtur  ari  dolorem  timere,  qui 

eum  diem,  quo  moritur,  beatum  appellat,  maximisque  dolo- 
ribus adfectus  eos  ipsos  inventorum  suorum  memoria  et 
recordatione  confutat,  nec  haec  sic  agit,  ut  ex  tempore 
quasi  effutire  videatur?  De  morte  enim  ita  sentit,  ut  disso- 
luto animante  sensum  exstinctum  putet,  quod  autem  sensu 
careat,  nihil  ad  nos  id  iudicet  pertinere.  Item  de  dolore 
certa  habet  quae  sequatur,  cuius  magnitudinem  brevitate 
consolatur,  longinquitatem  levitate.  89.  Qui  tandem  isti 
grandiloqui  contra  haec  duo,  quae  maxime  angunt,  melius 
se  habent  quam  Epicurus?  an  ad  caetera,  quae  mala  pu- 
tantur, non  et  Epicurus  et  reliqui  philosophi  satis  parati  vi- 
dentur? Quis  non  paupertatem  extimescit?  neque  tamen 
quisquam  philosophorum. 

XXXII.  Hic  vero  ipse  quam  parvo  est  contentus!  Nemo 
de  tenui  victu  plura  dixit.  Etenim  quae  res  pecuniae  cupi- 
ditatem adferunt,  ut  amori,  ut  ambitioni,  ut  cotidianis 
sumptibus  copiae  suppetant,  quum  procul  ab  iis  omnibus 
rebus  absit,  cur  pecuniam  magno  opere  desideret  vel  potius 
cur  curet  omnino?  90.  An  Scythes  Anacharsis  potuit  pro 
nihilo  pecuniam  ducere,  nostrates  philosophi  facere  non 
potuerunt?  Illius  epistola  fertur  his  verbis:  'Anacharsis 
Hannoni- salutem.  Mihi  amictui  est  Scythicum  tegimen,  cal- 
ciamentum  solorum  callum,  cubile  terra,  pulpamentum  fa- 
mes, lacte,  caseo,  carne  vescor.  Qua  re  ut  ad  quietum  me 
licet  venias.  Munera  autem  ista,  quibus  es  delectatus,  vel 
civibus  tuis  vel  dis  immortalibus  dona.’  Omnes  fere  philo- 
sophi omnium  disciplinarum , nisi  quos  a recta  ratione  na- 
tura vitiosa  detorsisset,  eodem  hoc  animo  esse  potuerunt. 
91.  Socrates,  in  pompa  quum  magna  vis  auri  argentique 
ferretur:  Quam  multa  non  desidero ! inquit.  Xenocrates, 
quum  legati  ab  Alexandro  quinquaginta  ei  talenta  attulis- 
sent, quae  erat  pecunia  temporibus  illis,  Athenis  prae- 
sertim, maxima,  abduxit  legatos  ad  cenam  in  Academiam: 
iis  apposuit  tantum,  quod  satis  esset,  nullo  apparatu. 
Quum  postridie  rogarent  eum,  cui  numerari  iuberet:  Quid? 
vos  hesterna , inquit,  cenula  non  intellexistis  me 'pecunia  non 
egere?  Quos  quum  tristiores  vidisset,  xxx  minas  accepit, 
ne  aspernari  regis  liberalitatem  videretur.  92.  At  vero 

Diogenes  liberius,  ut  Cynicus,  Alexandro  roganti,  ut  dice- 
ret, si  quid  opus  esset:  Nunc  quidem  pauliulum  inquit 
a sole.  Offecerat  videlicet  apricanti.  Et  hic  quidem  dispu- 
tare solebat  quanto  regem  Persarum  vita  forlunaque  supera- 
ret. sibi  nihil  deesse,  illi  nihil  satis  umquam  fore:  se  eius 
voluptates  non  desiderare,  quibus  numquam  satiari  iile 
posset,  suas  eum  consequi  nullo  modo  posse. 

XXXIII.  93.  Vides,  credo,  ut  Epicurus  cupiditatum  ge- 
nera diviserit,  non  nimis  fortasse  subtiliter,  utiliter  tamen, 
partim  esse  naturales  et  necessarias,  partim  naturales  et 
non  necessarias,  partim  neutrum:  necessarias  satiari  posse 
paene  nihilo:  divitias  enim  naturae  esse  parabiles,  secun- 
dum autem  genus  cupiditatum  nec  ad  potiendum  difficile 
esse  censet  nec  vero  ad  carendum:  tertias,  quod  essent 
plane  inanes  neque  necessitatem  modo , sed  ne  naturam 
quidem  attingerent,  funditus  eiiciendas  putavit.  94.  Hoc 
loco  multa  ab  Epicureis  disputantur  eaeque  voluptates  sin- 
gillatim  extenuantur f quarum  genera  [nonj  contemnunt, 
quaerunt  tamen  copiam.  Nam  et  obscoenas  voluptates,  de 
quibus  multa  ab  illis  habetur  oratio,  faciles,  communes,  in 
medio  «itas  esse  dicunt,  easque  si  natura  requirat,  non  ge- 
nere aut  loco  aut  ordine,  sed  forma,  aetate,  figura  metien- 
das putant,  ab  iisque  abstinere  minime  esse  difficile,  si  aut 
valetudo  aut  officium  aut  fama  postulet,  omninoque  genus 
hoc  voluptatum  optabile  esse,  si  non  obsit,  prodesse  num- 
quam. 95.  Totumque  hoc  de  voluptate  sic  ille  praecipit, 
ut  voluptatem  ipsam  per  se,  quia  voluptas  sit,  semper 
optandam  [et]  expetendam  putet,  eademque  ratione  dolo- 
rem ob  id  ipsum,  quia  dolor  sit,  semper  esse  fugiendum: 
itaque  hac  usurum  compensatione  sapientem,  ut  et  volupta- 
tem fugiat,  si  ea  maiorem  dolorem  effectura  sit,  et  dolorem, 
suscipiat  maiorem  efficientem  voluptatem,  omniaque  iu- 
cunda,  quamquam  sensu  corporis  iudicentur,  ad  animum 
referri  tamen:  96.  quocirca  corpus  gaudere  tam  diu,  dum 
praesentem  sentiret  voluptatem,  animum  et  praesentem  per- 
cipere pariter  cum  corpore  et  prospicere  venientem  nec 
praeteritam  praeterfluere  sinere:  ita  perpetuas  et  con- 

textas  voluptates  in  sapiente  fore  semper,  quum  exspectatio 
speratarum  voluptatum  perceptarum  memoria  iungeretur. 

XXXIV.  97.  Atque  his  similia  ad  victum  etiam  transfe- 
runtur, extenuaturque  magnificentia  et  sumptus  epularum, 
quod  parvo  cultu  natura  contenta  sit.  Etenim  quis  hoc 
/ion  videt,  desideriis  omnia  ista  condiri?  Darius  in  fuga 
quum  aquam  turbidam  et  cadaveribus  inquinatam  bibisset, 
negavit  umquam  se  bibisse  iucundius.  Numquam  videlicet 
sitiens  biberat.  Nec  esuriens  Ptolemaeus  ederat,  cui  quum 
peragranti  Aegyptum  comitibus  non  consecutis  cibarius  in 
| casa  panis  datus  esset,  nihil  visum  est  illo  pane  iucundius. 
| Socratem  ferunt,  quum  usque  ad  vesperum  contentius 
ambularet  quaesitumque  esset  ex  eo  qua  re  id  faceret,  re- 
spondisse se,  quo  melius  cenaret,  opsonare  ambulando  fa- 
mem. 98.  Quid?  victum  Lacedaemoniorum  in  philitiis  nonne 
videmus?  Ubi  quum  tyrannus  cenavisset  Dionysius,  ne- 
gavit se  iure  illo  nigro,  quod  cenae  caput  erat,  delectatum. 
Tum  is,  qui  illa  coxerat:  Minime  mirum:  condimenta  enim 

defuerunt . Quae  tandem ? inquit  ille.  Labor  in  venatu , 
sudori  cursus  ad  Eurotam , fames , silis.  His  enim  rebus 
Lacedaemoniorum  epulae  condiuntur.  Atque  hoc  non  ex 
hominum  more  solum,  sed  etiam  ex  bestiis  intelligi  potest, 
quae,  ut  quidquid  obiectum  est,  quod  modo  a natura  non 
sit  alienum,  eo  contentae  non  quaerunt  amplius.  99.  Civi- 
tates quaedam  universae,  more  doctae,  parcimonia  de- 
lectantur, ut  de  Lacedaemoniis  paullo  ante  diximus.  Persa- 
rum a Xenophonte  victus  exponitur,  quos  negat  ad  panem 
adhibere  quidquam  praeter  nasturtium.  Quamquam  si  quae- 
dam etiam  suaviora  natura  desideret,  quam  multa  ex  terra 
arboribusque  gignuntur,  quum  copia  facili  tum  suavitate 
praestanti^!  Adde  siccitatem , quae  consequitur  hanc  con- 
tinentiam in  victu,  adde  integritatem  valetudinis.  100.  Con- 
fer sudantes,  ructantes,  refertos  epulis  tamquam  opimos 
boves,  tum  intelliges,  qui  voluptatem  maxime  sequantur, 
eos  minime  consequi,  iucunditatemque  victus  esse  in  de- 
siderio , non  in  satietate. 

XXXV.  Timotheum,  clarum  hominem  Athenis  et  prin- 
cipem civitatis,  ferunt,  quum  cenavisset  apud  Platonem  eo- 
cic.  IV.  l.  26 

que  convivio  admodum  delectatus  esset  vidissetque  eum 
postridie,  dixisse : Vestrae  quidem  cenae  non  solum  in  prae- 
sentia, sed  etiam  postero  die  iucunda  sunt . Quid,  quod  ne 
mente  quidem  recte  uti  possumus  multo  cibo  et  potione 
completi?  Est  praeclara  epistola  Platonis  ad  Dionis  pro- 
pinquos, in  qua  scriptum  est  his  fere  verbis:  'Quo  quum 

venissem,  vita  illa  beata,  quae  ferebatur,  plena  Italicarum 
Syracusiarum  que  mensarum,  nullo  modo  mihi  placuit,  bis 
in  die  saturum  fieri  nec  umquam  pernoctare  solum  caetera- 
que,  quae  comitantur  huic  vitae,  in  qua  sapiens  nemo  effi- 
cietur umquam,  moderatus  vero  multo  minus.  101.  Quae 
enim  natura  tam  mirabiliter  temperari  potest?’  Quo  modo 
igitur  iucunda  vita  potest  esse,  a qua  absit  prudentia,  absit 
moderatio?  Ex  quo  Sardanapalli,  opulentissimi  Syriae  re< 
gis,  error  agnoscitur,  qui  incidi  iussit  in  busto: 

Haec  habeo , quae  edi  quaeque  exsaturata  libido 

Hausit:  at  illa  iacent  multa  et  praeclara  relicta. 

— Quid  aliud,  inquit  Aristoteles,  in  bovis,  non  in  regis  se- 
pulcro inscriberes?  Haec  habere  se  mortuum  dicit,  quae 
ne  vivus  quidem  diutius  habebat  quam  fruebatur.  102.  Cur 
igitur  divitiae  desiderentur,  aut  ubi  paupertas  beatos  esse 
non  sinit?  Signis,  credo,  tabulis,  Tu  dis:  si  quis  est  qui 
his  delectetur,  nonne  melius  tenues  homines  fruuntur  quam  ; 
illi,  qui  iis  abundant?  Est  enim  earum  rerum  omnium 
nostra  urbe  summa  in  publico  copia.  Quae  qui  privatim 
habent,  nec  tam  multa  et  raro  vident,  quum  in  sua  rura 
venerunt:  quos  tamen  pungit  aliquid,  quum  illa  unde  ha- 
beant recordantur.  Dies  deficiat,  si  velim  paupertatis  cau- 
sam defendere.  Aperta  enim  res  est  et  cotidie  nos  ipsa 
natura  admonet  quam  paucis,  quam  parvis  rebus  egeat, 
quam  vilibus. 

XXXVI.  103.  Num  igitur  ignobilitas  aut  humilitas  aut 
etiam  popularis  offensio  sapientem  beatum  esse  prohibebit? 
Vide  ne  plus  commendatio  in  vulgus  et  haec,  quae  expe- 
titur, gloria  molestiae  habeat  quam  voluptatis.  Leviculus 
sane  noster  Demosthenes,  qui  illo  susurro  delectari  se  di- 

cebat  aquam  ferentis  mulierculae,  ut  mos  in  Graecia  est, 
insusurrantisque  alteri:  Hic  esi  ille  Demosthenes.  Quid  hoc 
levius?  At  quantus  orator!  Sed  apud  alios  loqui  vide- 
licet didicerat,  non  multum  ipse  secum.  104.  Intelligendum 
est  igitur  nec  gloriam  popularem  ipsam  per  sese  expeten- 
dam nec  ignobilitatem  extimescendam.  Veni  Athenas , in- 
quit Democritus,  neque  me  quisquam  ibi  agnovit.  Constan- 
tem hominem  et  gravem,  qui  glorietur  a gloria  se  afuisse! 
An  tibicines  iique,  qui  fidibus  utuntur,  suo,  non  multitu- 
dinis arbitrio  cantus  numerosque  moderantur:  vir  sapiens 
multo  arte  maiore  praeditus  non  quid  verissimum  sit,  sed 
quid  velit  vulgus  exquiret?  An  quidquam  stultius  quam, 
quos  singulos  sicut  operarios  barbarosque  contemnas,  eos 
aliquid  putare  esse  universos?  Ille  vero  nostras  ambitio- 
nes levitatesque  contemnet  honoresque  populi  etiam  ultro 
delatos  repudiabit:  nos  autem  eos  nescimus,  ante  quam 
poenitere  coepit,  contemnere.  105.  Est  apud  Heraclitum 
physicum  de  principe  Ephesiorum  Hermodoro : universos 
ait  Ephesios  esse  morte  mulctandos,  quod,  quum  civitate 
expellerent  Hermodorum,  ita  locuti  sint:  Nemo  de  nobis 
unus  excellat:  sin  quis  exstiterit , alio  in  loco  ei  apud  alios  sit . 
An  hoc  non  ita  fit  omni  in  populo?  Nonne  omnem  ex- 
superantiam virtutis  oderunt?  Quid?  Aristides  — malo 
enim  Graecorum  quam  nostra  proferre  — nonne  ob  eam 
causam  expulsus  est  patria,  quod  praeter  modum  iustus 
esset?  Quantis  igitur  molestiis  vacant  qui  nihil  omnino 
cum  populo  contrahunt!  Quid  est  enim  dulcius  otio  litte- 
rato ? iis  dico  litteris,  quibus  infinitatem  rerum  atque  naturae 
et  in  hoc  ipso  mundo  caelum,  terras,  maria  cognoscimus. 

XXXVII.  106.  Contempto  igitur  honore,  contempta  etiam 
pecunia  quid  relinquitur  quod  extimescendum  sit?  Ex- 
silium, credo,  quod  in  maximis  malis  ducitur.  Id  si  pro- 
pter alienam  et  offensam  populi  voluntatem  malum  est, 
quam  sit  ea  contemnenda  paullo  ante  dictum  est.  Sin 
abesse  patria  miserum  est,  plenae  miserorum  provinciae 
sunt,  ex  quibus  admodum  pauci  in  patriam  revertuntur.  — 
At  mulctantur  bonis  exsules.  — 107.  Quid  tum?  parumne 
multa  de  toleranda  paupertate  dicuntur?  Iam  vero  exsi- 

lium , si  rerum  naturam,  non  ignominiam  nominis  quaerimus, 
quantum  tandem  a perpetua  peregrinatione  differt?  in  qua 
aetates  suas  philosophi  nobilissimi  consumpserunt,  Xeno- 
crates, Crantor,  Arcesiias,  Lacydes,  Aristoteles,  Theo- 
phrastus, Zeno,  Cleanthes,  Chrysippus,  Antipater,  Carnea- 
des, Panaetius,  Clitomachus,  Philo,  Antiochus,  Posidonius, 
innumerabiles  alii,  qui  semel  egressi  numquam  domum  re- 
verterunt. At  enim  sine  ignominia  **  adficere  sapientem : de 
sapiente  enim  haec  omnis  oratio  est,  cui  iure  id  accidere 
non  possit:  nam  iure  exsulantem  consolari  non  oportet 
108.  Postremo  ad  omnes  casus  facillima  ratio  est  eorum, 
qui  ad  voluptatem  ea  referunt,  quae  sequuntur  in  vita,  ut, 
quocumque  haec  loco  suppeditet,  ibi  beate  queant  vivere. 
Itaque  ad  omnem  rationem  Teucri  vox  accommodari  potest: 

Patria  est , ubicumque  est  bene . 

Socrates  quidem  quum  rogaretur  cuiatem  se  esse  diceret, 
'Mundanum5  inquit.  Totius  enim  mundi  se  incolam  et 
civem  arbitrabatur.  Quid  T.  Albucius?  nonne  animo  aequis- 
simo Athenis  exsul  philosophabatur?  cui  tamen  illud  ipsum 
non  accidisset,  si  in  re  publica  quiescens  Epicuri  legibus 
paruisset.  109.  Qui  enim  beatior  Epicurus,  quod  in  patria 
vivebat  quam  quod  Athenis  Metrodorus?  aut  Plato  Xeno- 
cratem vincebat  aut  Polemo  Arcesilam,  quo  esset  beatior? 
Quanti  vero  ista  civitas  aestimanda  est,  ex  qua  boni  sa- 
pientesque pelluntur?  Damaratus  quidem,  Tarquinii  nostri 
regis  pater,  tyrannum  Cypselum  quod  ferre  non  poterat, 
fugit  Tarquinios  Corintho  et  ibi  suas  fortunas  constituit  ac 
liberos  procreavit.  Num  stulte  anteposuit  exsilii  liberta- 
tem domesticae  servituti?  XXXVIII.  110.  Iam  vero  motus 
animi,  sollicitudines  aegritudinesque  oblivione  leniuntur 
traductis  animis  ad  voluptatem.  Non  sine  causa  igitur  Epi- 
curus ausus  est  dicere  semper  in  pluribus  bonis  esse  sa- 
pientem, quia  semper  sit  in  voluptatibus.  Ex  quo  effici 
putat  ille,  quod  quaerimus,  ut  sapiens  semper  beatus  sit. 
111.  Etiamne,  si  sensibus  carebit  oculorum,  si  aurium? 
Etiam.  Nam  ista  ipsa  contemnit.  Primum  enim  horribilis 
ista  caecitas  quibus  tandem  caret  voluptatibus?  quum  qui 

dam  etiam  disputent  caeteras  voluptates  in  ipsis  habitare 
sensibus:  quae  autem  aspectu  percipiantur,  ea  non  versar? 
in  oculorum  ulla  iucunditate,  ut  ea,  quae  gustemus,  olfa- 
ciamus, tractemus,  audiamus,  in  ea  ipsa,  ubi  sentimus, 
parte  versentur:  in  oculis  tale  nihil  fit:  animus  accipit  quae 
videmus.  Animo  autem  multis  modis  variisque  delectari 
licet,  etiam  si  non  adhibeatur  aspectus.  Loquor  enim  de 
docto  homine  et  erudito , cui  vivere  est  cogitare.  Sapien- 
tis autem  cogitatio  non  ferme  ad  investigandum  adhibet 
oculos  advocatos.  112.  Etenim  si  nox  non  adimit  vitam 
beatam,  cur  dies  nocti  similis  adimat?  Nam  illud  Antipatri 
Cyrenaici  est  quidem  paullo  obseoenius,  sed  non  absurda 
sententia  est:  cuius  caecitatem  quum  mulierculae  lamenta- 
rentur: Quid  agitis?  inquit,  an  vobis  nulla  videtur  voluptas 
esse  nocturna?  Appium  quidem  veterem  illum,  qui  caecus 
annos  multos  fuit,  et  ex  magistratibus  et  ex  rebus  gestis 
intelligimus  in  illo  suo  casu  nec  privato  nec  publico  muneri 
defuisse.  C.  Drusi  domum  compleri  a consultoribus  soli- 
tam accepimus:  quum  quorum  res  esset  sua  ipsi  non  vi- 
debant, caecum  adhibebant  ducem.  Pueris  nobis  Cn.  Aufi 
dius  praetorius  et  in  senatu  sententiam  dicebat  nec  amicis 
deliberantibus  deerat  et  Graecam  scribebat  historiam  et  vi- 
debat in  litteris. 

XXXIX.  113.  Diodotus  Stoicus  caecus  multos  annos 
nostrae  domui  vixit.  Is  vero,  quod  credibile  vix  esset, 
quum  in  philosophia  multo  etiam  magis  adsidue  quam  antea 
versaretur  et  quum  fidibus  Pythagoreorum  more  uteretur, 
quumque  ei  libri  noctes  et  dies  legerentur,  quibus  in  studiis 
opulis  non  egebat,  tum  quod  sine  oculis  fieri  posse  vix 
videtur,  geometriae  munus  tuebatur  verbis  praecipiens 
discentibus  unde  quo  quamque  lineam  scriberent.  Ascle- 
piadem ferunt,  non  ignobilem  Eretricum  philosophum,  quum 
quidam  quaereret  quid  ei  caecitas  attulisset,  respondisse, 
puero  ut  uno  esset  comitatior.  Ut  enim  vel  summa  pau- 
pertas tolerabilis  sit,  si  liceat  quod  quibusdam  Graecis 
cotidie,  sic  caecitas  ferri  facile  possit,  si  non  desint  subsi- 
dia valetudinum.  114.  Democritus  luminibus  amissis  alba 
scilicet  discernere  et  atra  non  poterat:  at  vero  bona  mala. 

aequa  iniqua,  honesta  turpia , utilia  inutilia,  magna  parva 
poterat  et  sine  varietate  colorum  licebat  vivere  beate,  sine 
notione  rerum  non  licebat.  Atque  hic  vir  impediri  etiam 
animi  aciem  aspectu  oculorum  arbitrabatur,  et  quum  alii 
saepe  quod  ante  pedes  esset  non  viderent,  ille  in  infinitatem 
omnem  peregrinabatur,  ut  nulla  in  extremitate  consisteret. 
Traditum  est  etiam  Homerum  caecum  fuisse.  At  eius 
picturam,  non  poesim  videmus.  Quae  regio,  quae  ora, 
qui  locus  Graeciae,  quae  species  formaque  pugnae,  quae 
acies,  quod  remigium,  qui  motus  hominum , qui  ferarum 
non  ita  expictus  est,  ut  quae  ipse  non  viderit  nos  ut  vide- 
remus effecerit?  Quid  ergo?  aut  Homero  delectationem 
animi  ac  voluptatem  aut  cuiquam  docto  defuisse  urnquam 
arbitramur,  115.  aut,  ni  ita  se  res  haberet,  Anaxagoras 
aut  hic  ipse  Democritus  agros  et  patrimonia  sua  reliquis- 
sent, huic  discendi  quaerendique  divinae  delectationi  toto 
se  animo  dedissent?  Itaque  augurem  Tiresiam,  quem  sa- 
pientem fingunt  poetae,  numquam  inducunt  deplorantem 
caecitatem  suam.  At  vero  Polyphemum  Homerus , quum 
immanem  ferumque  finxisset,  cum  ariete  etiam  colloquen- 
tem  facit  eiusque  laudare  fortunas,  quod  qua  vellet  in- 
gredi posset  et  quae  vellet  attingere.  Recte  hic  quidem. 
Nihilo  enim  erat  ipse  Cyclops  quam  aries  ille  prudentior. 

XL.  116.  In  surditate  vero  quidnam  est  mali?  Erat 
surdaster  M.  Crassus,  sed  aliud  molestius,  quod  male  audie- 
bat, etiam  si,  ut  mihi  videbatur,  iniuria.  Epicurei  nostri 
Graece  fere  nesciunt  nec  Graeci  Latine.  Ergo  hi  in  illo- 
rum et  illi  in  horum  sermone  surdi,  omnesque  id  nos  in  iis 
linguis,  quas  non  intelligimus,  quae  sunt  innumerabiles, 
[surdi]  profecto  sumus.  At  vocem  citharoedi  non  audiunt. 
Ne  stridorem  quidem  serrae  tum,  quum  acuitur,  aut  grun- 
ditum, quum  iugulatur,  suis,  nec,  quum  quiescere  volunt, 
fremitum  murmurantis  maris.  Et  si  cantus  eos  forte  de- 
lectant, primum  cogitare  debent,  ante  quam  hi  sint  inventi, 
multos  beate  vixisse  sapientes:  deinde  multo  maiorem 
percipi  posse  legendis  his  quam  audiendis  voluptatem. 
117.  Tum  ut  paullo  ante  caecos  ad  aurium  traducebamus 

voluptatem,  sic  licet  surdos  ad  oculorum:  etenim  qui  secum 
loqui  poterit,  sermonem  alterius  non  requiret. 

Congerantur  in  unum  omnia,  ut  idem  oculis  et  auribus 
captus  sit,  prematur  etiam  doloribus  acerrimis  corporis. 
Qui  primum  per  se  ipsi  plerumque  conficiunt  hominem: 
sin  forte  longinquitate  producti  vehementius  tamen  torquent, 
quam  ut  causa  sit  cur  ferantur,  quid  est  tandem,  di  boni, 
quod  laboremus?  Portus  enim  praesto  est,  quoniam  mors 
[ibidem]  est  aeternum  nihil  sentiendi  receptaculum.  Theo- 
dorus Lysimacho  mortem  minitanti:  Magnum  vero , inquit, 

effecisti , si  cantharidis  vim  consecutus  es.  118.  Paullus 
Persi  deprecanti  ne  in  triumpho  duceretur:  In  tua  id 

quidem  potestate  est.  Multa  primo  die,  quum  de  ipsa  morte 
quaereremus,  non  pauca  etiam  postero,  quum  ageretur  de 
dolore,  sunt  dicta  de  morte:  quae  qui  recordetur,  haud 
sane  periculum  est  ne  non  mortem  aut  optandam  aut  certe 
non  timendam  putet.  XLI.  Mihi  quidem  in  vita  servanda 
videtur  illa  lex,  quae  in  Graecorum  conviviis  obtinetur: 
Aut  bibat , inquit,  aut  abeat.  Et  recte.  Aut  enim  fruatur 
aliquis  pariter  cum  aliis  voluptate  potandi  aut,  ne  sobrius 
in  violentiam  vinolentorum  incidat,  ante  discedat.  Sic  in- 
iurias  fortunae,  quas  ferre  nequeas,  defugiendo  relinquas. 
Haec  eadem  quae  Epicurus  totidem  verbis  dicit  Hieronymus. 

119.  Quod  si  ii  philosophi,  quorum  ea  sententia  est, 
ut  virtus  per  se  ipsa  nihil  valeat,  omneque,  quod  honestum 
nos  et  laudabile  esse  dicimus,  id  illi  cassum  quiddam  et 
inani  vocis  sono  decoratum  esse  dicant,  ei  tamen  semper 
beatum  censent  esse  sapientem,  quid  tandem  a Socrate  et 
Platone  profectis  philosophis  faciendum  putas?  Quorum 
alii  tantam  praestantiam  in  bonis  animi  esse  dicunt,  ut  ab 
his  corporis  et  externa  obscurentur:  alii  autem  haec  ne 
bona  quidem  ducunt,  in  animo  reponunt  omnia.  120.  Quo- 
rum controversiam  solebat  tamquam  honorarius  arbiter  iudi- 
care.  Carneades.  Nam  quum  quaecumque  bona  Peripa- 
teticis eadem  Stoicis  commoda  viderentur,  neque  tamen 
Peripatetici  plus  tribuerent  divitiis,  bonae  valetudini,  caete- 
ris  rebus  generis  eiusdem  quam  Stoici,  quum  ea  re,  non 
verbis  ponderarentur,  causam  esse  discrepandi  negabat 

Qua  re  hunc  locum  caeterarum  disciplinarum  philosophi 
quem  ad  modum  obtinere  possint  ipsi  viderint:  mihi  tamen 
gratum  est,  quod  de  sapientium  perpetua  bene  vivendi  fa- 
cultate dignum  quiddam  philosophorum  voce  profitentur. 

121.  Sed  quoniam  mane  est  eundum,  has  quinque  die- 
rum disputationes  memoria  comprehendamus.  Equidem 
me  etiam  conscripturum  arbitror  — ubi  enim  melius  uti 
possumus  hoc  cuicuimodi  est  otio?  — ad  Brutumque  no- 
strum hos  libros  alteros  quinque  mittemus,  a quo  non 
modo  impulsi  sumus  ad  philosophiae  scriptiones,  verum 
etiam  lacessiti.  In  quo  quantum  caeteris  profuturi  simus 
non  facile  dixerimus,  nostris  quidem  acerbissimis  doloribus 
variisque  et  undique  circumfusis  molestiis  alia  nulla  potuit 
inveniri  levatio. 

